
Unu 


Dati-mi voie să vă vorbesc despre lumile pe care le-am lăsat în 
urmă. 

Pământul îl știți; toți îl știu. Este lumea natală a omenirii, deși în 
acest moment nu mai sunt mulți care s-o considere planeta noastră 
„de baștină“ — Phoenix a jucat acest rol de când Uniunea Colonială a 
fost creată și a devenit forța călăuzitoare a expansiunii și protejării 
rasei noastre în univers. Dar nu uiţi niciodată de unde vii. 

Să fii de pe Pământ, în acest univers, e ca și cum ai fi un puști 
dintr-un târgușor care se suie în autobuz, se duce în marele oraș și-și 
petrece toată după-amiaza căscând gura la clădirile înalte. Apoi se 
trezește jefuit, pentru crima de a se fi minunat în fața acestei lumi 
noi și stranii, care are asemenea lucruri în ea, pentru că lucrurile din 
noua lume nu au nici prea mult timp, nici prea multă compasiune 
pentru un nou-venit și sunt gata să-l omoare pentru ceea ce are în 
valiză. Puștiul din târgușor învață repede acest lucru, pentru că nu 
se mai poate întoarce acasă. 

Am petrecut șaptezeci și cinci de ani pe Pământ, trăind în cea mai 
mare parte a timpului în același oraș mic din Ohio și împărțind cea 
mai mare parte din acea viață cu aceeași femeie. Ea a murit și a 
rămas pe loc. Eu am trăit și am plecat. 

Următoarea lume este metaforică. Forțele Coloniale de Apărare 
m-au luat de pe Pământ și au păstrat din mine acele componente pe 
care le voiau: conștiința și o mică parte din ADN. Din cel din urmă 
mi-au construit un corp nou, care era tânăr, iute, puternic și frumos, 
și doar parțial uman. Mi-au vârât conștiința în el și nu mi-au dat nici 
pe departe destul timp să mă bucur de a doua mea tinerețe. Apoi au 


luat acest trup frumos care era acum persoana mea și au petrecut 
următorii câțiva ani încercând cu asiduitate să-l omoare, aruncându- 
mă împotriva oricărei rase extraterestre ostile cu putință. 

Existau o mulțime. Universul e vast, dar numărul lumilor 
potrivite pentru viața umană e surprinzător de mic și, din 
întâmplare, spațiul e plin de numeroase alte specii inteligente care 
vor aceleași planete ca și noi. Foarte puține dintre aceste specii, se 
pare, sunt adeptele conceptului de a împărți; noi cu siguranță nu 
suntem. Cu toții luptăm, iar lumile pe care le putem locui se 
schimbă între noi dintr-o parte în alta, până când unii sau alții 
reușesc să pună mâna pe una dintre ele atât de strâns, încât nu le 
mai poate fi smulsă. De-a lungul a vreo două secole, noi, oamenii, 
am reușit șmecheria respectivă pe vreo câteva zeci de lumi și am 
eșuat pe alte câteva zeci. Nimic din toate astea nu ne-a adus prea 
mulți prieteni. 

Am petrecut șase ani în această lume. Am luptat și aproape că am 
murit, nu doar o singură dată. Am avut prieteni, dintre care cei mai 
mulți au murit, dar pe câțiva i-am salvat. Am cunoscut o femeie care 
semăna dureros de mult cu aceea cu care mi-am împărțit viața pe 
Pământ, dar care era totuși o persoană complet diferită. Am apărat 
Uniunea Colonială și, făcând acest lucru, am crezut că păstrez 
umanitatea vie în univers. 

La sfârșitul celor șase ani, Forțele Coloniale de Apărare au luat 
acea parte din mine care fusesem întotdeauna eu și au băgat-o într- 
un al treilea și ultim corp. Acest corp era tânăr, dar nici pe departe la 
fel de rapid și de puternic. Era, la urma urmei, doar uman. Dar 
acestui trup nu i se cerea să lupte și să moară. Am resimțit lipsa 
faptului de a fi puternic ca un supererou de bandă desenată. N-am 
resimțit lipsa niciuneia dintre creaturile extraterestre pe care am 
întâlnit-o și care încerca din răsputeri să mă omoare. Era un schimb 
echitabil. 

Următoarea lume vă este probabil necunoscută. Stați din nou pe 
Pământ, vechiul nostru cămin, unde miliarde de oameni încă trăiesc 
și visează la stele. Ridicaţi ochii spre cer, către constelația Linxului, 
foarte aproape de Carul Mare. E o stea acolo, galbenă ca soarele 
nostru, cu șase planete principale. Cea de-a treia, destul de potrivit, 
e o imitație a Pământului: 96% din circumferința lui, dar cu un 
nucleu de fier puțin mai mare, așa încât masa ei reprezintă 101% față 
de a acestuia (procentul acela nu se observă prea mult). Doi sateliți: 
unul având două treimi din mărimea satelitului Pământului, dar 


mai apropiat decât Luna, astfel încât pe cer acoperă cam aceeași 
suprafață. Al doilea satelit, un asteroid capturat, e mult mai mic și 
mai apropiat. Se află pe o orbită instabilă; în cele din urmă, o să se 
rostogolească și o să cadă pe planeta de dedesubt. Cea mai bună 
estimare afirmă că se va întâmpla cam peste un sfert de milion de 
ani. Localnicii nu sunt grozav de îngrijorați, în acest moment. 

Această lume a fost descoperită de oameni cu aproape șaptezeci și 
cinci de ani în urmă; ealanii aveau o colonie acolo, dar Forțele 
Coloniale de Apărare au corectat acest fapt. Apoi ealanii, ca să 
spunem așa, au refăcut calculele pentru această ecuaţie și a mai 
durat vreo doi ani până să se rezolve totul. Când s-a rezolvat, 
Uniunea Colonială a deschis planeta pentru coloniștii de pe Pământ, 
mai ales din India. Aceștia au sosit în valuri; primul — după ce 
planeta a fost câștigată de la ealani, iar al doilea — la scurtă vreme 
după războiul de pe subcontinent, de pe Pământ, când guvernul 
provizoriu susținut de forțele de ocupație i-a lăsat pe cei mai de 
seamă sprijinitori ai regimului Chowdhury să aleagă între 
colonizare și închisoare. Cei mai mulți au plecat în exil, luându-și 
familiile cu ei. Oamenii aceștia n-au visat atât de mult la stele, pe cât 
acestea le-au fost impuse. 

Având în vedere oamenii care locuiesc pe planetă, ați putea crede 
că ar trebui să aibă un nume care se le reflecte moștenirea. V-aţi 
înșela însă. Planeta se numește Huckleberry, botezată fără îndoială 
de vreun aparatcik al Uniunii Coloniale, amator de Twain. Satelitul 
cel mare al planetei Huckleberry este Sawyer; cel mic este Becky. 
Cele trei continente principale se numesc Samuel, Langhorn și 
Clemens; de lângă Clemens pornește un șir lung, întortocheat, de 
insule vulcanice cunoscut sub numele de Arhipelagul Livy, aflat în 
oceanul Calaveras. Cele mai multe dintre formele de relief mai 
importante aveau deja diferite nume legate de Twain înainte de 
sosirea primilor coloniști; aceștia par să le fi acceptat cu bunăvoință. 

Stați acum pe această planetă alături de mine. Ridicaţi ochii spre 
cer, în direcția constelației Lotus. Acolo se află o stea, galbenă 
precum aceasta în jurul căreia se rotește planeta, o stea în jurul 
căreia m-am născut, cu două vieți în urmă. De aici, este atât de 
departe, încât nu e vizibilă cu ochiul liber. Deseori, simt același lucru 
în legătură cu viața pe care am dus-o acolo. 

Numele meu este John Perry. Am optzeci și opt de ani. Locuiesc 
pe această planetă de aproape opt ani. E casa mea, pe care o împart 
cu soția și fiica adoptivă. Bine aţi venit pe Huckleberry. În această 


poveste, este următoarea lume pe care o părăsesc. Dar nu cea din 
urmă. 


Povestea despre cum am părăsit Huckleberry începe — ca toate 
poveștile demne de atenţie — cu o capră. 

Savitri Guntupalli, asistenta mea, nici măcar nu-și ridică ochii din 
cartea pe care-o citea când m-am întors de la masa de prânz. 

- În biroul tău eo capră, îmi zise. 

- Hmmm, am răspuns. Credeam că am stropit cu ceva împotriva 
lor. 

Asta provocă o privire de jos în sus, ceea ce putea fi socotit o 
victorie, după cum mergeau lucrurile. 

- l-a adus cu ea pe frații Chengelpet, adăugă ea. 

- Rahat! am exclamat. 

Ultima pereche de frați care s-au certat la fel de mult ca fraţii 
Chengelpet se numeau Cain și Abel, și cel puţin unul dintre ei a 
trecut până la urmă la acțiune directă. 

— Credeam că ţi-am spus să nu-i lași pe ăștia doi în biroul meu 
când nu sunt aici. 

- N-ai spus nimic de felul ăsta, mă contrazise Savitri. 

- Să facem din asta o regulă de neclintit. 

- Și chiar dacă ai fi zis, continuă Savitri, lăsând cartea din mână, 
asta ar presupune ca amândoi frații să mă asculte, ceea ce nu face 
niciunul dintre ei. Aftab a tropăit primul aici, cu capra, iar Nissim a 
venit imediat după el. Niciunul dintre ei nici măcar nu s-a uitat în 
direcția mea. 

- Nu vreau să fiu silit să am de-a face cu frații Chengelpet. Abia 
am mâncat. 

Savitri întinse mâna către marginea biroului, luă coșul de gunoi și- 
] puse pe birou. 

- Negreșit, vomită mai întâi, îmi zise. 

O întâlnisem pe Savitri cu câțiva ani în urmă, în timp ce făceam 
turul coloniilor în calitate de reprezentant al Forțelor Coloniale de 
Apărare pentru a le promova cu entuziasm în diferitele colonii în 
care am fost trimis. La oprirea din satul New Goa, în colonia 
Huckleberry, Savitri s-a ridicat în picioare și m-a numit unealtă a 
regimului imperialist și totalitar al Uniunii Coloniale. 

Mi-a plăcut imediat de ea. Când am fost demobilizat din FCA, m- 


am hotărât să mă stabilesc în New Goa. Mi s-a oferit funcţia de 
mediator al satului, pe care am primit-o, și am fost surprins să o 
găsesc pe Savitri acolo în prima mea zi de lucru, spunându-mi că 
avea să fie asistenta mea, fie că îmi place, fie că nu. 

- Adu-mi aminte din nou de ce ai acceptat slujba asta, am 
întrebat-o pe Savitri pe deasupra coșului de gunoi. 

- Din pură perversitate, răspunse ea. O să vomiti sau nu? 

- Cred că o să mă abtin, am replicat. 

Înhăţă coșul de gunoi și-l așeză la locul lui, apoi își luă cartea ca să 
se reapuce de citit. 

Mi-a venit o idee. 

- Hei, Savitri, vrei slujba mea? 

- Sigur că da, îmi răspunse ea, deschizând cartea. O să încep 
imediat după ce termini cu frații Chengelpet. 

— Mulţumesc. 

Savitri se încruntă. Se întoarse la aventurile ei literare. Mi-am 
adunat puterile și am intrat pe ușa propriului meu birou. 

Capra din mijlocul încăperii era drăguță. Fraţii Chengelpet, așezați 
pe scaunele din faţa biroului, erau mai puţin drăgufți. 

- Aftab, am rostit, dând din cap către fratele mai în vârstă. Nissim, 
am făcut semn către cel mai tânăr. Și prietena lor, am adăugat, 
arătând către capră. Cu ce vă pot ajuta în după-amiaza asta? 

— Îmi poți da permisiunea să-mi împușc fratele, mediator Perry, 
răspunse Nissim. 

- Nu sunt sigur că face parte dintre atribuţiile funcției mele, i-am 
spus. Și oricum pare puţin cam drastic. Ce-ar fi să-mi povestiți ce se 
petrece? 

Nissim arătă către fratele lui. 

- Ticălosul ăsta mi-a furat sămânţa, îl acuză el. 

- Poftim? 

- Sămânţa, repetă Nissim. Întreabă-l. Nu poate să tăgăduiască. 

Am clipit din ochi și m-am întors spre Aftab. 

- Așadar, ai furat sămânţa fratelui tău, așa-i, Aftab? 

- Trebuie să-l ierți pe fratele meu, replică Aftab. E înclinat spre 
isterie, după cum știi. Ceea ce vrea să spună este că unul dintre tapii 
lui a plecat în hoinăreală de pe pășunea lui pe a mea și a fecundat 
capra asta, iar acum pretinde că am furat sperma ţapului lui. 

- Nu era un tap oarecare, insistă Nissim. Era Prabhat, ţapul meu 


premiat. ÎI dau pentru prăsilă pe bani frumoși, iar Aftab nu vrea să 
plătească prețul. Așadar, mi-a furat sămânța. 

- E sămânţa lui Prabhat, idiotule, izbucni Aftab. Și nu-i vina mea 
că nu ai grijă de gardul tău atât de prost, încât țapul tău a putut să 
ajungă pe pământul meu. 

- O, asta-i nostim, exclamă Nissim. Mediator Perry, te anunţ că 
sârma gardului a fost tăiată. Prabhat a fost ademenit pe pământul 
lui. 

- Ai halucinații, protestă Aftab. Și chiar dacă ar fi adevărat, dar nu 
e, și ce dacă? L-ai căpătat înapoi pe preţiosul tău Prabhat... 

- Dar acum tu ai capra asta gravidă, zise Nissim. O sarcină pentru 
care nu ai plătit și pentru care nu ţi-am dat permisiunea. 

E furt, pur și simplu. Și, mai mult decât atât, încerci să mă ruinezi. 

- Despre ce tot vorbești? întrebă Aftab. 

- Încerci să prăsești un nou mascul, replică Nissim, dar în direcția 
mea, și arătă capra, care rodea spătarul scaunului lui Aftab. Nu 
tăgădui. E capra ta cea mai bună. Împerechind-o cu Prabhat, ai avea 
un țap pe care să-l dai de prăsilă. Încerci să-mi subminezi afacerea. 
Întreabă-l, mediator Perry. Întreabă-l ce poartă capra lui în pântece... 

M-am uitat din nou spre Aftab. 

- Ce poartă capra ta, Aftab? 

- Printr-o simplă coincidenţă, unul dintre fetuși e mascul, 
răspunse Aftab. 

- Vreau să fie avortat, pretinse Nissim. 

- Nu e capra ta, spuse Aftab. 

- Atunci am să iau iedul când se naște, insistă Nissim. Ca plată 
pentru sămânţa pe care ai furat-o. 

- lar asta, exclamă Aftab, și se uită cercetător la mine. Vezi cu ce 
am de-a face, mediator Perry? Își lasă țapii s-o ia razna pe arătură, 
prăsindu-se în voie, și apoi cere plată pentru propria lui 
administrare proastă a animalelor. 

Nissim urlă furios și începu să strige și să gesticuleze violent la 
fratele lui; Aftab îl imită. Capra ocoli biroul și mă privi curioasă. Am 
băgat mâna în birou și i-am dat caprei o bomboană pe care am găsit- 
o acolo. 

- Tu și cu mine nu prea avem nevoie să stăm aici pentru asta, i-am 
spus caprei. 

Capra nu răspunse, dar mi-am dat seama că era de acord cu mine. 


Așa cum fusese planificat inițial, slujba mediatorului satului 
trebuia să fie simplă: de câte ori sătenii din New Goa aveau o 
problemă cu guvernul local sau districtual, veneau la mine, iar eu îi 
ajutam să se descurce cu birocraţia și să rezolve lucrurile. De fapt, 
era exact genul de slujbă pe care i-o dai unui erou de război care 
altfel e nefolositor pentru viața de zi cu zi a unei colonii în cea mai 
mare parte rurale; are exact atâta reputație în fața celor sus-puși 
încât, atunci când își face apariția în cadrul ușii, ei să fie nevoiți să-i 
acorde atenţie. 

Problema e că, după câteva luni petrecute astfel, sătenii din New 
Goa au început să vină la mine și cu celelalte necazuri. 

- O, nu vrem să ne batem capul cu funcționarii, mi s-a spus de 
către unul dintre ei, după ce am întrebat de ce am devenit brusc 
omul la care se duceau toți pentru orice, de la utilajele agricole până 
la sfaturile matrimoniale elementare. E mai ușor și mai rapid să 
venim la tine. 

Rohit KulKarni, administratorul din New Goa, era încântat de o 
asemenea stare de lucruri, din moment ce eu mă ocupam acum de 
problemele care obișnuiau să ajungă mai întâi la el. Îi rămânea mai 
mult timp să pescuiască și să joace domino la ceainărie. 

În cea mai mare parte a timpului, această nouă definire extinsă a 
îndatoririlor mele de mediator mergea cât se poate de bine. Era 
plăcut să ajuţi oamenii și era la fel de plăcut că oamenii îmi ascultau 
sfaturile. Pe de altă parte, orice funcționar public ar putea probabil 
să-ți spună că numai câțiva oameni enervanțţi din comunitate le vor 
ocupa marea majoritate a timpului. În New Goa, aceste roluri erau 
ocupate de frații Chengelpet. 

Nimeni nu știa de ce se urau atât de mult. Am crezut că ar putea fi 
ceva cu părinții lor, dar Bhajan și Niral erau oameni fermecători, la 
fel de nedumeriți de ceea ce se întâmpla ca toți ceilalți. Unii oameni 
pur și simplu nu se înţeleg cu alții, dar, din nefericire, acești doi 
oameni care nu se înțelegeau s-a întâmplat să fie frați. 

De fapt, n-ar fi fost atât de rău dacă nu și-ar fi construit fermele 
chiar unul lângă altul și astfel se întâlneau aproape tot timpul, față în 
față și în afaceri. Cândva, la începutul mandatului meu, i-am sugerat 
lui Aftab, pe care îl vedeam ca pe cel un pic mai rațional dintre frații 
Chengelpet, să se gândească la mutarea pe o nouă parcelă de 
pământ, care tocmai fusese curățată la capătul celălalt al satului, 
pentru că faptul de a locui departe de Nissim ar fi putut rezolva 


majoritatea problemelor dintre ei. 

- O, i-ar plăcea lui, replicase Aftab, pe un ton perfect rezonabil. 
După asta, am renunţat la orice speranță de discuție rațională în 
această privință și mi-am acceptat karma care-mi cerea să sufăr prin 

intermediul vizitelor ocazionale ale ultragiaţilor frați Chengelpet. 

-În regulă, am spus, domolindu-i pe frați din zarva lor 
dușmănoasă. Uite ce zic... Nu cred că are cu adevărat importanță 
cum a pățit-o prietena voastră, capra, așa că să nu ne concentrăm 
asupra acestui fapt. Dar sunteți amândoi de acord că țapul lui 
Nissim a făcut isprava. 

Amândoi frații Chengelpet dădură din cap; capra tăcea cu 
modestie. 

- Bine. Atunci, voi doi sunteți împreună în afacere, am zis. Aftab, 
poți să păstrezi iedul după ce se naște și să-l dai pentru prăsilă dacă 
dorești. Dar primele șase ori când o faci, Nissim primește onorariul 
întreg pentru împerechere, iar după aceea, jumătate din bani merg la 
fratele tău. 

- N-o să facă altceva decât să-l împerecheze pe gratis de primele 
șase ori, protestă Nissim. 

- Atunci să stabilim onorariul pentru împerechere după primele 
șase ori la media acestor prime șase ori, am hotărât eu. În așa fel 
încât dacă încearcă să te tragă pe sfoară pe tine, va sfârși prin a se 
trage pe sfoară pe el însuși. Și e un sat mic, Nissim. Oamenii de aici 
n-or să se ducă pentru împerechere la Aftab dacă or să creadă că 
singurul motiv pentru care își închiriază țapul este ca să-ți încurce 
ție mijloacele de trai. E o linie subțire între valoare și faptul de a fi un 
vecin rău. 

- Și dacă nu vreau să fiu în afaceri împreună cu el? întrebă supărat 
Aftab. 

— Atunci, poti să-i vinzi iedul lui Nissim, i-am răspuns. 

Nissim deschise gura să protesteze. 

- Da, să-l vinzi, am repetat, înainte ca el să apuce să se plângă. Să 
duci iedul la Murali să-ţi facă o evaluare. Acela va fi prețul. Lui 
Murali nu-i place prea mult de niciunul dintre voi, așa că o să 
căpătați o estimare corectă. Bine? 

Frații Chengelpet cugetară la asta, ceea ce înseamnă că și-au stors 
mintea ca să descopere dacă exista vreo cale prin care unul dintre ei 
era mai nefericit decât celălalt cu această stare de lucruri. Până la 
urmă, părură să ajungă amândoi la concluzia că erau la fel de 


nemulțumiți, ceea ce în această situație era un rezultat optim. 
Dădură din cap în semn de acceptare. 

- Bine, le-am spus. Acum, ieșiți de-aici înainte de a-mi murdări 
covorul. 

- Capra mea n-ar face așa ceva, exclamă Aftab. 

- Nu pentru capră îmi fac eu griji, am replicat, dându-i afară. 

Plecară. Savitri apăru în ușă. 

- Stai pe scaunul meu, zise ea, făcând semn cu capul spre scaunul 
meu. 

- Du-te naibii, i-am răspuns, sprijinindu-mi picioarele pe birou. 
Dacă n-o să rezolvi cazurile iritante, nu ești gata pentru scaunul cel 
mare. 

-În cazul ăsta, mă întorc la rolul meu umil de asistentă a ta și să te 
anunţ că, în timp ce stăteai de vorbă cu frații Chengelpet, a sunat 
șeful poliției. 

- Despre ce era vorba? am întrebat. 

- N-a zis, răspunse ea. A închis. ÎI știi pe șef. Foarte repezit. 

- Aspru, dar drept, asta-i deviza lui, am zis. Dacă era ceva cu 
adevărat important, ar fi lăsat un mesaj, așa că o să-mi bat capul cu 
asta mai târziu. Între timp, o să ajung la zi cu hârțogăria. 

- N-ai de făcut nicio hârțogărie, replică Savitri. Mi-o dai mie pe 
toată... 

- E terminată? am întrebat. 

- Din câte știi tu, da, răspunse Savitri. 

- Atunci cred că o să mă relaxez și-o să mă încălzesc la razele 
talentelor mele superioare de conducător, am spus eu. 

- Mă bucur că n-ai folosit coșul de gunoi ca să vomiti mai 
devreme, zise Savitri. Pentru că acum am unde s-o fac eu. 

Se retrase la biroul ei, înainte să apuc să mă gândesc la o replică 
bună. 

Așa a fost tot timpul, după prima lună în care am lucrat împreună. 
A avut nevoie de acea primă lună ca să se obișnuiască cu faptul că, 
deși fost militar, nu eram de fapt o unealtă a colonialismului, sau cel 
puțin dacă eram, eram unul realist și cu un rezonabil simț al 
umorului. După ce a ajuns la concluzia că nu sunt aici ca să-mi 
extind hegemonia asupra satului ei, s-a relaxat îndeajuns cât să 
înceapă să mă ia peste picior. Așa a fost relația noastră vreme de 
șapte ani și e una bună. 


Cu toată hârțogăria terminată și toate problemele satului 
rezolvate, am făcut ceea ce-ar fi făcut oricine altcineva în situația 
mea: am tras un pui de somn. Bine-aţi venit în lumea agitată a 
medierii din satele coloniale! E posibil să se petreacă altfel în alte 
părți, dar dacă e adevărat sau nu, nu vreau să știu. 

M-am trezit la timp ca s-o văd pe Savitri închizând biroul pentru 
ziua aceea. l-am făcut semn cu mâna de la revedere și, după câteva 
minute de nemișcare, mi-am urnit fundul de pe scaun și-am ieșit pe 
ușă, pe drumul spre casă. Pe drum, l-am zărit din întâmplare pe 
șeful poliției venind spre mine pe partea cealaltă a drumului. Am 
traversat strada, m-am apropiat de el și mi-am sărutat responsabilul 
cu aplicarea legii direct pe buze. 

— Ştii că nu-mi place când faci așa ceva, protestă Jane, după ce m- 
am oprit. 

- Nu-ţi place când te sărut? am întrebat-o. 

- Nu când sunt de serviciu, răspunse Jane. Îmi subminează 
autoritatea. 

Am surâs la gândul că cine știe ce infractor ar putea crede că Jane, 
fost soldat al Forţelor Speciale, ar fi prea moale doar pentru că își 
săruta soțul. Șuturile în fund care ar urma ar fi îngrozitoare prin 
amplitudine. Totuși, n-am spus asta. 

— Îmi pare rău, i-am zis. O să încerc să nu-ţi mai subminez 
autoritatea. 

- Mulţumesc, replică Jane. Veneam oricum să te văd, pentru că nu 
m-ai sunat înapoi. 

- Am fost incredibil de ocupat azi. 

- Savitri mi-a povestit pe scurt cât de ocupat erai când am sunat... 

- Hopa! 

- Hopa! fu de acord Jane. 

Am pornit pe jos spre casă. 

- Ceea ce voiam să-ți spun este că te poti aștepta ca Gopal Boparai 
să treacă mâine pe-aici ca să afle care va fi sarcina lui în serviciul 
comunității. S-a îmbătat și a provocat iarăși scandal. 

Urla la o vacă! 

— Karma rea, am comentat eu. 

- Vaca a crezut același lucru, replică Jane. L-a împuns în piept și l- 
a aruncat prin fereastra unui magazin. 

- Go e teafăr? am întrebat. 


- Zgârieturi, răspunse Jane. Geamul a sărit de la locul lui. 

Plastic. Nu s-a spart. 

- E a treia oară pe anul ăsta. Ar trebui dus în fața adevăratului 
magistrat, nu în fața mea. 

- Asta i-am zis și eu. Dar l-ar aștepta patruzeci de zile de 
domiciliu forțat în închisoarea districtuală, iar Sashi trebuie să nască 
peste vreo două săptămâni. Are nevoie de el în preajmă mai mult 
decât are el nevoie de închisoare. 

-În regulă. O să-i găsesc eu ceva potrivit. 

- Cum ti-ai petrecut ziua? întrebă Jane. Adică, în afară de 
moțăială... 

- Am avut parte de o zi cu frații Chengelpet, am răspuns. 

De data asta, cu o capră. 

Jane și cu mine am stat de vorbă despre întâmplările zilei pe 
drumul spre casă, așa cum facem în fiecare zi când ne întoarcem 
acasă, la mica fermă pe care o avem chiar la ieșirea din satul 
propriu-zis. Când am cotit pe aleea ce duce spre casă, am dat peste 
fiica noastră, Zoë, plimbându-l pe Babar, câinele, care era, ca de 
obicei, nebun de fericire să ne vadă. 

- Ştia că veniți, zise Zoë, gâfâind ușor. A luat-o la fugă de la 
jumătatea drumului. A trebuit să alerg ca să mă ţin după el... 

— Îmi pare bine să aflu că îi e dor cuiva de noi, am comentat. Jane 
îl mângâie pe Babar, care dădea din coadă ca o furtună. 

Eu am sărutat-o pe Zoë pe obraz. 

— Voi doi aveţi un vizitator, ne anunţă Zoë. A apărut în fața casei 
cam acum o oră. Într-un plutitor. 

Nimeni din oraș nu avea plutitor; erau bătătoare la ochi și 
nepractice pentru o colonie de fermieri. Am aruncat o privire spre 
Jane, care ridică din umeri ca pentru a spune nu aștept pe nimeni. 

- Cine-a zis că este? am întrebat. 

- N-a zis, răspunse Zoë. Tot ce-a spus este că-i un vechi prieten de- 
al tău, John. l-am zis că poate să te sune, și mi-a răspuns că e 
încântat să aștepte. 

— Ei, măcar cum arată? am întrebat în continuare. 

- Tânăr, răspunse Zoë. Destul de drăguţ. 

- Nu cred că știu vreun tip drăguţ, am zis. Asta-i mai mult 
domeniul tău, fiica mea adolescentă. 

Zoë se uită cruciș și surâse sarcastic. 


- Mulţumesc, tăticule de nouăzeci de ani! Dacă m-ai fi lăsat să 
termin, ai fi auzit indiciul care-mi spune mie că s-ar putea chiar să-l 
cunoști. Și anume faptul că e de asemenea verde! 

Asta ne făcu să schimbăm din nou o privire, Jane și cu mine. 

Membrii FCA aveau pielea verde, un rezultat al clorofilei 
modificate care le dădea energie suplimentară pentru luptă. Atât 
Jane, cât și eu avuseserăm cândva pielea verde; eu mă întorsesem la 
culoarea mea inițială, iar lui Jane i s-a îngăduit să-și aleagă o nuanță 
a pielii mai apropiată de standard, atunci când a schimbat trupurile. 

- N-a spus ce vrea? o întrebă Jane pe Zoë. 

- Nu, răspunse Zoë. Și nici n-am întrebat. M-am gândit să vin să 
vă caut și să vă avertizez din timp. L-am lăsat pe veranda din față. 

- Probabil că până acum și-a băgat nasul peste tot, prin jurul casei, 
am zis eu. 

- Mă îndoiesc, replică Zoë. l-am lăsat pe Hickory și Dickory să 
stea cu ochii pe el. 

Am rânjit. 

- Asta ar trebui să-l țină la locul lui, am observat. 

- Exact așa m-am gândit și eu, spuse Zoë. 

- Eşti mai înțeleaptă decât anii tăi, fiica mea adolescentă. 

- Compensez pentru tine, tăticule de nouăzeci de ani, replică ea. 

Porni în fugă înapoi către casă, cu Babar tropăind în urma ei. 

- Ce atitudine, îi spun lui Jane. O are de la tine... 

- E adoptată, răspunse Jane. Și nu eu sunt obraznica din familie! 

- Astea sunt amănunte, am replicat și am luat-o de mână. 

Haide. Vreau să-l văd doar pe oaspetele nostru speriat de moarte. 

L-am găsit pe musafir pe balansoarul de pe verandă, privit 
stăruitor și în tăcere de cei doi obini ai noștri. L-am recunoscut 
imediat. 

- Domnule general Rybicki, am exclamat. Ce surpriză! 

- Salut, domnule maior, răspunse Rybicki, adresându-mi-se cu 
fostul meu grad. 

Arătă spre obini. 

- Ţi-ai făcut niște prieteni interesanti, de ultima oară când te-am 
văzut. 

- Hickory și Dickory. Sunt însoțitorii fiicei mele. Cât se poate de 
amabili, în afară de cazul în care cred că ești o amenințare pentru ea. 

— Și ce se întâmplă atunci? întrebă Rybicki. 


- Depinde. Dar de obicei e rapid. 

- Minunat, comentă Rybicki. 

I-am lăsat să plece pe obini; se duseră s-o caute pe Zoë. 

- Mulţumesc, spuse Rybicki. Obinii mă fac să mă simt nervos. 

— Asta-i ideea, interveni Jane. 

-Îmi dau seama de asta. Dacă n-ai nimic împotrivă să întreb, de 
ce are fiica ta gărzi de corp obine? 

- Nu sunt gărzi de corp, sunt însoțitori, preciză Jane. Zoë e fiica 
noastră adoptivă. Tatăl ei biologic este Charles Boutin. 

Asta îl făcu pe Rybicki să ridice o sprânceană; avea un grad destul 
de mare ca să știe despre Boutin. 

— Obinii îl venerează pe Boutin, dar el e mort. Au dorința de a-i 
cunoaște fiica, așa că i-au trimis pe aceștia doi să stea cu ea. 

- Și asta n-o deranjează, comentă Rybicki. 

— A crescut cu ei ca bone și protectori, explică Jane. Se simte în 
largul ei cu obinii. 

- Și nu vă deranjează nici pe voi, continuă Rybicki. 

- O supraveghează și o apără pe Zoë. Dau o mână de ajutor pe- 
aici. lar prezența lor alături de noi face parte din tratatul pe care îl 
are Uniunea Colonială cu obinii. Faptul de a-i avea aici pare un preț 
mic de plătit pentru a-i avea de partea noastră. 

- Asta-i destul de adevărat, fu de acord Rybicki și se ridică în 
picioare. Ascultă, domnule maior. Am o propunere pentru tine. 

Făcu semn din cap spre Jane. 

- Pentru amândoi, de fapt. 

- Ce anume? am întrebat. 

Rybicki arătă cu capul spre casă, în direcţia în care tocmai 
plecaseră Hickory și Dickory. 

- Aș prefera să nu vorbesc despre asta undeva unde cei doi ar 
putea auzi, dacă am de-ales. Aveţi vreun loc unde putem vorbi în 
particular? 

Am aruncat o privire spre Jane. Ea surâse ușor. 

- Știu eu un loc, răspunse. 


- Ne oprim aici? întrebă generalul Rybicki în timp ce trăgeam pe 
dreapta, în mijlocul câmpului. 

— Ai întrebat dacă avem vreun loc unde putem vorbi în particular, 
am spus. Ai acum cel puţin două hectare de cereale între noi și 


următoarea pereche de urechi, umane sau obine. Bine-ai venit în 
intimitate, stilul colonial. 

- Ce fel de cereală e asta? întrebă generalul Rybicki, trăgând de un 
lujer. 

- E sorg, răspunse Jane, stând lângă mine. 

Babar era așezat lângă Jane și se scărpina la ureche. 

- Sună familiar, zise Rybicki, dar nu cred că am mai văzut-o 
vreodată până acum. 

- Aici e o cultură principală, i-am explicat. E o cultură bună 
pentru că suportă arșița și seceta, iar în lunile de vară se face destul 
de cald pe-aici. Cei de prin partea locului îl folosesc pentru o pâine 
numită bhakri și pentru alte lucruri. 

- Bhakri, repetă Rybicki și făcu semn spre oraș. Așadar, oamenii 
ăștia sunt mai ales din India. 

- Unii dintre ei, am replicat. Cei mai mulți s-au născut aici. Cea 
mai mare parte a colonizărilor active de aici, de pe Huckleberry, au 
loc acum pe continentul Clemens. L-au deschis cam în același timp 
cu sosirea noastră. 

- Deci nu-i nicio tensiune legată de războiul din subcontinent, 
spuse Rybicki. Din cauză că voi sunteți americani, iar ei indieni. 

- Nu se pune problema. Oamenii de aici sunt la fel ca imigranții 
de pretutindeni. Se consideră mai întâi huckleberrieni și apoi 
indieni. După încă o generație, nimic din toate astea nu va mai 
conta. Și oricum, Jane nu e americană. Dacă suntem priviți cumva, 
suntem priviți ca foști soldaţi. Când am sosit, eram niște curiozități, 
dar acum suntem doar John și Jane, cu ferma de pe marginea 
drumului. 

Rybicki se uită din nou la ogor. 

- Sunt surprins că vă ocupați de agricultură. Voi doi aveți slujbe 
adevărate. 

- Agricultura e o slujbă adevărată, zise Jane. Cei mai multi dintre 
vecinii noștri o fac. Ne prinde bine s-o facem și noi, ca să-i putem 
înţelege pe ei și ceea ce au nevoie din partea noastră. 

- N-am vrut să vă jignesc, se scuză Rybicki. 

- N-am luat-o ca pe o jignire, intervin din nou în discuție. 

Avem aici cam șaisprezece hectare. Nu-i prea mult — și nu destul 
că preocupările celor din New Goa sunt și preocupările noastre. Am 
muncit mult ca să devenim și noi cetăţeni ai satului New Goa și ai 
planetei Huckleberry... 


Generalul Rybicki dădu din cap și se uită la tulpina lui de sorg. 
Așa cum observase Zoë, era verde, chipeș și tânăr. Sau cel puțin 
păstra aparenţa tinereții, datorită corpului FCA pe care-l folosea 
încă. Avea să arate în vârstă de douăzeci și trei de ani atâta vreme cât 
urma să-l mai aibă, chiar dacă vârsta lui adevărată era acum undeva 
peste o sută de ani. Arăta mai tânăr decât mine, chiar dacă eu eram 
mai tânăr decât el cu cel puţin cincisprezece ani. Atunci când 
părăsisem serviciul însă, mi-am schimbat corpul FCA cu unul nou, 
nemodificat, bazat pe ADN-ul meu original. Arătam acum de cel 
puțin treizeci de ani. Puteam trăi cu asta. 

La vremea când am plecat din FCA, Rybicki fusese superiorul 
meu, dar el și cu mine ne cunoșteam de dinainte de asta. L-am 
cunoscut în prima mea zi de luptă, când el era locotenent-colonel iar 
eu — soldat simplu. Mă numea, cu dezinvoltură, fiule, făcând aluzie 
la tinerețea mea. Aveam pe atunci șaptezeci și șapte de ani! 

Asta este una dintre probleme cu Forţele Coloniale de Apărare: 
toată ingineria corporală pe care o fac încurcă rău de tot simțul 
vârstei. Aveam nouăzeci de ani; Jane, născută adultă în cadrul 
Forțelor Speciale, avea vreo șaisprezece ani. Te apucă durerea de cap 
numai când te gândești la asta... 

- E timpul să ne spui de ce te afli aici, domnule general, rosti Jane. 

Șapte ani de viaţă alături de oameni născuți în mod natural nu-i 
tociseră stilul de a da iama în politețuri și de a merge direct la țintă, 
dobândit în Forţele Speciale. 

Rybicki surâse strâmb și aruncă sorgul pe jos. 

- Bine, zise el. După ce ai plecat din serviciu, Perry, am primit o 
avansare și un transfer. Acum sunt la Departamentul Colonizării; cei 
care se ocupă cu inițierea și sprijinirea noilor colonii. 

- Încă faci parte din FCA, am observat. Pielea verde te dă de gol. 
Credeam că Uniunea Colonială își ține separat secțiunile civilă și 
militară. 

- Eu sunt omul de legătură, explică Rybicki. Trebuie să mențin 
lucrurile coordonate între cele două. E cam la fel de distractiv pe cât 
ai putea crede că este. 

— Ai toată compătimirea mea... 

— Mulţumesc, domnule maior. 

Au trecut ani buni de când mi s-a mai adresat cineva cu gradul. 

- Apreciez acest lucru, continuă Rybicki. Motivul pentru care mă 
aflu aici este acela că mă întrebam dacă voi — amândoi — aţi face o 


treabă pentru mine. 

— Ce fel de treabă? întrebă Jane. 

Rybicki o privi cercetător. 

- Să conduceţi o colonie nouă, răspunse el. 

Jane îmi aruncă o privire. Îmi dădeam seama că deja nu-i plăcea 
ideea. 

- Nu pentru asta există Departamentul Colonizării? am întrebat. 
Ar trebui să fie ticsit de tot felul de oameni a căror meserie e să 
conducă noi colonii. 

- Nu și de data asta, replică Rybicki. Colonia asta e altfel. 

-În ce fel? vru să știe Jane. 

- Uniunea Colonială aduce coloniști de pe Pământ, zise Rybicki. 
Dar în ultimii câțiva ani coloniile — coloniile statornicite, ca Phoenix, 
Elysium și Kyoto — au făcut presiuni asupra UC să lase oamenii lor 
să formeze noi colonii. Cei de pe aceste planete au mai făcut 
încercări înainte, fondând colonii sălbatice, dar știi cum au mers. 

Am dat din cap. Coloniile sălbatice erau ilegale și neautorizate. 
UC a închis ochii la coloniile sălbatice; argumentul era că altfel 
oamenii din ele ar fi provocat necazuri acasă, așa că puteau la fel de 
bine să-i lase să plece. Dar o colonie sălbatică era cu desăvârșire pe 
cont propriu; în afară de cazul în care unul dintre coloniști era 
odrasla cuiva sus-pus din guvern, FCA n-ar fi venit când strigai 
după ajutor. Statisticile supraviețuirii pentru coloniile sălbatice erau 
zguduitor de sumbre. Cele mai multe nu durau nici șase luni. Alte 
specii colonizatoare le lichidau de obicei. Nu era un univers iertător. 

Rybicki îmi observă încuviințarea și continuă. 

- UC ar prefera să-și vadă coloniile de treburile lor, dar a devenit o 
problemă politică, iar UC n-o mai poate ignora. Așa că 
Departamentul Colonizării a încercat să-l imite pe Solomon, 
spunând ca fiecare dintre cei care-au provocat agitația să poată 
contribui cu un număr limitat de coloniști la primul val al 
operațiunii. 

Așa că acum avem o colonie incipientă de aproximativ două mii 
cinci sute de oameni, cu câte două sute cincizeci din zece colonii 
diferite. Însă n-avem pe nimeni să-i conducă. Niciuna dintre colonii 
nu-i vrea la conducere pe oamenii din celelalte colonii. 

- Există mai mult de zece colonii, am remarcat. Aţi putea recruta 
conducătorii coloniei dintr-una din acestea. 

— Teoretic, ar merge, fu de acord Rybicki. În universul real totuși, 


celelalte colonii sunt supărate că nu și-au văzut oamenii lor pe lista 
coloniei. Am promis că dacă această colonie merge bine, ne vom 
gândi la ideea de a deschide alte lumi. Deocamdată însă e o 
harababură și nimeni altcineva nu e dispus să coopereze. 

- Cine-a fost idiotul care-a sugerat de la început planul ăsta? 
întrebă Jane. 

- Din întâmplare, idiotul am fost eu, răspunse Rybicki. 

- Bună treabă, comentă Jane. 

M-am gândit că era un lucru bun că nu mai era în armată. 

- Mulţumesc, șef Sagan, zise Rybicki. Apreciez sinceritatea. E 
limpede că au existat aspecte ale planului la care nu m-am așteptat. 
De asta mă aflu aici. 

- Fisura acestui plan al tău — în afară de faptul că nici Jane, nici eu 
n-avem nici cea mai mică idee cum să conducem o colonie incipientă 
- este că și noi suntem acum coloniști, am spus. Suntem aici de 
aproape opt ani. 

- Dar ai spus-o chiar tu: sunteți foști soldați. Foștii soldați sunt o 
categorie aparte. Nu sunteți cu adevărat de pe Huckleberry. Iu ești 
de pe Pământ, iar ea a fost în Forţele Speciale, ceea ce înseamnă că 
nu e de nicăieri. Nu vreau să te jignesc, îi spuse lui Jane. 

- Rămâne totuși problema că niciunul dintre noi nu are niciun fel 
de experienţă la conducerea unei colonii incipiente. Când mi-am 
făcut turul de relaţii publice, cu multă vreme în urmă, am fost pe o 
colonie incipientă, pe Orton. Oamenii aceia nu încetau niciodată 
munca. Nu arunci pur și simplu oamenii în situația aceea fără 
antrenament. 

- Voi aveți antrenament. Amândoi ați fost ofițeri. Dumnezeule, 
Perry, ai fost maior! Ai comandat un regiment de trei mii de oameni 
într-un grup de armată. E mai mare decât o colonie incipientă! 

-O colonie nu e un regiment militar. 

- Nu, nu e, încuviință Rybicki. Dar cere aceleași talente. Și de când 
ați fost demobilizați, ați lucrat amândoi în administraţia colonială. 
Tu ești mediator — știi cum funcționează guvernul unei colonii și 
cum se fac lucrurile. Soţia ta e șeful poliției și răspunde de păstrarea 
ordinii. Voi doi aveți, în general, toate talentele de care va fi nevoie. 
Nu v-am scos pur și simplu numele dintr-o pălărie, domnule maior! 
Astea sunt motivele pentru care m-am gândit la voi. Sunteţi pregătiți 
în proporție de optzeci și cinci la sută deja, și o să vă furnizăm noi 
restul pe drum, înainte de călătoria coloniștilor spre Roanoke. Asta-i 


numele pe care l-am ales pentru colonie, adăugă el. 

- Avem o viață aici, protestă Jane. Avem slujbe și responsabilități, 
și avem o fetiță care are și ea viața ei aici. Ne ceri să ne 
dezrădăcinăm ca să-ți rezolvăm mica ta criză politică, de parcă ar fi 
un fleac. 

- Ei, îmi cer scuze pentru partea cu fleacul. În mod normal, ați fi 
primit această cerere printr-un curier diplomatic colonial, împreună 
cu un teanc mare de documente. Dar, din întâmplare, am venit pe 
Huckleberry pentru motive complet diferite și m-am gândit să 
împușc doi iepuri dintr-un foc. Sincer, nu mă așteptam să vă prezint 
ideea stând în mijlocul unui câmp cu sorg. 

-În regulă, zise Jane. 

— Cât despre faptul de a fi o criză politică mică, te înșeli în privința 
asta, continuă Rybicki. E o criză politică de dimensiuni medii, pe 
cale să se transforme într-una mare. Chestiunea a devenit mai mult 
decât încă o colonie umană. Guvernele planetare locale și presa au 
făcut din ea cel mai mare eveniment al colonizării de când oamenii 
au părăsit pentru prima oară Pământul. Nu e — crede-mă pe cuvânt 
—, dar faptul nu prea mai contează în acest moment. Totul a devenit 
un circ media și o pacoste politică, și a pus DC în defensivă. Colonia 
asta ne scapă din mâini din cauză că atât de mulţi alții au investit în 
ea. Avem nevoie să ne recăpătăm controlul asupra sa. 

- Așadar, totul e legat de politică, am conchis eu. 

- Nu, replică Rybicki. M-ai înțeles greșit. DC n-are nevoie să 
recapete controlul pentru că ne așteptăm la o răsturnare politică... 
Trebuie să recăpătăm controlul pentru că asta e o colonie umană. Știţi 
amândoi cum e acolo, afară. Coloniile trăiesc sau mor — coloniștii 
trăiesc sau mor — în funcție de cât de bine le pregătim și le apărăm. 
Treaba DC este să-i pregătească pe coloniști cât mai bine cu putință 
înainte de a coloniza. Treaba FCA este de a-i proteja până când 
stabilesc un avanpost. Dacă oricare dintre cele două părți ale ecuației 
se prăbușește, acea colonie a încurcat-o. 

În acest moment, partea din ecuație ce revine Departamentului nu 
funcționează pentru că n-am furnizat conducerea, și fiecare încearcă 
să-i împiedice pe toți ceilalți să umple vidul. 

Nu mai avem timp să facem lucrurile să meargă. Roanoke o să 
existe. Problema este dacă reușim s-o facem cum trebuie. Dacă nu — 
dacă Roanoke moare —, prețul o fie iadul. Așa că mai bine s-o facem 
cum trebuie. 


- Dacă e o problemă politică atât de încinsă, nu văd cum 
introducerea noastră în amestecătura asta ar ajuta lucrurile. 

Nu există nicio garanţie că vor fi toți mulțumiți cu noi. 

— Așa cum am spus, nu v-am scos numele dintr-o pălărie, zise 
Rybicki. La Departament, am analizat o listă de candidaţi potențiali 
care ne-ar conveni nouă și care le-ar conveni celor de la FCA. Ne-am 
gândit că dacă și unii, și alții am putea ajunge la un consens în 
legătură cu cineva, am putea convinge guvernele coloniilor să-l 
accepte. Voi doi eraţi pe listă. 

- Unde anume pe listă? întrebă Jane. 

- Cam pe la jumătate, răspunse Rybicki. Îmi pare rău. Ceilalţi n-au 
fost corespunzători. 

- Ei, e o adevărată cinste doar să fim nominalizați, am comentat. 

Rybicki rânji. 

- Nu mi-a plăcut niciodată sarcasmul tău, Perry. Înţeleg că vă pun 
multe pe umeri dintr-odată. Nu mă aştept să-mi daţi acum un 
răspuns. Am toate documentele aici, își ciocăni el tâmpla, vrând să 
arate că stocase toate informațiile în BrainPal, așa că dacă aveți un 
PDA vi le pot trimite, puteți arunca o privire pe ele în tihnă. Atâta 
vreme cât tihna nu durează mai mult de o săptămână standard. 

- Ne ceri să părăsim totul aici, vorbi Jane din nou. 

- Da, replică Rybicki. Vă cer. Și fac apel și la simţul datoriei, din 
moment ce știu că îl aveţi. Uniunea Colonială are nevoie de oameni 
inteligenți, capabili și cu experienţă, ca să ne ajute să punem pe 
picioare colonia asta. Voi doi vă potriviți. Și ceea ce vă cer e mai 
important decât ceea ce faceţi aici. Slujbele voastre de-acum pot fi 
făcute și de alții. Voi doi o să plecați și altcineva o să vină și o să vă ia 
locul. Poate că n-or să fie la fel de buni, dar or să fie suficient de 
buni. Ceea ce doresc de la voi doi pentru colonia asta nu e ceva ce 
poate face chiar oricine. 

— Ai zis că eram la mijlocul listei... 

- Era o listă scurtă, îmi răspunse Rybicki. Și e o cădere bruscă 
după voi doi. 

Se întoarse din nou spre Jane. 

- Uite, Sagan, văd că e greu să te fac să accepti asta. O să fac un 
târg cu voi. O să fie o colonie incipientă. Asta înseamnă că primul 
val sosește și petrece doi sau trei ani pregătind locul pentru 
următorul val. După ce vine al doilea val, lucrurile vor fi probabil 
destul de bine înrădăcinate așa încât, dacă vreti, tu, Perry și fiica 


voastră vă puteți întoarce aici. DC poate avea grijă ca locuinţa și 
slujbele să vă aștepte. La naiba, o să trimitem chiar și pe cineva să vă 
strângă recolta! 

- Nu mă lua de sus, generale! zise Jane. 

- Nu vă iau de sus. Oferta e autentică, Sagan. Viaţa ta de aici, 
fiecare părticică a ei, o să te aștepte. N-o să pierdeţi nimic din ea. Dar 
am nevoie de voi doi acum. DC o să facă să merite timpul petrecut 
acolo. O să vă căpătați viața înapoi. Și o să aveţi grijă ca Roanoke să 
supraviețuiască. Gândiţi-vă la asta. Dar hotărâţi-vă repede. 


M-am trezit și Jane nu era lângă mine; am găsit-o stând pe drum, 
în fața casei, cu ochii în sus, ațintiți la stele. 

- O să te lovească cineva dacă stai așa, în drum, i-am spus, 
apropiindu-mă pe la spate și punându-mi mâinile pe umerii ei. 

- N-are cine să mă lovească, răspunse Jane, luându-mi mâna 
stângă în mâinile ei. Abia dacă ar avea ce să mă lovească în timpul 
zilei. Uită-te la ele, arătă ea către stele cu mâna dreaptă, și începu să 
traseze constelații. Uite: Cocorul. Lotusul. Perla... 

- Am probleme cu constelațiile de pe Huckleberry, am zis. Le tot 
caut pe cele cu care m-am născut. Ridic ochii și o parte din mine încă 
se așteaptă să vadă Carul Mare sau Orion. 

— Nu m-am uitat niciodată la stele înainte de a veni aici, continuă 
Jane. Adică, le-am văzut, dar nu însemnau nimic pentru mine. Nu 
erau decât niște stele. Apoi am venit aici și am petrecut atâta timp ca 
să învăţ aceste constelații... 

— Îmi aduc aminte, am replicat. 

Și chiar îmi aduceam aminte; Vikram Banerje, care fusese 
astronom pe Pământ, se dovedise un vizitator frecvent al casei 
noastre în primii ani petrecuţi în New Goa, trasând cu răbdare 
pentru Jane desenele de pe cer. A murit nu cu multă vreme după ce- 
o învățase, în sfârșit, toate constelațiile de pe Huckleberry. 

- La început nu le-am văzut, zise Jane. 

- Constelaţiile? 

Jane încuviință. 

- Vikram mi le arăta, iar eu vedeam numai un nor de stele. Îmi 
arăta o hartă și vedeam cum ar fi trebuit să fie legate stelele între ele, 
iar apoi mă uitam la cer și nu vedeam decât... stele. Și a fost așa 
multă vreme. Apoi, într-o noapte, îmi aduc aminte că veneam acasă 
de la lucru, am ridicat ochii și mi-am zis: „Uite Cocorul“, și l-am 


văzut. Am văzut cocorul. Am văzut constelațiile. Atunci am știut că 
locul ăsta era casa mea. Atunci am știut că am venit aici ca să rămân. 
Că locul ăsta era al meu. 

Am înconjurat trupul lui Jane cu brațele și am strâns-o de talie. 

- Dar locul ăsta nu e și al tău, nu-i așa? întrebă Jane. 

- Locul meu e acolo unde ești tu, îi răspund. 

— Ştii ce vreau să spun. 

— Știu ce vrei să spui. Îmi place aici, Jane. Îmi plac oamenii. Îmi 
place viața noastră. 

- Dar... 

Am ridicat din umeri. 

— Așa credeam și eu, zise ea. 

- Nu sunt nefericit. 

- N-am zis că ești. Și știu că nu ești nefericit cu mine sau cu Zoë. 
Dacă n-ar fi apărut generalul Rybicki, nu cred că ai fi observat că ești 
gata să mergi mai departe. 

Am dat din cap și am sărutat-o pe ceafă. Avea dreptate. 

- Am vorbit cu Zoë despre asta, spuse Jane. 

- Ce are de spus? 

- E ca tine. Îi place aici, dar nu e casa ei. Îi place ideea de a se duce 
într-o colonie care abia începe. 

- Îi stârnește simțul aventurii. 

- Poate. N-are parte de prea multe aventuri aici. E tocmai unul 
dintre lucrurile care-mi plac mie. 

- Asta-i nostim, din partea unui soldat din Forţele Spciale. 

- Spun asta pentru că sunt din Forţele Speciale. Am avut parte de 
nouă ani de aventuri neîntrerupte. M-am născut în Forțele Speciale 
și dacă n-aţi fi fost tu și Zoë, aș fi murit acolo, și n-aș fi avut nimic 
altceva. Aventurile sunt supraevaluate. 

- Dar te gândești să mai treci oricum prin câteva. 

- Pentru că te gândești tu. 

- N-am hotărât nimic. Am putea spune nu. Aici e locul tău. 

— „Locul meu e acolo unde ești tu“, repetă Jane cuvintele mele. 
Aici e locul meu. Dar poate că ar putea fi și altundeva. Poate că mi-e 
doar frică să plec. 

- Nu cred că ţi-e frică de prea multe lucruri. 

- Mi-e frică de alte lucruri decât ție. Nu observi pentru că uneori 
n-ai un prea bun spirit de observație... 


— Mulţumesc. 

Am stat acolo pe drum, îmbrățișați. 

- Ne putem întoarce oricând, vorbi Jane în cele din urmă. 
Se lăsă pe spate ca să mă sărute pe obraz, se desprinse din 


strânsoarea mea și porni de-a lungul drumului. M-am întors spre 
casă. 


— Rămâi cu mine, spuse Jane. 

- Bine. Îmi pare rău. Am crezut că vrei să fii singură. 

- Nu. Mergi alături de mine. Dă-mi voie să-ți arăt constelațiile 
mele. Avem destul timp pentru asta. 


Doi 


Junipero Serra făcu saltul și dintr-odată o lume albastră și verde 
plutea imensă dincolo de fereastra amfiteatrului de observație de pe 
Serra. Pe scaune, câteva sute de invitaţi, reporteri și funcționari ai 
Departamentului Colonizării, scoaseră exclamații de uimire de parcă 
n-ar mai fi văzut niciodată o planetă din afară. 

- Doamnelor și domnilor, anunţă Karin Bell, ministru al 
Colonizării, noua colonie Roanoke! 

Cei din încăpere izbucniră în aplauze, care se stinseră, acoperite 
de foșnetul reporterilor care șopteau repede observații în aparatele 
de înregistrat. Făcând acest lucru, multora dintre ei le scăpă apariția 
bruscă, la o distanță nu prea mare, a lui Bloomington și Fairbanks, cele 
două crucișătoare ale FCA care însoțeau acest picnic al presei printre 
stele. Prezenţa lor îmi sugera că Roanoke s-ar putea să nu fie atât de 
complet domesticită cum îi plăcea să sugereze Uniunii Coloniale; n- 
ar fi fost potrivit să te trezești cu ministrul Colonizării — ca să nu mai 
pomenim de mai sus-amintiții reporteri și invitați — spulberat de pe 
cer de cine știe ce invadator extraterestru. 

l-am semnalat lui Jane cu un clipit din ochi apariția 
crucișătoarelor; ea a aruncat o privire și a dat din cap aproape 
imperceptibil. Niciunul dintre noi n-a spus nimic. Speram să trecem 
de toată chestia asta cu presa fără să scoatem un cuvânt. 
Descoperiserăm că niciunul dintre noi nu era deosebit de bun în 
relaţiile cu ziariștii. 

- Daţi-mi voie să vă dau câteva informaţii generale despre 
Roanoke, vorbi Bell. Roanoke are un diametru ecuatorial de aproape 
treisprezece mii de kilometri, ceea ce înseamnă că este mai mare și 


decât Pământul, și decât Phoenix, dar nu atât de mare ca Zhong 
Guo, care își păstrează titlul de cea mai mare planetă colonizată a 
UC... 

Acest lucru atrase o ovatie nu foarte entuziastă din partea câtorva 
reporteri de pe Zhong Guo, urmată de râsete. 

— Dimensiunea și compoziția ei înseamnă că gravitația este cu zece 
procente mai mare decât pe Phoenix; cei mai mulți dintre 
dumneavoastră vă veți simţi ca și cum ați fi pus un kilogram sau 
două în plus când veți coborî pe planetă. Atmosfera cuprinde 
amestecul obișnuit de oxigen și azot, dar este neobișnuit de bogată 
în oxigen: aproape de treizeci la sută. O să simtiti și asta. 

- De la cine am luat planeta? întrebă unul dintre reporteri. 

- N-am ajuns încă acolo, zise Bell, și urmară câteva murmure. 

Bell era cunoscută, după cât se părea, pentru că ținea conferințe 
de presă seci, după notite, și aici era în plină formă. 

Imaginea globului lui Roanoke dispăru, înlocuită de o deltă, în 
care un râuleţ se întâlnea cu un râu mult mai mare. 

- lată unde se va stabili colonia, explică Bell. Am numit râul mai 
mic, de aici, Ablemare; cel mai mare, de dincoace, este Raleigh. 
Raleigh drenează întregul continent, așa cum face Amazonul pe 
Pământ sau Anasazi pe Phoenix. Câteva sute de kilometri mai spre 
vest — imaginea se derulă — ajungem la oceanul Virginian. Loc din 
belșug; pentru dezvoltare. 

— De ce nu este colonia la țărm? întrebă cineva. 

- Pentru că nu trebuie să fie, răspunse Bell. Nu suntem în secolul 
al șaisprezecelea. Navele noastre traversează stele, nu oceane. Putem 
așeza coloniile acolo unde are rost să se afle. 

Acest loc — Bell se întoarse la locul inițial — este destul de departe 
în interiorul continentului ca să fie izolat de cicloanele care lovesc la 
vărsarea fluviului Raleigh, și are și alte avantaje geologice și 
meteorologice. De asemenea, viața de pe această planetă are o 
chimie incompatibilă cu a noastră. Coloniștii nu pot mânca nimic de- 
acolo. Nu se pune problema pescuitului. Are mai mult sens să 
plasăm colonia pe o câmpie aluvionară, unde are spațiu să-și cultive 
hrana proprie, decât pe coastă. 

— Acum putem afla de la cine am luat planeta? întrebă primul 
reporter. 

- N-am ajuns încă acolo, repetă Bell. 

- Dar știm deja toate lucrurile astea, vorbi altcineva. E în dosarele 


de presă. lar spectatorii noștri or să vrea să știe de la cine am luat 
planeta. 

- N-am luat planeta de la nimeni, replică Bell, vizibil iritată că este 
scoasă din ritm. Planeta ne-a fost dată. 

— De către cine? întrebă primul reporter. 

- De către obini, răspunse Bell. 

Asta provocă rumoare. 

- Și voi fi încântată să vorbesc mai mult despre asta mai târziu. 
Dar mai întâi... — imaginea fluviului dispăru, înlocuită de niște 
obiecte arborescente îmblănite care nu erau tocmai plante, nici 
tocmai animale, dar erau forma de viață dominantă pe Roanoke. Cei 
mai mulți dintre reporteri n-o băgară în seamă, șoptind în aparatele 
de înregistrat despre legătura cu obinii. 


- Obinii o numesc Garsinhir, ne spusese generalul Rybicki mie și 
lui Jane cu câteva zile mai devreme, când luasem naveta lui 
personală de la nava care ne adusese până la staţia Phoenix, pentru 
instruirea oficială și ca să fim prezentaţi unora dintre coloniști, ce 
aveau să joace rolul de adjuncţi ai noștri. Înseamnă planeta a 
șaptesprezecea. A fost a șaptesprezecea planetă pe care au colonizat-o. 
Nu sunt o specie tocmai plină de imaginație. 

- Nu le stă în fire obinilor să renunţe la o planetă, a comentat Jane. 

- N-au renunţat, a explicat Rybicki. Am făcut schimb. Le-am dat o 
mică planetă pe care am luat-o de la gelta, cam cu un an în urmă. 
Oricum, Garsinhir nu le era de prea mare folos. 

E o planetă de categoria a șasea. Chimia vieţii de acolo e destul de 
asemănătoare cu a obinilor, încât obinii să moară continuu din cauza 
virușilor locali. Noi, oamenii, pe de altă parte, suntem incompatibili 
cu chimia vieții locale. Așa încât n-o să fim afectați de virușii locali, 
de bacterii și de ce-o mai fi. Planeta gelta pe care o iau obinii nu-i 
atât de frumoasă, dar ei o tolerează mai bine. E un schimb corect. 
Acum, ați avut ocazia să vă uitaţi la dosarele coloniștilor? 

- Da, am răspuns. 

— Vreo părere? 

- Da, a răspuns Jane. Procesul de selecție e dement. 

Rybicki i-a zâmbit. 

- Într-o zi, o să devii diplomată, iar eu n-o să mai știu ce să fac. 

Jane a întins mâna după PDA și a afișat informaţiile despre 
procesul de selecție. 


- Coloniștii de pe Elysium au fost aleși la o loterie, a început ea. 
-O loterie la care se puteau înscrie numai după ce dovedeau că 
erau capabili din punct de vedere fizic să suporte rigorile colonizării, 

a precizat Rybicki. 

- Coloniștii de pe Kyoto sunt cu toții membri ai unui ordin religios 
care evită tehnologia, a continuat Jane. Cum or s-ajungă măcar pe 
navele coloniei? 

- Sunt menoniți coloniali. Nu sunt scrântiți și nu sunt extremiști. 
Năzuiesc doar către simplitate. Nu-i un lucru rău pentru o colonie 
nouă... 

- Coloniștii de pe Umbria au fost selectați printr-un joc televizat! 

- Cei care n-au câștigat s-au ales doar cu jocul, am spus. 

Rybicki nu m-a băgat în seamă. 

- Da, i-a răspuns lui Jane. Un joc televizat care le cerea 
concurenţilor să se întreacă în câteva teste de rezistență și de 
inteligență, amândouă urmând și ele să prindă bine când ajungeţi pe 
Roanoke. Sagan, fiecărei colonii i s-a dat o listă de criterii fizice și 
mintale pe care trebuie să le îndeplinească fiecare colonist potențial 
pentru Roanoke. Unele dintre ele, ca Erie și Zhong Guo, au avut 
parte de procese relativ standard de selecţie. Altele nu. 

- Și asta nu-ți provoacă nicio îngrijorare, a comentat Jane. 

- Nu, atâta vreme cât coloniștii au trecut propriul nostru set de 
cerințe, nu, a replicat Rybicki. Ei ne-au prezentat coloniștii 
potențiali; noi i-am verificat potrivit propriilor noastre standarde. 

— Au trecut cu toții? am întrebat eu. 

Rybicki a pufnit. 

- Cu greu. Conducătoarea coloniei Albion a ales coloniștii de pe 
lista ei de inamici, iar locurile pentru coloniști de pe Rus s-au dus la 
cei care au licitat mai mult. Am sfârșit prin a supraveghea procesul 
de selecție pe amândouă aceste colonii. Dar rezultatul final este că 
aveţi ceea ce eu cred că este un grup excelent de coloniști. 

S-a întors spre Jane. 

- Sunt incomparabil mai buni decât coloniștii pe care i-ați căpăta 
de pe Pământ, atâta lucru vă pot spune. Pe ei nu-i examinăm nici pe 
departe la fel de riguros. Acolo, filozofia noastră este că, dacă poţi să 
pășești pe un transportor colonial, ai intrat. 

Pentru colonia asta, standardele sunt puțin mai înalte. Așa că 
liniștește-te. Aveţi coloniști buni. 

Jane s-a așezat la loc, nu în întregime convinsă. N-am condamnat- 


o; nici eu nu eram cu desăvârșire convins. Am tăcut toți trei în timp 
ce naveta făcea demersurile pentru andocare la poartă. 

- Unde-i fiica voastră? a întrebat Rybicki, în timp ce naveta se 
așeza la locul ei. 

— A rămas la New Goa, a răspuns Jane. Supraveghează bagajele. 

- Și dă o petrecere de adio pentru prietenii ei, la care e mai bine să 
nu ne gândim prea mult, am completat. 

- Adolescenti, a comentat Rybicki. 

S-a ridicat în picioare. 

- Acum, Perry, Sagan... Vă aduceți aminte ce-am spus despre 
faptul că acest proces de colonizare a devenit un circ mediatic? 

- Da, am răspuns. 

- Bine. Atunci pregătiți-vă să întâlniți clovnii. 

Și apoi ne-a condus afară de pe navetă, la poartă, unde, în 
aparenţă, se adunase întreaga presă de știri din Uniunea Colonială 
ca să ne întâlnească. 

- Sfinte Dumnezeule! am exclamat, oprindu-mă în tunel. 

- E prea târziu ca să intri în panică, Perry, zise Rybicki, întinzând 
mâna în spate și luându-mă de brat. Ei știu deja totul despre voi. Aţi 
putea la fel de bine să ieșiți în public și să terminați odată cu asta. 


- Așa deci, vorbi Jann Kranjic, apropiindu-se de mine dintr-o 
parte, la nu mai mult de cinci minute după ce am aterizat pe 
Roanoke. Cum e să fii unul dintre primii oameni care pun piciorul 
pe o lume nouă? 

- Am mai făcut-o și înainte, am zis, turtind brazda sub gheată. 

Nu m-am uitat la el. În ultimele câteva zile, am ajuns să detest 
vorbirea lui mieroasă și înfățișarea lui plăcută, telegenică. 

- Sigur, zise Jann. Dar de data asta n-ai pe nimeni care să încerce 
să-ți reteze piciorul ăla... 

I-am aruncat o privire și am văzut surâsul acela iritant al lui, care 
era cumva privit ca un zâmbet victorios pe lumea sa natală, Umbria. 
Cu coada ochiului am văzut-o și pe Beata Novik, operatoarea, 
făcându-și deplasarea lentă. Își lăsa camera să înregistreze totul, ca 
să aibă de unde să taie mai târziu. 

- Ziua abia a început, Jann. Mai este încă timp ca vreun individ să 
fie împușcat, am spus. 

Surâsul lui deveni ușor șovăielnic. 


- Acum, ce-ar fi ca tu și cu Beata să vă duceti să sâcâiți pe 
altcineva? 

Kranjic oftă și-și ieși din rol. 

— Uite, Perry, vorbi el. Știi că, atunci când o să mă apuc să montez 
materialul ăsta, n-o să pot face cu niciun chip să nu arăţi ca un 
nesuferit. Ar trebui doar să îmblânzești puțin tonul, bine? Dă-mi 
ceva cu care să pot lucra. Chiar vrem să facem chestia cu eroul de 
război, dar nu-mi oferi prea mult. Hai, știi cum merg chestiile astea. 
Ai făcut publicitate când erai pe Pământ, pentru numele lui 
Dumnezeu! 

I-am făcut semn cu mâna să plece, iritat. Kranjic se uită stăruitor 
în dreapta mea, la Jane, dar nu încercă să obțină un comentariu din 
partea ei. La un moment dat, când nu mă uitam, întrecuse măsura 
într-un fel oarecare față de ea, și bănuiesc că ea sfârșise prin a-l 
speria de moarte. M-am întrebat dacă exista vreo înregistrare video 
a momentului. 

— Hai, Beata, zise el. Oricum avem nevoie de mai multe materiale 
cu Trujillo. 

Se îndepărtară în direcția navei de debarcare, căutând unul dintre 
viitorii conducători ai coloniei care să poată fi citat. 

Kranjic mă făcea țâfnos. Toată călătoria asta mă făcea țâfnos. De 
ochii lumii, era vorba despre o expediție de prospectare pentru 
mine, pentru Jane și pentru câțiva coloniști aleși, ca să facem o 
recunoaștere la locul coloniei și să aflăm mai multe despre planetă. 
În realitate, era o excursie pentru presă, cu noi toți ca vedete. Era o 
risipă de timp să ne târască pe toți până pe planeta asta doar pentru 
ocazia de a face fotografii, și apoi să ne târască iarăși pe toți, înapoi 
acasă. Kranjic nu era decât exemplul cel mai enervant al genului de 
gândire care prețuia aparența mai presus de substanţă. 

M-am întors către Jane. 

- N-o să-mi fie dor de el când o să pornim colonia. 

- N-ai citit destul de atent profilurile coloniștilor, îmi răspunse 
Jane. Atât el, cât și Beata fac parte din grupul de coloniști umbrieni. 
Vine cu noi. El și Beata s-au căsătorit ca să facă asta, pentru că 
umbrienii nu-i lăsau pe cei necăsătoriți să participe la colonizare. 

- Deoarece cuplurile căsătorite sunt mai bine pregătite pentru 
viaţa colonială? m-am aventurat eu. 

- Mai degrabă deoarece cuplurile care concurează au oferit un 
spectacol mai bun la jocul acela al lor, replică Jane. 


- A concurat la emisiune? 

- A fost prezentatorul emisiunii, răspunse Jane. Dar regulile sunt 
reguli. E în întregime o căsătorie de convenienţă. Kranjic n-a avut 
niciodată o relaţie care să dureze mai mult de un an, iar Beata e în 
orice caz lesbiană. 

- Sunt îngrozit că știi toate astea! 

- Am fost ofițer de informaţii. E ușor pentru mine. 

— Mai e ceva ce-ar trebui să știu despre el? 

- Planul lui este să reflecte primul an al coloniei Roanoke, explică 
Jane. A semnat deja pentru o emisiune săptămânală. A primit și o 
ofertă pentru o carte. 

— Încântător. Ei, măcar acum știm cum s-a fofilat pe navetă. 

Pe prima navetă ajunsă pe Roanoke trebuiau să fie numai cei 
doisprezece reprezentanți ai coloniștilor și câțiva funcționari ai 
Departamentului Colonizării; aproape că s-a declanșat o răscoală 
când reporterii de pe Serra și-au dat seama că niciunul dintre ei nu 
era invitat pe navetă alături de coloniști. Kranjic a rezolvat impasul 
oferindu-se să pună la dispoziția tuturor materialele filmate de 
Beata. Restul reporterilor aveau să coboare mai târziu cu alte navete, 
ca să filmeze instalarea și apoi să continue materialul lui Kranjic. 
Pentru binele lui, era mai bine că urma să devină colonist pe 
Roanoke; după asta, unii dintre colegii lui cei mai ranchiunoși ar fi 
putut foarte bine să-l împingă printr-o ecluză. 

- Nu-ţi face griji, spuse Jane. Și pe deasupra, avea dreptate. Asta 
este prima planetă nouă pe care te afli unde nu încearcă nimeni să te 
omoare. Bucură-te de asta! Vino! 

Porni să străbată întinderea imensă de ierburi indigene, către un 
șir de ceea ce semănau cu — dar nu erau tocmai — niște arbori. La 
drept vorbind, ierburile indigene nu erau nici ele tocmai ierburi. 

Orice-ar fi fost exact, atât ne-ierburile, cât și ne-arborii erau de un 
verde luxuriant și imposibil. Atmosfera prea bogată ne apăsa, 
umedă și grea. În această emisferă se apropia sfârșitul iernii, dar în 
locul în care ne aflam pe planetă, latitudinea și vânturile 
predominante conspirau să facă vremea plăcut de caldă. Eram 
îngrijorat de cum o să fie miezul verii; mă așteptam să transpir din 
belșug. 

Am prins-o din urmă pe Jane, care se oprise ca să cerceteze unul 
dintre obiectele asemănătoare unui copac. Nu avea frunze, avea 
blană. Blana părea să se miște; m-am aplecat mai aproape și am 


văzut o colonie de vietăți minuscule mișunând prin ea. 

- Purici de plante, am comentat. Frumos! 

Jane zâmbi, ceea ce se întâmpla destul de rar ca să fie observat. 

- Cred că e interesant, spuse ea, mângâind o ramură a copacului. 
Unul dintre puricii de plante sări din blană pe mâna ei; Jane îl privi 
cu interes înainte să-l arunce de pe ea cu o suflare. 

- Crezi că ai putea fi fericită aici? am întrebat. 

- Cred că aș putea fi ocupată aici, răspunse Jane. Generalul Rybicki 
poate să spună ce vrea despre procesul de selecție pentru colonia 
asta. Eu am citit dosarele coloniștilor. Nu sunt convinsă că cei mai 
mulți dintre aceștia n-or să fie un pericol pentru ei înșiși și pentru 
alții. 

Dădu din cap în direcţia navetei, unde-l văzuserăm ultima oară pe 
Kranjic. 

- Uită-te la Kranjic. El nu vrea să colonizeze. Vrea să scrie despre 
alți oameni care colonizează. Trăiește sub impresia că, odată ajuns 
aici, o să aibă tot timpul din lume ca să-și facă emisiunea și să-și 
scrie cartea. O să ajungă aproape mort de foame, înainte să-și dea 
seama... 

— Poate că e o excepție. 

- Eşti optimist, zise Jane, și se uită înapoi la arborele îmblănit și la 
chestiile târâtoare din el. Îmi place asta la tine. Dar nu cred că ar 
trebui să acționăm dintr-un punct de vedere optimist. 

- De acord, am răspuns. Dar trebuie să recunoști că te-ai înșelat în 
legătură cu menonițţii. 

- M-am înșelat doar provizoriu în legătură cu menoniții. Dar da. 
Sunt candidați mult mai puternici decât m-am așteptat. 

- Pur și simplu n-ai cunoscut niciodată vreun menonit, am spus. 

- N-am cunoscut niciodată niciun om religios, înainte să ajung pe 
Huckleberry, zise Jane, uitându-se la mine. lar hinduismul nu mi s-a 
potrivit prea mult. Deși îl pot aprecia pe Shiva. 

- Pariez că așa e. E putin altfel, totuși, decât să fii menonit. Jane se 
uită peste umărul meu. 

- Vorbind de lup... 

M-am întors și am văzut o siluetă înaltă, palidă, venind spre noi. 
Haine simple și o pălărie cu boruri late. Era Hiram Yoder, ales de 
menoniții coloniali să ne însoțească în această călătorie. 

Am zâmbit spre silueta lui. Spre deosebire de Jane, eu îi cunoșteam 
pe menoniţi — partea din Ohio în care locuisem avea o mulțime 


dintre ei, ca și amish, frați elveţieni și alte varietăți de anabaptiști. Ca 
orice alte soiuri de oameni, menoniții ca indivizi aveau gama 
obișnuită de personalități, dar priviți ca o categorie, păreau să fie 
oameni buni și cinstiți. Când aveam nevoie de vreo treabă făcută la 
mine acasă, alegeam întotdeauna firme ale menoniților, pentru că 
făceau bine treaba de prima dată, și dacă ceva se dovedea a nu fi 
cum trebuia, nu se certau cu tine în privința asta; nu făceau decât să 
repare. Asta-i o filozofie care merită sprijinită. 

Yoder ridică mâna în semn de bun-venit. 

- M-am gândit să vin alături de voi. Mi-am închipuit că dacă șefii 
coloniei se uită atât de atenţi la ceva, aș dori să știu ce este. 

- E doar un copac, am răspuns. Sau, ei bine..., oricum vom sfârși 
prin a numi chestia asta! 

Yoder se uită atent la el. 

- Mie mi se pare că e un copac. Cu blană. l-am putea spune arbore- 
păros. 

- Exact așa mă gândeam și eu, i-am răspuns. Nu trebuie 
confundat cu un păr, desigur. 

- Desigur, zise Yoder. Asta ar fi o prostie. 

- Ce crezi despre noua noastră lume? am întrebat. 

- Cred că ar putea fi una bună. Deși multe vor depinde de 
oamenii din ea. 

- Sunt de acord. Ceea ce mă conduce la o întrebare pe care voiam 
să ţi-o pun. Unii dintre menoniţii pe care i-am cunoscut în Ohio erau 
retrași — trăiau separat de lume. Trebuie să știu dacă grupul vostru o 
să facă același lucru. 

Yoder zâmbi. 

- Nu, domnule Perry, răspunse el. Menoniţii sunt diferiți în ceea 
ce privește felul în care își trăiesc credința, de la o biserică la alta. 
Noi suntem menoniți coloniali. Preferăm să trăim și să ne îmbrăcăm 
simplu. Nu respingem tehnologia când este nevoie de ea, dar nu o 
folosim când nu e nevoie. Și preferăm să trăim în lume, ca sarea și ca 
lumina. Sperăm să fim buni vecini pentru voi și pentru ceilalți 
coloniști, domnule Perry. 

- Mă bucur să aud asta. După cât se pare, colonia noastră pornește 
cu un atu promițător. 

- Asta s-ar putea schimba, interveni Jane, și arătă din nou cu capul 
în depărtare. 

Kranjic și Beata se îndreptau spre noi. Kranjic se mișca energic; 


Beata mergea cu pași mult mai leneși. Era limpede că alergatul toată 
ziua după coloniști nu era tocmai ideea ei de distracție. 

- lată-te, exclamă Kranjic către Yoder. Am comentarii de la toți 
ceilalți coloniști de aici — bine, în afară de ea, flutură mâna în direcția 
lui Jane. lar acum am nevoie doar de ceva din partea ta ca să pun în 
fondul comun. 

- Ţi-am mai spus și înainte, domnule Kranjic, că aș prefera să nu 
fiu fotografiat și să nu dau interviuri, replică Yoder agreabil. 

- E o chestie religioasă, nu-i așa? zise Kranjic. 

- Nu chiar, răspunse Yoder. Prefer doar să fiu lăsat în pace. 

- Tipii de pe Kyoto or să fie dezamăgiți dacă nu-și văd orașul 
natal... 

Kranjic se opri și se uită în spatele nostru. 

- Ce naiba sunt astea? 

Ne-am întors încet și am văzut două creaturi de mărimea unor 
cerbi cam la cinci metri printre arborii-păroși, privindu-ne cu calm. 

— Jane? am întrebat. 

- N-am nici cea mai mică idee, replică Jane. Nu-s prea multe 
despre fauna locală în rapoartele noastre. 

- Beata, vorbi Kranjic. Trebuie să mergem mai aproape ca să luăm 
o imagine mai bună. 

- Pe naiba! exclamă Beata. N-o să mă las mâncată pentru ca tu să 
iei o imagine mai bună! 

- O, hai! zise Kranjic. Dacă voiau să ne mănânce, ar fi făcut-o până 
acum. Uite... 

Începu să se apropie de vietăți, centimetru cu centimetru. 

- Să-l lăsăm să facă asta? am întrebat-o pe Jane. 

Jane ridică din umeri. 

— Tehnic vorbind, încă n-am întemeiat colonia... 

- Bine pusă problema! 

Kranjic se strecurase până la câțiva metri de cele două creaturi, 
când cea mai mare dintre ele se hotărî că răbdase destul, mugi 
impresionant și făcu un pas rapid înainte. Kranjic ţipă și o luă la 
fugă ca din pușcă, aproape poticnindu-se în timp ce alerga înapoi la 
navetă. 

M-am întors spre Beata. 

- Spune-mi că ai prins asta. 

— Ştii că am prins-o... 


Cele două vietăți dintre copaci, cu treaba încheiată, se îndepărtară 
agale, nepăsătoare. 


- Oho, comentă Savitri. Nu vezi în fiecare zi un personaj 
important al știrilor coloniale făcând pe el de frică. 

- E adevărat, am replicat. Deși, ca să fiu complet sincer, sunt 
destul de sigur că aș fi putut să-mi petrec întreaga viață fără să fi 
văzut asta și să fi murit totuși fericit. 

— Atunci, e doar un bonus. 

Stăteam în biroul meu, în ziua de dinaintea plecării mele 
definitive de pe Huckleberry. Savitri ședea pe scaunul din spatele 
biroului meu, iar eu pe unul dintre scaunele din fața lui. 

- Cum îţi place priveliștea din acel scaun? am întrebat-o. 

- Priveliștea e frumoasă. Scaunul e cam plin de cocoloașe, 
răspunse Savitri. Ca și cum fundul puturos al cuiva l-a deformat de 
nu mai poate fi recunoscut. 

- Poţi oricând să-ţi iei un scaun nou. 

- O, sunt sigură că administratorul Kulkarni va fi încântat de o 
asemenea cheltuială. N-a trecut niciodată peste ideea că sunt o 
provocatoare de necazuri. 

- Eşti o provocatoare de necazuri, am subliniat. Face parte din 
descrierea postului de mediator. 

- Mediatorii ar trebui să rezolve necazurile, preciză Savitri. 

- Ei, bine... Dacă vrei să cauţi nod în papură, domnișoară 
Precizie... 

— Ce nume încântător, replică Savitri și se legănă cu scaunul în față 
și-n spate. Și oricum, sunt doar asistenta unui mediator. 

- Nu mai ești doar atât. Te-am recomandat deja lui Kulkarni să fii 
numită mediatorul satului, iar el a fost de acord. 

Savitri se opri din legănat. 

- Chiar l-ai făcut să fie de acord? 

- Nu de la început, am recunoscut. Dar am fost convingător. Și l- 
am convins că, în felul ăsta, măcar o să fii nevoită să ajuţi oamenii, în 
loc să-i sâcâi. 

- Rohit Kulkarni... Ce om fermecător! 

— Are momentele lui, am fost de acord. Dar și-a dat aprobarea, 
până la urmă. Așa că nu trebuie decât să spui da, și slujba e a ta. La 
fel și scaunul. 


- Categoric, nu vreau scaunul! 

-În regulă. Atunci n-o să ai nimic care să-ți aducă aminte de 
mine. 

- Nu vreau nici slujba, continuă Savitri. 

- Ce? 

- Am zis că nu vreau slujba, repetă Savitri. Când am aflat că pleci, 
am pornit să-mi caut altă slujbă. Și am găsit una. 

- Care anume? 

- E un alt post de asistentă. 

- Dar ai putea fi mediator... 

- O, da, mediator în New Goa, zise ea, și apoi îmi observă privirea; 
la urma urmei, ăsta fusese postul meu. Nu vreau să te jignesc. Ai 
luat slujba după ce ai văzut universul. Eu am stat toată viaţa în 
același sat. Am treizeci de ani. E timpul să plec. 

- Ai găsit o slujbă în Missouri City, spun, referindu-mă la capitala 
districtului. 

- Nu. 

— Mă zăpăcești. 

- Asta n-ar fi o noutate, zise Savitri, și apoi continuă înainte să 
apuc să ripostez. Slujba mea e în afara planetei. Pe o colonie nouă, 
numită Roanoke. Poate ai auzit de ea... 

- OK, acum m-ai zăpăcit de tot. 

— Se pare că o echipă de două persoane va conduce colonia. l-am 
cerut uneia dintre ele o slujbă. A zis da. 

- Eşti asistenta lui Jane? am întrebat. 

- De fapt, sunt asistenta conducătorului coloniei. Din moment ce 
sunteți doi, sunt și asistenta ta. Dar tot n-o să-ți aduc ceai. 

- Huckleberry nu e una dintre coloniile căreia i s-a permis să 
trimită coloniști. 

- Nu, răspunse Savitri. Dar în calitate de conducători ai coloniei, 
aveți permisiunea să angajați pe oricine doriți în echipa voastră de 
ajutoare. Jane mă cunoaște deja și are încredere în mine, și știe că tu 
și cu mine lucrăm bine împreună. Are sens. 

- Când te-a angajat? 

-În ziua în care le-ai dat preavizul aici. A trecut pe la birou când 
tu erai plecat la masa de prânz. Am vorbit despre asta și mi-a oferit 
slujba. 

- Și niciuna dintre voi nu s-a ostenit să-mi spună despre asta? 


- Ea ar fi vrut. Dar eu i-am cerut să nu-ți spună. 

— De ce? 

- Pentru că atunci, tu și cu mine n-am fi avut această discuție 
minunată, fermecătoare, răspunse Savitri, și apoi se învârti cu 
scaunul, râzând. 

- Dă-te jos de pe scaunul meu! am exclamat. 


Stăteam în camera de zi, goală, a casei mele, din care totul fusese 
împachetat și dus afară, cu ochii pe cale să mi se umple de lacrimi, 
când Hickory și Dickory se apropiară de mine. 

- Am dori să vorbim cu tine, maior Perry, îmi spuse Hickory. 

- Da, în ordine, am răspuns eu, surprins. 

În cei șapte ani de când erau cu noi Hickory și Dickory, stătuserăm 
de vorbă de câteva ori. Dar ei nu inițiaseră niciodată discuția; cel 
mult, așteptau în tăcere să le fie observată prezența. 

- Ne vom folosi implanturile, adăugă Hickory. 

- Bine, am răspuns. 

Atât Hickory, cât și Dickory își atinseră cu degetele gulerele aflate 
la baza gâturilor lor lungi și apăsară un buton de pe partea dreaptă a 
gulerului. 

Obinii erau o specie creată; consu, o rasă atât de avansată față de 
noi încât era aproape insondabilă, îi găsise pe strămoșii obinilor și-și 
folosiseră tehnologia ca să forțeze apariția inteligenţei la bieții 
amărâți. Obinii deveniseră într-adevăr inteligenţi; nu deveniseră însă 
și conștienți de sine. Oricare ar fi fost procesul care permitea 
conștiința — simțul sinelui le lipsea cu desăvârșire obinilor. Ca 
indivizi, obinii nu aveau un eu sau o personalitate; numai ca grup, 
obinii erau conștienți că le lipsea ceva ce alte specii inteligente aveau. 
Dacă misterioșii consu îi făcuseră pe obini lipsiți de conștiință de 
sine accidental sau intenționat, era o problemă de discutat, dar 
având în vedere întâlnirile mele cu ei de-a lungul anilor, bănuiesc că 
erau pur și simplu curioși și că obinii erau pentru ei doar un 
experiment în plus. 

Obinii își doreau destul de mult conștiința ca să fie dispuși să riște 
un război cu Uniunea Colonială pentru a o obține. Războiul era o 
cerință a lui Charles Boutin, un om de știință care fusese cel dintâi 
care să înregistreze și să stocheze conștiința umană în afara structurii 
de susținere a creierului. Boutin a fost ucis de Forţele Speciale 
înainte de a apuca să le dăruiască obinilor conștiința la nivel 


individual, dar munca lui era destul de apropiată de final încât 
Uniunea Colonială să poată să ajungă la o înțelegere cu obinii legată 
de terminarea lucrărilor. Obinii s-au transformat peste noapte din 
dușmani în prieteni, iar Uniunea Colonială a dus până la capăt 
munca lui Boutin, creând un implant de conștiință bazat pe 
tehnologia existentă a BrainPalului aparținând FCA. Era conștiința 
ca accesoriu. 

Oamenii — oricum, puţinii care știau povestea — îl priveau firește 
pe Boutin ca pe un trădător, un om al cărui plan de a răsturna 
Uniunea Colonială ar fi provocat masacrarea a miliarde de oameni. 
În aceeași măsură, și la fel de firesc, obinii îl priveau ca pe unul 
dintre marii eroi ai rasei lor, un personaj prometeic care le dăduse 
nu focul, ci conștiința de sine. Dacă aţi avut vreodată nevoie de un 
argument cum că eroismul este relativ, iată-l! 

Propriile mele sentimente în privința asta erau mai complicate. 
Da, era un trădător al speciei sale și merita să moară. Era de 
asemenea și tatăl biologic al lui Zoë, despre care cred că este o ființă 
umană la fel de minunată ca oricare alta pe care am întâlnit-o 
vreodată. E greu să spui că te bucuri de moartea tatălui frumoasei și 
extrem de deșteptei tale fiice adoptive, chiar și atunci când știi că e 
mai bine așa. 

Având în vedere ceea ce simțeau obinii în legătură cu Boutin, nu 
era câtuși de puţin surprinzător că erau posesivi în legătură cu Zoë; 
una dintre principalele cereri din tratat consta, în esență, în drepturi 
de vizitare. S-a căzut de acord până la urmă ca doi obini să locuiască 
împreună cu Zoë și cu familia ei adoptivă. Zoë le-a dat numele de 
Hickory și Dickory, când au sosit. Lui Hickory și Dickory le era 
permis să-și folosească implanturile de conștiință ca să înregistreze o 
parte din timpul petrecut cu Zoë. Aceste înregistrări erau 
împărtășite de toți obinii cu implanturi de conștiință; de fapt, ei toți 
petreceau timpul împreună cu Zoë. 

Jane și cu mine am permis acest lucru punând condiții foarte 
stricte atâta vreme cât Zoë era prea mică pentru a înțelege cu 
adevărat ce se petrecea. După ce Zoë a crescut destul de mare ca să 
priceapă ideea, a devenit decizia ei. Zoë le-a permis. Îi place ideea ca 
viaţa ei să fie împărtășită de o specie întreagă, deși, adolescentă 
fiind, are perioade prelungite în care vrea să fie singură. Hickory și 
Dickory își opresc implanturile atunci când se întâmplă asta; n-are 
niciun rost să irosească o conștiință cât se poate de bună pentru un 
timp pe care nu-l petrec alături de Zoë. Dorinţa de a fi conștienți 


când vorbesc numai cu mine era ceva nou. 

Exista o mică întârziere între momentul în care Hickory și Dickory 
își declanșau gulerele conținând hardware-ul care le adăpostea 
conștiința și momentul în care gulerul stabilea comunicarea cu 
stratul de neuroni din creierul lor. Parcă ai fi privit niște somnambuli 
trezindu-se. Era și puțin înspăimântător. Deși nu la fel de 
înspăimântător precum ceea ce urmă: Hickory zâmbindu-mi! 

- Vom fi adânc întristați să părăsim acest loc, vorbi Hickory. Te rog 
să înţelegi că ne-am trăit aici întreaga viață conștientă. ÎI simțim 
intens înăuntrul nostru, la fel ca toți obinii. Vă mulțumim pentru că 
aţi fost de acord să vă împărtășiți viețile cu noi. 

— N-aveti pentru ce, am răspuns. 

Părea un lucru banal pe care să-l vrea cei doi obini să-l discute cu 
mine. 

- Vorbiti de parcă ne-ati părăsi. Credeam că urmează să veniți cu 
noi. 

- Venim, răspunse Hickory. Dickory și cu mine suntem conștienți 
de povara, pe care o purtăm amândoi, de a avea grijă de fiica ta și de 
a ne împărtăși experienţele cu toți ceilalți obini. Poate fi copleșitoare. 
Nu ne putem păstra implanturile pornite prea multă vreme, știi... 
Încordarea emoțională e atât de mare. Implanturile nu sunt perfecte, 
iar creierul nostru întâmpină dificultăți. Suntem... suprastimulați. 

- N-am știut asta. 

- Nu voiam să vă împovărăm cu problema noastră, zise Hickory. 
Și nu era important să știți. Dar de curând, atât Dickory cât și eu am 
aflat că atunci când ne pornim implanturile, suntem imediat 
copleșiți de emoții pentru Zoë și pentru tine și locotenentul Sagan. 

- E o perioadă încordată pentru noi toți. 

Încă un surâs obin, încă și mai înfiorător decât primul. 

- Scuză-mă, continuă Hickory. Nu m-am exprimat limpede. 
Emoția noastră nu este o neliniște nedefinită legată de plecarea din 
acest loc sau de pe această planetă, nici agitație sau nervozitate 
legate de călătoria spre o lume nouă. E ceva foarte specific. E 
îngrijorare. 

- Cred că avem cu toții griji, am început, dar m-am oprit apoi când 
am văzut o expresie nouă pe chipul lui Hickory, una pe care n-am 
mai observat-o niciodată. 

Hickory arăta nerăbdător. Sau poate că era frustrat din cauza mea. 

— Îmi pare rău, Hickory. Te rog, continuă. 


Hickory rămase nemișcat câteva clipe, ca pentru a dezbate ceva cu 
el însuși, apoi îmi întoarse brusc spatele ca să discute cu Dickory. 
Am petrecut acest timp reflectând că, dintr-odată, numele puse 
ștrengărește de un copil mic acestor două creaturi, cu câțiva ani în 
urmă, nu mai păreau câtuși de puțin potrivite. 

- lartă-mă, domnule maior, vorbi Hickory, îndreptându-și din nou 
atenţia spre mine. Regret că s-ar putea să fiu prea direct. 

S-ar putea să nu fim capabili să ne exprimăm în întregime 
îngrijorarea. S-ar putea să nu fii la curent cu anumite fapte și s-ar 
putea să nu fim în poziția de a ţi le oferi. Dă-mi voie să te întreb: care 
crezi că este situația acestei părți a spațiului? Porțiunea în care 
locuim noi, obinii, și voi, Uniunea Colonială, printre alte specii... 

- Suntem în război, am răspuns. Noi avem coloniile noastre și 
încercăm să le apărăm. Alte specii au coloniile lor și încearcă și ele să 
le apere. Ne luptăm cu toţii pentru planete care se potrivesc nevoilor 
speciei noastre. Ne batem toți între noi. 

- Aah, exclamă Hickory. Ne batem toți între noi. Nu există alianțe? 
Tratate? 

- Evident, există câteva, am răspuns. Noi avem unul cu obinii. 
Alte rase poate că au tratate și alianţe cu câteva alte specii. Dar, în 
general, da. Ne batem cu toții. De ce? 

Surâsul lui Hickory se transformă din înfiorător într-unul înrudit 
cu un rictus. 

— Vă vom spune ce putem, continuă Hickory. Vă putem spune 
despre lucrurile care s-au discutat deja. Știm că, potrivit afirmațiilor 
ministrului colonizării, colonia pe care o numiți Roanoke v-a fost 
dată de obini. Planeta pe care noi o numim Garsinhir. Știm că s-a 
afirmat că am luat în schimb o planetă de-a voastră. 

— Așa este, am răspuns. 

- Nu există o asemenea înțelegere, zise Hickory. Garsinhir rămâne 
teritoriu al obinilor. 

- Asta nu poate fi adevărat, am replicat. Am fost pe Roanoke. Am 
călcat pe pământul unde va fi colonia. Cred că s-ar putea să vă 
înșelați. 

- Nu ne înșelăm, insistă Hickory. 

- Cu siguranţă vă înșelați, am continuat eu. Vă rog să nu mă 
înţelegeți greșit, dar voi doi sunteţi însoțitorii și gărzile de corp ale 
unei ființe umane adolescente. Este posibil ca, oricare ar fi contactele 
voastre la nivelul la care vă aflați, să nu aibă cele mai bune 


informații. 

O licărire traversă chipul lui Hickory; bănuiesc că era amuzament. 

- Fii convins, domnule maior, că obinii nu trimit simpli însoțitori 
să păzească și să aibă grijă de fiica lui Boutin și de familia ei. Și fii 
convins că Garsinhir rămâne în mâinile obinilor. 

M-am gândit la asta. 

- Spuneți că Uniunea Colonială minte în legătură cu Roanoke... 

- Este posibil ca ministrul vostru al colonizării să fie greșit 
informat, zise Hickory. Nu ne dăm seama. Dar oricare ar fi cauza 
greșelii, există o eroare de fapt. 

- Poate că obinii ne permit să colonizăm lumea lor, am continuat. 
Din câte înțeleg, chimia corpului vostru vă face susceptibili la 
infecțiile acelei planete; e mai bine să aveţi un aliat acolo decât s-o 
lăsați neocupată. 

- Poate, răspunse Hickory. 

Tonul lui, extrem de studiat, nu-l angaja la nimic. 

- Nava coloniei pleacă de la stația Phoenix peste două săptămâni, 
am spus. La încă o săptămână după asta o să aterizăm pe Roanoke. 
Chiar dacă ceea ce spui este adevărat, nu pot face nimic în legătură 
cu asta în acest moment. 

- Trebuie să-mi cer scuze din nou, zise Hickory. Nu vreau să 
sugerez că ai putea sau ar trebui să faci ceva. Am vrut doar să știi. Și 
să afli măcar o parte din natura îngrijorării noastre. 

- E mai mult de-atât? am întrebat. 

- Am spus tot ce-am putut... în afară de asta. Suntem la dispoziția 
ta, domnule maior. A ta, a locotenentului Sagan și, în special și 
întotdeauna, a lui Zoë. Tatăl ei ne-a făcut darul propriului nostru 
sine. Ne-a cerut un preț mare, pe care l-am fi plătit bucuros. 

La aceste cuvinte m-a trecut un fior, aducându-mi aminte care 
fusese prețul. 

- A murit înainte să apucăm să achităm acest preț, această datorie. 
Acum suntem datori către fiica lui, iar noua datorie a sporit pentru 
că și-a împărtășit viaţa cu noi. Îi suntem datori și pentru asta. Și 
suntem datori familiei sale. 

- Mulţumesc, Hickory. Știu că suntem recunoscători pentru că tu 
și cu Dickory ne-ati slujit atât de bine. 

Surâsul lui Hickory reveni. 

- Regret să spun că m-ai înţeles greșit din nou, domnule maior. 
Cu siguranță eu și cu Dickory suntem la dispoziția voastră și vom fi 


întotdeauna. Dar când spunem că suntem la dispoziția voastră, mă 
refer la obini. 

- Obini... Adică la voi toți. 

- Da, răspunse Hickory. Noi toți. Până la ultimul dintre noi, dacă e 
nevoie. 

- Oh, am exclamat. Îmi pare rău, Hickory. Nu prea știu ce să spun 
la asta. 

- Spune că o să-ți aduci aminte, replică Hickory. Când va sosi 
vremea. 

- O să-mi aduc aminte, am răspuns. 

— Am dori să-ți cerem ca această discuţie să rămână confidențială, 
adăugă Hickory. Deocamdată. 

-În ordine, am zis. 

- Mulţumesc, domnule maior, spuse Hickory. 

Întoarse capul spre Dickory, apoi din nou spre mine. 

- Mă tem că ne-am lăsat copleșiți de prea multe emoții. Ne vom 
închide acum implanturile, cu permisiunea ta. 

- Vă rog, am răspuns. 

Cei doi obini duseră mâinile la gât ca să-și deconecteze 
personalitatea. Am urmărit cum însuflețirea se stinse pe fețele lor, 
înlocuită de inteligenţa seacă. 

- Ne ducem să ne odihnim, vorbi Hickory și ieși împreună cu 
partenerul lui, lăsându-mă în încăperea goală. 


Trei 


Iată un mod de a coloniza: iei două sau trei sute de oameni, le dai 
voie să-și pună în bagaje ce provizii socotesc ei că e potrivit, îi lași pe 
o planetă la alegerea lor, le spui „pe curând“ și apoi te întorci după 
un an — după ce au murit cu toții de foamea provocată de ignoranță 
și de lipsa de provizii sau au fost nimiciţi de altă specie care vrea 
locul pentru ea — ca să le culegi oasele. 

Nu e o metodă prea izbutită de a coloniza. În perioada mult prea 
scurtă de acumulare, atât eu, cât și Jane am citit destule rapoarte cu 
privire la moartea coloniilor sălbatice care erau construite exact la 
fel, ca să fim convinși de acest fapt izbitor. 

Pe de altă parte, nu vrei nici să lași o sută de mii de oameni pe o 
nouă lume colonizată, dotată cu tot confortul civilizației. Uniunea 
Colonială are mijloacele de a face așa ceva, dacă ar vrea. Dar nu 
vrea. Indiferent cât de aproape ar fi câmpul gravitațional, 
circumferința, suprafața uscatului, atmosfera sau biochimia unei 
planete de acelea ale Pământului sau ale oricăror altor lumi pe care 
oamenii le-au colonizat deja, aceasta nu este Pământul și nu există 
nicio metodă practică de a ști ce soi de surpriză neplăcută le rezervă 
o planetă oamenilor de acolo. Chiar și Pământul are un fel nostim de 
a născoci boli și sâcâieli noi menite să decimeze ființele umane 
imprudente, iar acolo suntem o specie băștinașă. Când aterizăm pe 
planete noi, suntem corpuri străine și știm ce face orice sistem 
biologic unui corp străin aflat în mijlocul său: încearcă să-l ucidă cât 
mai repede posibil. 

lată o curiozitate interesantă pe care am aflat-o despre coloniile 
eșuate: fără să punem la socoteală coloniile sălbatice, cauza numărul 


unu pentru coloniile umane abandonate nu constă în disputele 
teritoriale cu celelalte specii; ea este reprezentată de microbii locali 
care omoară coloniștii. Alte specii inteligente le putem tine la 
distanţă; asta-i o bătălie pe care o înțelegem. Lupta împotriva unui 
întreg, ecosistem care încearcă să te omoare este o chestiune cu mult 
mai spinoasă. 

Depunerea a o sută de mii de coloniști pe o planetă doar ca să te 
uiţi la ei cum mor de o infecție băștinașă cu evoluţie rapidă, pe care 
n-o poți vindeca la timp, nu este decât o risipă de coloniști cât se 
poate de buni. 

Ceea ce nu înseamnă să subestimăm disputele teritoriale. 
Probabilitatea ca o colonie umană să fie atacată în primii doi sau trei 
ani de existență este exponențial mai mare decât în oricare alt 
moment de-a lungul timpului. Colonia se concentrează asupra 
propriei sale construcții și este vulnerabilă la atacuri. Prezența 
Forțelor Coloniale de Apărare într-o nouă colonie, deși nu chiar 
nesemnificativă, este încă doar o mică parte din ceea ce va fi, după 
ce o stație spaţială va fi construită deasupra coloniei, un deceniu sau 
două mai târziu. lar simplul fapt că cineva a colonizat o planetă o 
face mult mai atrăgătoare pentru oricine altcineva, pentru că acei 
coloniști au făcut în locul tău toată treaba mai grea a colonizării. 
Acum, tot ce ai de făcut este să-i mături de pe planetă și s-o iei 
numai pentru tine. 

A lăsa o sută de mii de coloniști pe o planetă doar ca să-i vezi 
măturați de-acolo pentru totdeauna este în aceeași măsură o risipă de 
coloniști cât se poate de buni. Și, în ciuda faptului că Uniunea 
Colonială folosește practic țările lumii a treia de pe Pământ ca ferme 
de coloniști, dacă începi să pierzi câte o sută de mii de fiecare dată 
când o nouă colonie eșuează, până la urmă ajungi în criză de 
coloniști. 

Din fericire, există o excelentă cale de mijloc între aceste scenarii. 
Presupune să iei vreo două mii cinci sute de coloniști, să-i depui pe 
o lume nouă la începutul primăverii, furnizându-le tehnologie 
durabilă, capabilă să-i sprijine, pentru a le satisface nevoile imediate, 
și să le dai sarcina de a se autoîntreține pe lumea cea nouă și de a 
pregăti planeta, vreme de doi sau trei ani, pentru aproximativ încă 
zece mii de noi coloniști. Acești coloniști din al doilea val vor avea 
încă cinci ani sau cam așa ceva ca să ajute la pregătirile pentru 
cincizeci de mii de noi coloniști și tot așa. 

Există cinci valuri oficiale inițiale de coloniști, la sfârșitul cărora 


colonia are, la modul ideal, o populație de aproximativ un milion, 
răspândită în numeroase târgușoare și unul sau două orașe mai 
mari. După ce al cincilea val se statornicește și infrastructura coloniei 
este constituită, totul se transformă într-un proces masiv de 
colonizare. Când populaţia ajunge la zece milioane sau cam pe- 
acolo, imigrația încetează, colonia capătă autoguvernare limitată în 
interiorul sistemului federal al UC, iar omenirea are încă un bastion 
împotriva distrugerii rasei de mâna unui univers crud. Asta dacă 
primii două mii cinci sute supraviețuiesc unui ecosistem ostil, 
atacurilor din partea celorlalte rase, propriilor neajunsuri 
organizatorice ale omenirii și simplului, omniprezentului ghinion 
afurisit. 

Două mii cinci sute de coloniști sunt destul de mulți ca să începi 
procesul de a transforma o planetă într-o lume umană. Sunt destul 
de puțini pentru ca, dacă mor, Uniunea Colonială să poată vărsa o 
lacrimă și să treacă mai departe. Și, serios, partea cu lacrima vărsată 
nu e absolut deloc obligatorie. E un lucru interesant să fii în același 
timp indispensabil și ușor de înlocuit pentru efortul omenirii de a 
popula stelele. Una peste alta, m-am gândit, ar fi fost poate mai 
înţelept să rămân pe Huckleberry. 


-În regulă, mă las păgubaș, am zis, arătând către containerul 
masiv care era manipulat în cala de mărfuri a navei Ferdinand 
Magellan. Spune-mi ce este. 

Aldo Ferro, supraveghetorul calei, verifică inventarul din PDA. 

— Ăsta conţine toate amestecurile pentru instalația de tratare a 
apelor uzate din colonia voastră, răspunse el, apoi arătă spre un șir 
de containere. lar alea sunt ţevile pentru canalizare, rezervoarele 
septice și recipientele pentru transportarea deșeurilor. 

- Fără closete în curte pe Roanoke. O să ne facem nevoile cu 
rafinament. 

- Nu-i o problemă de rafinament, replică Ferro. Vă duceţi pe o 
planetă de categoria a șasea, prevăzută cu un sistem ecologic 
incompatibil. O să aveți nevoie de tot îngrășământul de care puteți 
face rost. Sistemul acela de tratare a deșeurilor o să adune toate 
reziduurile voastre biologice, de la fecale la rămășițele de alimente, 
și o să facă un îngrășământ steril pentru ogoare. Probabil e cel mai 
important lucru pe care-l aveţi pe lista asta. Încercaţi să nu-l stricați. 

Am zâmbit. 


— Se pare că știi o mulțime de lucruri despre canalizare, am 
comentat. 

- Mda, așa-i, replică Ferro. Mai degrabă știu despre bagajele unei 
colonii noi. Lucrez în cala asta de douăzeci și cinci de ani, și în tot 
timpul ăsta am transportat colonii noi. Dă-mi o listă de provizii și 
pot să-ţi spun pe ce soi de planetă se duc coloniștii, ce anotimpuri 
are, cât de mare e gravitația și dacă o să reziste colonia în primul an. 
Vrei să știi de unde am aflat că planeta voastră are un ecosistem 
incompatibil? Adică, în afară de instalaţia de tratare. Asta-i standard 
pe orice colonie. 

- Sigur că da. 

Ferro atinse cu vârful degetelor ceva pe ecranul PDA-ului și mi-l 
întinse, cu o listă a containerelor. 

- OK, întâi și întâi, începu el. Rezervele de alimente. Fiecare 
colonie se îmbarcă având o rezervă de trei luni de alimente de bază 
uscate, pentru fiecare membru al coloniei, și încă una de o lună de 
rații deshidratate pentru a oferi timp coloniștilor să înceapă să 
vâneze și să-și producă propria mâncare. Dar voi aveți o provizie 
alimente de șase luni și una de două luni de raţii deshidratate 
pentru fiecare colonist. Asta-i felul de încărcătură pe care-l vezi 
pentru un sistem incompatibil, pentru că nu poți mânca imediat ce 
produce pământul. De fapt, e chiar mai mult decât de obicei pentru 
un ecosistem incompatibil; de obicei e o rezervă de patru luni de 
hrană uscată și șase săptămâni de rații. 

- De ce ne-ar da mai multă mâncare decât de obicei? am întrebat. 

De fapt, știam răspunsul — la urma urmei, trebuia să conduc 
colonia — dar voiam să-mi dau seama dacă Ferro era atât de bun pe 
cât credea el că este. 

Ferro zâmbi. 

— Indiciul e chiar în faţa ta, domnule Perry, călătoriți și cu o 
încărcătură dublă de amelioratoare și de fertilizatoare pentru sol. 
Asta-mi spune că solul nu e bun, așa cum este, pentru cultivarea 
hranei umane. Alimentele acelea suplimentare vă oferă timp dacă 
vreun idiot nu ameliorează un teren așa cum trebuie. 

- Așa e, am confirmat. 

- Mda, încuviinţă Ferro. Ultimul lucru: aveți o încărcătură mai 
mare decât de obicei de medicamente pentru tratarea otrăvirilor, 
ceea ce este tipic pentru sistemele incompatibile. Aveţi și o grămadă 
de detoxifiante veterinare. Ceea ce-mi aduce aminte... 


Ferro luă înapoi PDA-ul și făcu să apară o nouă listă de 
containere. 

— Încărcătură dublă de furaje pentru vite. 

- Eşti un maestru al inventarelor, Ferro, am zis. Te gândești 
vreodată să devii chiar tu colonist? 

- La naiba, nu, răspunse Ferro. Am văzut destule dintre coloniile 
astea noi ducându-se de râpă ca să știu că unele dintre ele nu 
supraviețuiesc. Sunt bucuros să vă încarc și să vă descarc, apoi să-mi 
iau rămas-bun și să mă întorc acasă pe Phoenix, la nevastă și la 
pisică. Nu vă supăraţi, domnule Perry. 

- Nu mă supăr, am răspuns, și am dat din cap în direcția listei. Ai 
zis că poți să-ți dai seama după un inventar dacă o colonie o s-o 
scoată la capăt. Ce crezi despre noi? 

— Aveţi tot ce vă trebuie ca să rezistați, replică Ferro. O să vă 
descurcati. Dar unele dintre lucrurile voastre sunt cam ciudate. 

Aveţi pe listă materiale pe care nu le-am mai transportat până 
acum. Aveţi containere pline de echipamente demodate. 

Ferro îmi întinse inventarul. 

- Uite, aveţi tot ce vă trebuie pentru o fierărie. Din 1850. Nici 
măcar n-am crezut că există asemenea chestii în afara unei expoziții 
de reconstituire a epocii. 

M-am uitat la inventar. 

- Unii dintre coloniștii noștri sunt menoniți, i-am explicat. Preferă 
să nu folosească tehnologia modernă, dacă pot evita acest lucru. 
Cred că le distrage atenţia. 

- Câţi dintre coloniști sunt ce-ai spus acum? întrebă Ferro. 

- Cam două sute, două sute cincizeci, i-am răspuns, dându-i 
înapoi PDA-ul. 

- Aha. Ei, atunci se pare că sunteți pregătiți destul de bine pentru 
orice, chiar și pentru o călătorie în timp înapoi în Vestul Sălbatic. 
Dacă nu reușește colonia, nu puteți da vina pe dotare. 

- Așa că o să fie numai vina mea. 

— Probabil, replică Ferro. 


- Cred că un lucru pe care-l putem spune cu toţii este că nu vrem 
să vedem această colonie eșuând, vorbi Manfred Trujillo. Nu cred că 
ne paște un asemenea pericol. Dar îmi fac griji pentru unele hotărâri 
care au fost luate. Cred că acestea fac lucrurile ceva mai dificile. 


În jurul mesei de conferințe urmă un șir de încuviințări din cap. În 
dreapta mea, am văzut-o pe Savitri luând notițe, observând care 
capete se mișcau. La celălalt capăt al mesei, Jane stătea impasibilă, 
dar știam că și ea număra capetele. A fost în serviciile de informații. 
Asta știa să facă. 

Ne apropiam de sfârșitul ședinței oficiale de inaugurare a 
Consiliului de pe Roanoke, format din mine și Jane în calitate de 
conducători ai coloniei și din cei zece reprezentanți ai coloniștilor, 
câte unul pentru fiecare lume, care urmau să joace rolul de adjuncti 
ai noștri. Cel puţin teoretic. Aici, în lumea reală, intrigile pentru 
putere începuseră deja. 

Manfred Trujillo era cel dintâi printre ei. Trujillo începuse 
propaganda pentru a permite lumilor colonizate să pornească o 
nouă colonie cu câțiva ani înainte, din poziția de reprezentant al 
planetei Erie în legislativul UC. Își ieșise din pepeni când 
Departamentul Colonizării îi luase ideea, dar omisese să-l numească 
pe el conducător; își ieșise și mai tare din pepeni când conducătorii 
coloniei ne-am dovedit a fi noi, care nu-i eram cunoscuți și nu 
păream deosebit de impresionați de persoana sa. Dar era destul de 
deștept cât să-și ascundă frustrarea în termeni generali, și petrecuse 
cea mai mare parte a ședinței încercând să ne submineze, pe Jane și 
pe mine, în modul cel mai măgulitor cu putinţă. 

- De exemplu, acest consiliu, vorbi Trujillo și își plimbă privirea 
de la un capăt la altul al mesei. Fiecare dintre noi este însărcinat să 
reprezinte interesele colegilor noștri coloniști. Nu mă îndoiesc că 
fiecare dintre noi își va îndeplini admirabil această sarcină. Dar acest 
consiliu este unul consultativ pentru conducătorii coloniei — numai 
consultativ! Mă întreb dacă asta ne îngăduie să reprezentăm cel mai 
bine nevoile coloniei... 

Nici măcar n-am ieșit de la docuri și vorbește deja de revoluție, m-am 
gândit. Pe vremea când aveam încă un BrainPal, aș fi putut să-i 
transmit tot acest gând lui Jane; așa cum stăteau lucrurile, mi-a 
întâlnit privirea, ceea ce i-a spus destul de bine ce gândeam. 

- Noile colonii sunt administrate conform regulamentelor 
Departamentului Colonizării, preciză Jane. Regulamentul cere 
conducătorilor coloniei să exercite singuri puterea administrativă și 
executivă. Lucrurile vor fi destul de haotice când vom ajunge, așa că 
a aduna un cvorum pentru fiecare decizie nu e tocmai ideal. 

- Nu sugerez ca voi doi să nu vă faceți treaba, zise Trujillo. Spun 


doar că intervenţia noastră ar trebui să fie mai mult decât simbolică. 
Mulţi dintre noi au fost amestecati în crearea acestei colonii încă din 
zilele în care s-a aflat doar în stadiul de proiect. Avem o experiență 
de neprețuit! 

— Pe câtă vreme noi suntem implicaţi abia de vreo două luni, am 
replicat eu. 

- Sunteţi un adaos recent și prețios la acest proces, zise Trujillo 
mieros. Speram că ai putea vedea avantajele participării noastre la 
procesul de luare a deciziilor. 

- Mi se pare că regulamentul Colonizării există pentru un motiv, 
am replicat. DC a supravegheat colonizarea a zeci de lumi. S-ar 
spune că știe cum s-o facă... 

- Acei coloniști făceau parte din națiuni defavorizate de pe 
Pământ, insistă Trujillo. Ei nu au multe dintre avantajele pe care le 
avem noi. 

Am simtit-o pe Savitri încordându-se lângă mine; aroganta 
coloniilor vechi, care fuseseră fondate de ţările occidentale înainte ca 
UC să preia controlul colonizării, o îngrozise întotdeauna. 

- Care sunt avantajele astea? întrebă Jane. John și cu mine tocmai 
am petrecut șapte ani trăind printre „acei coloniști“ și descendenții 
lor. Savitri, aici de față, este una dintre ei. Nu simt niciun avantaj 
vizibil al celor de la această masă faţă de ei. 

- S-ar putea să mă fi exprimat greșit, zise Trujillo, începând ceea 
ce bănuiam că este încă o conciliatoare înjunghiere pe la spate. 

- S-ar putea, i-am retezat-o. Oricum, mă tem că subiectul e unul 
academic. Regulamentul DC nu ne lasă prea multă flexibilitate în 
administrarea coloniilor aflate la primul val, nici nu ține seama de 
apartenența națională anterioară a coloniștilor. Suntem obligați să-i 
tratăm la fel pe toți coloniștii, indiferent de unde vin. Cred că e o 
politică înțeleaptă, nu-i așa? 

Trujillo se opri pentru o clipă, vizibil enervat de întorsătura 
evenimentelor retorice. 

- Da, desigur... 

- Mă bucur să aud asta. Așadar, pentru moment, o să urmăm mai 
departe regulamentul. Acum, am continuat înainte ca Trujillo să se 
ambaleze din nou, altcineva? 

- Unii dintre oamenii mei se plâng în legătură cu repartizarea 
cabinelor, zise Paulo Gutierrez, reprezentantul de pe Khartoum. 

- Ceva nu e în ordine? am întrebat. 


- Nu sunt prea încântați că nu stau mai aproape de ceilalți 
coloniști de pe Khartoum, răspunse el. 

- Toată nava n-are mai mult de câteva sute de metri lungime, am 
răspuns. lar informațiile despre cabine sunt ușor de accesat prin 
PDA. N-ar trebui să aibă nicio problemă să se găsească unii pe alții. 

- Înţeleg asta, cred doar că ne-am fi așteptat să fim repartizați în 
cabine împreună, în grupurile noastre. 

- lată de ce n-am făcut așa: odată ce punem piciorul pe Roanoke, 
niciunul dintre noi nu va fi de pe Khartoum, de pe Erie sau de pe 
Kyoto... 

Am făcut semn din cap către Hiram Yoder, care îmi răspunse în 
același fel. 

-O să fim cu toţii de pe Roanoke. Am putea la fel de bine să 
începem de pe acum. Suntem numai două mii cinci sute. E cam 
puțin pentru zece triburi separate. 

- E un sentiment frumos, spuse Marie Black, de pe Rus. Dar nu 
cred că oamenii noștri or să uite foarte repede de unde au venit. 

- Nu mă aştept să uite, am răspuns. Nu vreau să uite de unde au 
venit. Aș spera să se concentreze asupra locului unde se află. Sau se 
vor afla, destul de curând. 

- Coloniștii sunt reprezentați aici de lumile lor, zise Trujillo. 

— Are un rost să faci lucrurile în felul ăsta, comentă Jane. Cel puţin 
deocamdată... Odată ajunși pe Roanoke, s-ar putea totuși să 
rediscutăm asta. 

Această cireașă de pe tort pluti în aer vreme de câteva secunde. 

Marta Piro, de pe Zhong Guo, ridică mâna. 

- Circulă un zvon că doi obini vin cu noi pe Roanoke, vorbi ea. 

- Nu e un zvon, am răspuns. E adevărat. Hickory și Dickory fac 
parte din casa mea. 

- Hickory și Dickory? întrebă Lee Chen, de pe Franklin. 

- Fiica noastră, Zoë, le-a dat numele când era mai mică, am 
explicat. 

- Dacă n-ai nimic împotrivă să te întreb, cum se face că doi obini 
fac parte din casa ta? întrebă Piro. 

- Fiica noastră îi ține ca animale favorite, răspunse Jane. Asta 
stârni un râs stânjenit. Nu era tocmai rău... După o oră în care 
fuseserăm supuși, nu tocmai subtil, unui tir de artilerie din partea 
lui Trujillo, nu strica să fim văzuți ca soiul de oameni care puteau 
ține extratereștri înfricoșători ca însoțitori domestici. 


— Ar trebui să-l împingi pe ticălosul ăla de Trujillo dintr-un hangar 
de navete, comentă Savitri după ce se golise încăperea. 

- Liniștește-te, am zis. Unii oameni pur și simplu nu se simt bine 
când nu sunt la conducere. 

- Gutierrez, Black și Trujillo și-au făcut propriul partid politic, 
spuse Jane. Și, desigur, Trujillo s-a dus în fugă la Kranjic să-i 
povestească toate amănuntele ședinței. Au devenit foarte intimi. 

- Dar asta nu ne face nicio problemă, am spus. 

- Nu. Nimeni dintre ceilalți reprezentanți nu pare să aibă relații 
prea strânse cu Trujillo, iar coloniștii obișnuiți încă se îmbarcă; n-a 
avut timp să facă cunoștință cu niciunul care nu e de pe Erie. Și chiar 
dacă ar fi avut, nici vorbă ca DC să ne înlocuiască. 

Ministrul Bell îl detestă pe Trujillo, l-a detestat de când erau 
amândoi reprezentanți. Faptul de a-i lua ideea și de a ne numi pe noi 
în calitate de conducători ai coloniei e doar o metodă de a-l sâcâi. 

— Generalul Rybicki ne-a avertizat că lucrurile au căpătat o tentă 
politică. 

- Generalul Rybicki are felul lui de a nu ne spune tot ce-ar trebui 
să știm, comentă Jane. 

-S-ar putea să fie așa... Dar în legătură cu subiectul ăsta a avut 
dreptate la fix. Oricum, deocamdată să nu ne facem prea multe griji. 
Avem destule de făcut, iar după ce Magellan pleacă de la stația 
Phoenix, o să fim și mai ocupați. Și pentru că veni vorba, i-am 
promis lui Zoë că o duc astăzi jos, pe Phoenix. Vrea să vină vreuna 
dintre voi? Mergem eu, Zoë și gemenii obini. 

- Eu renunţ, răspunse Savitri. Încă nu m-am obișnuit cu Hickory 
și Dickory. 

-Îi cunoști de aproape opt ani, m-am mirat. 

- Da, replică Savitri. Aproape opt ani, din când în când câte cinci 
minute. Trebuie să le mai fac niște vizite prelungite. 

- Bine, am zis, și m-am întors spre Jane. Dar tu? 

- Eu ar trebui să mă întâlnesc cu generalul Szilard, răspunse ea, 
referindu-se la comandantul Forțelor Speciale. Vrea să se pună la 
curent. 

-În regulă. Voi pierdeţi. 

- Ce faceţi acolo? întrebă Jane. 

- O să-i vizităm pe părinţii lui Zoë, am răspuns. Ceilalți. 


Stăteam în picioare lângă piatra de mormânt care purta numele 
tatălui și mamei lui Zoë, și chiar al lui Zoë. Datele lui Zoë, bazate pe 
convingerea că murise în atacul unei colonii, erau evident incorecte; 
mai puțin evident, la fel erau și ale tatălui ei. Datele mamei erau 
exacte. Zoë se ghemuise ca să se apropie de nume; Hickory și 
Dickory își conectaseră conștiințele doar atât cât să aibă parte de un 
extaz de zece secunde la ideea de a se afla în fața semnului care 
amintea de moartea lui Boutin, apoi se deconectaseră și rămăseseră 
la distanță, impasibili. 

-Îmi aduc aminte de ultima oară când am fost aici, vorbi Zoë. 

Buchețelul de flori pe care-l adusese era sprijinit de piatra de 
mormânt. 

— A fost în ziua în care Jane m-a întrebat dacă vreau să vin să stau 
cu tine și cu ea. 

- Da, am replicat. Tu ai aflat că o să stai cu mine înainte ca eu să 
aflu că o să stau cu oricare dintre voi. 

- Credeam că tu și cu Jane erati îndrăgostiți, continuă Zoë. Că 
plănuiați să locuiti împreună. 

- Eram, am răspuns. Plănuiam. Dar era complicat. 

- Totul în legătură cu mica noastră familie este complicat. Tu ai 
optzeci și opt de ani. Jane are cu un an mai mult decât mine. Eu sunt 
fiica unui trădător. 

- Mai ești și singura fată din univers cu propria ei escortă de obini, 
am adăugat. 

- Asta ca să vorbim de complicat, zise Zoë. Ziua, un copil 
obișnuit. Noaptea, adorată de o întreagă rasă extraterestră. 

- Există și aranjamente mai proaste, am comentat. 

- Presupun că da, răspunse Zoë. Ai crede că faptul de a fi obiectul 
venerației unei întregi rase de extratereștri m-ar putea scăpa din 
când în când de lecţiile pentru acasă. Să nu credeţi că n-am observat 
că nu mă scapă. 

— N-am vrut să ți se urce la cap, am spus. 

— Mulţumesc. 

Arătă spre piatra de mormânt. 

— Până și asta e complicat. Eu trăiesc, iar acolo nu e îngropat tatăl 
meu, ci clona lui. Singura persoană adevărată de aici e mama. Mama 
mea adevărată. Totul e foarte complicat. 

— Îmi pare rău, am zis. 

Zoë ridică din umeri. 


- M-am obișnuit până acum. În cea mai mare parte a timpului, nu- 
i chiar atât de rău. Și îţi oferă o perspectivă, nu-i așa? Eram la școală, 
ascultându-le pe Anjali sau pe Chadna plângându-se ce viață 
complicată au, și mă gândeam la mine; fetițo, n-ai nici cea mai mică 
idee ce înseamnă complicat! 

— Îmi pare bine să aud că ai făcut față cu bine... 

- Încerc. Trebuie să recunosc că n-a fost o zi prea grozavă, aceea 
când voi doi mi-ați spus adevărul despre tata. 

- Nici pentru noi n-a fost o zi prea amuzantă. Am crezut însă că 
merită să știi adevărul... 

- Știu, răspunse Zoë și se ridică în picioare. Dar, vezi tu, m-am 
trezit într-o dimineață crezând că tatăl meu nu era decât un om de 
știință și m-am dus la culcare știind că ar fi putut să distrugă 
întreaga specie umană. Te cam întoarce pe dos! 

-— Tatăl tău a fost bun față de tine, am zis. Orice altceva ar fi fost și 
orice altceva ar fi făcut, asta i-a ieșit bine... Zoë se apropie de mine și 
mă îmbrăţișă. 

- Mulţumesc pentru că m-ai adus aici. Ești drăguţ, tăticule de 
nouăzeci de ani. 

- Tu ești un copil nemaipomenit, fiica mea adolescentă. Gata de 
plecare? 

— Într-o clipă, răspunse ea și se întoarse la piatra de mormânt, 
îngenunche repede și o sărută. 

Apoi se ridică și dintr-odată căpătă înfățișarea unei adolescente 
stânjenite. 

- Am făcut asta ultima oară când am fost aici. Am vrut să văd 
dacă mă face să simt la fel. 

- Și? am întrebat. 

- Mda, a răspuns, încă stânjenită. Hai! Să mergem! 

Am pornit spre porţile cimitirului; mi-am luat PDA-ul și am 
anunțat un taxi să vină să ne ia. 

- Cum îţi place Magellan? am întrebat în timp ce mergeam. 

- E interesant, spuse Zoë. A trecut multă vreme de când am mai 
fost pe o navă spațială. Am uitat cum e. lar asta-i așa de mare! 

- Trebuie să cuprindă două mii cinci sute de coloniști și toate 
lucrurile lor. 

- Am priceput asta. Spun doar că e mare. Începe să se umple 
totuși. Coloniștii sunt acolo acum. Am făcut cunoștință cu unii 
dintre ei. Cu cei de vârsta mea, adică. 


— Ai întâlnit pe cineva care-ţi place? 

- Câţiva. E o fată care pare să vrea să mă cunoască. Gretchen 
Trujillo. 

- Trujillo, spui... 

Zoë încuviință din cap. 

— De ce? O cunoști? 

- Cred că s-ar putea să-l cunosc pe tatăl ei. 

— E mică lumea, comentă Zoë. 

- Și e pe cale să devină mult mai mică. 

— Așa e, răspunse Zoë și se uită în jur. Mă întreb dacă o să mă 
întorc vreodată aici. 

- Mergi într-o colonie nouă, nu în viața de apoi! 

Zoë surâse auzind asta. 

- Nu te-ai uitat cu atenţie la piatra de mormânt. Am fost în viața de 
apoi. Nu-i o problemă să te întorci de-acolo. De viața de-aici nu 
scapi! 


- Jane trage un pui de somn, ne-a anuntat Savitri când Zoë și cu 
mine ne-am întors în cabina noastră. A spus că nu se simte bine. 

Auzind asta, am ridicat din sprâncene; Jane era cea mai sănătoasă 
persoană pe care-o cunoșteam, chiar și după ce fusese transferată 
într-un corp uman standard. 

- Da, știu, continuă Savitri, zărindu-mi sprânceana. Și eu m-am 
gândit că e ciudat. A zis că o să se pună pe picioare, dar să nu o 
deranjez vreme de cel puțin câteva ore. 

- Bine, i-am răspuns. Multumesc. Zoë și cu mine voiam oricum să 
mergem pe puntea de recreere. Vrei să vii cu noi? 

- Jane mi-a cerut să mă ocup de câteva lucruri înainte s-o trezesc, 
răspunse Savitri. Altă dată. 

- Muncești mai mult pentru Jane decât ai muncit vreodată pentru 
mine... 

- Puterea unei conduceri dătătoare de inspiraţie... 

— Frumos! 

Savitri mă goni cu gesturi energice. 

_ —O să-ți dau semnal pe PDA când se scoală Jane. Acum, plecați... 
Imi distrageți atenţia de la treabă! 

Puntea de recreere de pe Magellan era amenajată ca un mic parc și 

era înțesată de coloniști și de familiile lor, încercând distracțiile pe 


care le oferea nava în decursul călătoriei noastre de o săptămână 
până la distanța de salt, și de acolo pe Roanoke. 

La sosire, Zoë observă un trio de adolescente și flutură din mână; 
una îi răspunse la salut și-i făcu semn să se apropie. M-am întrebat 
dacă era Gretchen Trujillo. Zoe plecă de lângă mine, aruncând în 
urmă o privire scurtă de rămas-bun. Am hoinărit pe punte, 
privindu-mi colegii coloniști. Destul de curând, cei mai mulți dintre 
ei mă vor recunoaște ca fiind conducătorul coloniei. Deocamdată 
însă, eram fericit la adăpostul anonimatului. 

La prima privire, coloniștii păreau să se amestece liber între ei, dar 
după un minut-două am observat o oarecare aglomerare, cu grupuri 
de coloniști stând separat. Engleza era limba comună a tuturor 
coloniilor, dar fiecare planetă avea limbile sale secundare, bazate în 
mare parte pe naționalitatea coloniștilor inițiali. Prindeam din mers 
frânturi din aceste limbi: spaniolă, chineză, portugheză, rusă, 
germană. 

- Le auzi și tu, vorbi cineva lângă mine. M-am întors și l-am văzut 
pe Trujillo. 

- Toate limbile astea diferite, continuă, și zâmbi. Moștenire din 
fostele noastre lumi, cred că ai spune tu. Mă îndoiesc că oamenii vor 
înceta să le vorbească atunci când vom ajunge pe Roanoke. 

— Ăsta-i modul tău subtil de a sugera că nu se vor grăbi să-și 
schimbe naționalitatea proprie ca să devină cetățeni noi-nouți de pe 
Roanoke, am comentat. 

- E doar o observație. Și sunt sigur că, odată cu trecerea timpului, 
o să devenim cu toții... cetățeni de pe Roanoke, zise Trujillo, 
pronunțând cuvintele ca și cum ar fi fost ceva tepos pe care era silit 
să-l înghită. Poate mai mult timp decât bănuiești acum. La urma 
urmei, aici facem ceva diferit. Nu numai că încercăm să creăm o 
nouă colonie din lumile colonizate primele, dar mai și amestecăm 
zece culturi diferite într-o singură colonie. Ca să fiu pe deplin cinstit 
în privința asta, am unele rezerve. Cred că Departamentul 
Colonizării ar fi trebuit să preia sugestia mea inițială și să lase o 
singură colonie să trimită oameni. 

— Asta-i birocraţia. Întotdeauna dă peste cap planuri perfecte! 

- Da, bine, replică Trujillo, și făcu un gest ușor din mână, 
cuprinzând coloniștii poligloți, și posibil pe mine. Știm amândoi 

ca și de orice altceva. A fost împotriva proiectului Roanoke de la 
început, dar impulsul din partea coloniilor era prea puternic pentru 


ca ea să-l poată împiedica. Cu toate acestea, nimic n-a oprit-o să facă 
din el ceva cât mai puțin practic de manevrat cu putință. Inclusiv să 
ofere conducerea coloniei unei perechi de neofiti bine intenţionaţi, 
care n-au nici cea mai mică idee unde se află câmpurile minate în 
situația asta și care vor fi niște tapi ispășitori convenabili, în cazul în 
care colonia eșuează. 

- Zici că suntem niște fraieri? 

- Zic că tu și soția ta sunteți inteligenţi, competenți și ușor de 
înlocuit din punct de vedere politic, răspunse Trujillo. Când colonia 
va eșua, vina va cădea asupra voastră, nu asupra lui Bell. 

- Chiar dacă ea ne-a ales, am completat. 

- Așa să fie? Am auzit că numirea voastră a fost sugerată de 
generalul Rybicki. E destul de bine izolat de căderea politică pentru 
că face parte din FCA, iar lor nu li se cere să le pese de politică. Nu, 
când rahatul o să explodeze, Perry, o să se rostogolească la vale, de-a 
dreptul peste tine și soţia ta. 

- Ești sigur că o să eșueze colonia. Și totuși, iată-te! 

- Sunt sigur că poate să eșueze colonia. Și sunt sigur că există unii 
- ministrul Bell printre ei — care ar fi fericiți s-o vadă eșuând, ca să 
le-o plătească inamicilor politici și să-și acopere propria 
incompetenţă. Cu siguranţă au pregătit-o pentru eșec. 

Ceea ce poate împiedica asta sunt oamenii cu voința și experiența 
necesare pentru a o ajuta să supraviețuiască. 

- Cineva ca tine, de exemplu... 

Trujillo făcu un pas mai aproape de mine. 

— Perry, înțeleg că-i ușor să crezi că nu e vorba decât de orgoliul 
meu. Pe cuvânt, înțeleg. Dar vreau să te gândești pentru o clipă la 
altceva. Există două mii cinci sute de oameni pe nava asta care se 
află aici pentru că acum șase ani m-am ridicat în camera 
reprezentanților a UC și am revendicat drepturile noastre de a 
coloniza. Sunt responsabil pentru faptul că ei sunt aici, și pentru că 
am fost neputincios atunci când a fost vorba să-i opresc pe Bell și pe 
amicii ei să improvizeze colonia asta numai bună pentru 
autodistrugere, sunt răspunzător pentru că i-am pus pe oamenii 
ăștia în pericol. Azi-dimineaţă nu sugeram să ne lași să dăm o mână 
de ajutor la administrarea coloniei numai pentru că îmi place să fiu 
șef. O sugeram pentru că, având în vedere cu ce ţi-a dat DC să 
lucrezi, o să ai nevoie de tot ajutorul pe care-l poţi căpăta, iar noi, cei 
care ne aflam împreună cu tine în acea încăpere azi-dimineață, am 


trăit cu problemele astea ani întregi. Dacă nu te ajutăm, alternativa 
este eșecul, simplu și sigur. 

- Apreciez încrederea în talentele noastre de conducători, am 
remarcat. 

- Nu asculti ce-ţi spun. La naiba, Perry, vreau să reușești, vreau ca 
această colonie să reușească. Ultimul lucru pe care vreau să-l fac este 
să subminez conducerea ta și a soţiei tale. Dacă aș face așa ceva, aș 
pune în pericol viața tuturor din colonie. Nu sunt dușmanul tău. 
Vreau să te ajut să lupti împotriva celor care sunt. 

- Zici că Departamentul Colonizării ar pune în primejdie două mii 
cinci sute de oameni ca să ţi-o plătească tie? 

- Nu, replică Trujillo. Nu ca mi-o plătească. Dar ca să contracareze 
o ameninţare la adresa practicilor lui coloniale? Să ajute UC să țină 
coloniile la locul lor? Două mii cinci sute de coloniști nu sunt prea 
mulți pentru un asemenea lucru. Dacă știi ceva despre colonizări, 
cunoști faptul că două mii cinci sute de oameni înseamnă mărimea 
standard a unei colonii incipiente. Pierdem din când în când colonii 
incipiente; ne așteptăm să pierdem câteva. Ne-am obișnuit. Nu sunt 
două mii cinci sute de oameni, e doar o singură colonie incipientă! 

Trujillo continuă: 

- Dar aici devine interesant. O colonie incipientă pierdută se 
încadrează ușor în așteptările privind protocolul de colonizare al 
DC. Însă coloniștii vin din zece lumi diferite ale UC, care 
colonizează toate pentru prima oară. Fiecare dintre aceste lumi va 
simți eșecul coloniei. E o mare lovitură dată psihicului național. Și 
apoi DC se poate răzgândi și poate spune: de aceea nu vă lăsăm să 
colonizați... Ca să vă protejăm. Vor băga pe gât coloniilor 
argumentul ăsta, ele îl vor înghiți toate, iar noi ne vom întoarce la 
situația actuală. 

— E o teorie interesantă, am comentat. 

- Perry, ai fost ani buni în Forțele Coloniale de Apărare. Cunoști 
rezultatele finale ale politicilor UC. Poţi să-mi spui sincer, cu toată 
experienţa ta, că scenariul pe care l-am schiţat în fața ta este complet 
în afara tărâmului realității? 

Am păstrat tăcerea. Trujillo zâmbi cu înverșunare. 

- Ai la ce să te gândești, Perry. Ceva ce poti să cântărești data 
următoare, când tu și soția ta ne trântiți ușa în față nouă, celorlalți, la 
una dintre ședințele consultative. Sunt convins că vei face ceea ce 
crezi că e mai bine pentru colonie... 


Aruncă o privire peste umărul meu, uitându-se la ceva de dincolo 
de el. 

— Cred că fetele noastre s-au cunoscut, remarcă el. 

M-am întors și am văzut-o pe Zoë vorbind cu însuflețire cu una 
dintre fetiţele pe care le văzusem mai devreme; era cea care-i făcuse 
semn. 

— Se pare că da. 

- Și par să se înţeleagă, continuă Trujillo. Colonia noastră de pe 
Roanoke începe de-acolo, așa cred. Poate că le putem urma 
exemplul... 


- Nu sunt sigură că înghit ideea unui Trujillo altruist, zise Jane. 

Stătea rezemată în pat. Babar era tolănit la picioarele patului, 
dând mulțumit din coadă. 

- Suntem doi, am replicat. 

Stăteam pe scaunul de lângă pat. 

- Problema este că nu pot nici să nu ţin cont de ceea ce spune. 

— De ce nu? 

Jane se întinse după carafa cu apă pe care o ţinea pe noptieră, dar 
era prea departe de ea. Am luat carafa și paharul de lângă ea și am 
început să torn. 

— Îţi aduci aminte ce-a spus Hickory despre planeta Roanoke, am 
zis, dându-i paharul. 

- Mulţumesc, răspunse ea și goli tot paharul cam în cinci secunde. 

- Oho, am exclamat. Eşti sigură că te simți mai bine? 

- Foarte bine, răspunse ea. Mi-e doar sete. 

Îmi dădu paharul înapoi; i-am turnat din nou apă. Pe asta o sorbi 
mai pe îndelete... 

— Planeta Roanoke, mă îndemnă ea. 

- Hickory a zis că planeta Roanoke e încă sub controlul obinilor. 
Dacă Departamentul Colonizării chiar crede că această colonie n-o 
să reușească, asta ar putea de fapt să aibă sens. 

- De ce să faci schimb pentru a obține o planetă pe care știi că 
oamenii tăi n-or s-o păstreze? spuse Jane. 

- Exact. Și mai e ceva. Am fost azi în cala de mărfuri și am trecut 
în revistă inventarul împreună cu șeful calei, iar el a pomenit de 
faptul că avem în bagaje o mulțime de utilaje demodate. 

- Asta are probabil de-a face cu menoniții, observă Jane, luând 


încă o înghițitură de apă. 

- Asta am zis și eu. Dar după ce am vorbit cu Trujillo, am 
examinat din nou inventarul. Șeful calei avea dreptate. E mai mult 
echipament învechit decât poate fi pus pe seama menoniților. 

- Suntem prost dotați... 

- Asta-i problema, am zis. Nu suntem prost dotați. Avem o 
mulțime de utilaje învechite, dar nu în locul unora mai moderne, ci 
în plus față de ele. 

Jane se gândi câteva momente. 

- Ce crezi că înseamnă? întrebă ea. 

- Nu știu dacă înseamnă ceva. Se întâmplă mereu erori de 
aprovizionare. Îmi aduc aminte că odată, când eram în FCA, ni s-au 
trimis șosete în loc de medicamente. Poate că e genul ăsta de 
încurcătură, cu câteva ordine de mărime mai mare. 

— Ar trebui să-l întrebăm pe generalul Rybicki despre asta. 

- Nu mai e pe staţie. A plecat azi-dimineață pe Coral, nici mai 
mult, nici mai puțin. Biroul lui spune că supraveghează 
diagnosticarea unei noi rețele planetare defensive. N-o să se întoarcă 
mai devreme de o săptămână standard. Am cerut celor din biroul lui 
să se uite în locul meu pe inventarul coloniei. Dar pentru ei nu-i o 
prioritate — nu e o problemă evidentă pentru bunăstarea coloniei. Au 
alte lucruri pentru care să-și facă griji înainte de a decola. Dar poate 
că ne scapă ceva... 

- Dacă ne scapă ceva, n-avem prea mult timp să descoperim ce 
anume. 

- Știu, am răspuns. Oricât de mult mi-ar plăcea să-l las la o parte 
pe Trujillo ca pe încă un imbecil plin de sine, trebuie să pornim de la 
teoria că s-ar putea chiar să aibă la inimă interesele coloniei! 

- Există posibilitatea ca el să fie un imbecil plin de sine și să aibă la 
inimă interesele coloniei. E exasperant, ținând seama de toate. 

- Întotdeauna vezi partea bună a lucrurilor. 

- Roag-o pe Savitri să examineze inventarul, atentă la ceea ce-ar 
putea lipsi. Am pus-o să facă o mulțime de cercetări asupra 
coloniilor incipiente recente. Dacă lipsește ceva, ea o să găsească. 

-Îi dai mult de lucru... 

Jane ridică din umeri. 

- Ai folosit-o întotdeauna prea puţin pe Savitri. De aceea am 
angajat-o eu. E capabilă de mult mai mult decât i-ai dat tu de făcut. 
Deși nu-i în întregime vina ta... Lucrul cel mai rău cu care ai avut 


de-a face au fost idiotii ăia de frați Chengelpet. 

- Spui asta doar pentru că n-a trebuit niciodată să ai de-a face cu 
ei. Ar fi trebuit să încerci, măcar o dată. 

- Dacă aș fi avut de-a face cu ei, o dată ar fi fost mai mult decât 
suficient. 

- Cum a fost întâlnirea ta de azi cu generalul Szilard? am întrebat, 
schimbând subiectul înainte de a-mi fi pusă la îndoială, în 
continuare, competența. 

- A fost în regulă. De fapt, a spus unele dintre lucrurile pe care ţi 
le-a zis Trujillo și ţie astăzi. 

- Că DC vrea să eșueze colonia? am întrebat. 

- Nu. Că se petrec o mulțime de manevre politice despre care tu și 
cu mine nu știm prea multe. 

- Cum ar fi? 

- N-a intrat în amănunte. A spus asta pentru că avea încredere în 
capacitatea noastră de a manevra lucrurile. M-a întrebat dacă vreau 
înapoi vechiul meu corp de la Forţele Speciale, pentru orice 
eventualitate. 

— Generalul Szilard... Un glumet de prima clasă. 

- Nu glumea în întregime, zise Jane, apoi ridică mâna împăciuitor 
când i-am aruncat o privire cât se poate de nedumerită. Nu are la 
îndemână vechiul meu corp. Nu asta vreau să spun. Înseamnă doar 
că ar prefera să nu mă știe plecată în această colonie cu un corp 
uman nemodificat. 

- E un gând înviorător. 

Am observat că Jane începuse să transpire. l-am pus mâna pe 
frunte. 

- Chiar cred că ai febră. E ceva nou. 

- Corp nemodificat. Trebuia să se întâmple odată și-odată. 

— Îţi mai aduc niște apă. 

- Nu, răspunse Jane. Nu mi-e sete. În schimb, mor de foame. 

- O să văd dacă-ți pot aduce ceva de la bucătărie. Ce vrei? 

- Ce au? 

- Au cam de toate. 

- Bine. O să iau câte ceva din toate. 

Am întins mâna după PDA ca să iau legătura cu bucătăria. 

- Bun lucru că Magellan duce o încărcătură dublă de mâncare. 

— Așa cum mă simt acum, n-o s-o mai ducă mult! 


- În regulă. Dar cred că vechea zicală este că ar trebui să 
înfometezi febra... 
- În cazul ăsta, spuse Jane, vechea zicală e complet greșită. 


Patru 


- E ca o petrecere de Anul Nou, zise Zoë, privind de jur 
împrejurul punţii de recreere de la locul nostru aflat pe un mic 
podium, la mulțimea de coloniști care sărbătorea în jurul nostru. 
După o săptămână de călătorie pe Magellan, eram la mai puțin de 
cinci minute de saltul spre Roanoke. 

- E exact ca o petrecere de Anul Nou, am încuviințat eu. Când 
facem saltul, pornește ceasul oficial al coloniei. Va fi secunda unu a 
minutului unu al zilei unu a anului unu, timpul de pe Roanoke. 
Pregătește-te pentru zile de douăzeci și cinci de ore și opt minute și 
ani de trei sute cinci zile. 

-O să am zile de naștere mai des, observă Zoë. 

- Da, am răspuns. lar zilele de naștere vor dura mai mult. 

Alături de mine și de Zoë, Savitri și Jane discutau despre ceva ce 
Savitri întrebase pe PDA. M-am gândit să le iau peste picior în 
legătură cu recuperarea întârzierilor la treabă tocmai acum, apoi 
însă m-am gândit mai bine. Cele două deveniseră repede nodul 
organizatoric al conducerii coloniale, ceea ce nu era deloc 
surprinzător. Dacă simțeau că era nevoie să se ocupe de ceva chiar în 
acel moment, probabil că așa trebuia. 

Jane și Savitri formau creierul echipei; eu eram tipul de la relaţii 
publice. În cursul săptămânii, am petrecut câteva ore cu fiecare grup 
de coloniști, răspunzând la întrebările lor despre Roanoke, despre 
mine și Jane și despre orice altceva ar fi vrut să știe. Fiecare grup 
avea capriciile și curiozitățile sale. Coloniștii de pe Erie păreau puțin 
distanți (reflectând poate părerea lui Trujillo, care stătea în spatele 
grupului în timp ce vorbeam), dar s-au înviorat când am făcut pe 


prostul și mi-am etalat spaniola stricată învățată în liceu, ceea ce a 
dus la o discuţie despre cuvintele în „spaniola nouă“ care fuseseră 
inventate pe Erie pentru plantele și animalele băștinașe. 

Menoniţii de pe Kyoto, pe de altă parte, au început cu bunăvoință, 
oferindu-mi un cocteil de fructe. Această amabilitate odată încheiată, 
m-au supus apoi la un interogatoriu nemilos cu privire la fiecare 
aspect al administrației coloniale, în mare parte spre amuzamentul 
lui Hiram Yoder. 

- Ducem o viață simplă, dar nu suntem primitivi, îmi spuse el 
după aceea. 

Coloniștii de pe Khartoum erau încă supăraţi pentru că nu 
fuseseră repartizați în cabine potrivit cu originea lor planetară. Cei 
de pe Franklin voiau să știe cât sprijin vor avea de la Uniunea 
Colonială și dacă se vor putea întoarce pe Franklin în vizită. 
Coloniștii de pe Albion se întrebau ce planuri existau pentru cazul 
în care Roanoke era atacată. Cei de pe Phoenix voiau să știe dacă eu 
credeam că ar fi avut destul timp, după o zi grea de colonizare, ca să 
pornească o ligă de softball. 

Întrebări și probleme mari și mici, colosale sau neînsemnate, 
critice și frivole — toate îmi erau aruncate mie, și era treaba mea să le 
apuc cu curaj și să încerc să ajut oamenii să plece, dacă nu satisfăcuți 
de răspunsuri, cel puțin mulțumiți că preocupările lor erau luate în 
serios. La asta, recenta mea experiență de mediator se dovedi 
neprețuită. Nu numai pentru că aveam experiență în găsirea 
răspunsurilor și rezolvarea problemelor, ci și pentru că acumulasem 
câțiva ani de exerciții, când era vorba să ascult oamenii și să-i asigur 
că se va face, în final, ceva. Până la sfârșitul săptămânii petrecute pe 
Magellan, am avut parte de coloniști care veneau la mine ca să-i ajut 
să aranjeze pariurile la bar și alte mici sâcâieli; totul părea din nou ca 
în vremurile de altădată... 

Ședințele de întrebări și răspunsuri și înșirarea preocupărilor 
fiecărui colonist în parte erau folositoare și pentru mine — aveam 
nevoie să pricep cine erau toți acești oameni și cât de bine vor lucra 
împreună. Nu eram de acord cu teoria lui Trujillo cu privire la o 
colonie poliglotă ca tactică birocratică de sabotaj, dar nici nu 
nutream un optimism orb în legătură cu armonia generală. În ziua în 
care Magellan a plecat la drum, am avut cel puţin un incident: niște 
băieți adolescenţi de pe o anumită lume au încercat să caute sfadă 
altora, de pe o lume diferită. Gretchen Trujillo și Zoë au luat băieții 
peste picior, făcându-i să asculte și dovedind că nu trebuie să 


subestimezi niciodată puterea disprețului unor adolescente, dar 
când Zoë ne-a relatat întâmplarea la cină, atât eu, cât și Jane am luat 
notă de ea. Adolescentii pot fi neghiobi și stupizi, dar își modelează 
comportamentul după semnalele pe care le primesc de la adulți. 

În ziua următoare am anunţat un turneu de dodgeball pentru 
adolescenţi, pornind de la teoria că dodgeball era jucat în mod 
universal, într-o formă sau alta, în toate coloniile. Am sugerat 
reprezentanților coloniilor că ar fi plăcut dacă și-ar putea convinge 
copiii să participe. Au venit destui — Magellan nu le oferea atât de 
multe de făcut, chiar și după o singură zi — ca să putem alinia zece 
echipe de câte opt, pe care le-am format prin selecție aleatoare, 
împiedicând ca din întâmplare orice încercare de a se grupa pe 
colonii. Apoi am făcut un program al meciurilor care să culmineze 
cu finala chiar înainte de saltul spre Roanoke. Astfel, i-am ținut 
ocupați pe adolescenți și, întâmplător, i-am făcut să se amestece cu 
copiii din celelalte colonii. 

Până la sfârșitul primei zile de joc, adulţii se uitau la meciuri; nici 
ei n-aveau prea multe de făcut. La finalul celei de a doua zile, am 
văzut adulți dintr-o colonie intrând în vorbă cu adulţii din alte 
colonii, vorbind despre care echipe au cele mai mari șanse să meargă 
până la capăt. Făceam progrese. 

La sfârșitul celei de a treia zile, Jane a trebuit să împrăștie un cerc 
de pariuri. În regulă, poate că nu făceam numai progrese. Ce să-i 
faci? 

Nici Jane, nici eu nu trăiam cu iluzia că am putea crea armonia 
universală prin dodgeball, desigur. Asta ar fi cam mult de pus pe 
umerii unui joc cu o minge roșie și săltăreață. Scenariul lui Trujillo 
despre sabotaj n-ar ieși din scenă cu un pocnet de minge. Dar 
armonia universală putea să mai aștepte. Rămânem la oameni care 
se întâlnesc și se obișnuiesc unii cu alţii. Micul nostru turneu de 
dodgeball a reușit asta destul de bine. 

După finala de dodgeball și ceremonia premierii - Dragonii, 
despre care se aștepta să piardă, au reușit o victorie dramatică 
împotriva celor din echipa Mucegaiul unsuros, neînvinși până 
atunci, pe care îi adorasem doar pentru numele lor — cei mai mulți 
dintre coloniști rămaseră pe puntea de recreere, așteptând cele câtva 
clipe care mai erau până la salt. Numeroasele monitoare pentru 
anunţuri de pe punte transmiteau imaginea din faţa navei Magellan, 
care acum era complet neagră, dar urma să fie umplută de imaginea 
planetei Roanoke de îndată ce avea să se producă saltul. Coloniștii 


erau emoționați și fericiți; când Zoë spusese că e ca o petrecere de 
Anul Nou, nimerise drept la țintă. 

- Cât mai avem? mă întrebă Zoë. M-am uitat pe PDA. 

- Hopa! Încă un minut și douăzeci de secunde! 

- Lasă-mă să văd, zise Zoë și-mi luă PDA-ul. 

Apoi apucă microfonul pe care îl folosisem când îi felicitam pe 
Dragoni pentru victorie. 

- Hei! exclamă ea, cu vocea amplificată răsunând pe toată puntea 
de recreere. A mai rămas un minut până la salt! 

O ovatie se înălță din rândurile coloniștilor, iar Zoë își luă sarcina 
să anunţe numărătoarea inversă la intervale de cinci secunde. 
Gretchen Trujillo și doi băieți o luară la fugă către scenă și se 
cățărară pe ea ca să-și ocupe locurile, alături de Zoë; unul dintre 
băieţi își puse mâna în jurul taliei lui Zoë. 

- Hei, am exclamat către Jane, și am arătat spre Zoë. Vezi ce văd și 
eu? 

Jane se uită într-acolo. 

- Trebuie să fie Enzo. 

- Enzo? am întrebat. Există un Enzo? 

- Liniștește-te, tăticule de nouăzeci de ani! replică Jane, apoi mă 
îmbrățișă cu o mână, într-un fel care nu-i stătea în fire. 

De obicei, păstra manifestările de afecțiune pentru momentele 
intime. Fusese însă mai zburdalnică de când scăpase de febră. 

— Ştii că nu-mi place când faci asta, am protestat. Îmi slăbește 
autoritatea. 

- Înghite, zise Jane. 

Am zâmbit. 

Zoë ajunse la anunțul de zece secunde; ea și cu prietenii ei făcură 
numărătoarea inversă a fiecărei secunde, împreună cu coloniștii. 
Când ajunseră cu toţii la zero, se lăsă o tăcere bruscă, iar ochii și 
capetele se întoarseră spre ecranele monitoarelor. 

Bezna pustie dură un timp care păru o veșnicie, apoi se ivi o lume, 
mare, verde și nouă. 

Puntea izbucni în urale. Oamenii începură să se îmbrăţișeze și, în 
lipsa unui cântec mai potrivit, se apucară să cânte cu însuflețire 
„Auld Lang Syne“. 

M-am întors spre soția mea și am sărutat-o. 

— O lume nouă cu noroc, i-am urat. 


- O lume nouă cu noroc și ție, îmi răspunse. 

Mă sărută din nou, și apoi ne-am trezit amândoi aproape 
răsturnați de Zoë, care a sărit între noi și a încercat să ne sărute pe 
amândoi. 

După câteva minute, m-am desprins din brațele lui Zoë și ale lui 
Jane și am văzut-o pe Savitri uitându-se stăruitor la monitorul cel 
mai apropiat. 

- Planeta nu pleacă nicăieri, i-am spus. Poţi să te relaxezi acum. 

Trecu o clipă, înainte ca Savitri să pară că m-a auzit. 

— Poftim? întrebă, absentă. 

Părea sâcâită de ceva. 

- Ziceam..., am început, dar în acel moment se uita din nou la 
monitor, neatentă. 

M-am apropiat de ea. 

- Ce e? am întrebat. 

Savitri îmi întoarse privirea și dintr-odată veni foarte aproape, ca 
și cum ar fi vrut să mă sărute. N-o făcu; în schimb duse buzele la 
urechea mea. 

- Asta nu-i Roanoke, rosti ea, încetișor, dar imperios. 

Am făcut un pas înapoi și pentru prima oară mi-am îndreptat 
întreaga atenţie spre planeta de pe monitor. Planeta era verde și 
luxuriantă, la fel ca Roanoke. Printre nori zăream conturul 
continentelor de dedesubt. Am încercat să-mi aduc aminte de o 
hartă a planetei Roanoke, dar în capul meu era un gol complet. Mă 
concentrasem mai ales asupra deltei fluviului unde avea să fie 
amplasată colonia, nu asupra hărților continentelor. 

M-am aplecat din nou spre Savitri, cu fruntea apropiată de a ei. 

- Eşti sigură? am spus. 

- Da, răspunse Savitri. 

— Absolut sigură? am insistat. 

- Da, repetă Savitri. 

- Ce planetă este? am întrebat-o. 

- Nu știu. Tocmai asta-i. Nu cred că știe nimeni. 

- Cum... 

Zoë se năpusti spre noi și pretinse o îmbrăţișare din partea lui 
Savitri. Savitri o îmbrățișă, dar ochii ei nu mă părăsiră nicio clipă. 

- Zoë, am zis, îmi dai înapoi PDA-ul? 

- Sigur, răspunse Zoë și-mi dădu un pupic rapid pe obraz în timp 


ce mi-l înmâna. Când l-am luat, semnalul de mesaj începu să 
pâlpâie. Era de la Kevin Zane, căpitanul de pe Magellan. 


- Nu e în registre, zise Zane. Am făcut o citire rapidă a mărimii și 
masei ca să o comparăm. Cea mai apropiată este Omagh, iar asta cu 
siguranță nu e Omagh. N-are pe orbită niciun satelit al UC. N-am 
parcurs încă o orbită completă, dar până acum nu există niciun 
semn de viață inteligentă, al nostru sau al oricui altcuiva. 

- Nu există niciun alt mijloc de a spune ce planetă este? întrebă 
Jane. 

O scosesem de la petrecere cât mai discret posibil și o lăsasem pe 
Savitri să explice absența noastră celorlalți coloniști. 

- Acum cartografiem stele, răspunse Zane. O să începem cu 
poziţiile relative ale stelelor și o să vedem dacă se potrivește cu 
vreuna dintre imaginile cerului pe care le cunoaștem. Dacă nu 
merge, o să ne apucăm să facem analiză spectrală. Dacă reușim să 
găsim două stele pe care le cunoaștem, ne putem triangula poziția. 
Dar probabil că o să ne ia ceva timp. În acest moment, ne-am 
rătăcit... 

- Cu riscul de a suna ca un idiot, am intervenit, nu poți porni 
chestia asta în sens invers? 

— În mod normal, am putea, zise Zane. Trebuie să știi unde mergi 
înainte de a face un salt, așa că poți folosi informația ca să proiectezi 
drumul înapoi. Dar noi am introdus programul cu informaţia 
pentru Roanoke. Ar trebui să fim acolo. Dar nu suntem! 

- Cineva a intrat în sistemele noastre de navigație, presupuse Jane. 

- Mai mult decât atât, spuse Brion Justi, secundul de pe Magellan. 
După ce am făcut saltul, sala mașinilor a fost izolată de motoarele 
principale. Putem monitoriza motoarele, dar nu le putem transmite 
comenzi, nici de aici de pe punte, nici din sala mașinilor. Putem să 
facem saltul în apropierea unei planete la sosire, dar la plecare avem 
nevoie să ne îndepărtăm de putul gravitațional al planetei. Suntem 
înțepeniți. 

- Plutim în derivă? am întrebat. 

Nu eram expert în lucrurile astea, dar știam că o navă spaţială nu 
face saltul neapărat pe o orbită perfect stabilă. 

— Avem motoarele de manevră, replică Justi. N-o să cădem pe 
planetă. Dar motoarele de manevră n-or să ne ducă prea curând la 
distanţa de salt. Chiar dacă am ști unde suntem, în acest moment nu 


avem nicio cale de a ajunge acasă! 

- Nu cred că e bine să anunțăm încă pe toată lumea, zise Zane. În 
acest moment, echipajul de pe punte știe despre planetă și despre 
motoare; echipajul de la sala motoarelor știe numai despre motoare. 
V-am informat pe voi de îndată ce mi s-au confirmat ambele 
probleme. Dar, deocamdată, cred că până aici s-a întins informația... 

— Aproape, am precizat. Asistenta noastră știe. 

- l-aţi spus asistentei voastre? se miră Justi. 

- Ea ne-a spus nouă, replică Jane tăios. Înaintea voastră. 

- Savitri n-o să spună nimănui, am spus. Deocamdată secretul e 
bine păzit. Dar n-o să-i putem împiedica pe oameni să afle. 

- Înţeleg, răspunse Zane. Dar avem nevoie de timp ca să repunem 
motoarele în funcțiune și să aflăm unde suntem. Dacă le spunem 
oamenilor înainte de asta, or să intre în panică. 

- Asta presupunând că le poți pune cu adevărat în funcțiune, 
observă Jane. Și treci cu vederea și problema mai amplă, aceea că 
nava asta a fost sabotată! 

- N-o trecem cu vederea. Când o să ne recăpătăm controlul asupra 
motoarelor, ar trebui să ne dăm seama mai bine cine a făcut asta. 

- N-aţi rulat programe de diagnostic pe computerele voastre 
înainte de plecare? întrebă Jane. 

- Sigur că da, răspunse Zane țâfnos. Am urmat toate procedurile 
standard. Asta-i ceea ce încerc să vă spun. Totul s-a verificat. Totul 
încă se verifică. Mi-am pus ofițerul tehnic să ruleze un diagnostic 
complet al sistemului. Diagnosticele ne spun că totul e perfect. Din 
punctul de vedere al computerelor, suntem la Roanoke și avem 
controlul deplin al motoarelor... 

M-am gândit la asta. 

- Sistemele de navigaţie și cele ale motoarelor nu funcționează 
bine. Cum rămâne cu celelalte sisteme? 

— Până aici, toate bune, zise Zane. Dar, dacă oricine-a făcut asta ne 
poate lăsa fără navigație și motoare și ne poate păcăli computerele că 
nu-i nicio problemă, ne-ar putea lăsa fără oricare dintre sisteme! 

- Opriti tot ansamblul, sugeră Jane. Sistemele de urgenţă sunt 
descentralizate. Ar trebui să continue să funcționeze până când 
restartezi... 

- Asta n-o să fie de prea mare folos dacă e vorba să nu stârnești 
panică, remarcă Justi. Și n-avem nicio siguranță că vom recăpăta 
controlul după repornire. Computerele noastre cred că totul e în 


regulă acum; or să se întoarcă pur și simplu la starea lor prezentă. 

- Dar dacă nu repornim, riscăm ca oricine-și bagă nasul în 
motoare și în sistemele de navigație să provoace necazuri și la 
menținerea vieţii și la gravitație, am atras eu atenția. 

- Am senzația că dacă oricine-a făcut asta ar fi vrut să se joace cu 
menținerea vieții sau cu gravitația, am fi deja morti, replică Zane. 
Dacă vrei să-mi știi părerea, iat-o: o să mentin sistemele așa cum 
sunt, în timp ce încercăm să eliminăm ceea ce ne izolează de 
navigație și de motoare. Sunt căpitanul acestei nave. Eu trebuie să 
hotărăsc. Vă cer să-mi acordati timp să rezolv totul, înainte de a vă 
informa coloniștii... 

M-am uitat la Jane. Ea ridică din umeri. 

- O să avem nevoie de cel puţin o zi, ca să pregătim containerele 
de provizii pentru transportul la suprafața planetei... 

Încă vreo câteva zile, înainte ca majoritatea coloniștilor să fie gata 
de plecare... N-avem niciun motiv să nu ne-apucăm de pregătirea 
containerelor. 

- Asta înseamnă să pui la lucru oamenii din hală, i-am spus lui 
Zane. 

- Din câte știu ei, suntem acolo unde ar trebui să fim. 

- Atunci începeți pregătirea încărcăturii mâine-dimineață, am 
hotărât. Vă lăsăm până când primele containere sunt gata să facă 
drumul pe planetă. Dacă până atunci n-aţi descoperit problema, o să 
vorbim oricum cu ceilalți coloniști. E bine? 

- Perfect, încuviință Zane. 

Unul dintre ofițeri se apropie să vorbească cu el; atenţia lui fu 
abătută în altă parte. Eu m-am întors spre Jane. 

- Spune-mi la ce te gândești, am vorbit încetișor. 

- Mă gândesc la ce ţi-a spus Trujillo, răspunse Jane, păstrând și ea 
vocea joasă. 

- Când zicea că Departamentul Colonizării sabotează colonia, nu 
cred că sugera că ar face așa ceva. 

— Ar face dacă ar vrea să demonstreze că a coloniza o planetă 
nouă e o treabă primejdioasă, și dacă cineva ar fi îngrijorat că s-ar 
putea chiar să reușim, când ei ar vrea să eșuăm, replică Jane. În felul 
ăsta, au o colonie pierdută servită pe tavă... 

- Colonie pierdută..., am început, și apoi mi-am acoperit ochii cu 
mâna. Sfinte Dumnezeule! 

- Ce? 


— Roanoke, am spus. A existat o colonie Roanoke pe Pământ. Prima 
așezare englezească în America... 

- Și? 

— A dispărut. Guvernatorul ei s-a întors în Anglia să ceară ajutor și 
provizii, dar când s-a întors, toți coloniștii dispăruseră. Faimoasa 
colonie pierdută Roanoke! 

- Pare puţin cam prea evident. 

- Mda, am răspuns. Dacă plănuiau cu adevărat să ne piardă, nu 
cred că ar fi dezvăluit secretul în felul ăsta. 

-Cu toate astea, suntem colonia Roanoke și ne-am pierdut! 

— Crudă ironie, am remarcat. 

- Perry, Sagan, vorbi Zane. Veniti încoace. 

- Ce e? am întrebat. 

- Am găsit pe cineva acolo. Fascicul îngust codificat. Întreabă de 
voi doi. 

- Asta-i o veste bună. 

Zane se încruntă și apăsă un buton, făcând legătura pe 
comunicator cu cel care ne apela. 

- Sunt John Perry, am rostit. Jane Sagan și cu mine suntem pe 
recepție. 

- Salut, maior Perry, se auzi vocea. Și salut, locotenent Sagan! Oho, 
ce onoare să vorbesc cu voi doi! sunt locotenentul Stross, din Forțele 
Speciale. Am fost însărcinat să vă spun ce-ar trebui să faceți mai 
departe. 

— Ştii ce s-a petrecut aici? am întrebat. 

- Să vedem, răspunse el. Aţi făcut saltul către ceea ce credeaţi că e 
colonia Roanoke, doar ca să vă aflați pe orbita unei planete complet 
diferite, și acum credeţi că v-aţi rătăcit cu totul. lar căpitanul vostru, 
Zane, a aflat că nu-și poate folosi motoarele. Sună corect? 

- Da, am răspuns. 

- Excelent, continuă Stross. Ei, am o veste bună și una proastă. 
Vestea bună e că nu v-aţi pierdut. Știm exact unde vă aflaţi. Vestea 
proastă e că n-o să plecați nicăieri prea curând. O să vă dau toate 
amănuntele când ne întâlnim, voi doi, căpitanul Zane și cu mine. Ce 
ziceți de cincisprezece minute? 

- Ce vrei să spui cu „ne întâlnim“? exclamă Zane. Nu detectăm 
nicio navă în zonă. N-avem nicio cale de a verifica cine spui că ești. 

- Locotenent Sagan poate garanta pentru mine, zise Stross. Cât 


despre locul unde mă aflu, cere imagini de la camera externă 
numărul paisprezece și aprinde o lumină. 

Zane arăta exasperat și nedumerit și făcu semn din cap către unul 
dintre ofițerii de pe punte. Monitorul de deasupra capului lui Zane 
licări, trezindu-se la viață, și arătă o porțiune din carcasa de la 
tribord. Era întuneric, până când se aprinse un proiector și dezvălui 
un con de lumină. 

— Nu văd nimic în afară de carcasă, zise Zane. 

Ceva pâlpâi, și dintr-odată în cadru apăru un obiect asemănător 
unei broaște-țestoase, plutind cam la treizeci de centimetri de 
carcasă. 

- Ce naiba-i asta? exclamă Zane. 

Testoasa făcu semn cu mâna. 

- Ticălosule, exclamă Jane. 

— Ştii ce-i chestia aia? întrebă Zane. 

Jane încuviință din cap. 

- E un gameran, răspunse, întorcându-se spre Zane. Fl e 
locotenentul Stross. Spune adevărul despre cine este. Și cred că 
tocmai am intrat într-un rahat uriaș. 


— Oho, aer! exclamă locotenentul Stross, dând din mână într-o 
parte și-n alta în spațiul din hangarul navetelor. Nu mi se-ntâmplă să 
simt asta prea des... 

Stross plutea alene în aer, delectându-se, mulțumită lui Zane, care 
tăiase gravitația în hangar pentru a-l găzdui pe Stross, obișnuit să 
trăiască în principal în stare de microgravitație. 

Jane ne explicase mie și lui Zane, în timp ce luam ascensorul către 
hangarul pentru navete. Gameranii erau ființe umane — sau cel 
puțin, ADN-ul lor deriva din celule umane și avea alte lucruri 
adăugate — sculptate și proiectate în mod radical ca să trăiască și să 
prospere în spațiul lipsit de aer. În acest scop, aveau corpul 
adăpostit într-o carapace ca să-l apere de vid și de razele cosmice, 
alge simbiotice modificate genetic depozitate într-un organ special 
pentru a le furniza oxigen, benzi fotosintetice pentru a utiliza 
energia solară și mâini la capetele tuturor membrelor. Și erau soldați 
ai Forțelor Speciale. Toate acele zvonuri din infanteria generală a 
FCA despre mutatiile înfiorătoare din Forțele Speciale se dovedeau a 
fi mai mult decât zvonuri. M-am gândit la prietenul meu Harry 
Wilson, pe care l-am cunoscut prima oară când m-am înrolat în 


FCA; trăia pentru soiul ăsta de lucruri. Ar trebui să-i spun data 
viitoare când aveam să-l văd. Dacă aveam să-l mai văd vreodată... 

În ciuda faptului că era soldat al Forţelor Speciale, Stross se purta 
extrem de neprotocolar, de la particularitățile verbale (verbal fiind un 
termen figurat; coardele vocale erau inutile în spațiu, așa că nu avea 
deloc — „vocea“ lui era generată în computerul BrainPal din cap și 
transmisă pe PDA-urile noastre) la aparenta lui tendinţă de a fi 
distrat. Exista un cuvânt pentru ceea ce era. 

Aerian. Sau mai degrabă spațial. 

Zane nu irosi timpul pentru politețuri. 

- Vreau să știu cum naiba ai preluat controlul navei mele, i se 
adresă el lui Stross. 

- Pilula albastră, răspunse Stross, încă fluturându-și mâna. E un 
cod care creează o mașină virtuală pe hardware-ul tău. Software-ul 
rulează pe deasupra și nici măcar nu știe că nu rulează pe hardware. 
De aceea nu-și dă seama că e ceva în neregulă. 

- Scoate-l din computerele mele, îi ceru Zane. Și-apoi, pleacă de 
pe nava mea! 

Stross ținea deschise trei dintre mâini, cu cealaltă încă retezând 
aerul. 

- Ai impresia că arăt ca un programator de computere? întrebă el. 
Nu știu cum să le codific, știu doar cum să le folosesc. lar ordinele 
mele vin de la cineva mai mare în grad decât tine. Îmi pare rău, 
căpitane. 

- Cum ai ajuns aici? am întrebat. Știu că ești adaptat la spaţiu. Dar 
sunt cât se poate de sigur că n-ai un motor de salt înăuntru. 

- Am făcut autostopul cu voi. Am stat pe carcasă de zece zile 
încoace, așteptând să faceţi saltul. 

Își ciocăni carapacea cu degetul. 

- Nano-camuflaj încorporat. O șmecherie nouă, convenabilă. Dacă 
nu vreau să mă observați, n-o să reușiți. 

— Ai stat pe carcasă zece zile? am întrebat. 

— Nu-i chiar atât de rău, replică Stross. Îmi fac de lucru învățând 
pentru doctorat. Literatură comparată. Mă ţine ocupat. 

Învățământ la distanţă, evident. 

- Frumos din partea ta, interveni Jane. Dar aș prefera să ne 
concentrăm asupra situației noastre. 

Vocea ei se auzi scurt, rece, un contrast față de furia clocotitoare a 
lui Zane. 


- În ordine, continuă Stross. Tocmai am expediat fișierele și 
ordinele relevante către PDA-urile voastre, așa că le puteți studia în 
voie. Dar iată cum stă treaba: planeta despre care ați crezut că e 
Roanoke era o momeală. Planeta deasupra căreia ne aflăm acum este 
adevărata colonie Roanoke. Pe ea o veţi coloniza. 

- Dar nu știm nimic despre planeta asta, am exclamat. 

- E totul în fișiere. În cea mai mare parte, e o planetă mai bună 
pentru voi decât cealaltă. Biochimia e potrivită pentru nevoile 
noastre alimentare. Adică, pentru nevoile voastre alimentare. Nu 
pentru ale mele. Puteţi începe să duceți animalele la păscut imediat. 

- Ai zis că cealaltă planetă era o momeală, remarcă Jane. 

O momeală pentru ce? 

— Asta-i complicat. 

— Pune-mă la încercare, insistă Jane. 

- Bine, spuse Stross. În primul rând, știți ce este Conclavul? 


Cinci 


Jane arăta de parcă ar fi primit o palmă. 

— Ce? Ce-i asta? Ce e Conclavul? am întrebat. 

Am întors privirea spre Zane, care își depărtă mâinile în semn de 
scuză. Nu știa nici el. 

- Au urnit lucrurile, vorbi Jane după o pauză. 

- O, da, replică Stross. 

- Ce e Conclavul? am repetat. 

- E o organizație de rase, răspunse Jane, privind încă pieziș spre 
Stross. Ideea a fost să se unească pentru a controla partea asta de 
spațiu și pentru a împiedica celelalte rase să o colonizeze. 

Se întoarse spre mine. 

- Ultima oară când am auzit de el, a fost chiar înainte ca tu și cu 
mine să plecăm pe Huckleberry. 

- Ştiai despre asta și nu mi-ai spus, i-am reproșat. 

- Ordinele..., replică Jane, pe un ton răstit. A făcut parte din 
înțelegere. Am obținut să plec din Forţele Speciale așa cum am vrut, 
cu condiția să uit tot ce-am auzit vreodată despre Conclav. Nu ți-aș fi 
putut spune nici dacă aș fi vrut. Și oricum, nu era nimic de spus. 
Totul se afla încă în stadiile preliminare și, din câte știu, nu ducea 
nicăieri. Și am aflat despre asta prin intermediul lui Charles Boutin. 
Care nu era cel mai credibil observator al politicii interstelare... 

Jane părea sincer furioasă; nu-mi dădeam seama dacă pe mine sau 
pe situație. M-am hotărât să nu insist și m-am întors spre Stross. 

— Dar acum chestia asta cu Conclavul e din ce în ce mai 
îngrijorătoare... 

- Este, recunoscu Stross. De mai bine de doi ani. Primul lucru pe 


care l-a făcut Conclavul a fost să avertizeze fiecare specie care nu 
este membră să nu mai înființeze nicio colonie. 

- Sau ce? întrebă Zane. 

- Sau Conclavul le va nimici noile colonii, răspunse 

Stross. Asta-i motivul pentru schimbarea de direcție de-aici. 

Facem Conclavul să creadă că înființăm o colonie și o instalăm pe 
o lume. De fapt însă trimitem colonia pe o cu totul altă lume. 

Una care nu se află în înregistrări sau pe hărți, sau despre care nu 
știe nimeni, în afară de câțiva oameni foarte sus-puși. Și cu mine, 
pentru că sunt aici ca să vă spun toate astea. Și acum, voi. Conclavul 
e gata să atace colonia Roanoke înainte de a vă duce măcar oamenii 
la sol. Acum nu vă pot ataca, pentru că nu vă pot găsi. Asta face 
Conclavul să pară ridicol și slab. Și ne face pe noi să arătăm mai bine. 
Asta-i ideea, așa cum o înțeleg eu... 

Acum era rândul meu să fiu furios. 

- Așadar, Uniunea Colonială se joacă de-a v-aţi ascunselea cu 
Conclavul ăsta. Asta-i chiar grozav. 

— Grozav e doar un cuvânt, replică Stross. Nu cred c-o să fie totuși 
atât de grozav dacă vă găsesc. 

- Și cât timp o să le ia? am întrebat. Dacă e o lovitură atât de mare 
dată Conclavului pe cât spui, or să vină să ne caute. 

— Ai dreptate în privința asta, zise Stross. Și când or să vă 
găsească, or să vă radă de pe suprafața planetei. Așa că acum e 
sarcina noastră să vă facem greu de găsit. Și cred că asta e partea 
care n-o să vă placă deloc! 


- Punctul numărul unu, le-am spus eu reprezentanților coloniei 
Roanoke. Niciun contact, de niciun fel, între colonia Roanoke și 
restul Uniunii Coloniale. 

Masa erupse într-o dezordine totală. 

Jane și cu mine stăteam fiecare la câte un capăt, așteptând ca 
larma să se potolească. Dură câteva minute. 

- E o nebunie, vorbi Marie Black. 

- Sunt perfect de acord, am replicat. Dar de fiecare dată când are 
loc un contact între Roanoke și orice altă lume colonizată, lasă o 
urmă care duce la noi. Navele spațiale au echipaje care numără sute 
de oameni. E nerealist să credem că niciunul dintre ei nu va vorbi cu 
prietenii sau cu soții și soțiile. Și știți deja cu toții că lumea o să ne 
caute. Fostele voastre guverne, familiile și presa or să caute cu toții 


pe cineva care să le dea un indiciu în legătură cu locul în care ne 
aflăm. Dacă cineva poate arăta cu degetul spre noi, Conclavul ăsta o 
să ne găsească. 

— Cum rămâne cu Magellan? întrebă Lee Chen. Se întoarce? 

- De fapt, nu, nu se întoarce, am răspuns. 

Vestea stârni un icnet abia auzit. Mi-am adus aminte de furia 
profundă a căpitanului Zane când Stross i-a dat această informație. 
Zane a ameninţat că n-o să execute ordinul; Stross i-a amintit că nu 
are niciun control asupra motoarelor navei și că, dacă el și echipajul 
nu se îndreaptă spre suprafață cu restul coloniștilor, ar putea 
descoperi că nu au nici controlul sistemelor de menținere a vieții. A 
fost un moment destul de urât. 

A devenit și mai rău când Stross i-a zis lui Zane că planul era să 
scape de Magellan aruncând-o de-a dreptul în soare. 

- Echipajul de pe Magellan are familii în UC, spuse Hiram Yoder. 
Soti. Soții. Copii... 

- Așa e, am replicat. Asta o să vă dea o idee despre cât de serioasă 
e situația. 

- Ni-i putem permite? întrebă Manfred Trujillo. Nu spun că-i 
refuzăm. Dar rezervele coloniei erau menite pentru două mii cinci 
sute de coloniști. Acum adăugăm... câți? Încă două sute? 

- Două sute șase, preciză Jane. Nu e o problemă. Am plecat cu 
rezerve o dată și jumătate mai mari decât se obișnuiește pentru o 
colonie de asemenea mărime, iar lumea asta are plante și animale pe 
care le putem mânca. Să sperăm! 

- Cât de mult o să dureze izolarea? întrebă Black. 

- Pe o perioadă nedefinită, am răspuns. 

Încă un mormăit. 

- Supraviețuirea noastră depinde de izolare. E cât se poate de 
simplu. Într-un fel însă, asta face lucrurile mai ușoare. Coloniile 
incipiente trebuie să se pregătească pentru următorul val de 
coloniști în decursul a doi sau trei ani. Nu trebuie să ne facem griji 
acum pentru asta. Ne putem concentra asupra nevoilor noastre. Asta 
o să schimbe lucrurile. 

Aceste cuvinte fură urmate de o încuviințare posacă. Pentru 
moment, era cel mai bun lucru la care puteam spera. 

- Punctul doi, am continuat și m-am încordat, așteptând reacția 
violentă. Nu folosim nicio tehnologie care poate trăda existența 
coloniei noastre din spațiu. 


De data asta nu s-au calmat doar după câteva minute. 

- Asta-i complet ridicol, zise Paulo Gutierrez în cele din urmă. 
Orice are conexiune wireless este potenţial detectabil. Tot ce trebuie 
să faci este să baleiezi cu un semnal cu spectru larg. O să încerc să 
fac conexiunea cu indiferent ce și o să-ți spun ce găsește. 

— Înţeleg asta, am replicat. 

— Întreaga noastră tehnologie este wireless, continuă Gutierrez. 

Ridică PDA-ul. 

- Uită-te la ăsta. Nici măcar o singură afurisită de intrare pe fir. N- 
ai putea conecta la el un cablu nici dacă ai vrea. Tot echipamentul 
automat din cală este wireless. 

- Lăsaţi echipamentul, vorbi și Lee Chen. Toţi coloniștii mei au 
implantat un dispozitiv de localizare. 

- La fel și ai mei, zise Marta Piro. Și nu au un buton de oprire. 

— O să trebuiască să le scoatem, atunci, conchise Jane. 

- Asta înseamnă o procedură chirurgicală, protestă Piro. 

- Unde naiba le-aţi pus? întrebă Jane. 

— În umerii coloniștilor noștri, răspunse Piro. 

Chen dădu din cap aprobator; și coloniștii lui le aveau în umăr. 

- Nu e o operație complicată, dar înseamnă totuși să-i tăiem. 

- Alternativa este să expunem fiecare colonist riscului să fie 
descoperit și ucis, explică Jane, retezându-i vorbele. Bănuiesc că 
oamenii voștri or să trebuiască totuși să îndure... 

Piro porni să deschidă gura ca să răspundă, apoi însă păru să se 
gândească mai bine. 

- Chiar dacă scoatem dispozitivele de localizare, rămân totuși 
toate celelalte utilaje pe care le avem, zise Gutierrez, atrăgând din 
nou discuţia spre el. Totul e wireless. Mașinile agricole. Aparatura 
medicală. Totul. Ceea ce ne spui este că nu putem folosi niciunul 
dintre utilajele de care avem nevoie ca să supraviețuim? 

- Nu tot echipamentul din cală funcționează pe bază de conexiune 
wireless, replică Hiram Yoder. Niciunul dintre utilajele aduse de noi 
nu este așa. Sunt doar unelte lipsite de inteligență. 

Toate au nevoie de o persoană în spatele comenzilor. Noi le facem 
să lucreze cât se poate de bine. 

- Voi aveți utilajele, spuse Gutierrez. Noi nu. Noi, toți ceilalți, nu! 

- O să împărțim tot ce putem, răspunse Yoder. 

- Nu-i o problemă de împărțire, scuipă Gutierrez. 


Avu nevoie de o secundă să se calmeze. 

- Sunt sigur că o să încercaţi să ne ajutaţi, îi zise el lui 

Hiram. Dar voi ați adus destul echipament pentru voi. Noi suntem 
de zece ori mai mulți. 

— Avem echipament, interveni Jane. 

Toată lumea de la masă întoarse privirea spre ea. 

- V-am trimis tuturor o copie a inventarului navei. O să vedeţi că, 
pe lângă toate utilajele moderne pe care le avem, ni s-a furnizat și o 
garnitură completă de unelte și instrumente pe care le socoteam, 
până astăzi, învechite. Asta ne spune două lucruri. 

Ne spune că Uniunea Colonială chiar intenționa ca noi să fim pe 
cont propriu. Ne mai spune și că n-au intenția ca noi să murim. 

— Ăsta-i un punct de vedere asupra subiectului, replică Trujillo. 
Un altul ar fi că știau că or să ne abandoneze în faţa Conclavului 
ăstuia și că, în loc să ne dea tot ce-am fi avut nevoie ca să ne apărăm, 
ne-au cerut să tăcem din gură și să ținem capetele plecate, și poate că 
acest Conclav n-o să ne audă. 

Se auziră murmure de încuviințare în jurul mesei. 

— Acum nu e momentul pentru o asemenea discuţie, am spus. 
Oricare-ar fi justificarea UC, fapt este că ne aflăm aici și nu plecăm 
nicăieri în altă parte. Când o să coborâm pe planetă și-o să avem 
toată colonia aranjată, atunci vom purta o discuţie cu privire la ceea 
ce înseamnă strategia UC. Dar deocamdată trebuie să ne concentrăm 
asupra lucrurilor pe care trebuie să facem ca să supraviețuim. Acum, 
Hiram, am continuat, dintre noi toți, tu ești singurul care-și dă 
seama cu exactitate cât de bine se potrivesc utilajele astea pentru 
nevoile noastre. Se pot pune în funcțiune? 

Hiram luă PDA-ul și derulă inventarul timp de câteva minute. 

- E greu de spus, vorbi el în cele din urmă. Ar trebui să le văd în 
fața mea. Și ar trebui să-i văd pe oamenii care le vor manevra. Și mai 
sunt atât de mulţi alți factori... Dar cred că vom reuși să urnim 
treaba. 

Își plimbă privirea de la un capăt la altul al mesei. 

- Vă spun acum, tuturor, că orice voi putea face ca să vă ajut, o să 
fac. Nu pot vorbi în numele tuturor fraților mei în această chestiune, 
dar vă asigur că, din experienţa mea, fiecare este gata să răspundă 
unei chemări. Putem face asta. Putem face lucrurile să meargă! 

- Există și o altă posibilitate, spuse Trujillo. 

Toţi ochii se îndreptară spre el. 


— Nu ne ascundem. Folosim tot echipamentul pe care-l avem — 
toate resursele pe care le avem — pentru supraviețuire. 

Când și dacă acest Conclav sosește în vizită, le spunem că suntem 
o colonie sălbatică. Nicio apartenenţă la UC. Războiul Conclavului e 
cu Uniunea Colonială, nu cu o colonie sălbatică. 

- Nesocotim ordinele, observă Marie Black. 

- Ruperea legăturii funcționează în ambele sensuri, continuă 
Trujillo. Dacă e nevoie să fim izolaţi, nici UC nu ne poate verifica. Și 
chiar dacă nesocotim ordinele, ce dacă? suntem în FCA? O să ne 
împuște? O să ne concedieze? Și dincolo de asta, simțim noi, cei de 
aici de la masă, că aceste ordine sunt legitime? Uniunea Colonială 
ne-a abandonat. Mai mult, au plănuit mereu să ne abandoneze. Și-au 
călcat cuvântul. Eu zic să facem același lucru. Să devenim colonie 
sălbatică. 

- Nu cred că știi ce vorbești când spui că ar trebui să devenim 
colonie sălbatică, îi zise Jane lui Trujillo. Ultima colonie sălbatică pe 
care am văzut-o avea toți coloniștii măcelăriți pentru mâncare. Am 
găsit trupuri de copii într-o grămadă, așteptând să fie căsăpite. Nu te 
păcăli singur. Transformarea în colonie sălbatică e o condamnare la 
moarte. 

Afirmația lui Jane pluti în aer vreme de câteva secunde, 
provocând pe oricine să o combată. 

- Există riscuri, vorbi Trujillo în sfârșit, răspunzând la provocare. 
Dar suntem singuri. Suntem o colonie sălbatică din toate punctele de 
vedere, în afară de nume. Și nu știm dacă acest Conclav al tău e atât 
de oribil pe cât susține Uniunea Colonială că este. UC ne-a înșelat în 
tot acest timp. N-are nicio credibilitate. Nu putem avea încredere că 
vor pune la inimă interesele noastre. 

- Așadar, vrei o dovadă că Conclavul ne vrea răul, spuse Jane. 

- Ar fi bine, replică Trujillo. 

Jane se întoarse spre mine. 

— Arată-le, îmi spuse. 

- Ce să ne arate? întrebă Trujillo. 

— Asta, am răspuns. 

De pe PDA - pe care în curând nu voi mai putea să-l folosesc - am 
pornit monitorul cel mare de pe perete și i-am transmis un fișier 
video. Arăta o creatură pe un deal sau pe o faleză. Dincolo de 
creatură se afla ceva care arăta ca un orășel. Era scăldat în întregime 
într-o lumină orbitoare. 


- Orașul pe care îl vedeţi este o colonie, am explicat. A fost 
înființată de whaizi, nu cu multă vreme după ce Conclavul le-a cerut 
raselor neafiliate să înceteze colonizarea. Conclavul a acţionat 
prematur, pentru că nu-și putea aplica decretul în acel moment. Așa 
că unele dintre rasele neafiliate au înființat oricum colonii. Acum 
însă Conclavul recuperează terenul. 

- De unde vine lumina asta? întrebă Lee Chen. 

— Vine de la navele Conclavului de pe orbită, răspunse Jane. E o 
tactică de teroare. Dezorientează inamicul. 

- Trebuie să fie o mulțime de nave acolo sus, comentă Chen. 

- Da, încuviinţă Jane. 

Razele de lumină care se revărsau peste colonia whaidiană se 
stinseră brusc. 

— Acum începe, am spus. 

Fasciculele ucigătoare abia dacă erau detectabile la început; erau 
reglate pentru distrugere, nu pentru spectacol, și aproape toată 
energia lor era îndreptată spre ținte, nu în afară, către camere. Apăru 
doar un tremur în aer din cauza fierbințelii bruște, vizibil chiar și la 
distanţa la care stătea camera. 

Apoi, într-o fracțiune de secundă, întreaga colonie se aprinse și 
explodă. Aerul supraîncălzit aruncă spre cer bucăţi și pulbere din 
clădirile coloniei, din structuri, vehicule și locuitori, într-o imagine 
învolburată care făcea vizibilă până și energia fasciculelor. 
Fragmentele licăritoare de materie imitau și reflectau flăcările care se 
înălțau și ele acum către cer. 

O undă de șoc, formată din căldură și praf, se răspândi din 
rămășițele carbonizate ale coloniei. Razele pâlpâiră și se stinseră din 
nou. Spectacolul de lumini de pe cer dispăru, lăsând în urmă fum și 
flăcări. Dincolo de marginea zonei distruse, apărea din când în când 
câte o erupție solitară de flăcări. 

- Ce-i asta? întrebă Yoder. 

- Unii dintre coloniști erau în afara coloniei când a fost distrusă, 
așa cred, am răspuns. Așa că termină curăţenia. 

- lisuse! exclamă Gutierrez. Colonia fiind distrusă, indivizii aceia 
ar muri probabil oricum. 

- Voiau să demonstreze ceva, replică Jane. 

Am oprit filmuletul. Camera era cufundată într-o tăcere 
mormântală. 

Trujillo arătă către PDA-ul meu. 


- Cum am căpătat asta? se interesă el. 

- Filmul? am întrebat. 

El încuviință. 

- După cât se pare, a fost livrat personal Departamentului de Stat 
al UC și tuturor guvernelor neafiliate la Conclav, prin curieri veniți 
chiar din partea Conclavului. 

- De ce-ar face așa ceva? exclamă Trujillo. De ce s-ar arăta pe ei 
înșiși comițând o asemenea... atrocitate? 

- Ca să nu existe nicio îndoială că vorbesc serios, am explicat. Asta 
îmi spune că, indiferent ce credem despre Uniunea Colonială în 
acest moment, nu ne putem permite să acționăm pe baza 
presupunerii potrivit căreia Conclavul se va comporta rezonabil față 
de noi. UC a dat cu tifla tipilor ăstora, iar ei n-or să poată să treacă 
asta cu vederea. O să vină să ne caute. Nu vrem să le dăm nicio 
ocazie să ne găsească! 

Aceste cuvinte fură întâmpinate cu și mai multă tăcere. 

— Și acum? întrebă Marta Piro. 

- Cred că aveţi nevoie să votaţi, am răspuns. 

Trujillo ridică privirea, cu un ușor aer de incredulitate pe față. 

- Vă rog să mă iertaţi, vorbi el. Sunt aproape sigur că am auzit că 
tu ai zis că noi ar trebui să votăm. 

- Planul în discuţie în acest moment este cel pe care tocmai vi l-am 
prezentat, am spus. Cel care ne-a fost dat mie și lui Jane. 

În lumina tuturor evenimentelor, cred că e cel mai bun plan pe 
care-l avem până acum. Dar n-o să meargă dacă n-o să fiți cu toții de 
acord. O să trebuiască să vă întoarceţi la coloniștii voștri ca să le 
explicati asta... O să trebuiască să le vindeti ideea. Dacă însă e să 
meargă această colonie, toată lumea trebuie să se îmbarce cu trup și 
suflet în proiect. Și asta începe cu voi înșivă! 

M-am ridicat în picioare; Jane făcu la fel. 

- E o discuţie pe care trebuie s-o aveți fără noi, am zis. O să 
așteptăm afară. 

Am plecat. 

- E ceva în neregulă? am întrebat-o pe Jane în timp ce ieșeam. 

- Asta-i o întrebare serioasă? se repezi Jane. Suntem împotmoliți 
în afara spațiului cunoscut, așteptând Conclavul să ne găsească și să 
ne ardă din temelii, și tu mă întrebi dacă e ceva în neregulă? 

- Întreb dacă e ceva în neregulă cu tine, am replicat. Săreai la gâtul 


oricui, acolo înăuntru. Suntem într-o situație proastă, dar tu și cu 
mine trebuie să ne păstrăm mintea limpede. Și să fim diplomați, 
dacă e cât de cât posibil... 

- Tu ești diplomatul, spuse Jane. 

- Bine, am răspuns. Dar nu mă ajuţi. 

Jane păru să numere în gând până la zece. Apoi încă o dată. 

-Îmi pare rău, vorbi ea. Ai dreptate. lartă-mă. 

— Spune-mi ce se petrece. 

- Nu acum. Mai târziu. Când o să rămânem singuri. 

— Suntem singuri. 

- Întoarce-te, zise Jane. 

M-am întors. Savitri era acolo. M-am răsucit din nou spre Jane, 
dar ea se îndepărtase pentru o clipă. 

- E totul bine? întrebă Savitri, urmărind-o pe Jane plecând. 

— Dacă aș ști, ți-aș spune, am răspuns. 

Am așteptat o ripostă promptă din partea lui Savitri. N-a sosit, 
fapt care mi-a vorbit prin el însuși despre starea de spirit a lui 
Savitri. 

— A mai observat cineva problema noastră legată de planetă? am 
întrebat-o. 

- Nu cred, răspunse Savitri. Cei mai mulți oameni sunt ca tine — 
scuză-mă — și nu prea știu de fapt cum arată planeta. Acum, absența 
ta a fost observată. A ta și a tuturor reprezentanților coloniei. Dar 
nimeni nu pare să creadă că există ceva sinistru în legătură cu asta. 
La urma urmei, e de așteptat din partea voastră să vă adunați și să 
vorbiți despre colonie. Știu că vă caută Kranjic, dar nu cred că vrea 
decât un citat din partea voastră, despre petrecere și despre salt. 

— Bine, am zis. 

- Oricând o să vrei să-mi spui ce altceva se petrece, o să fie la fel 
de bine, adăugă ea. 

Am început să-i dau un răspuns mecanic, scurt, și am înghețat 
când i-am zărit privirea. 

- Curând, Savitri, promit. Avem doar câteva lucruri de lămurit. 

-În ordine, șefule. 

Se relaxă puțin. 

- Fă-mi o favoare, am rugat-o. Găsește-i pe Hickory sau Dickory 
pentru mine. Trebuie să vorbesc cu ei despre ceva. 

- Crezi că știu ceva despre asta? întrebă Savitri. 


— Sunt sigur că știu ceva despre asta. Trebuie doar să aflu cât de 
mult. Spune-le că ne întâlnim mai târziu, în cabina mea... 

- O să-i găsesc, promise Savitri. Doar s-o găsesc pe Zoë. 

Obinii sunt întotdeauna pe o rază de maximum treizeci de metri 
distanță de ea. Cred că încep s-o enerveze deja. Se pare că-l sperie și 
pe noul ei prieten... 

— Ăsta trebuie să fie puștiul ăla, Enzo. 

- El e. Drăguţ băiat. 

- Când o să aterizăm, cred că o să-i pun pe Hickory și pe Dickory 
să-l ia la o plimbare mai lungă. 

- Cred că e interesant faptul că, în mijlocul unei crize, încă te mai 
poți gândi la metode de a pune bețe-n roate unui băiat îndrăgostit 
de fiica ta, comentă Savitri. Intr-un fel sucit, e aproape admirabil. 

Am rânjit. Savitri îmi răspunse și ea cu un zâmbet răutăcios, așa 
cum sperasem și cum avusesem intenția. 

- Trebuie să ai priorități, am replicat. 

Savitri își rostogoli ochii în orbite și plecă. 

Câteva minute mai târziu, Jane reapăru, ducând două cești. Îmi 
întinse una dintre ele. 

- Ceai, vorbi ea. O ofertă de pace. 

— Mulţumesc, am zis, luând-o. 

Jane făcu un gest spre ușa dincolo de care se aflau reprezentanții 
coloniei. 

— Vreo veste? 

- Nimic, am răspuns. Nici măcar n-am tras cu urechea. 

— Ai vreun plan pentru ce-o să faci dacă ei se hotărăsc că planul 
nostru e un rahat? întrebă Jane. 

- Mă bucur că ai întrebat. N-am nici cea mai mică idee ce să fac 
atunci. 

- Gândești în perspectivă, din câte văd, observă Jane și sorbi din 
ceai. 

- Nu mă lua peste picior, am protestat. Asta-i treaba lui Savitri. 

- Uite. lată-l pe Kranjic, mă anunţă Jane, arătând de-a lungul 
holului, unde apăruse reporterul, cu Beata după el, ca întotdeauna. 
Dacă vrei, pot să-l lichidez pur și simplu pentru tine. 

- Dar asta ar lăsa-o văduvă pe Beata! 

- Nu cred că ar avea ceva împotrivă... 

— O să-l lăsăm în viață, deocamdată. 


- Perry, Sagan, salută Kranjic. Uite, știu că nu sunt favoritul tău, 
dar crezi că ai putea să-mi dai o frază sau două despre salt? Promit 
să te fac să arăţi bine. 

Ușa camerei de conferințe se deschise, iar Trujillo privi afară. 

- Stai pe loc, Jann, i-am spus lui Kranjic. O să am ceva pentru tine 
într-un minut. 

Jane și cu mine ne-am întors în sala de conferințe; l-am auzit pe 
Kranjic scoțând un oftat sonor înainte să închidem ușa. 

M-am întors spre reprezentanții coloniei. 

- Ei bine? am întrebat. 

- N-am avut prea mult de discutat, răspunse Trujillo. Am hotărât 
că, deocamdată cel putin, ar trebui să facem ce a sugerat Uniunea 
Colonială. 

-În regulă, bine, am zis. Multumesc. 

— Ceea ce vrem să aflăm de la voi, acum, este ce-ar trebui să le 
spunem oamenilor noștri... 


- Spuneți-le adevărul, răspunse Jane. Întregul adevăr. 

- Tocmai vorbeai despre cum ne-a înșelat UC, i-am adus aminte 
lui Trujillo. Hai să n-o luăm pe același făgaș. 

— Vrei să le spunem totul, insistă Trujillo. 

- Totul, am repetat. Reţine ideea. 

Am deschis ușa și l-am chemat pe Kranjic. El și Beata intrară în 
cameră. 

— Începeți cu el, am zis, arătând spre Kranjic. 

Se uitară cu toții la el. 

- Așadar, începu Kranjic. Ce se petrece? 

- Echipajul de pe Magellan o să coboare ultimul pe planetă, i-am 
zis lui Jane. 

Tocmai mă întorsesem de la o ședință de logistică cu Zane și 
Stross; Jane și Savitri fuseseră ocupate cu refacerea priorităților în 
materie de echipamente ale coloniei, pornind de la noua situație. 
Dar pentru moment, eram doar eu, Jane și Babar, care în calitate de 
câine rezista cu voioșie la încordarea din jurul lui. 

- După ce ajung jos, Stross o să programeze Magellan să se 
autopiloteze în soare. Fără surle, fără trâmbiţe, dispărem fără urmă. 

— Ce-o să se întâmple cu Stross? întrebă Jane. 

Nu se uita la mine; stătea la masa din sala de recepții, ciocănind 


ușor cu degetele. 

- A zis c-o să „piardă vremea“, am răspuns. 

Jane mă privi cu un aer întrebător. Am ridicat din umeri. 

- E adaptat la viața în spațiu, am zis. Asta-i ceea ce-o să facă. A zis 
că cercetarea pentru doctorat o să-l țină ocupat până când o să vină 
cineva să-l ia. 

- Crede că o să vină cineva să-l ia, observă Jane. Asta-i optimism 
din partea lui. 

- E frumos că mai e cineva optimist, am adăugat. Deși Stross nu 
pare să fie tipul pesimist. 

- Mda. 

Ciocănitul degetelor ei pe masă își schimbă ritmul. 

— Cum rămâne cu obinii? 

- Ei, păi..., am început, aducându-mi aminte de discuţia mea de 
mai devreme cu Hickory și Dickory. Asta. Se pare că cei doi știu totul 
despre Conclav, dar le-a fost interzis să ne împărtășească 
informaţiile din cauză că noi nu știm nimic despre ei. Nu e prea 
diferit de o nevastă de-a mea, căreia i-aș putea spune numele... 

- N-o să-mi cer scuze pentru asta. A făcut parte din înțelegerea pe 
care am acceptat-o ca să fiu alături de tine și de Zoë. Părea corect la 
vremea aceea. 

- Nu vreau să-ți ceri scuze, am replicat, cât mai amabil cu putință. 
Sunt doar frustrat. Din câte am citit în fișierele pe care ni le-a dat 
Stross, Conclavul ăsta are sute de rase membre. Este cea mai mare 
organizaţie din istoria universului, se pare. Au intrat în tratative de 
decenii, de când eram încă pe Pământ. Și am aflat despre existența 
lui abia acum. Nu știu cum de e posibil așa ceva... 

- Nu trebuia să știi, spuse Jane. 

- E o entitate care se întinde în tot spaţiul cunoscut. Nu poți 
ascunde una ca asta. 

— Sigur că poți, mă contrazise Jane, iar ciocănitul în masă încetă 
brusc. Uniunea Colonială o face tot timpul. Gândește-te la felul în 
care comunică între ele coloniile. Nu pot vorbi unele cu altele direct; 
e prea mult spațiu între ele. Trebuie să-și adune mesajele și să le 
trimită în nave spaţiale de la o colonie la alta. 

Uniunea Colonială controlează toate călătoriile navelor din spaţiul 
uman. Toate informațiile sunt reținute de Uniunea Colonială. Când 
controlezi comunicațiile, poţi ascunde tot ce vrei. 

— Nu cred că-i chiar adevărat, am zis. Mai devreme sau mai târziu, 


totul iese la iveală. Când eram pe Pământ... 

Jane pufni dintr-odată. 

— Ce-i? am întrebat. 

- Tu..., răspunse Jane. „Când eram pe Pământ“. Dacă există vreun 
loc din spaţiul uman care să poată fi descris ca profund ignorant, e 
Pământul. 

Făcu un gest cu mâna, cuprinzând încăperea. 

— Câte dintre toate lucrurile astea le știai când erai pe Pământ? 
Adu-ţi aminte. Tu și cu oricare dintre ceilalți recruți ai FCA v-aţi 
înrolat fără să știți absolut nimic despre cum stăteau lucrurile în 
afară. Nu știați nici măcar cum urma să facă posibil ca voi să luptați. 
Uniunea Colonială ține Pământul izolat, John.Nicio comunicare cu 
restul lumilor umane. Nicio informație în nicio direcție. Nu numai 
că Uniunea Colonială ascunde restul universului de Pământ. 
Ascunde Pământul de restul universului. 

- E căminul omenirii, am replicat. Sigur că UC vrea să-l ţină în 
umbră. 

— Pentru numele lui Dumnezeu! exclamă Jane, enervată de-a 
binelea. Nu-i posibil să fii atât de neghiob încât să crezi așa ceva. UC 
nu ascunde Pământul pentru că are valoare sentimentală. 

UC ascunde Pământul pentru că e o resursă. E o fabrică menită să 
verse pe porțile ei o provizie nesfârșită de coloniști și soldați, dintre 
care niciunul n-are nici cea mai mică idee despre ce se petrece aici. 
Pentru că nu este în interesul Uniunii Coloniale ca ei să știe. Așa că 
nu știu. Tu n-ai știut. Erai la fel de neștiutor ca și restul. Așa că nu-mi 
spune că nu poți ascunde lucrurile astea. 

Lucrul cel mai surprinzător nu este acela că Uniunea Colonială a 
ascuns Conclavul față de tine. Lucrul surprinzător este că îți spune 
despre el câtuși de puțin! 

Jane reluă ciocănitul în masă pentru o clipă, apoi lovi cu putere 
masa cu palma. 

- La naiba, exclamă ea, își luă capul în mâini și rămase pe loc, 
vizibil furioasă. 

- Chiar aș vrea să știu ce se petrece cu tine în momentul ăsta, am 
zis. 

- Nu e vorba de tine, răspunse. Nu pe tine sunt furioasă. 

- E bine de auzit. Deși, din moment ce tocmai m-ai făcut neștiutor 
și neghiob, întelegi de ce mă întreb dacă-mi spui adevărul despre 
asta. 


Jane îmi întinse o mână. 

- Vino-ncoace! 

M-am apropiat de masă. Ea îmi puse mâna pe tăblie. 

- Vreau să faci ceva pentru mine, spuse. Vreau să lovești masa cât 
de tare poți. 

— De ce? 

- Te rog... Fă-o pur și simplu! 

Masa era din fibre de carbon standard, cu furnir imprimat ca 
lemnul: ieftină, durabilă și deloc ușor de rupt. Mi-am strâns mâna în 
pumn și am coborât-o cu putere asupra mesei. A scos o bufnitură 
surdă, și m-a durut puțin brațul din cauza impactului. 

Masa zăngăni puţin, dar altfel nu păţi nimic. Din pat, Babar mă 
privi cercetător, ca să vadă ce tâmpenie mai puneam la cale. 

— Au, am exclamat. 

- Sunt cam la fel de puternică ca și tine, zise Jane pe un ton 
neutru. 

— Așa presupun. 

M-am îndepărtat de masă, frecându-mi mâna. 

- Eşti totuși într-o formă mai bună decât mine. S-ar putea să fii 
ceva mai puternică. 

- Da, sigur, răspunse ea, și din poziția așezată, cobori cu viteză 
mâna asupra mesei. Tăblia se rupse cu un pocnet ca un foc de armă. 
Jumătate din ea fu retezată și zbură învârtindu-se prin cameră, 
izbindu-se de ușă. Babar scânci și se retrase pe pat. 

Am rămas cu gura căscată la soția mea, care fixa impasibilă cu 
privirea ceea ce mai rămăsese din masă. 

- Ticălosul ăla de Szilard, exclamă ea, invocând numele șefului 
Forțelor Speciale. Știa ce plănuiseră pentru noi. Stross e unul dintre 
oamenii lui. Așa că trebuia să știe. Știa cu ce ne vom confrunta. Și s-a 
hotărât să-mi dea un corp de-al Forţelor Speciale, indiferent dacă 
voiam sau nu. 

— Cum? am întrebat. 

— Am luat masa împreună. Trebuie să-mi fi pus ceva în mâncare. 

Corpurile Forțelor Coloniale de Apărare puteau fi îmbunătăţite — 
într-o oarecare măsură —, iar îmbunătățirile erau deseori realizate cu 
injecții sau infuzii de nanoboţi care să repare și să îmbunătățească 
țesuturile. FCA nu folosesc nanoboți ca să repare corpurile umane 
normale, dar nu exista niciun obstacol tehnic pentru a face asta sau 


pentru a folosi nanoboții ca să facă modificări ale corpului. 

- Trebuie să fi fost o cantitate minusculă. Numai atâtea cât să 
ajungă înăuntrul meu, unde se pot înmulți. 

În mintea mea se aprinse un beculeț. 

- Ai avut febră! 

Jane dădu din cap, evitând încă să se uite la mine. 

- Febra. Și mi-a fost foame și sete tot timpul ăsta... 

- Când ai observat? 

- Ieri. Tot îndoiam și rupeam lucrurile. Am îmbrățișat-o pe Zoë și 
a trebuit să mă opresc pentru că se plângea că o doare. Am bătut-o 
pe umăr pe Savitri și a vrut să știe de ce am lovit-o. M-am simțit 
stângace toată ziua. Apoi l-am văzut pe Stross — Jane aproape scuipă 
numele — și mi-am dat seama despre ce-i vorba. Nu eram stângace, 
eram schimbată. Schimbată din nou în ceea ce am fost. Nu ti-am spus, 
pentru nu credeam că are importanță. Dar nu-mi iese din cap de 
atunci. Nu pot să-mi scot chestia asta din minte. Sunt schimbată! 

Jane ridică în sfârșit privirea spre mine. Avea ochii umezi. 

- Nu vreau așa ceva, spuse ea cu vehemenţă. Am lăsat în urmă 
toate lucrurile astea, atunci când am ales viața alături de Zoë și de 
tine. A fost alegerea mea să le părăsesc, și am suferit când le-am 
părăsit. Când am lăsat în urmă pe toți cei pe care-i cunoșteam. 

Își atinse tâmpla cu degetul, sugerând BrainPalul pe care nu-l mai 
purta. 

- Când am lăsat în urmă vocile lor, după ce le-am avut cu mine. 
Când am rămas singură în felul ăsta pentru prima oară. E dureros să 
înveți limitele acestor trupuri, să afli toate lucrurile pe care nu le mai 
poți face. Dar am ales. Am acceptat. Am încercat să văd frumusețea 
acestei vieți. Și, pentru prima oară de când exist, am știut că viața 
însemna mult mai mult decât ceea ce se afla în fața mea. Am învăţat 
să văd constelațiile, nu doar stelele. Viața mea e viaţa ta și viața lui 
Zoë. Toate viețile noastre. Tot ce înseamnă ele. Face să merite tot ce 
am părăsit. 

M-am dus la Jane și am luat-o în braţe. 

- Nu-i nimic, am spus. 

- Ba da, e, replică Jane. 

Scoase un râs slab, amar. 

- Știu ce-a crezut Szilard, vezi tu... A crezut că mă ajută — că ne 
ajută — făcându-mă mai mult decât umană. Numai că el nu știe ce 
știu eu. Când faci pe cineva mai mult decât uman, îl faci în același 


timp și mai puțin uman. Am petrecut tot acest timp învățând să fiu 
ființă umană. lar îmi ia totul, fără să se gândească de două ori... 

- Eşti încă tu, am zis. Asta nu se schimbă. 

— Sper că ai dreptate. Sper că asta e destul. 


Şase 


- Planeta asta miroase ca o subsuoară transpirată, observă Savitri. 

— Frumos, am zis. 

Încă îmi puneam ghetele când a intrat Savitri. Le-am tras în sfârșit 
în picioare și m-am ridicat. 

- Zi că n-am dreptate, continuă ea. 

Babar se ridică și se duse spre Savitri, care-l mângâie ușor. 

- Nu că n-ai dreptate. Credeam doar că ai putea avea mai multă 
evlavie la gândul că te afli într-o lume cu totul nouă. 

- Locuiesc într-un cort și fac pipi în găleată. Și apoi trebuie să car 
găleata prin toată tabăra până la un container de prelucrare, ca să 
extragem ureea pentru îngrășământ. Poate că aș avea mai multă 
evlavie pentru planetă, dacă nu mi-aș petrece o bună parte a zilei 
cărându-mi propriile excremente dintr-o parte în alta a ei! 

— Încearcă să nu mai faci atâta pipi... 

- O, mulțumesc, exclamă Savitri. Tocmai ai retezat nodul gordian 
cu soluția asta. Nu-i de mirare că ești șef. 

- Chestia cu găleata e doar temporară, oricum. 

- Mi-ai zis la fel și acum două săptămâni. 

— Ei, îmi cer scuze, Savitri. Ar fi trebuit să-mi dau seama că două 
săptămâni sunt mai mult decât suficiente pentru ca întreaga colonie 
să treacă de la întemeiere la trândăvia barocă. 

- Faptul de a nu trebui să faci pipi într-o găleată nu înseamnă 
trândăvie. Este unul dintre semnele distinctive ale civilizației, alături 
de acela de a avea ziduri solide. Și de a face baie, ceea ce toată lumea 
din colonie a făcut prea putin în ultima vreme, ţi-o spun eu. 

- Acum știi de ce miroase planeta ca o subsuoară transpirată, am 


glumit. 

- Mirosea de la început ca o subsuoară. Noi n-am făcut decât să 
sporim necazul. 

Stând în picioare, am tras adânc aerul pe nări, vrând să 
demonstrez că mă bucur de aer. Din nefericire pentru mine totuși, 
Savitri avea dreptate; Roanoke chiar mirosea mult prea tare ca o 
subsuoară, așa că am făcut tot ce se putea ca să nu mă înec după ce 
mi-am umplut plămânii. Acestea fiind spuse, mă delectam prea mult 
cu privirea acră de pe chipul lui Savitri ca să recunosc că mă lua cu 
leșin de la miros. 

- Aah! am exclamat, expirând. 

Am reușit să nu tușesc. 

— Sper să te îneci! îmi ură Savitri. 

- Pentru că veni vorba, am continuat și m-am aplecat în cort ca să 
scot propria mea găleată de noapte, am și eu o treabă personală de 
care trebuie să mă ocup. Vii cu mine să arunc asta? 

- Aș prefera să nu vin. 

- Scuză-mă. Am făcut-o să sune ca o întrebare? Hai! 

Savitri oftă și porni alături de mine pe aleea principală a sătucului 
nostru, Croatoan, către centrifuga de gunoaie, cu Babar după noi, în 
afară de momentele în care se îndepărta ca să-i salute pe copii. Babar 
era singurul câine din colonie care nu era ciobănesc; avusese timp 
să-și facă prieteni. Asta îl făcea atât popular, cât și prea gras. 

- Manfred Trujillo mi-a zis că satul e inspirat dintr-o tabără a unei 
legiuni romane, vorbi Savitri în timp ce mergeam. 

- E adevărat, am răspuns. De fapt, e ideea lui. 

Și una bună. Satul era dreptunghiular, cu trei alei mergând pe 
lungimea taberei, paralele între ele, și cu o a patra (aleea Cutezanţei) 
intersectându-le. În centru se afla o cantină comună (în care provizia 
noastră de alimente atent monitorizată era distribuită în schimburi), 
un mic teren pătrat unde copiii și adolescenţii încercau să găsească 
ceva de făcut și cortul administrativ, care servea și drept casă pentru 
mine, pentru Jane și pentru Zoë. 

Pe partea cealaltă a aleii Cutezanţei se aflau șiruri de corturi, 
fiecare adăpostind până la zece oameni, de obicei câte două familii 
plus câţi burlaci sau cupluri puteam înghesui. Sigur, era incomod, 
dar era și aglomerat. Savitri fusese cazată într-un cort cu trei familii 
formate din câte trei persoane, toate având bebeluși sau copii la 
vârsta la care abia învățau să meargă; o parte din motivul pentru 


proasta ei dispoziție era că apuca să doarmă doar vreo trei ore pe 
noapte. Din moment ce zilele de pe Roanoke aveau douăzeci și cinci 
de ore și opt minute, asta nu era prea bine. 

Savitri arătă către marginea satului. 

— Îmi închipui că legiunile romane nu foloseau containere de 
depozitare ca barieră de protecție. 

- Probabil că nu, am răspuns. Dar asta a fost pierderea lor. 

Folosirea containerelor ca îngrăditură fusese ideea lui Jane. În 
zilele romanilor, taberele legionarilor ar fi fost înconjurate de un șanț 
și o palisadă, ca să ţină afară hunii și lupii. Noi nu aveam huni sau 
echivalentul lor (încă), dar existaseră câteva relatări despre animale 
mari care umblau prin iarbă, și nici nu voiam să iasă copiii și 
adolescenții (sau anumiți adulți imprudenti, care își făcuseră deja 
cunoscută prezenţa), și să hoinărească prin vegetația care se întindea 
până la un kilometru depărtare de sat. Containerele erau ideale 
pentru acest scop; erau înalte și solide și existau o mulțime — destule 
ca să înconjoare de două ori tabăra, cu un spațiu corespunzător între 
cele două rânduri ca să-i lase pe naufragiaţii furioși din echipa din 
cala de mărfuri să descarce obiectele de inventar când era nevoie. 

Savitri și cu mine am ajuns la hotarul dinspre vest al satului 
Croatoan, dincolo de care se întindea un curs de apă mic și rapid. 
Din cauza asta, această margine a satului avea până acum propria 
canalizare. În colțul dinspre nord-vest, o țeavă ducea apă într-o 
cisternă de filtrare, care separa apa pentru băut și gătit; alimenta de 
asemenea două cabine de duș în care limita de un minut pentru 
indivizi (și trei minute pentru familii) era aplicată strict de toți 
ceilalți care stăteau la coadă. În colțul sud-vestic se afla o centrifugă 
septică — una mică, nu cea pe care mi-o arătase supraveghetorul 
Ferro - în care fiecare colonist își arunca găleata de noapte. În timpul 
zilei, aceștia se foloseau de toaletele mobile care înconjurau 
centrifuga. Aproape întotdeauna era coadă și la acestea. 

M-am apropiat de centrifugă și am turnat conținutul pe un 
jgheab, ținându-mi respiraţia în timpul ăsta; centrifuga nu mirosea a 
trandafiri. Centrifuga ne prelua deșeurile și le transforma în 
îngrășământ steril, care era colectat și depozitat, și în apă curată, 
care era aruncată în cea mai mare parte în râu. Au existat unele 
discuţii dacă să se recircule apa prelucrată înapoi în rezerva coloniei; 
sentimentul general a fost că, purificată sau nu, coloniștii erau 
supuși la destule presiuni și fără să bea sau să se spele cu propria lor 


urină prelucrată. Era un punct de vedere corect. O cantitate mică de 
apă era totuși păstrată pentru clătirea și spălarea găleților de noapte. 
Așa e viaţa în marele oraș. 

Savitri îndreptă brusc degetul spre peretele vestic, în timp ce mă 
întorceam spre ea. 

- Ai vreun plan să faci duș în curând? întrebă. Adică, nu vreau să 
te jignesc, dar pentru tine, să miroși a subsuoară transpirată ar fi o 
îmbunătățire. 

-Cât timp ai de gând să te porți așa? am întrebat. 

Eram pe cale să spun mai multe, dar am fost întrerupt când Zoë 
ne-a tăiat calea. 

- Aici erați, exclamă ea, și apoi întinse spre mine mâna, care avea 
ceva în ea. Uite, am găsit un animăluţ! 

M-am uitat la vietatea din mâna ei. Mi-a întors privirea. 

Semăna puţin cu un șobolan care fusese prins într-un aparat de 
frământat caramele. Caracteristicile ei cele mai remarcabile erau cei 
patru ochi ovali, câte doi pe fiecare parte a capului, și faptul că, la fel 
ca orice altă ființă vertebrată pe care am văzut-o pe Roanoke până 
acum, avea degete opozabile la labele cu trei degete. Le folosea ca să- 
și țină echilibrul pe mâna lui Zoë. 

- Nu-i drăguţ? întrebă Zoë. 

Ființa păru să râgâie, ceea ce Zoë interpretă ca pe un semn pentru 
a-i da un biscuit pe care-l păstrase în buzunar. Animalul îl luă cu o 
labă și începu să-l ronţăie. 

- Dacă spui tu... Unde l-ai găsit? 

- Sunt o mulțime lângă cantină, răspunse Zoë, arătându-i-l lui 
Babar. 

Câinele adulmecă ființa; aceasta șuieră la el. 

- Se uitau la noi în timp ce mâncam... 

Asta îmi aduse aminte de ceva; dintr-odată mi-am dat seama că le 
văzusem și eu în ultima săptămână. 

- Cred că le era foame, continuă Zoë. Gretchen și cu mine ne-am 
dus să le dăm mâncare, dar au fugit. În afară de mititelul ăsta. A 
venit de-a dreptul și-a luat un biscuit de la mine. Cred că o să-l 
păstrez. 

- Aș prefera să nu. Nu știi pe unde a umblat. 

- Ba sigur că știu. A umblat pe lângă cantină. 

- Nu pricepi ce vreau să spun... 


- Am priceput ce vrei să spui, tăticule de nouăzeci de ani. 

Dar haide... Dacă ar fi vrut să-mi injecteze otravă sau să încerce să 
mă mănânce, probabil că ar fi făcut-o până acum. 

Creatura din mâna ei își termină biscuitul și râgâi din nou, apoi 
sări brusc din mâna lui Zoë și o luă la fugă în direcția baricadei de 
containere. 

— Hei! strigă Zoë. 

- Credincios ca un cățeluș, nu-i așa? 

- Când se întoarce, am să-i spun toate lucrurile oribile pe care le-ai 
zis despre el, zise Zoë. Și apoi am să-l las să facă... hm, caca în capul 
tău! 

Am ciocănit găleata. 

- Nu, nu, am zis. Pentru asta avem găleata. 

Zoë se strâmbă la vederea găleţii; nu era prea încântată de ea. 

— Puah! Mulţumesc pentru imagine. 

— Pentru nimic. 

Ca din senin, mă izbi faptul că lui Zoë îi lipseau două umbre. 

- Unde sunt Hickory și Dickory? am întrebat. 

- Mama le-a cerut să meargă cu ea să se uite la ceva. De fapt, de 
asta am venit să te caut. Voia să vii și tu să vezi ceva. E pe partea 
cealaltă a baricadei. Lângă intrarea de nord. 

-În regulă. Tu unde-o să fii? 

-În scuar, bineînțeles. Unde altundeva aș putea să fiu? 

- lartă-mă, scumpo. Știu că tu și cu prietenii tăi vă plictisiți. 

- Nu mai spune! Știm cu totii, colonizarea ar trebui să fie dificilă, 
dar nimeni nu ne-a spus c-o să fie și plicticoasă... 

- Dacă vreți ceva de făcut, am putea începe o școală. 

_ — Noi ne plictisim, iar tu sugerezi școala? exclamă Zoë. Cine ești tu? 
In plus, nu e foarte probabil, din moment ce ne-ai confiscat toate 
PDA-urile. O să fie greu să ne înveți ceva, câtă vreme n-avem lecții. 

- Menoniţii au cărți. Din cele de modă veche. Cu pagini și tot 
restul... 

- Știu. Și sunt singurii care nu înnebunesc de-a binelea de 
plictiseală. Doamne, mi-e dor de PDA-ul meu! 

- Ironia trebuie să fie zdrobitoare. 

- O să plec acum. Înainte să arunc o piatră după tine... 

În ciuda amenințării, ne îmbrățișă în fugă pe mine și pe Savitri 
înainte de plecare. Babar se luă după ea; era mai amuzantă decât 


noi. 

- Știu cum se simte, vorbi Savitri când ne-am reluat plimbarea. 

- Și tu vrei să arunci o piatră după mine? am întrebat. 

- Câteodată, răspunse ea. Nu chiar acum. Dar mă refer la faptul 
că-i e dor de PDA. Și mie mi-e dor. Uită-te la ăsta! 

Savitri băgă mâna în buzunarul din spate de la pantaloni și scoase 
un blocnotes cu spirală. Primise un mic teanc în dar de la Hiram 
Yoder și menoniți. 

- La asta am ajuns. 

- Ce primitiv! 

- Glumește cât vrei, zise Savitri și puse blocnotesul la loc. E greu să 
treci de la PDA la carnețel. 

N-am contrazis-o. În schimb, am ieșit pe poarta dinspre nord a 
satului, unde i-am găsit pe Jane cu Hickory și Dickory, împreună cu 
doi membri ai echipei de securitate de pe Magellan, pe care și-i 
făcuse adjuncți. 

- Vino să vezi asta, zise ea, și se îndreptă către unul dintre 
containerele de stocare din îngrăditură. 

- La ce trebuie să mă uit? am întrebat. 

- La astea, răspunse Jane, și arătă spre container, aproape de vârf, 
cam la trei metri înălțime. 

Am mijit ochii. 

— Astea sunt zgârieturi, am zis. 

- Da. Le-am găsit și pe alte containere. Și mai e ceva, adăugă Jane, 
și se îndreptă spre alte două containere. Cineva sau ceva a săpat aici. 
Se pare că a încercat să se strecoare pe sub containerele astea. 

- Mult succes, am replicat. 

Containerele aveau mai mult de doi metri lățime. 

- Am găsit o gaură pe partea cealaltă a îngrăditurii, care avea 
aproape un metru lungime. Ceva încearcă să intre pe timpul nopții. 
Nu poate sări peste containere, așa că încearcă să treacă pe dedesubt. 
Și nu-i numai unul. Am găsit multă vegetaţie călcată în picioare prin 
preajmă, și o mulțime de urme de labe de diferite mărimi lângă 
containere. Orice-ar fi, sunt în haită. 

- Sunt animalele mari pe care le-am văzut în desiș? 

Jane ridică din umeri. 

- Nimeni n-a văzut vreunul dintre ele mai de aproape, și nimic nu 
vine aici în timpul zilei. In mod normal, am posta camere cu 


infraroșu în vârful containerelor, dar aici nu putem. 

Jane n-avea nevoie să explice de ce; camerele de pază, la fel ca 
aproape orice alt obiect tehnologic pe care-l aveam, comunicau 
wireless, iar wireless însemna un risc pentru securitate. 

- Și orice-ar fi, evită să fie văzute de paznicul de noapte. 

Dar nici paznicul nu poartă ochelari de noapte... 

- Orice-ar fi, crezi că sunt periculoase, am observat. Jane 
încuviință. 

- Nu văd de ce-ar fi erbivorele atât de hotărâte să intre. Orice-ar fi 
acolo afară, ne vede, ne miroase și vrea să intre ca să vadă cum 
suntem. Trebuie să aflăm ce sunt și cât de multe sunt. 

- Dacă-s animale de pradă, numărul lor e limitat, am zis. Prea 
mulți prădători ar epuiza rezerva de pradă. 

- Da, replică Jane. Dar asta tot nu ne spune câte sunt sau ce soi de 
amenințare reprezintă. Tot ce știm este că vin aici în timpul nopții, că 
sunt destul de mari ca să fie capabile aproape să sară peste 
containere și destul de deștepte ca să încerce să-și sape un tunel pe 
dedesubt. Nu putem lăsa oamenii să-și ridice case în zonă, până 
când n-o să știm ce fel de ameninţare reprezintă. 

- Oamenii noștri sunt înarmați, am spus. 

Printre provizii era și un stoc de puști arhaice, simple, și muniție 
fără nanoboți. 

- Oamenii noștri au arme de foc. Dar cei mai mulți dintre ei n-au 
nici cea mai mică idee cum să le folosească. Or să sfârșească 
împușcându-se singuri, înainte de a împușca orice altceva. Și nu 
numai oamenii sunt în primejdie. Eu sunt mai îngrijorată pentru 
vite. Nu ne permitem să pierdem prea multe, ucise de animalele de 
pradă. Nu atât de devreme. 

M-am uitat către desiș. Între mine și lizieră, unul dintre bărbații 
menoniți instruia un grup de coloniști cu privire la aspectele 
delicate ale conducerii unui tractor de modă veche. 

Mai departe, câțiva coloniști adunau mostre de sol, ca să-i putem 
compara compatibilitatea cu recoltele noastre. 

- N-o să fie un punct de vedere prea popular, i-am atras atenția lui 
Jane. Oamenii se plâng deja că sunt închiși în sat. 

- N-o să ne ia atât de mult timp să le găsim. Hickory, Dickory și cu 
mine o să facem de pază la noapte, sus pe containere. Vederea lor 
coboară mult în spectrul infraroșu, așa că ar putea să le vadă când 
vin. 


-Şi tu? am întrebat. 

Jane ridică din umeri. După dezvăluirea de pe Magellan despre 
modificare, păstra tăcerea în cea mai mare parte în legătură cu 
amploarea totală a capacităților sale. Dar nu însemna prea mult să 
presupui că și spectrul vederii ei se extinsese, la fel ca restul 
calităților. 

- Ce-o să faci când o să le zărești? 

-În seara asta, nimic. Vreau să-mi fac o idee despre ce sunt și cât 
de multe sunt. Putem hotărî după aceea ce-o să facem. Dar până 
atunci, ar trebui să avem grijă ca toată lumea să se afle înăuntrul 
îngrăditurii cu o oră înainte de apusul soarelui, iar toți cei din afara 
ei, în timpul zilei, să aibă în preajmă paznici înarmați. 

Făcu semn din cap către adjuncţii ei oameni. 

- Ei doi au antrenament cu arme, și mai sunt câțiva în echipajul de 
pe Magellan care au. E un început. 

- Și nicio casă până când nu dăm de capătul lucrurilor ăstora, am 
spus. 

- Așa e, fu de acord Jane. 

- O să fie o ședință de consiliu veselă... 

-O să-i anunţ eu, se oferi Jane. 

- Nu. Eu ar trebui s-o fac. Tu ai deja reputaţia de 
înspăimântătoare. Nu vreau să fii mereu cea care dă veștile proaste. 

- Nu mă deranjează. 

- Știu. Totuși, asta nu înseamnă că ar trebui s-o faci mereu. 

- Bine. Poţi să le spui că mă aştept să știm destul de curând dacă 
fiinţele astea reprezintă o amenințare. Asta ar trebui să ajute. 

- Putem spera. 


- Nu avem niciun fel de date despre creaturile astea? întrebă 
Manfred Trujillo. 

El și căpitanul Zane pășeau alături de mine, în timp ce mă 
îndreptam către centrul de informații al satului. 

- Nu, am răspuns. Nici măcar nu știm cum arată... încă. 

Jane o să afle la noapte. Până acum, singurele vietăți despre care 
cunoaștem câte ceva sunt chestiile alea ciufulite de la cantină. 

- Narâtele, preciză Zane. 

— Ce? 

- Narâte, repetă Zane. Așa le spun adolescenții. Pentru că sunt ale 


naibii de urâte. 

- Drăguţ nume, am comentat. Problema este că nu cred că putem 
pretinde că înțelegem pe deplin biosfera numai după narâte. 

- Știu că prețuiești prudenta, zise Trujillo. Dar oamenii încep să se 
agite. l-am adus într-un loc despre care nu știu nimic, le-am spus că 
nici măcar nu mai pot vorbi cu familia și prietenii, și apoi nu le-am 
dat nimic de făcut vreme de două săptămâni întregi. Suntem într-un 
tărâm al nimănui. Trebuie să lăsăm oamenii să treacă la următoarea 
fază a existenţei lor, sau or să tot stăruie asupra faptului că viața, așa 
cum o știau, le-a fost luată cu totul. 

- Știu, am răspuns. Dar și tu știi la fel de bine ca și mine că n-avem 
nimic pe planeta asta. Voi doi aţi văzut aceleași fișiere ca și mine. 
Indiferent cine-a făcut așa-zisa prospectare a planetei, în aparență 
nu s-a ostenit să petreacă mai mult de zece minute cu asta. Am aflat 
biochimia de bază a planetei și cam asta-i tot. 

Nu avem aproape nicio informaţie despre floră și faună sau măcar 
dacă se împart în floră și faună. Nu știm dacă recoltele noastre o să 
crească în sol. Nu știm ce anume din viața băștinașă putem mânca 
sau folosi. N-avem nimic din informațiile pe care Departamentul 
Colonizării le oferă de obicei unei noi colonii. 

Trebuie să aflăm toate lucrurile astea pe cont propriu înainte de a 
începe, și din nefericire avem un mare handicap în privinţa asta. 

Am ajuns la centrul de informații, care era un nume pompos 
pentru un container pe care-l modificasem în acest scop. 

- După voi, am zis, ținând deschis primul rând de uși pentru 
Trujillo și Zane. 

Odată aflați cu toţii înăuntru, am închis etanș ușa în urma mea, 
lăsând plasa nanobotică să acopere în întregime ușa exterioară, 
transformând-o într-o suprafață neagră informă, înainte mată să 
absoarbă și să ecraneze unde electromagnetice de orice tip. 
Acoperea pereţii, podeaua și tavanul containerului. Era neliniștitor, 
dacă te gândeai; era ca și cum ai fi stat chiar în mijlocul nimicului. 

Bărbatul care proiectase plasa aștepta dincolo de ușa interioară a 
centrului. 

- Domnule administrator Perry, vorbi Jerry Bennett. 

Căpitane Zane. Domnule Trujillo. Îmi pare bine să vă revăd în 
mica mea cutie neagră. 

- Cum mai ține plasa? am întrebat. 

- Bine, răspunse Bennett, și arătă spre tavan. Nicio undă nu intră, 


nicio undă nu iese. Schrödinger ar fi invidios. Am totuși nevoie de 
mai multe baterii. Plasa absoarbe energia de nu vă vine să credeți. 
Ca să nu mai pomenim de restul aparaturii... 

Bennett făcu semn către restul tehnologiei din centru. Datorită 
plasei, era singurul loc de pe Roanoke în care exista tehnologie pe 
care n-ai fi găsit-o înainte de jumătatea secolului douăzeci pe 
Pământ, fără s-o mai punem la socoteală pe cea energetică, 
funcționând pe altceva decât pe combustibili fosili. 

- O să văd ce pot face, am zis. Eşti un făcător de minuni, Bennett. 

- Nu. Sunt doar un tocilar obișnuit. Am obținut rapoartele pentru 
sol pe care le voiați. 

Îmi întinse un PDA, și l-am mângâiat pentru o clipă, înainte de a 
mă uita la ecran. 

— Vestea cea bună este că mostrele de sol pe care le-am văzut până 
acum arată bune pentru recoltele noastre, în general. 

Nu există nimic în pământ care să le omoare sau să le facă să 
crească pipernicite, cel puţin din punct de vedere chimic. De 
asemenea, fiecare mostră mișuna de mici vietăți. 

- E un lucru rău? întrebă Trujillo. 

- Habar n-am. Ceea ce știu despre gestionarea solurilor am citit în 
timp ce prelucram mostrele astea. Nevastă-mea a grădinărit puțin 
când eram pe Phoenix, și pare să fie de părere că e bine să ai o 
mulțime de gângănii, pentru că asta aerisește solul. Cine știe, poate 
are dreptate... 

- Are dreptate, am confirmat. O cantitate sănătoasă de biomasă e 
de obicei un lucru bun. 

Trujillo se uită la mine cu scepticism. 

- Hei, am făcut agricultură, am exclamat. E adevărat însă că nici 
nu știm cum vor reacționa creaturile astea la plantele noastre. 
Introducem specii noi într-o biosferă. 

— Ati trecut în mod oficial de tot ceea ce știu despre subiect, așa că 
o să merg mai departe, spuse Bennett. Ai întrebat dacă există vreo 
cale de a adapta tehnologia pe care o avem oprind componentele 
wireless. Vrei răspunsul lung sau cel scurt? 

- Să începem cu răspunsul scurt, am adăugat. 

- Nu prea, zise Bennett. 

- OK. Acum am nevoie de răspunsul lung. 

Bennett întinse mâna și apucă un PDA pe care-l desfăcuse în 
bucăți mai devreme, ridică capacul și mi-l întinse. 


- PDA-ul ăsta e un exemplu standard de tehnologie a Uniunii 
Coloniale. Vedeți aici toate componentele: procesorul, monitorul, 
stocarea datelor, transmițătorul wireless care îi dă voie să comunice 
cu alte PDA-uri și computere. Nici măcar o singură componentă nu 
se leagă fizic de oricare alta. Fiecare parte a acestui PDA se 
conectează wireless la toate celelalte. 

- De ce l-au făcut așa? am întrebat, învârtind PDA-ul în mâini. 

- Pentru că e ieftin, răspunse Bennett. Poţi face transmițătoare 
minuscule de date pentru aproape nimic. Costă mai puțin decât să 
folosești materiale fizice. Nici acelea nu costă prea mult, dar, adunat 
la un loc, e o diferenţă vizibilă de cost. Așa că aproape fiecare 
fabricant aplică metoda asta. E o proiectare făcută împreună cu 
contabilul. Singurele conexiuni fizice din PDA sunt cele de la baterie 
la fiecare componentă în parte — și, iarăși, asta din cauză că e mai 
ieftin să le faci așa... 

- Putem folosi conexiunile acelea ca să trimitem date? întrebă 
Zane. 

- Nu văd cum. Adică, nu-i o problemă să transmiti date printr-o 
conexiune fizică. Dar să intri în fiecare dintre aceste componente și 
să le determini nucleul de comandă să facă așa ceva, e mai presus de 
talentele mele. Pe lângă aptitudinile de programator, mai există și 
faptul că fiecare fabricant blochează accesul la nucleul de comandă. 
Sunt date brevetate. Și chiar dacă aș putea face toate astea, nu există 
nicio garante că ar merge. Printre toate celelalte, ai dirija totul prin 
baterie. Nu prea știu cum faci să meargă așa ceva. 

- Așa încât, chiar dacă oprim toate emițătoarele wireless, fiecare 
dintre obiectele astea lasă să-i scape semnale wireless, am conchis. 

- Mda, răspunse Bennett. Pe distanțe foarte scurte — nu mai mult 
de câţiva centimetri — dar... da. Dacă într-adevăr cauţi soiul ăsta de 
lucruri, poți să le detectezi. 

- Există un anumit punct dincolo de care toate astea devin inutile, 
observă Trujillo. Dacă cineva ascultă semnale radio atât de slabe, 
există o șansă destul de mare să scaneze planeta și în spectru optic. 
Pur și simplu or să ne vadă. 

— Ascunderea noastră ca să nu fim văzuți e o problemă dificilă, i- 
am spus lui Trujillo. Asta e o problemă ușoară. Hai să ne ocupăm de 
problemele ușoare. 

M-am întors spre Bennett și i-am dat înapoi PDA-ul. 

- Dă-mi voie să te întreb altceva. Poţi să faci PDA-uri cu fir? Unele 


fără componente sau emițătoare wireless? 

- Sunt convins că pot găsi o schiță pentru unul, răspunse Bennett. 
Există proiecte de domeniu public. Dar nu sunt totuși pregătit 
pentru fabricație. Aș putea cotrobăi prin tot ce-avem și am putea 
înjgheba ceva. Componentele wireless sunt o regulă, dar există 
câteva lucruri care încă sunt cu fir. Dar n-o să ajungem niciodată în 
situația în care toată lumea se învârte pe-aici cu un computer, și cu 
atât mai puțin să reuşim să înlocuim computerele încorporate în cea 
mai mare parte a utilajelor pe care le avem. 

Sincer, în afara cutiei ăsteia negre, n-o să depășim prea curând 
începutul secolului douăzeci. 

Toţi trei am rumegat spusele lui pentru o clipă. 

- Am putea măcar să extindem asta? întrebă Zane în cele din 
urmă, arătând cu mâna în jur. 

- Cred că ar trebui, răspunse Bennett. În special, cred că avem 
nevoie să construim o cutie neagră spital, pentru că doctorul Isao 
mă tot deranjează când încerc să termin o treabă. 

— Îți acaparează toată aparatura, am zis. 

- Nu. E doar cât se poate de drăguță. Și asta o să mă bage în 
încurcătură cu nevasta. În plus însă, am numai câteva dintre 
aparatele ei de diagnostic aici, iar dacă o să se ivească vreodată o 
problemă medicală adevărată, o să avem nevoie de mai multe la 
dispoziție. 

Am încuviințat. Avuseserăm deja o mână ruptă, un adolescent 
care se cățărase pe barieră și alunecase la loc. Avusese noroc că nu-și 
frânsese gâtul. 

- Avem destulă plasă? am întrebat. 

- Ăsta e aproape întreaga noastră rezervă, răspunse Bennett. Dar o 
pot programa să producă mai mult din ea însăși. 

Mai am nevoie doar de materie primă în plus. 

- O să-l pun pe Ferro să se ocupe de asta, zise Zane, referindu-se 
la supraveghetorul calei. O să vedem ce avem în inventar. 

- De fiecare dată când îl zăresc, pare supărat rău, observă Bennett. 

- Poate pentru că ar trebui să fie acasă și nu aici, izbucni Zane. 
Poate că nu-i place prea mult să fie răpit de Uniunea Colonială! 

Două săptămâni nu fuseseră îndeajuns să-l mai înmoaie pe 
căpitan în privința distrugerii navei sale sau a eșuării echipajului. 

-Îmi pare rău, zise Bennett. 

- Sunt gata de plecare, anunţă Zane. 


- Două lucruri, repede, mi se adresă Bennett. Aproape că am 
terminat de tipărit cele mai multe dintre fișierele de date pe care le- 
ai primit când ai venit aici, așa că le poți avea pe hârtie. 

Nu pot imprima fișierele video și audio, dar o să le trec printr-un 
procesor ca să-ți scot transcrieri. 

-În ordine, foarte bine. Care era al doilea lucru? 

— Am umblat prin tabără cu un monitor, așa cum ai cerut, și am 
căutat semnale wireless. 

Trujillo ridică o sprânceană auzind asta. 

- Monitorul are construcție compactă, îl liniști Bennett. Nu 
transmite, doar recepționează. Oricum, cred că ar trebui să știți că 
există încă trei dispozitive wireless acolo. Și încă transmit. 


- N-am nici cea mai mică idee despre ce vorbești, protestă Jann 
Kranjic. 

Nu pentru prima oară, mi-am stăpânit imboldul de a-i da lui 
Kranjic un pumn. 

- Chiar trebuie să facem asta pe calea cea mai grea, Jann? am 
întrebat. Mi-ar plăcea să ne prefacem că n-avem doisprezece ani și că 
n-avem tipul de discuţie „ba da, ba nu“. 

- Mi-am închis PDA-ul la fel ca toți ceilalți, răspunse Kranjic, și 
apoi făcu semn spre Beata, care stătea întinsă pe patul de campanie, 
cu o cârpă udă peste ochi. 

Se pare că Beata era predispusă la migrene. 

- lar Beata și-a predat PDA-ul și camera. Aveţi tot ce avem și noi. 

Am aruncat o privire către Beata. 

— Ei, Beata? am întrebat. 

Beata ridică marginea cârpei și privi pieziș, clipind des. Apoi oftă 
și puse la loc cârpa. 

- Controlați-i chiloţii, vorbi Beata. Cel puţin o pereche are un 
buzunăraș la elastic care ascunde un mic dispozitiv de înregistrare. 
Mai are o insignă cu steagul Umbriei care e un aparat audio-video. 
Probabil că îl are pornit chiar acum. 

- Scorpie, exclamă Kranjic, acoperindu-și insigna cu un gest 
generat de subconștient. Ești concediată. 

- Asta-i nostim, spuse Beata, apăsându-și cârpa udă pe ochi. 
Suntem la o mie de ani-lumină de orice altceva, n-avem nicio șansă 
să ne întoarcem vreodată pe Umbria, tu îţi petreci zilele recitând 


însemnări emfatice în lenjeria de corp, pentru o carte pe care n-o s-o 
scrii niciodată, iar eu sunt concediată. Vino-ţi în fire, Jann. 

Kranjic se ridică în picioare ca să-și facă o ieșire dramatică. 

- Jann, am zis, și am întins mâna. 

Jann își smulse insigna și mi-o apăsă în palmă. 

- Vrei chiloţii acum? 

Surâse batjocoritor. 

- Păstrează chiloţii. Dă-mi doar aparatul de înregistrat. 

- Peste ani buni, oamenii o să vrea să știe povestea acestei colonii, 
rosti Kranjic în timp ce bâjbâia la chiloti înăuntrul pantalonilor. O să 
vrea să afle povestea și când o s-o caute n-o să găsească nimic. Și n-o 
să găsească nimic pentru că șefii își irosesc vremea cenzurând 
singurul membru al presei din întreaga colonie! 

- Beata face parte din presă, am spus. 

— E operatoare, preciză Kranjic, trântindu-mi în palmă aparatul. Nu- 
i același lucru. 

- Nu te cenzurez, am replicat. Pur și simplu nu-ți pot da voie să 
pui în primejdie colonia. O să-ți iau aparatul și o să-l pun pe Jerry 
Bennett să-ți tipărească o transcriere a însemnărilor, cu litere foarte 
mici, pentru că nu vreau să irosim hârtia. Așa că o să ai însemnările 
astea. Și dacă te duci s-o cauţi pe Savitri, poți să-i spui că am rugat-o 
să-ți dea unul dintre blocnotesurile ei. Unul, Jann. Are nevoie de 
restul pentru muncă. Apoi, dacă mai ai nevoie, poţi să vezi ce au 
menoniții de spus despre asta. 

- Vrei să-mi scriu însemnările pe hârtie, protestă Kranjic. De 
mână. 

— A mers pentru Samuel Pepys, am subliniat. 

- Tu presupui că Jann știe să scrie, mormăi Beata din pat. 

- Scorpie, zise Kranjic și ieși din cort. 

— E o căsnicie furtunoasă, observă laconic Beata. 

- Așa se pare, am încuviințat. Vrei să divorțezi? 

- Depinde, replică Beata, ridicându-și din nou cârpa de pe ochi. 
Crezi că asistenta ta ar fi dispusă pentru o întâlnire? 

-În tot timpul de când o cunosc, nu știu să se fi întâlnit vreodată 
cu cineva, am răspuns. 

— Așadar, asta înseamnă „nu“. 

- Înseamnă „să mă ia naiba dacă știu“. 

- Hmm... Tentant. Dar o să rămân măritată deocamdată. Îl 


enervează pe Jann. După toți nervii pe care mi i-a făcut de-a lungul 
anilor, e plăcut să-i întorc favoarea. 

- Căsnicie furtunoasă, am repetat. 

— Așa se pare, răspunse Beata. 


- Trebuie să refuzăm, îmi spuse Hickory. 

El, Dickory și cu mine eram în cutia neagră. Mi-am închipuit că, 
atunci când urma să le spun celor doi obini că trebuiau să renunţe la 
implanturile de conștiință wireless, trebuia să le permit să fie 
conștienți ca să audă. 

- N-aţi refuzat niciodată până acum un ordin de-al meu, am 
observat. 

- Niciunul dintre ordinele tale n-au încălcat vreodată tratatul 
nostru, a zis Hickory. Tratatul nostru cu Uniunea Colonială ne 
permite să fim alături de Zoë. Ne permite de asemenea să 
înregistrăm aceste experienţe și să le împărtășim cu ceilalți obini. 
Faptul de a ne ordona să ne abandonăm conștiințele este în opoziție 
cu aceste prevederi. Încalcă tratatul. 

- Aţi putea alege să vă predați implanturile, am sugerat. Asta ar 
rezolva problema. 

- Noi am prefera să nu le predăm, zise Hickory. Ar fi o abdicare 
de la responsabilitatea noastră față de ceilalți obini. 

- l-aș putea spune lui Zoë să vă ceară să renunțați la ele. Nu-mi 
închipui că nu i-ați respecta ordinele. 

Hickory și Dickory se aplecară unul spre altul pentru o clipă, apoi 
se depărtară din nou. 

— Asta ar fi supărător, vorbi Hickory. 

M-am gândit că era prima oară când auzeam acest cuvânt încărcat 
cu o asemenea greutate apocaliptică. 

- Înţelegeţi că nu doresc câtuși de puţin să fac așa ceva, am 
explicat. Dar ordinele de la Uniunea Colonială sunt limpezi. Nu 
putem lăsa nimic care să ofere dovezi că ne aflăm pe planeta asta. 
Conclavul o să ne extermine. Pe toţi, inclusiv pe voi și pe Zoë. 

- Am cântărit posibilitatea, zise Hickory. Credem că riscul este 
neglijabil. 

— Aduceți-mi aminte să vă arăt un filmulet pe care-l am. 

- L-am văzut. Guvernul nostru l-a primit, la fel ca al vostru. 

- Cum poți să vezi asta și să nu vezi în ce măsură Conclavul 


reprezintă o ameninţare pentru noi? am întrebat. 

- Am văzut filmul cu atenţie, răspunse Hickory. Credem că riscul 
este neglijabil. 

- Nu sunteţi în măsură să luaţi o asemenea decizie. 

- Ba suntem. Prin tratat. 

- Eu sunt autoritatea legală pe această planetă. 

- Eşti. Dar nu poți abroga un tratat pentru că așa e convenabil. 

- Faptul că nu las o întreagă colonie să fie măcelărită nu e 
convenabil? 

- Faptul că înlături toate dispozitivele wireless pentru a evita 
detecția este convenabil. 

- De ce tu nu vorbești niciodată? l-am întrebat pe Dickory. 

— Încă nu s-a întâmplat niciodată să nu fiu de acord cu Hickory, 
răspunse Dickory. 

Clocoteam. 

— Avem o problemă, am spus. Nu vă pot forța să predati 
implanturile, dar nici nu vă pot lăsa să umblaţi cu ele. Răspundeţi la 
întrebarea asta: este o violare a tratatului vostru ca eu să vă cer să 
staţi aici, în camera asta, câtă vreme o pun pe Zoë să vă viziteze în 
mod regulat? 

Hickory se gândi la asta. 

- Nu, răspunse el. Nu dorim asta. 

- Nici eu nu doresc asta. Dar nu cred că avem de-ales. 

Hickory și Dickory se sfătuiră din nou pentru câteva minute. 

- Camera asta e acoperită cu material care ecranează undele, vorbi 
Hickory. Dă-ne și nouă putin. Il putem folosi ca să ne acoperim 
dispozitivele și pe noi înșine. 

-În momentul ăsta nu mai avem. Trebuie să mai facem. S-ar putea 
să dureze putin. 

— Atâta vreme cât ești de acord cu această soluție, ne vom adapta 
la perioada de fabricație. In acest timp, nu ne vom folosi 
implanturile în afara acestei camere, dar îi vei cere lui Zoë să ne 
viziteze aici. 

- Bine, am răspuns. Mulţumesc. 

- Cu plăcere. Poate că va fi mai bine așa. De când am venit aici, 
am observat că n-a mai avut atât de mult timp pentru noi. 

- E adolescentă, am explicat. Prieteni noi. Planetă nouă. Iubit nou. 

- Da. Enzo, spuse Hickory. Avem sentimente profund ambivalente 


cu privire la el. 

— Suntem câțiva... 

-ÎI putem înlătura, se oferi Hickory. 

— Serios, nu. 

— Poate mai târziu? 

-În loc să omorâți potenţialii peţitori ai lui Zoë, aș prefera ca voi 
doi să vă concentrați asupra felului în care o puteți ajuta pe Jane să 
afle ce anume scotocește pe-acolo, în afara îngrăditurii. Probabil că e 
mai putin satisfăcător din punct de vedere emoțional, dar, în schema 
mai largă a lucrurilor, o să fie mai folositor. 


Jane lăsă să cadă animalul pe podea la ședința Consiliului. 
Semăna oarecum cu un coiot mare, dacă coioții ar fi avut patru ochi 
și labe cu degete opozabile. 

- Dickory l-a găsit pe ăsta într-una dintre excavații. Mai erau încă 
doi cu el, dar au fugit. Dickory l-a omorât pe ăsta în timp ce încerca 
să fugă. 

- L-a împușcat? întrebă Marta Piro. 

- L-a omorât cu un cuțit, răspunse Jane. 

Asta stârni câteva murmure de neliniște; cei mai mulți dintre 
membrii Consiliului și dintre coloniști încă nu se simțeau deloc în 
largul lor cu obinii. 

- Crezi că e unul dintre animalele de pradă de care erai 
îngrijorată? întrebă Manfred Trujillo. 

— Ar putea fi, răspunse Jane. 

- Ar putea..., insistă Trujillo. 

- Labele au forma potrivită pentru urmele pe care le-am văzut, 
continuă Jane. Dar mi se pare mic. 

- Dar, mic sau nu, ceva asemănător ar fi putut lăsa urmele, replică 
Trujillo. 

-S-ar putea. 

- Ai văzut unele mai mari? întrebă Lee Chen. 

- Nu, răspunse Jane, și se uită spre mine. Am stat de pază în 
schimbul de noapte în ultimele trei zile și noaptea trecută a fost 
prima oară când am văzut ceva, orice, apropiindu-se de barieră. 

- Hiram, tu ai trecut de barieră aproape în fiecare zi, vorbi Trujillo. 
Ai mai văzut așa ceva? 

- Am zărit câteva animale, răspunse Hiram. Dar erau erbivore, 


din câte mi-am putut da seama. N-am văzut nimic care să semene cu 
chestia asta. Dar nici n-am ieșit în afara barierei noaptea, iar doamna 
administrator Sagan crede că animalele astea sunt active în timpul 
nopții. 

- Dar n-a văzut mai multe, observă Marie Black. Tinem pe loc 
așezarea din cauza fantomelor. 

- Zgârieturile și găurile sunt destul de adevărate, am observat. 

- Nu te contrazic, spuse Black. Dar poate că au fost incidente 
izolate. Poate că o haită de animale din astea a trecut pur și simplu 
pe-aici acum câteva zile și a fost curioasă în legătură cu bariera. Dacă 
n-au putut trece, au plecat mai departe. 

-S-ar putea, repetă Jane. 

Din tonul ei, îmi dădeam seama că n-avea o părere prea bună 
despre teoria lui Black. 

-Cât o să mai amânăm construirea caselor din cauza asta? întrebă 
Paulo Gutierrez. Am niște oameni care și-au pierdut mințile 
așteptând ca noi să încetăm să ne mai învârtim în jurul cozii. În 
ultimele câteva zile, au început să se împungă unii pe alţii în 
legătură cu tot felul de prostii. Și începem să intrăm în criză de timp, 
nu-i așa? Aici e primăvară acum, deci trebuie să începem să 
semănăm recoltele și să pregătim pășunile pentru vite. Am mâncat 
deja mâncarea pe două săptămâni. Dacă nu începem colonizarea, o 
să intrăm în rahat până la gât. 

- Nu ne-am învârtit în jurul cozii, am protestat. Am fost aruncaţi 
pe o planetă despre care nu știm nimic. Trebuie s-o luăm încet ca să 
fim siguri că n-o să ne omoare de-a binelea. 

- Încă nu suntem morți, interveni Trujillo în discuţie. Așa că ăsta-i 
un semn bun. Paulo, așteaptă puţin. Perry are perfectă dreptate. Nu 
putem să pornim la hoinăreală pe planeta asta și să ne apucăm să ne 
facem ferme. Dar și Paulo are dreptate, Perry. Ne aflăm într-un 
moment în care nu putem să stăm ascunși după baricade. Sagan a 
avut trei zile să găsească mai multe dovezi ale prezenţei acestor 
creaturi, și am ucis una dintre ele. Avem nevoie de prudenţă, da. Și 
trebuie să continuăm să studiem Roanoke. Dar trebuie să ne apucăm 
și de colonizare! 

Întregul Consiliu mă privea țintă, așteptând să audă ce aveam de 
zis. Am aruncat o privire către Jane, care a ridicat aproape 
imperceptibil din umeri, în felul ei obișnuit. Nu era în întregime 
convinsă că nu exista o ameninţare reală în exterior, dar, în afară de 


o creatură moartă, nu avea nimic hotărâtor. lar Trujillo avea dreptate: 
era timpul să înceapă colonizarea. 
- De acord, am spus. 


- L-ai lăsat pe Trujillo să-ți ia conducerea ședinței, comentă Jane în 
timp ce ne pregăteam să ne culcăm. Vorbea cu voce scăzută; Zoë 
adormise deja. Hickory și Dickory stăteau impasibili pe partea 
cealaltă a ecranului nostru din cortul administrativ. Purtau costume 
care le acopereau tot corpul, făcute din primele bucăți din nou- 
produsa plasă nanobotică. Costumele blocau înăuntru semnalele 
wireless; de asemenea, îi transformau pe obini în umbre mișcătoare. 
Ar fi putut fi și ei adormiti; era greu de spus. 

- Bănuiesc că l-am lăsat. Trujillo e politician de profesie. O să facă 
asta uneori. În special când are dreptate. Avem nevoie să ne mișcăm 
și să scoatem oamenii din sat. 

- Vreau să fiu sigură că fiecare val de coloniști care pleacă are cât 
de cât antrenament în folosirea armelor, zise Jane. 

- Cred că-i o idee bună. Nu prea cred totuși că o să-i convingi pe 
menoniți. 

- Sunt îngrijorată în privinţa asta. 

- Nu poți face nimic altceva decât să fii îngrijorată. 

- Sunt baza noastră de date. Ei sunt cei care știu cum să 
manevreze toate mașinăriile neautomate și să facă toate lucrurile 
fără să apese pe butoane. Nu vreau să fie mâncaţi. 

- Dacă vrei să stai cu ochii pe ei în mod special, n-am nimic 
împotrivă, am spus. Dar dacă tu crezi că o să-i faci să înceteze să mai 
fie ceea ce sunt, o să ai o surpriză. Și datorită a ceea ce sunt, au acum 
posibilitatea să salveze pieile noastre colective. 

- Nu înţeleg religia. 

- Are mai mult sens din interior. Oricum, nu trebuie s-o înţelegi. 
Trebuie doar s-o respecti. 

-O respect. Respect și faptul că planeta asta are metode de a ne 
omori de care nu ne-am dat încă seama. Mă întreb dacă ceilalți 
respectă asta. 

- Există o cale de a afla. 

- Tu și cu mine n-am discutat dacă să ne facem planuri pentru o 
fermă a noastră, observă Jane. 

- Nu cred că ar fi un mod inteligent de a ne folosi timpul, am 
spus. Acum suntem administratori ai coloniei, și nu avem utilaje 


automate pe care să le putem folosi. O să fim destul de ocupați. 
După ce Croatoan se golește puţin, o să ne construim o căsuță 
frumoasă. Dacă vrei să cultivi ceva, putem avea și-o grădină. Ar 
trebui să avem oricum o grădină, pentru propriile noastre fructe și 
legume. O putem pune pe Zoë să se ocupe de ea. Să-i dăm ceva de 
făcut. 

- Vreau să cultiv și flori, spuse Jane. Trandafiri. 

- Serios! Nu te-au pasionat niciodată până acum lucrurile 
frumoase... 

- Nu e asta, dar planeta chiar miroase ca o subsuoară transpirată. 


Şapte 


Roanoke se rotește în jurul soarelui său în 323 de zile. Am hotărât 
să-i dăm anului de pe Roanoke unsprezece luni, șapte cu douăzeci și 
nouă de zile și patru cu treizeci. Am numit lunile după fiecare dintre 
lumile de pe care veneau coloniștii noștri, plus una pentru Magellan. 
Am stabilit prima zi a anului pentru ziua în care am ajuns deasupra 
planetei Roanoke, și am numit prima lună Magellan. Echipajul de pe 
Magellan a fost impresionat, ceea ce era bine, dar în momentul în 
care am dat nume lunilor, era deja douăzeci și nouă Magellan. Luna 
lor era aproape terminată. Nu erau foarte încântați de asta. 

Scurtă vreme după hotărârea noastră de a începe să permitem 
oamenilor să-și ridice case, Hiram Yoder mi-a cerut o întâlnire 
particulară. Era limpede, mi-a spus el, că majoritatea coloniștilor nu 
erau calificați pentru agricultură; fuseseră cu toții instruiți pe utilaje 
agricole moderne și aveau dificultăți cu mașinile care cereau mai 
multă muncă și pe care menoniţii le cunoșteau cel mai bine. 
Rezervele noastre de semințe modificate genetic, cu creștere rapidă, 
ne-ar fi permis să începem recoltarea în două luni, dar numai dacă 
am fi știut ce facem. Nu știam, și ne pândea o potenţială foamete. 

Yoder sugera să le permitem menoniţilor să înceapă să semene 
pentru întreaga colonie, asigurându-ne astfel că nu ne transformăm 
într-o nouă tragedie din Sierra Nevada de tip interstelar, la doar trei 
luni după înființare; menoniții urma să-i înveţe pe ceilalți coloniști, 
astfel că aceștia urma să primească o instruire la fața locului. Am 
acceptat bucuros. În a doua săptămână a lunii Albion, menoniții 
luaseră cercetările noastre cu privire la sol și le folosiseră ca să 
semene terenuri cu grâu, porumb și toate soiurile de legume; au 


trezit albinele din hibernare ca să-și înceapă dansul polenizării, au 
dus la păscut vitele și s-au apucat să învețe coloniștii de pe nouă alte 
lumi (și o navă spațială) avantajele semănăturilor intensive și 
asociate, cultura plantelor care acumulează carbon și calorii și 
secretele maximizării producției pe cele mai mici suprafeţe. Am 
început să mă destind puțin; Savitri, care se apucase să facă glume 
despre canibalism, găsi ceva nou despre care să facă observații 
sarcastice. 

În luna Umbria, narâtele descoperiră că erau buni de mâncat 
cartofii cu creștere rapidă, și așa am pierdut câteva pogoane în 
interval de trei zile. Aveam primul nostru dăunător agricol. Am 
terminat și infirmeria cu toate aparatele adăpostite în propria-i cutie 
neagră. Doctorul Tsao era încântată atunci când, în câteva ore, 
reușea să folosească robotul chirurgical pentru a reatașa un deget pe 
care și-l reteza un colonist din neatentie, cu fierăstrăul, în timpul 
ridicării unui hambar. 

În prima săptămână a lunii Zhong Guo, am condus prima nuntă 
de pe Roanoke, între Katherine Chao, originară de pe Franklin, și 
Kevin Jones, de pe Rus. A fost multă veselie. Două săptămâni mai 
târziu, am oficiat primul divorț de pe Roanoke, din fericire nu între 
Chao și Jones. Beata s-a săturat în sfârșit de conflictele cu Jann 
Kranjic și i-a redat libertatea. A fost multă veselie. 

Pe zece Erie, am terminat prima noastră strângere a recoltei. Am 
declarat sărbătoare naţională și o zi a recunoștinţei. Coloniștii au 
sărbătorit construindu-le menoniților o casă de adunare, pentru care 
au avut numai din când în când nevoie de câte un sfat de la 
menoniții înșiși. Al doilea rând de culturi se afla în pământ la mai 
puţin de o săptămână după aceea. 

În luna Khartoum, Patrick Kazumi s-a dus cu prietenii lui să se 
joace lângă râul de dincolo de zidul vestic al satului Croatoan. În 
timp ce alerga de-a lungul râului, a alunecat, s-a lovit cu capul de o 
piatră și s-a înecat. Avea opt ani. Cea mai mare parte a coloniei a fost 
prezentă la înmormântare. În ultima zi din Khartoum, Anna 
Kazumi, mama lui Patrick, a furat o haină grea de la un prieten, și-a 
pus pietre în buzunare și a intrat în râu pe urmele fiului ei. A reușit. 

În Kyoto, a plouat cu găleata fiecare patru zile din cinci, stricând 
culturile și dăunând celei de-a doua recolte a anului. Zoë și cu Enzo 
au avut parte de o ruptură oarecum dramatică, așa cum se întâmplă 
deseori când primele iubiri ajung; să se calce pe nervi unele pe altele. 
Hickory și Dickory, hiperstimulați de criza relaţiei lui Zoë, începură 


să discute cum să rezolve problema lui Enzo. În cele din urmă, Zoë 
le ceru celor doi să înceteze; îi făceau pielea de găină. 

În Elysium, ioții, animalele de pradă asemănătoare cu coioții, pe 
care le descoperiserăm la barieră, se întoarseră în preajma coloniei și 
încercară să-și croiască drum către turma de oi a coloniei, o sursă de 
hrană la îndemână. Coloniștii porniră în schimb să-și croiască drum 
printre animalele de pradă. Savitri se înduplecă după trei luni și se 
duse la o întâlnire cu Beata. În ziua următoare, Savitri descrise seara 
ca pe un „eșec interesant“ și refuză să discute mai departe. 

Cu toamna de pe Roanoke în toi, ultimul dintre corturile de locuit 
temporare fu împachetat definitiv, înlocuit de case simple, 
confortabile, în Croatoan, și de ferme în afara zidurilor satului. 
Jumătate dintre coloniști locuiau încă în Croatoan, învățând 
meşteşuguri de la menoniţi; cealaltă jumătate își ciopleau casele și 
așteptau anul următor ca să-și semene propriile câmpuri și să 
culeagă propriile recolte. 

Ziua de naștere a lui Savitri — măsurată ca pe Huckleberry, tradusă 
în data de pe Roanoke — a avut loc pe douăzeci și trei Elysium; i-am 
făcut cadou o toaletă interioară pentru căsuţa ei, conectată la un 
container septic mic și ușor de golit. A fost sincer răscolită. 

Pe treisprezece Rus, Henri Arlien și-a bătut nevasta, Therese, 
crezând că avea o aventură cu un fost coleg de cort. Therese a 
reacționat bătându-și soțul cu o tigaie grea, fracturându-i maxilarul 
și scoțându-i trei dinți. Atât Henri, cât și Therese au vizitat-o pe 
doctorița Tsao; Henri vizită apoi o închisoare amenajată în grabă, 
care fusese mai înainte țarc pentru vite. Therese ceru divorțul, apoi 
se mută cu fostul coleg de cort. Nu avusese nicio aventură înainte, a 
zis ea, dar acum suna ca o idee al naibii de bună... 

Colegul de cort era un individ pe nume Joseph Loong. Pe 
douăzeci Phoenix, Loong dispăru. 


— Să începem cu începutul, i-am zis lui Jane, după ce Therese 
Arlien veni să anunţe dispariţia lui Loong. Unde-a fost Henri Arlien 
în ultima vreme? 

- În timpul zilei, este învoit să meargă la lucru. Singura dată când 
are permisiunea să rămână singur e atunci când trebuie să facă pipi. 
Noaptea se întoarce în baraca lui de la închisoare. 

- Nu-i chiar imposibil de evadat din baraca aia. În fosta ei viață 
adăpostise un cal. 


- Nu, replică Jane. Dar țarcul vitelor este. O singură ușă, o singură 
încuietoare, și aia pe dinafară. Nu iese nicăieri peste noapte. 

— Ar putea pune un prieten să-i facă o vizită lui Loong. 

- Nu cred că Arlien are prieteni, spuse Jane. Chad și Ari au luat 
declarații de la vecini. Cam toți au zis că Henri a căpătat ce merita, 
atunci când Therese l-a lovit cu tigaia aia. O să-l pun pe Chad să 
verifice prin preajmă, dar nu cred c-o să găsim mare lucru. 

— Ce crezi, atunci? am întrebat. 

- Ferma lui Loong e la marginea pădurii. Therese a zis că ei doi se 
plimbaseră pe-acolo. Fanţii migrează prin zonă, iar Loong voia să se 
uite la ei mai de aproape. 

Fanţii erau animalele greoaie pe care unii dintre oameni îi 
văzuseră la marginea pădurii nu cu multă vreme după aterizare; 
după cât se părea, migraseră în căutare de hrană. La sosire, 
prinseserăm sfârșitul perioadei în care stăteau aici; acum începea din 
nou. Eu credeam că nu seamănă cu niște elefanţi mai mult decât 
semănăm noi, dar numele prinsese indiferent dacă mie-mi plăcea 
sau nu. 

- Așadar, Loong se duce să se uite la fanti și se pierde, am zis. 

- Sau e călcat în picioare, completă Jane. Fanţii sunt animale mari. 

- Ei bine, atunci să organizăm o echipă de căutare. Dacă Loong s-a 
pierdut doar și are vreun pic de minte, n-o să se clintească din loc și- 
o să ne aștepte să-l găsim. 

- Dacă avea vreun pic de minte, n-ar fi alergat după fanti de la 
început, bombăni Jane. 

- N-ai fi deloc amuzantă la un safari. 

- Experienţa mă învaţă că nu trebuie să te dai de ceasul morții ca 
să urmărești creaturi extraterestre. Pentru că de multe ori te 
urmăresc ele pe tine. O să alcătuiesc o echipă de căutare într-o oră. 
Ar trebui să vii și tu. 


Echipa de căutare își începu cercetările chiar înaintea amiezii. 
Număra o sută cincizeci de voluntari; Henri Arlien n-o fi fost prea 
popular, dar atât Therese, cât și Loong aveau câțiva prieteni. Therese 
a venit și ea să se alăture grupului, dar am trimis-o acasă însoţită de 
două prietene. Nu voiam să înfrunt riscul ca ea să dea peste corpul 
lui Loong. Jane delimită zone de căutare pentru grupuri mici și ceru 
fiecărui grup să păstreze față de celelalte o distanţă de la care să se 
poată auzi. Savitri și Beata, care se împrieteniseră în ciuda „eșecului 


interesant“ al întâlnirii, căutau împreună cu mine. Jane, ceva mai 
departe în pădure, era însoţită de Zoë și de Hickory și Dickory. Nu 
eram deosebit de încântat că Zoë făcea parte din echipa de căutare, 
dar între Jane și obini era probabil mai în siguranță decât acasă în 
Croatoan. 

După trei ore de căutare, Hickory își făcu apariția, obscur în 
costumul de nano-plasă. 

- Locotenent Sagan dorește să te vadă, vorbi el. 

- Bine, am răspuns și le-am făcut semn lui Savitri și Beata să vină 
cu mine. 

- Nu, zise Hickory. Numai tu. 

- Ce e? 

- Nu pot să spun. Te rog, domnule maior. Trebuie să vii acum. 

- Puteți să vă întoarceți în sat, dacă vreți. Dar spuneți grupurilor 
din ambele părți ca să se apropie între ele. 

Și cu asta, am pornit în fugă după Hickory, care păstra un ritm 
energic. 

Câteva minute mai târziu am ajuns în locul unde era Jane. Stătea 
alături de Marta Piro și de alți doi coloniști, toți trei cu priviri seci, 
năucite. În spatele lor se aflau carcasa masivă a unui fant, mișunând 
de gângănii mici zburătoare, și o carcasă ceva mai mică, mai 
departe, dincolo de prima. Jane mă observă și le spuse ceva lui Piro 
și celorlalți doi; aceștia se uitară atent la mine, dădură din cap 
ascultând indiferent ce le spunea Jane și apoi porniră înapoi spre 
colonie. 

- Unde-i Zoë? am întrebat. 

- L-am pus pe Dickory s-o ducă înapoi, răspunse Jane. N-am vrut 
să vadă asta. Marta și echipa ei au găsit ceva. Am făcut semn spre 
cadavrul mai mic. 

- Joseph Loong, după cât se pare, am comentat. 

- Nu numai asta, spuse Jane. Vino-ncoace. Ne-am dus spre 
cadavrul lui Loong. Era o învălmășeală însângerată. 

- Spune-mi ce vezi, îmi ceru Jane. 

M-am aplecat și m-am uitat bine, impunându-mi o stare 
sufletească neutră. 

- S-a mâncat din el, am răspuns. 

- Asta le-am spus Martei și celorlalți, replică Jane. Și asta vreau să 
creadă deocamdată. Trebuie să te uiţi mai bine. 


M-am încruntat și m-am uitat din nou la cadavru, încercând să 
văd ceea ce era limpede că îmi scăpa. Apoi, dintr-odată mi-am dat 
seama. 

Am înghețat. 

- Sfinte Dumnezeule! am exclamat, și am făcut un pas în spate, 
departe de Loong. 

Jane mă privi cu încordare. 

— Vezi și tu. N-a fost mâncat. A fost măcelărit. 

Consiliul se înghesuise incomod în infirmerie, împreună cu 
doctorul Tsao. 

- N-o să fie plăcut, i-am avertizat, și am tras cearșaful de pe ceea 
ce mai rămăsese din Joe Loong. Numai Lee Chen și Marta Piro 
arătau de parcă erau pe cale să vomite, ceea ce era un procent mai 
bun decât mă așteptam. 

-— Iisuse! Ceva l-a mâncat, exclamă Paulo Gutierrez. 

— Nu, îl contrazise Hiram Yoder. 

Se mută mai aproape de Loong. 

- Uitaţi, vorbi el, arătând cu degetul. Tesuturile sunt tăiate, nu 
sfâșiate. Aici, aici și aici. 

Îi aruncă o privire lui Jane. 

- De aceea era nevoie să ne arătaţi asta, conchise el. 

Jane încuviință. 

- De ce? întrebă Gutierrez. Nu înţeleg. Ce ne arătaţi? 

- Omul ăsta a fost măcelărit, răspunse Yoder. Oricine i-a făcut 
asta, a folosit un soi de unealtă de tăiat ca să-i extragă carnea. Un 
cuțit sau un topor, poate. 

- Cum îţi poți da seama de asta? îl întrebă Gutierrez pe Yoder. 

- Am tranșat destule animale ca să știu cum arată, replică Yoder, și 
aruncă o privire spre Jane și spre mine. Și cred că administratorii 
noștri au văzut destulă violenţă în război ca să știe ce soi de violență 
a fost asta. 

- Dar nu poti fi sigur, zise Marie Black. 

Jane aruncă o privire spre doctor Tsao și dădu din cap. 

- Există striații pe os care corespund cu o unealtă de tăiat, vorbi 
doctorul Tsao. Sunt amplasate foarte precis. Nu seamănă cu făcut 
asta, nu ceva. 

- Așadar, spuneți că există un ucigaș în colonie, rosti apăsat 
Manfred Trujillo. 


- Ucigaș? exclamă Gutierrez. Pe naiba! Avem un nenorocit de 
canibal umblând pe-aici. 

— Nu, rosti Jane. 

- Poftim? zise Gutierrez. Ai spus cu gura ta, omul ăsta a fost 
ciopârțit ca o vită. Unul dintre noi trebuie s-o fi făcut. 

Jane se uită spre mine. 

- OK, am zis. În calitate de administrator din partea Uniunii 
Coloniale al coloniei Roanoke declar aici că toată lumea din această 
încăpere este legată prin Legea Secretului de Stat. 

- Sunt de acord, spuse și Jane. 

- Asta înseamnă că nimic din ceea ce se spune sau se face aici 
acum nu poate fi împărtășit nimănui din afara acestei încăperi, sub 
amenințarea pedepsei pentru trădare, am accentuat. 

- Pe naiba, protestă Trujillo. 

- Pe naiba... Nicio glumă. Vorbiti ceva despre toate astea, înainte 
ca Jane și cu mine să vă lăsăm s-o faceți, și o să fiți într-un rahat cât 
toate zilele. 

— Definiţi rahat cât toate zilele, pretinse Gutierrez. 

— Vă împușc, răspunse Jane. 

Gutierrez zâmbi nesigur, așteptând ca Jane să dea un semn că 
glumește. Rămase cu așteptarea. 

-În ordine, zise Trujillo. Înțelegem. Nicio vorbă. 

- Mulţumesc, am zis. V-am adus aici pentru două motive. Primul 
a fost să vi-l arătăm pe el — am arătat spre Loong, pe care doctorul 
Tsao îl ascunsese din nou sub cearșaf —, iar al doilea să vă arătăm 
asta. 

Am întins mâna spre masa de laborator, am scos un obiect de sub 
un prosop și i l-am arătat lui Trujillo. 

El îl examină. 

— Arată ca un vârf de suliță, constată el. 

- Asta și este, am replicat. L-am găsit lângă cadavrul fantului de 
lângă locul unde zăcea Loong. Bănuim că a fost aruncat spre fant, iar 
acesta a reușit să-l scoată și să-l rupă, sau poate l-a rupt și apoi l-a 
tras afară. 

Trujillo, care tocmai îi înmâna vârful de suliță lui Lee Chen, se 
opri și se mai uită o dată la el. 

- Nu sugerati în mod serios ceea ce cred eu că sugerati... 

- Nu numai Loong a fost măcelărit, vorbi Jane. Fantul a fost și el 


măcelărit. Erau urme de pași în jurul lui Loong, din cauza Martei, a 
echipei ei de căutare, a mea și a lui John. Erau urme și în jurul 
fantului. Nu ale noastre! 

- Fantul a fost doborât de niște ioti, interveni Marie Black. loții se 
deplasează în haite. Se putea întâmpla. 

— Nu mă asculti, zise Jane. Fantul a fost măcelărit. Oricine a tranșat 
fantul aproape cu siguranţă l-a măcelărit pe Loong. Și oricine a 
tranșat fantul, nu era uman. 

- Spui că există un soi de specie inteligentă băștinașă aici, pe 
Roanoke, zise Trujillo. 

- Da, am răspuns. 

— Cât de inteligentă? 

- Destul de inteligentă ca să facă asta, am răspuns, arătând spre 
suliță. E o suliță simplă, dar e totuși o suliță. Și sunt destul de 
inteligenți să facă și cuțite pentru măcelărit. 

- Suntem aici de aproape un an pe Roanoke, vorbi Lee Chen. Dacă 
lucrurile astea există, de ce nu le-am mai văzut până acum? 

- Cred că le-am văzut, răspunse Jane. Cred că, orice-ar fi creaturile 
astea, au fost cele care au încercat să intre în Croatoan nu cu multă 
vreme după ce am sosit. Când n-au putut să se cațere peste barieră, 
au încercat să sape pe dedesubt. 

- Credeam că ioții au făcut asta, comentă Chen. 

- Am omorât un iot într-una dintre găuri, preciză Jane. 

Nu înseamnă că iotul a săpat gaura. 

- Găurile au apărut chiar în perioada când am văzut prima oară 
fanții, am adăugat. Acum fanţii s-au întors. Poate că ființele astea 
merg, pe urmele turmei. Nu sunt fanti, nu sunt nici troglodiți de pe 
Roanoke. 

Am arătat spre Loong. 

- Cred că ființele vânau un fant. L-au omorât și îl tranșau când 
Loong a dat peste ceea ce făceau. Poate că l-au omorât de frică și l-au 
măcelărit după aceea. 

- L-au văzut ca pe o pradă, conchise Gutierrez. 

- Nu știm asta. 

- Hai, exclamă Gutierrez, gesticulând către Loong. Ticăloșii l-au 
transformat în niște nenorocite de fripturi! 

- Da, am replicat. Dar nu știm dacă a fost vânat. Aș prefera să nu 
mă grăbesc cu concluziile. Și aș mai prefera să nu intrăm în panică în 


legătură cu ce sunt aceste creaturi sau ce intenţii au cu privire la noi. 
Din câte știm, n-au nicio intenţie. S-ar fi putut să fi fost o întâlnire 
întâmplătoare. 

- Nu sugerezi să pretindem că Joe n-a fost ucis și mâncat, interveni 
Marta Piro. Asta e deja imposibil. Jun și Evan știu, pentru că erau cu 
mine când l-am găsit. Jane ne-a cerut să păstrăm tăcerea, și am 
păstrat-o până acum. Dar nu-i ceva ce poți ascunde la infinit. 

- Nu-i nevoie să ascundem partea asta, răspunse Jane. Le puteţi 
spune oamenilor voştri partea asta când ieșiți de-aici. 

Trebuie să păstrăm tăcerea numai în legătură cu ființele care au 
făcut asta. 

- N-o să pretind față de oamenii mei că a fost doar un atac 
întâmplător din partea unui animal, protestă Gutierrez. 

- N-a zis nimeni că ar trebui. Spune-le oamenilor tăi adevărul: că 
există prădători care urmează turma de fanti, că sunt periculoși și că, 
până la anunțuri viitoare, nimeni nu pleacă la plimbare în pădure 
sau nu pleacă nicăieri afară din Croatoan decât dacă n-au încotro. 
Nu trebuie să le spui nimic mai mult deocamdată. 

— De ce nu? insistă Gutierrez. Lucrurile astea reprezintă o 
adevărată primejdie pentru noi. L-au omorât deja pe unul dintre noi. 
L-au mâncat pe unul dintre noi. Trebuie să ne pregătim oamenii. 

- Motivul pentru care nu le spunem este că oamenii acționează 
irațional dacă știu că sunt vânați de ceva care are creier, explică Jane. 
Exact așa cum actionezi tu acum. 

Gutierrez se uită urât la Jane. 

- Nu apreciez sugestia că acționez irațional, spuse el. 

- Atunci nu acţiona irațional, se răsti ea, pentru că vei suporta 
consecințele. Adu-ți aminte că ești supus Legii Secretului de Stat, 
Gutierrez. 

Gutierrez se cufundă în scaun, vizibil nemulțumit. 

- Uitaţi, am intervenit eu. Dacă ființele astea sunt inteligente, 
atunci, printre alte lucruri, cred că avem unele responsabilități față 
de ele, în special aceea de a nu le rade de pe suprafața planetei 
pentru ceea ce ar fi putut fi o neînțelegere. Iar dacă sunt inteligente, 
atunci poate că reușim să găsim o cale de a le anunţa că ar fi mai 
bine să ne evite ei pe noi. 

Am făcut semn spre vârful de suliță; Trujillo mi-l dădu. 

- Folosesc astea... Pentru numele lui Dumnezeu — am fluturat 
sulița — chiar și cu puștile proaste pe care trebuie să le folosim aici, i- 


am putea distruge probabil de o sută de ori. Însă mi-ar plăcea să 
încercăm să nu facem asta, dacă putem. 

- Daţi-mi voie să pun problema în alt fel, i se adresă Trujillo lui 
Hiram Yoder. Ne cereți să ascundem informații critice faţă de 
oamenii noștri. Eu — și cred că și Paulo, aici de față, în aceeași 
măsură — își fac griji că ascunderea acestei informații face ca oamenii 
noștri să nu fie pe deplin în siguranță, pentru că nu cunosc întreaga 
amploare a ceea ce înfruntăm. Uite unde am ajuns acum. Suntem 
înghesuiți cu toții într-un container de mărfuri înfășurat în plasă de 
camuflaj care ne ține ascunși, și asta pentru că guvernul ne-a ascuns 
informații critice. Guvernul colonial ne-a luat de proști, și de aceea 
trăim acum așa cum trăim. Nu vreau să te jignesc, îi zise lui Hiram 
Yoder. 

- Nu mă deranjează, răspunse Yoder. 

- Ceea ce vreau să spun este că guvernul și-a bătut joc de noi cu 
secretele, continuă Trujillo. De ce să facem același lucru oamenilor 
noștri? 

- Nu vreau să păstrez secretul pentru totdeauna, am replicat. Dar 
în acest moment, nu știm dacă fiinţele astea sunt o ameninţare reală, 
și mi-ar plăcea să aflu fără ca oamenii să o ia puţin razna de teamă 
că niște neandarthalieni de pe Roanoke umblă prin desiș. 

- Presupui că oamenii o s-o ia puțin razna... 

— Aș fi încântat să se dovedească că n-am dreptate, am spus. Dar, 
deocamdată, hai să greșim din prea multă prudență. 

- Dat fiind că nu avem de-ales în această privință, hai să greșim, 
într-adevăr, comentă Trujillo. 

— Iisuse! exclamă Jane. 

Am observat un ton neobișnuit în vocea ei: exasperare. 

- Trujillo, Gutierrez, folosiți-vă afurisitele alea de capete! 

Nu trebuia să vă spunem nimic din toate astea! Marta nu știa la ce se 
uită când l-a găsit pe Loong; singurul care a observat singur era 
Yoder, și numai pentru că a văzut aici. Dacă nu v-am fi spus totul 
acum, n-aţi fi știut niciodată. Aș fi putut curăța totul și niciunul 
dintre voi n-ar fi știut nimic. Dar n-am vrut asta; știam că trebuia să 
vă spunem tuturor. Am avut destulă încredere în voi ca să vă oferim 
informații pe care nu trebuia să vi le oferim. 

Aveţi și voi încredere în noi că e nevoie de timp înainte să le 
spuneți coloniștilor. Nu vă cerem prea mult. 


- Tot ce-ţi spun este protejat de Legea Secretului de Stat, am spus. 

— Avem un stat? întrebă Jerry Bennett. 

— Jerry... 

- Scuză-mă. Ce s-a-ntâmplat? 

I-am povestit lui Jerry despre creaturi și l-am pus la curent cu 
ședința Consiliului din noaptea precedentă. 

- Asta-i chiar grozav, comentă Jerry. Ce vrei să fac? 

- Examinează fișierele care ni s-au dat despre planeta asta. Spune- 
mi dacă vezi ceva acolo care dă cel mai mic indiciu că Uniunea 
Colonială știa ceva despre indivizii ăștia. Mă refer la orice. 

- Nu există nimic despre ei în mod direct, răspunse Bennett. Atâta 
lucru știu și eu. Citesc fișierele pe măsură ce le tipăresc pentru voi. 

- Nu caut referiri directe. Vreau să zic orice din fișiere care să 
sugereze că tipii erau aici. 

- Crezi că UC a scos la montaj faptul că planeta asta are o specie 
inteligentă pe ea? întrebă Bennett. De ce-ar face asta? 

- Nu știu, am răspuns. N-ar avea niciun sens. Dar faptul că ne-au 
trimis pe o cu totul altă planetă decât cea pe care ar fi trebuit să 
mergem și apoi ne-au izolat complet n-are nici el niciun sens, nu-i 
așa? 

- Frate, aici ai dreptate, răspunse Bennett și cugetă o clipă. Cât de 
adânc vrei să merg? 

— Cât de adânc poți. De ce? 

Bennett apucă un PDA de pe bancul de lucru și făcu să apară un 
fișier. 

- Uniunea Colonială folosește un format de fișier standard pentru 
toate documentele sale. Text, imagini, audio, toate sunt turnate în 
același soi de fișier. Unul dintre lucrurile pe care le poți face cu 
formatul de fișier este să-l pui să urmărească modificările de la 
editare. Scrii o ciornă pentru ceva, o trimiti șefului, el face schimbări, 
iar documentul se întoarce la tine și poți vedea unde și cum a făcut 
șeful modificări. Urmărește oricât de multe schimbări se fac — 
stochează materialul șters în metadate. Nu le vezi decât dacă 
pornești urmărirea versiunilor. 

— Așa că orice modificări care au fost făcute ar fi încă în document, 
am observat. 

- Ar putea fi. E o regulă a UC să îndepărteze soiul ăsta de 
metadate din documentele finale. Dar să dai ordine e un lucru, iar să 
faci oamenii să-și aducă aminte de ele e cu totul altceva. 


- Atunci fă-o, am spus. Vreau să te uiţi la tot. Îmi pare rău că am 
devenit o pacoste pentru tine.. 

- Nu, răspunse Bennett. Comenzile în serie fac viața ușoară. După 
asta, e o problemă de parametri corecti de căutare. Asta-i ceea ce fac 
eu. 

— Îți rămân dator, Jerry. 

- Da? Dacă vorbești serios, să-mi faci rost de un asistent. Am 
foarte mult de lucru fiind singurul creier tehnic pentru o colonie 
întreagă. Și-mi petrec toată ziua într-o cutie. Ar fi plăcut să am pe 
cineva cu mine. 

- O să mă ocup de asta. Tu ocupă-te de ce te-am rugat. 

- Mă ocup, răspunse Bennett, și mă alungă din cutie cu un gest. 

Când am ieșit, Jane și Hiram Yoder tocmai se apropiau. 

- Avem o problemă, vorbi Jane. Una mare. 

- Ce anume? am întrebat. 

Jane făcu semn din cap spre Hiram. 

- Paulo Gutierrez și alți patru bărbaţi au trecut azi pe lângă ferma 
mea, povesti Hiram. Înarmați cu puști și îndreptându-se spre 
pădure. L-am întrebat ce făcea și mi-a răspuns că el și cu prietenii lui 
se duceau într-o expediție de vânătoare. L-am întrebat ce vâna și mi- 
a zis că ar trebui să știu cât se poate de bine ce plănuiau să vâneze. 
M-a întrebat dacă vreau să merg cu ei. l-am răspuns că religia mea 
îmi interzice să iau o viață inteligentă, și l-am rugat să cântărească 
încă o dată ce făcea, pentru că acționa împotriva dorințelor tale și 
plănuia să ucidă o altă ființă vie. A râs și a plecat spre lizieră. Acum 
sunt în pădure, domnule administrator Perry. Cred că au intenţia să 
omoare cât de multe creaturi pot găsi. 


Yoder ne conduse până în locul în care îi văzuse pe bărbaţi intrând 
în pădure și ne spuse că o să ne aștepte acolo. Jane și cu mine am 
intrat și ne-am apucat să le căutăm urma. 

- Aici, zise Jane, arătând către contururile de ghete de pe solul 
pădurii. 

Paulo și băieții lui nu făceau nicio încercare să rămână ascunși, 
sau dacă făceau, se descurcau foarte prost cu asta. 

- Idioţii! exclamă Jane și porni după ei, mișcându-se pe negândite 
cu noua ei viteză îmbunătățită. 

Am luat-o la fugă după ea, nici la fel de repede, nici la fel de lipsit 
de zgomot. 


Am ajuns-o din urmă cam după un kilometru. 

- Să nu mai faci asta niciodată! am zis. Mai am putin și-mi scuip 
plămânii. 

-— Taci! răspunse ea. 

Am tăcut. Auzul lui Jane se îmbunătăţise fără îndoială odată cu 
viteza. Am încercat să absorb oxigen în plămâni făcând cât mai 
puțin zgomot cu putință. Ea o luă spre vest, când am auzit o 
împușcătură, urmată de încă trei. Jane începu din nou să alerge în 
direcția împușcăturilor. Am urmat-o cât de repede am putut. După 
încă un kilometru, am intrat într-un luminiș. Jane era îngenuncheată 
deasupra unui corp sub care băltea sângele; un alt bărbat era așezat 
alături, proptit de ciotul lemnos al unui tufiș. Am alergat spre Jane și 
spre trup, a cărui parte din față era împroșcată cu sânge. Ea abia 
ridică ochii. 

- Era deja mort, vorbi ea. Împușcat între coastă și stern. Direct 
prin inimă, a ieșit drept prin spate. Probabil că era mort înainte de a 
atinge pământul. 

M-am uitat la chipul bărbatului. Am avut nevoie de un minut ca 
să-l recunosc: Marco Flores, unul dintre coloniștii lui Gutierrez de pe 
Khartoum. L-am lăsat pe Flores în grija lui Jane și m-am dus către 
celălalt, care privea în gol drept înainte. Era un alt colonist de pe 
Khartoum, Galen DeLeon. 

- Galen, am zis, ghemuindu-mă ca să ajung la nivelul ochilor lui. 

Nu-mi receptă salutul. Am pocnit din degete de câteva ori ca să-i 
atrag, atenția. 

- Galen, am rostit din nou. Spune-mi ce s-a întâmplat. 

- Eu l-am împușcat pe Marco, zise DeLeon pe un ton calm, de 
simplă discuţie. 

Se uita pe lângă mine, fără să vadă nimic în mod special. 

- N-am vrut. Au apărut pur și simplu de nicăieri și am împușcat 
unul, iar Marco mi-a stat în cale. L-am împușcat. A căzut. 

DeLeon făcu un gest nedeslușit spre vest. 

- Au fugit. Paulo, Juan și Deit s-au dus după ei. Eu am rămas. Ca 
să văd dacă pot să-l ajut pe Marco. Să văd... 

Vocea i se stinse din nou. M-am ridicat în picioare. 

- N-am vrut să-l împușc, repetă DeLeon, încă pe tonul acela calm. 
Erau doar acolo. Și se mișcau așa de repede! Ar fi trebuit să-i vezi. 
Dacă-i vedeai, știai de ce a trebuit să trag. Dacă vedeai cum arătau... 

- Cum arată? am întrebat. 


DeLeon zâmbi tragic și pentru prima oară se uită la mine. 

- Ca niște vârcolaci. 

Închise ochii și-și sprijini din nou capul în mâini. 

M-am dus înapoi la Jane. 

- DeLeon e în stare de șoc, i-am spus. Unul dintre noi ar trebui să- 
1] ducă înapoi. 

- Ce-a zis că s-a întâmplat? 

- A zis că vietățile au ieșit de nicăieri și au fugit într-acolo, am 
arătat spre vest. Gutierrez și ceilalți s-au dus să-i urmărească. 

Dintr-odată m-a fulgerat o idee. 

- Aleargă într-o ambuscadă! 

- Hai, zise Jane și arătă către pușca lui Flores. Ia-o, zise ea și o luă 
la fugă. 

Am luat pușca lui Flores, am verificat încărcătura și am pornit din 
nou după nevasta mea. Se auzi încă un foc de pușcă, urmat de 
țipătul unui bărbat. Am mărit viteza și am ajuns la o ridicătură de 
teren, unde am găsit-o pe Jane într-un crâng zdrobit de arbori de pe 
Roanoke, cu genunchii pe spinarea unuia dintre oameni, care urla de 
durere. Paulo Gutierrez ținea pușca îndreptată spre Jane și-i ordona 
să se ridice din spatele bărbatului. Jane nu se clintea. Un al treilea 
stătea într-o parte, arătând de parcă era gata să-și ude pantalonii. 

Am aplecat pușca spre Gutierrez. 

- Aruncă arma, Paulo, am spus. Arunc-o sau o să te dobor. 

— Zi-i nevestei tale să-i dea drumul lui Deit, vorbi Gutierrez. 

— Nu. Acum, aruncă arma... 

-Îi rupe nenorocitul ăla de braţ! exclamă Gutierrez. 

- Dacă voia să-i rupă mâna, ar fi fost ruptă până acum. Și dacă ar 
fi vrut să-l omoare pe oricare dintre voi, ați fi deja morți. Paulo, n-o 
să-ți spun a doua oară. Aruncă arma! 

Paulo lăsă să-i cadă pușca. Am aruncat o privire spre al treilea 
bărbat, care se numea Juan. O aruncă și el pe-a lui. 

- Jos, le-am ordonat amândurora. Genunchii și palmele pe 
pământ! 

Se lăsară jos. 

- Jane, am zis. 

— Ăsta a tras în mine, mă anunţă Jane. 

- N-am știut că erai tu! strigă Diet. 

— Taci din gură! se răsti Jane. 


Bărbatul tăcu. 

M-am dus către puștile lui Juan și Gutierrez și le-am luat. 

- Paulo, unde sunt ceilalți oameni? am întrebat. 

- Sunt undeva în urma noastră, răspunse Gutierrez. Chestiile aste 
au apărut de nicăieri și au luat-o la fugă pe-aici, iar noi ne-am luat 
după ele. Marco și Galen s-au dus probabil în altă direcție. 

- Marco a murit, i-am spus. 

- Ticăloșii ăștia au pus mâna pe el, exclamă Deit. 

- Nu, am replicat. Galen l-a împușcat. Așa cum tu aproape că ai 
împușcat-o pe ea. 

- Sfinte Dumnezeule! zise Gutierrez. Marco... 

— Asta-i exact motivul pentru care am vrut să păstrez tăcerea, i-am 
spus lui Gutierrez. Ca să împiedic cine știe ce idiot să facă asta. Voi, 
tâmpiţilor, n-aţi avut nici cea mai mică idee ce faceţi, iar acum unul 
dintre voi a murit, altul dintre voi l-a omorât, iar restul alergați într-o 
ambuscadă. 

- O, Doamne, exclamă Gutierrez. 

Încercă să se ridice în picioare din poziţia în patru labe, dar își 
pierdu echilibrul și se prăbuși grămadă, plin de supărare. 

- O să plecăm de-aici acum, cu toţii, am zis, îndreptându-mă spre 
Gutierrez. O să ne întoarcem pe drumul pe care am venit, și în 
trecere o să-i luă pe Galen și pe Marco. Paulo, îmi pare rău... 

Am zărit mișcare cu coada ochiului; era Jane, făcându-mi semn să 
tac. Asculta ceva. M-am uitat spre ea. Ce e? am întrebat din buze. 

Jane se uită în jos, la Deit. 

-În ce direcţie au fugit creaturile pe care le urmăreați? 

Deit arătă spre vest. 

— Încolo. Le urmăream, apoi au dispărut, și apoi ați venit voi în 
fugă. 

- Ce vrei să spui că au dispărut? întrebă Jane. 

-În clipa asta îi vedeam, în următoarea nu-i mai vedeam, 
răspunse Deit. 

Jane se dădu jos din spinarea lui Deit. 

— Scoală-te! Acum! 

Se uită spre mine. 

- Nu alergau spre o ambuscadă. Asta este ambuscada. 

Apoi am auzit ceea ce auzise Jane: nenumărate pocnete ușoare, 
venind dinspre arbori. Venind chiar de deasupra noastră. 


- O, rahat! am exclamat. 

- Ce naiba e asta? întrebă Gutierrez și ridică ochii în timp ce sulița 
cobora, dezvelindu-și gâtul în fața vârfului ei, care alunecă în 
porțiunea aceea moale de deasupra sternului și pătrunse în viscere. 
M-am rostogolit, evitând și eu o suliță, și m-am uitat în sus în acest 
timp. 

Ploua cu vârcolaci. 

Doi căzură lângă mine și lângă Gutierrez, care trăia încă și încerca 
să-și scoată sulița. Unul dintre ei apucă sulița aproape de capăt, o 
împinse mai departe în pieptul lui Gutierrez și o scutură cu violență. 
Gutierrez scuipă sânge și muri. Al doilea repezi ghearele după mine 
în timp ce mă rostogoleam, sfâșiindu-mi jacheta dar neatingând 
pielea. Îmi păstrasem pușca și am ridicat-o cu o singură mână; 
creatura apucă ţeava cu amândouă labele, sau ghearele, sau mâinile, 
și se pregăti să mi-o smulgă din strânsoare. 

Nu părea să știe că poate ieși un proiectil prin capăt; am informat- 
o în această privință. Creatura care-l brutaliza pe Gutierrez scoase 
un pocnet ascuţit, speram că de groază, și fugi spre est, repezindu-se 
către un copac, pe care-l escaladă și din care se aruncă după aceea, 
aterizând pe un altul. Dispăru în frunziș. 

M-am uitat în jur. Plecaseră. Plecaseră toți. 

Ceva se mișcă; am ațintit pușca într-acolo. Era Jane. Scotea un cuțit 
dintr-unul dintre vârcolaci. Un altul zăcea în apropiere. 

I-am căutat pe Juan și pe Deit și i-am găsit pe jos, fără viață. 

- Eşti teafăr? mă întrebă ea. 

Am dat din cap că da. Jane se ridică în picioare, ținându-și mâna 
pe un șold; printre degete i se prelingea sânge. 

— Eşti rănită... 

- N-am nimic, răspunse ea. Arată mai rău decât e. 

În depărtare se auzi un țipăt foarte uman. 

- DeLeon, zise Jane și o luă la fugă, încă ținându-se de șold. Am 
pornit după ea. 

Cea mai mare parte din DeLeon lipsea. Ceva din el fusese lăsat în 
urmă. Oriunde-ar fi fost restul, era încă viu și țipa. O dâră de sânge 
ducea din locul unde stătuse către unul dintre arbori. Se auzi încă 
un țipăt. 

— Îl duc spre nord, am constatat. Hai! 

- Nu! răspunse Jane și arătă cu degetul. 

Spre est se vedea mișcare în copaci. 


— ÎI folosesc pe DeLeon ca momeală ca să ne atragă după ei. Cei 
mai mulți au luat-o spre est. Înapoi spre colonie. 

- Nu-l putem lăsa pe DeLeon! Trăiește încă! 

-ÎI găsesc eu, spuse Jane. Tu întoarce-te. Ai grijă. Stai cu ochii pe 
copaci și pe pământ. 

Dispăru. 

Cincisprezece minute mai târziu, am trecut de lizieră și am ajuns 
înapoi pe terenul coloniei, unde am găsit patru vârcolaci în semicerc 
și pe Hiram Yoder stând tăcut în centrul lor. M-am lăsat la pământ. 

Vârcolacii nu m-au observat; erau concentrați în întregime asupra 
lui Yoder, care continuă să stea neclintit. Doi dintre dacă se mișca. 
Nu s-a mișcat. Toţi patru pocneau și șuierau, șuierăturile intrând și 
ieșind din spectrul meu auditiv; de aceea îi auzise Jane înaintea 
noastră. 

Unul dintre vârcolaci înaintă spre Yoder, șuierând și pocnind la el. 
Era îndesat și musculos, în timp ce Yoder era înalt și îngrijit. 
Creatura avea în mână un cuțit simplu de piatră. Întinse o gheară și-l 
împunse cu putere pe Yoder în piept. Acesta o apucă și rămase pe 
loc, tăcut. Vârcolacul îl prinse de brațul drept și începu să i-l 
adulmece și să-l examineze; Yoder nu opuse nicio rezistență. Era 
menonit, pacifist. 

Vârcolacul îl lovi brusc pe Yoder în braţ, testându-l poate. Yoder se 
clătină puţin din cauza izbiturii, dar rămase pe poziție. Vârcolacul 
dădu drumul unei serii rapide de ciripituri, apoi îl imitară și ceilalți; 
bănuiesc că râdeau. 

Vârcolacul zgârie cu ghearele fața lui Yoder, sfâșiind obrazul drept 
al bărbatului cu un scrâșnet sonor. Sângele năpădi chipul lui Yoder; 
fără să vrea, acesta duse mâna la față. Vârcolacul ugui și-și aținti 
privirea asupra lui Yoder, așteptând să vadă ce-o să facă. 

Yoder lăsă să-i cadă mâna de pe fața distrusă și se uită direct la 
vârcolac. Întoarse încet capul ca să ofere și celălalt obraz. 

Vârcolacul se îndepărtă de Yoder și se întoarse la ai lui, ciripind. 
Cei doi care aveau sulițele îndreptate spre Yoder le lăsară să cadă 
încet. Am scos un oftat de ușurare și m-am uitat în jos pentru o 
clipă, observând propria mea sudoare rece. Yoder rămăsese în viață 
pentru că nu opusese rezistență; creaturile, orice altceva mai erau, 
erau destul de deștepte ca să vadă că el nu reprezenta o ameninţare. 

Am ridicat din nou capul și am văzut unul dintre vârcolaci 
privind fix de-a dreptul spre mine. 


A scos un țipăt tremurat. Vârcolacul cel mai apropiat de Yoder 
aruncă o privire spre mine, mârâi și-și înfipse cuțitul de piatră în 
Yoder. Yoder înțepeni. Am ridicat pușca și l-am împușcat pe 
vârcolac în cap. A căzut; ceilalți vârcolaci o luară la goană înapoi, 
spre pădure. 

Am fugit spre Yoder, care se prăbușise la pământ și pipăia cu 
băgare de seamă cuțitul de piatră. 

- Nu-l atinge, am spus. 

Dacă pumnalul secționase vreun vas de sânge important, 
scoaterea lui l-ar fi putut face să sângereze de moarte. 

— Doare, vorbi Yoder. 

Ridică ochii spre mine și zâmbi, scrâșnind din dinți. 

- Ei, aproape că a mers. 

— A mers, am replicat. lartă-mă, Hiram. Nu s-ar fi întâmplat dacă 
nu eram eu. 

- Nu e vina ta, răspunse Hiram. Te-am văzut că te-ai lăsat în jos și 
te-ai ascuns. Am văzut că mi-ai dat o șansă. Ai făcut ce trebuia. 

Întinse mâna către cadavrul vârcolacului, atingând piciorul întins. 

- Aș fi dorit să nu trebuiască să-l împuști, adăugă. 

- lartă-mă, am repetat. 

Hiram nu mai avea nimic de spus. 


— Hiram Yoder. Paulo Gutierrez. Juan Escobedo. Marco Flores. 
Deiter Gruber. Galen DeLeon, enumeră Manfred Trujillo. Șase morți. 

- Da, am răspuns. 

Stăteam la masa din bucătărie. Zoë era la familia Trujillo, își 
petrecea noaptea cu Gretchen. Hickory și Dickory se duseseră cu ea. 
Jane era la infirmerie; pe lângă tăietura de la șold, se zgâriase destul 
de rău urmărindu-l pe DeLeon. Babar stătea cu capul rezemat în 
poala mea. Îl mângâiam neatent. 

- Un cadavru, comentă Trujillo. 

Am ridicat ochii auzindu-l. 

- O sută dintre noi s-au dus în pădurile alea unde ne-ai zis tu să 
mergem. Am găsit sânge, dar nici măcar un singur cadavru de-al lor. 
Chestiile alea le-au luat cu ele. 

- Cum e cu Galen? am întrebat. 

Jane îmi spusese că găsise bucăţi din el, înșirate pe drum în timp 
ce mergea după el. Încetase urmărirea după ce el se oprise din țipat 


și când propriile ei răni o împiedicaseră să meargă mai departe. 

- Am găsit câteva lucruri, răspunse Trujillo. Nu destule ca să le 
considerăm un corp. 

- Grozav! De-a dreptul grozav! 

- Tu cum te simți? mă întrebă Trujillo. 

- lisuse, omule, am exclamat. Cum crezi că mă simt? Am pierdut 
șase oameni astăzi. L-am pierdut pe blest... l-am pierdut pe Hiram 
Yoder. Am fi fost morti cu toții dacă n-ar fi fost el. A salvat colonia 
asta, el și cu menoniții. Acum e mort, și e numai vina mea! 

- Paulo a fost cel care a adunat potera aceea, zise Trujillo. Ţi-a 
încălcat ordinele și din cauza lui au murit alți cinci oameni. Și v-a 
pus în pericol pe tine și pe Jane. Dacă cineva trebuie să poarte vina, 
ar trebui să fie el. 

- Nu caut să dau vina pe Paulo, am replicat. 

- Știu că nu, răspunse Trujillo. De aceea spun asta. Paulo îmi era 
prieten, cel mai bun prieten pe care-l aveam aici. Dar a făcut ceva 
nesăbuit, care a dus la moartea oamenilor ălora. Ar fi trebuit să te 
asculte. 

- Da. Ei bine, am crezut că faptul de a face un secret de stat din 
aceste creaturi avea să împiedice așa ceva să se întâmple. De aceea am 
făcut-o. 

— Secretele au felul lor de a ieși la iveală, zise Trujillo. Știi asta. Sau 
ar trebui. 

- Ar fi trebuit să las pe toată lumea să afle. 

- Poate. Ai fost nevoit să iei o decizie aici și ai luat-o. N-a fost cea 
pe care credeam eu că o s-o iei, trebuie să spun. Nu ti se potrivea. 
Dacă n-ai nimic împotrivă că ţi-o zic, nu ești prea bun la secrete. Și 
oamenii de aici nici nu sunt obișnuiți să le ai. 

Am mormăit o încuviințare și am mângâiat câinele. Trujillo se foi 
stânjenit pe scaun vreme de câteva minute. 

- Ce-ai să faci acum? mă întrebă. 

- Să mă ia naiba dacă știu, am răspuns. În acest moment, ceea ce 
mi-ar plăcea cu adevărat să fac ar fi să sparg un perete cu pumnul. 

- Te-aș sfătui să n-o faci. Știu că nu-ți place să primești sfaturi de 
la mine, ca principiu general. Cu toate astea, iată sfatul meu... 

Am zâmbit la aceste vorbe. Am făcut semn din cap către ușă. 

- Cum reacționează oamenii? 

- Sunt speriați de moarte. Un om a murit ieri, încă șase astăzi, 


cinci dintre ei au dispărut, și toți sunt îngrijoraţi că ar putea să fie 
următorii. Bănuiesc că cei mai mulți dintre oameni o să doarmă în 
sat în următoarele câteva nopți. Pentru că veni vorba, mă tem că 
secretul în legătură cu faptul că aceste ființe sunt inteligente a fost 
dat în vileag. Gutierrez le-a spus multor oameni în timp ce încerca 
să-i recruteze pentru poteră. 

- Sunt surprins că nu s-a dus alt grup să-i caute pe vârcolaci, am 
comentat. 

- Le spui vârcolaci? 

- L-ai văzut pe cel care l-a omorât pe Hiram. Zi-mi că nu așa arată. 

- Fă-mi o favoare și nu duce mai departe numele ăsta, zise 
Trujillo. Oamenii sunt destul de speriați și așa. 

- Bine, am răspuns. 

-Şi da, a mai fost un grup care a vrut să iasă și să încerce să se 
răzbune. O gloată de puști idioţi. Prietenul fiicei tale, Enzo, era unul 
dintre ei. 

- Fost prieten, am replicat. I-ai convins să nu facă o tâmpenie? 

- Am subliniat faptul că cinci bărbați în toată firea au plecat să-i 
vâneze și nici măcar unul nu s-a întors acasă. Asta s-ar părea că i-a 
mai liniștit puţin. 

- Bine. 

- Trebuie să-ți faci apariția diseară la sala de adunare, zise Trujillo. 
Oamenii vor fi acolo. Au nevoie să te vadă. 

- Nu sunt în dispoziția potrivită să văd pe nimeni. 

- N-ai de ales. Eşti conducătorul coloniei. Oamenii sunt în doliu, 
John. Tu și cu soţia ta sunteți singurii care aţi ieșit vii din asta, iar ea 
e la infirmerie. Dacă petreci toată noaptea ascunzându-te aici, faci pe 
toată lumea să creadă că nimeni nu scapă cu viață de creaturile 
astea. Și ai ținut un secret față de ei. Trebuie să începi să îndrepți 
lucrurile. 

- Nu știam că ești psiholog, Manfred. 

- Nu sunt, răspunse el. Sunt politician. Și la fel ești și tu, fie că vrei 
să recunoști, fie că nu. Asta e treaba unui conducător de colonie. 

- Ţi-o spun sincer, Manfred. Dacă ai cere slujba de conducător al 
coloniei, ți-aș da-o. În momentul ăsta, ți-aș da-o. Știu că tu crezi că ar 
fi trebuit să fii conducătorul coloniei. Așa că slujba e a ta. O vrei? 

Trujillo șovăi o clipă ca să-și cântărească vorbele. 

— Ai dreptate, spuse el. Credeam că ar fi trebuit să fiu 
conducătorul coloniei. Din când în când încă mai cred. Și într-o zi, 


cred că probabil voi fi. Dar în clipa asta, nu e slujba mea. E a ta. 
Slujba mea este să fiu opoziția ta loială. Iar ceea ce crede opoziția ta 
loială este asta: oamenii sunt speriați, John. Tu ești conducătorul lor. 
Condu-i măcar puţin, la naiba! Domnule... 

- Asta-i prima oară când mi-ai spus domnule, am observat, după o 
clipă nesfârșită. 

Trujillo rânji. 

— Păstram cuvântul pentru o ocazie specială. 

- Bine, atunci. Bine jucat! Chiar bine jucat! 

Trujillo se ridică în picioare. 

— Ne vedem în seara asta. 

- Ne vedem, am răspuns. O să încerc să-i liniștesc. Multumesc, 
Manfred. 

El respinse mulțumirile cu o fluturare de mână și ieși, în același 
timp în care altcineva venea pe prispa mea. Era Jerry Bennett. 

I-am făcut semn să intre. 

- Ce ai pentru mine? 

- Despre creaturi, nimic, răspunse Bennett. Am folosit tot soiul de 
parametri de căutare și nu m-am ales cu nimic. N-am avut prea 
multe de la care să pornesc. N-au făcut mare lucru ca să exploreze 
planeta asta. 

— Spune-mi ceva ce nu știu. 

-În regulă. Ştii fișierul acela video cu Conclavul care spulberă 
colonia aceea? 

- Da, am răspuns. Ce-are asta de-a face cu planeta asta? 

- N-are, răspunse Bennett. Ti-am spus, am verificat toate fișierele 
de date în căutarea de modificări cu o comandă în serie. Am 
examinat fișierul acela la un loc cu toate celelalte. 

- Ce-i cu fișierul? am întrebat. 

- Păi, se dovedește că fișierul video pe care îl ai este doar o parte 
dintr-un alt fișier. Codurile de timp spun că filmul tău este doar 
finalul acelui fișier. Filmul e mai lung. 

- Cu cât mai lung? 

- Cu mult mai mult, răspunse Bennett. 

— Poţi să-l recuperezi? 

Bennett zâmbi. 

- S-a făcut deja. 


După șase ore și câteva zeci de discutii încordate cu coloniștii, am 
intrat în cutia neagră. PDA-ul în care Bennett încărcase fișierul video 
se afla pe biroul lui, așa cum promisese. L-a luat în mână; filmul era 
deja încărcat și pus pe pauză la început. Prima imagine conținea 
două creaturi pe un deal, deasupra unui râu. Am recunoscut dealul 
și una dintre creaturi din filmul pe care-l văzusem deja. Pe celălalt 
nu-l mai văzusem până atunci. Am mijit ochii ca să văd mai bine, 
apoi m-am înjurat singur pentru prostie și am mărit imaginea. 
Cealaltă creatură se limpezi. 

Era un whaid. 

- Bună, am rostit către creatură. Ce faci, vorbești cu tipul care ţi-a 
nimicit colonia? 

Am pornit filmul ca să aflu. 


Opt 


Cei doi stăteau lângă marginea unei faleze înălțate deasupra unui 
râu, privind amurgul peste preria îndepărtată. 

— Aveţi apusuri minunate aici, îi zise generalul Tarsem Gau lui 
Chan orenThen. 

- Mulţumesc, răspunse orenThen. E din cauza vulcanilor. 

Gau îl cercetă cu privirea pe orenThen amuzat. Câmpia vălurită 
era întreruptă numai de râu, de falezele sale și de colonia mică 
așezată în locul unde falezele coborau către apă. 

- Nu aici, adăugă orenThen, simțind observaţia nerostită a lui 
Gau. 

Arătă spre vest, unde soarele abia coborâse dincolo de orizont. 

- Jumătate de planetă e așa. Activitate tectonică intensă. Există un 
inel de vulcani în jurul întregului ocean occidental. Unul dintre ei a 
erupt chiar la sfârșitul toamnei. Încă este praf în atmosferă. 

- Trebuie că vă îndreptaţi spre o iarnă aspră, observă Gau. 

Chan orenThen făcu un gest care sugera altceva. 

-O erupție destul de mare pentru apusuri frumoase. Nu destul de 
mari pentru schimbări de climă. Avem ierni blânde. Este unul dintre 
motivele pentru care ne-am așezat aici. Veri fierbinţi, dar bune 
pentru creșterea plantelor. Sol bogat. Sursă de apă excelentă. 

- Și fără vulcani, preciză Gau. 

- Fără vulcani, încuviință orenThen. Nici cutremure, pentru că 
suntem în mijlocul unei plăci tectonice. Furtuni incredibile totuși. Și 
vara trecută, tornade cu grindină cât capul tău. Am pierdut recolte 
din cauza asta. Dar niciun loc nu e absolut perfect. Una peste alta, e 
un loc bun să începem o colonie și să construim o lume nouă pentru 


poporul meu. 

- De acord, replică Gau. Și din câte îmi dau seama, ai făcut o 
treabă minunată conducând această colonie. 

Chan orenThen plecă ușor capul. 

- Mulţumesc, generale. Din partea ta, e cu adevărat o laudă 
importantă. 

Cei doi își îndreptară atenţia către apusul soarelui, privind cum 
amurgul se adâncea în jurul lor. 

- Chan..., vorbi Gau. Știi că nu vă pot lăsa să păstraţi colonia asta. 

- Aha, zâmbi orenThen, privind încă apusul. Până aici cu vizita de 
curtoazie. 

— Ştii că nu era așa ceva. 

- Știu. Faptul că mi-ai doborât satelitul de comunicații de pe cer a 
fost primul indiciu. 

Chan orenThen arătă în josul pantei falezei, unde stătea un pluton 
de soldați ai lui Gau, priviți cu prudenţă de către escorta de fermieri 
a lui orenThen. 

- Ei sunt al doilea. 

- Sunt pentru spectacol, zise Gau. Trebuia să-ți pot vorbi, fără să- 
mi fie distrasă atenţia trăgându-se în mine. 

- Și explozia satelitului? Asta nu-i pentru spectacol, bănuiesc. 

- Era necesar, pentru binele vostru. 

- Mă îndoiesc, replică orenThen. 

- Dacă v-aș fi lăsat satelitul, tu sau cineva din colonie ați fi trimis o 
sondă automată de salt, anunțând guvernul vostru că sunteţi atacați. 
Dar nu de asta sunt aici. 

- Tocmai mi-ai zis că nu pot păstra colonia... 

- Nu poti, răspunse Gau. Dar asta nu-i același lucru cu a fi atacat. 

— Deosebirea îmi scapă, generale. În special cu un satelit foarte 
scump sfărâmat în bucățele de tunurile tale și cu soldaţii tăi pe 
pământul meu. 

- De cât timp ne cunoaștem, Chan? Ne știm de multă vreme, ca 
prieteni și ca adversari. Ai văzut cum fac lucrurile, de aproape. Mă 
știi să fi spus vreodată ceva și să am de gând altceva? 

Chan orenThen rămase tăcut pentru o clipă. 

- Nu, răspunse el în sfârșit. Poţi să fii un măgar arogant, Tarsem. 
Dar ai vorbit întotdeauna numai ceea ce ai avut în gând. 

— Atunci ai încredere în mine încă o dată. Mai mult decât orice, 


vreau ca povestea asta să se încheie în mod pașnic. De aceea sunt eu 
aici, și nu oricine altcineva. Pentru că ceea ce facem aici tu și cu mine 
contează mai presus decât planeta și colonia asta. Nu pot lăsa 
colonia ta să rămână aici. Știi asta. Dar asta nu înseamnă că tu sau 
oricare dintre oamenii tăi trebuie să sufere pentru asta. 

Urmă încă un moment de tăcere pentru orenThen. 

- Trebuie să recunosc că am fost surprins că te aflai chiar tu pe 
nava aceea, îi spuse în cele din urmă lui Gau. Știam că există riscul 
să vină Conclavul după noi. N-aţi petrecut atâta timp străduindu-vă 
să faceți toate rasele acelea să se conformeze și să declaraţi sfârșitul 
colonizării, doar ca să ne lăsați pe noi să scăpăm printre degete. Am 
făcut planuri pentru această posibilitate. Dar am presupus că o să fie 
cine știe ce navă cu un ofițer fără experienţă la cârmă. În schimb, 
avem parte de însuși conducătorul Conclavului! 

- Suntem prieteni, meriti această politețe. 

- Eşti amabil să spui asta, generale. Dar, prieten sau nu, e ucidere 
în masă. 

Gau surâse. 

- Păi, se poate. Sau probabil că ar fi mai exact să spunem că ar fi 
ucidere în masă. Dar colonia ta e mai importantă decât crezi, Chan. 

- Nu văd cum. Îmi place. Sunt oameni buni aici. Dar suntem doar 
o colonie incipientă. Abia dacă suntem două mii. Ne aflăm pentru 
noi și să ne pregătim pentru valul de coloniști de după noi. Nu-i 
nimic important în legătură cu asta. 

- Acum tu ești nesincer, spuse Gau. Știi foarte bine că nu ceea ce 
cultivă sau ce face colonia este important. E simplul fapt că există, 
încălcând acordul Conclavului. Nu trebuie să existe colonii noi care 
să nu fie administrate prin intermediul Conclavului. Faptul că ai tăi 
au ignorat acordul este o provocare explicită la adresa legitimității 
Conclavului. 

- Nu l-am ignorat, accentuă orenThen, cu iritarea strecurându-i-se 
în voce. Pur și simplu nu ni se aplică. Noi n-am semnat acordul 
Conclavului, generale. Nici noi, nici câteva sute de alte rase. Suntem 
liberi să colonizăm după voie. Și asta am făcut. Nu aveţi dreptul să 
puneti la îndoială acest lucru. Suntem un popor suveran. 

- Devii protocolar cu mine. Îmi aduc aminte că e un semn sigur că 
te-am enervat. 

- Nu apela la prea multă familiaritate, generale. Am fost prieteni, 
da. Poate încă mai suntem. Dar n-ar trebui să te îndoiești față de cine 


sunt loial. Să nu crezi că numai pentru că ai ademenit majoritatea 
raselor în Conclavul tău ai o autoritate morală mai mare. Înainte de 
Conclav, dacă mi-ai fi atacat colonia, ar fi fost o cotropire, pur și 
simplu. Acum, că ai prețiosul tău Conclav, e tot o cotropire, pur și 
simplu. 

-Îmi aduc aminte de vremea când credeai că Conclavul era o idee 
bună. Îmi aduc aminte și când pledai pentru el în faţa celorlalți 
diplomaţi whaizi. Îmi aduc aminte că i-ai convins, și apoi l-ai 
convins pe ataFuey al vostru să-i determine pe whaizi să se alăture 
Conclavului. 

- Apoi ataFuey a fost asasinat. Știi asta. Fiul lui avea idei complet 
diferite. 

- Da, avea. Ciudat de convenabil pentru el că tatăl lui a fost 
asasinat atunci când a fost. 

- Nu pot să răspund la asta, spuse orenThen. lar după ce noul 
ataFuey a urcat pe tron, nu eram în măsură să mă opun voinţei sale. 

- Fiul lui ataFuey era un neghiob, și tu știi asta. 

-S-ar putea. Dar, așa cum am spus, n-ar trebui să te îndoiești față 
de cine sunt loial. 

- Nu mă îndoiesc. Nu m-am îndoit niciodată. Ești loial față de 
whaizi. De aceea ai luptat pentru Conclav. Dacă whaizii s-ar fi 
alăturat Conclavului, ați fi putut coloniza această planetă, și mai 
mult de patru sute de alte rase v-ar fi sprijinit dreptul de a fi aici. 

— Avem dreptul de a fi aici, zise orenThen. Și avem planeta. 

-O s-o pierdeţi. 

- Și n-am fi avut-o niciodată sub autoritatea Conclavului, replică 
orenThen, retezând vorbele lui Gau. Pentru că ar fi teritoriu al 
Conclavului, nu al whaizilor. Am fi doar niște dijmași, împărțind 
planeta cu alte rase ale Conclavului. Asta mai face parte din ideile 
Conclavului, nu-i așa? Mai multe rase pe o singură lume? 
Construirea unei identități planetare care să nu se bazeze pe specie, 
ci pe loialitatea față de Conclav, pentru a crea o pace durabilă. Sau 
așa credeți... 

- Obișnuiai și tu să crezi că e o idee bună. 

- Viaţa e plină de surprize. Lucrurile se schimbă. 

— Așa e. Îți aduci aminte ce m-a îndrumat pe calea către Conclav? 

- Bătălia de la Amin sau cel putin așa îți place să-i spui. Când ai 
luat planeta înapoi de la kies... 

- Absolut inutil, replică Gau. Locuiesc în apă. Nu exista niciun 


motiv rațional pentru care să nu putem împărți planeta. Dar noi n- 
am vrut. Ei n-au vrut. Și atât noi cât și ei am pierdut mai mult decât 
am fi putut câștiga. Înainte de acea bătălie, eram la fel de xenofob ca 
și blestematul tău de ataFuey și la fel de mult pe cât pretinzi că ești 
tu acum. După ea, mi-a fost rușine de cum am otrăvit noi planeta 
aia, când am luat-o înapoi. Rușine, Chan. Și știam că n-o să se 
sfârșească niciodată. În afară de cazul în care eu fac să se sfârșească. 
În afară de cazul în care eu schimb lucrurile... 

- Și iată-te aici, cu măreţul tău Conclav, cu așa-zisa ta speranţă de 
pace în partea asta de spațiu, spuse orenThen batjocoritor. 

Și ceea ce faci este să încerci să ne smulgi, pe mine și colonia mea, 
de pe planeta asta. N-ai făcut să se sfârșească, generale. N-ai 
schimbat lucrurile. 

- Nu, n-am făcut-o, recunoscu Gau. Nu încă. Dar sunt tot mai 
aproape. 

— Încă aştept să aud în ce fel toate astea fac colonia mea atât de 
importantă, insistă orenThen. 

- Acordul Conclavului spune că acele rase care sunt membre ale 
Conclavului nu pot păstra lumile noi pentru ele; colonizează lumile 
pe care le-au descoperit, dar alți membri ai Conclavului le vor 
coloniza și ei, explică Gau. Acordul mai spune și că atunci când 
Conclavul găsește o planetă colonizată de o specie care nu aparține 
Conclavului după încheierea acordului, ia acea planetă pentru 
Conclav. Nimeni nu se apucă să colonizeze decât prin intermediul 
Conclavului. Am avertizat despre asta speciile care nu fac parte din 
Conclav. 

-Îmi aduc aminte. Am fost ales să conduc această colonie nu cu 
multă vreme după ce ai spus asta. 

- Și totuși aţi înfiinţat o colonie. 

- Conclavul nu era ceva sigur, generale. În ciuda sentimentului 
destinului pe care-l ai, ai fi putut încă să nu reușești. 

- De acord, răspunse Gau. Dar n-am eșuat. Acum, Conclavul 
există și trebuie să aplicăm acordul. Au fost create câteva zeci de 
colonii după apariția acordului. Inclusiv aceasta. 

— Acum îmi dau seama. Suntem primii într-o serie de cuceriri 
pentru gloria Conclavului. 

- Nu, zise Gau. Nu cuceriri. Îţi tot repet asta. Sper cu totul altceva. 

— Și ce-ar fi asta? întrebă orenThen. 

- Ca voi să plecați de bunăvoie. 


Chan orenThen se uită fix la Gau. 

- Prietene, ţi-ai pierdut minţile cu totul. 

- Ascultă, Chan, insistă Gau. Există un motiv pentru care începe 
aici. Te cunosc. Știu cui îi ești loial — poporului tău, nu lui ataFuey al 
vostru și politicii lui de sinucidere rasială. Conclavul nu va îngădui 
whaizilor să colonizeze nicio lume nouă. E simplu ca bună ziua. Veţi 
fi tinuti pe planetele pe care le aveaţi înainte de acord. Nu mai 
multe. Și de pe aceste câteva planete, veți vedea restul spațiului 
umplându-se fără voi. Veţi fi izolați — fără comerț și fără călătorii 
către alte lumi. Veţi fi îngrădiţi, prietene. Și îngrădiţi, vă veți ofili și 
veți muri. Știi prea bine, Conclavul poate face asta. Știi că eu pot face 
asta. 

Chan orenThen nu scoase niciun cuvânt. Gau continuă: 

- Nu-l pot face pe ataFuey să se răzgândească. Dar mă poți ajuta 
să arăt celorlalți că Conclavul preferă să folosească pacea. 

Renunţă la colonia ta. Convinge-ţi coloniștii să plece. Vă puteţi 
întoarce pe lumea voastră de baștină. Vă promit trecere liberă. 

— Ştii că sunt vorbe goale, răspunse orenThen. Dacă abandonăm 
această colonie, vom fi stigmatizaţi ca trădători. Noi toți. 

- Atunci alăturați-vă Conclavului, Chan. Nu whaizii. Voi. Tu și 
coloniștii tăi. Prima colonie a Conclavului e pe cale să fie deschisă 
pentru emigranți. Coloniștii tăi pot fi printre ei. Puteţi încă să fiți 
primii pe o lume nouă. Puteţi încă să fiți coloniști. 

- lar tu te vei alege cu lovitura de relaţii publice pentru că n-ai 
masacrat o întreagă colonie! 

- Da, răspunse Gau. Desigur. E unul dintre motive. Va fi mai ușor 
să convingem alți coloniști să-și părăsească planetele dacă vor vedea 
că pe aceasta v-am cruțat pe voi. Evitarea vărsării de sânge aici ne 
poate ajuta să evităm vărsarea de sânge în alte locuri. Vei salva mai 
multe vieți, pe lângă cele ale coloniștilor tăi. 

- E unul dintre motive. Ce alt motiv mai ai? 

— Nu vreau să mori. 

- Vrei să spui că nu vrei să mă ucizi, preciză orenThen. 

— Așa e. 

— Dar o vei face, insistă orenThen. Ne vei omori — pe mine și pe toți 
coloniștii mei. 

- Da, răspunse Gau. 

Chan orenThen pufni. 

- Uneori chiar aș vrea să nu gândești întotdeauna ceea ce spui. 


- Nu mă pot stăpâni. 

- N-ai putut niciodată. Face parte din ceea ce trece drept farmecul 
tău... 

Gau nu spuse nimic și se uită spre stele, care începeau să se arate 
pe cerul tot mai întunecat. 

Chan îi urmări privirea. 

— Îți cauţi nava? 

— Am găsit-o, răspunse Gau și arătă în sus. Steaua blândă. Îți aduci 
aminte de ea? 

-Îmi aduc aminte. Era mică și veche atunci când te-am întâlnit 
prima oară. Sunt surprins că mai comanzi flota din ea. 

- Unul dintre lucrurile plăcute, atunci când conduci universul, 
este că ți se permit toate micile capricii... 

Chan orenThen făcu din nou semn către plutonul lui Gau. 

- Dacă nu mă înșală memoria, aveai spațiu pe Steaua cam pentru o 
companie de soldați. Nu mă îndoiesc că este destul ca să-ți faci 
treaba aici. Însă dacă ești hotărât să dai un exemplu, nu pare prea 
impresionant. 

- Mai întâi e asasinat în masă, iar acum nu-i impresionant! 

- Faptul că ești aici este asasinat în masă. Acum vorbim despre 
soldații tăi. 

- Speram să nu folosesc niciunul dintre ei. Și că vei asculta de 
glasul rațiunii. Așa stând lucrurile, n-ar fi nevoie să aduc mai mulți. 

- Și dacă nu ascult „glasul rațiunii“? Ai putea cuceri colonia asta 
cu o companie, generale. Dar te putem face să plătești pentru asta. 
Unii dintre oamenii mei au fost soldaţi. Toți sunt dârji. Unii dintre 
soldații tăi vor fi îngropați alături de noi. 

- Știu, răspunse Gau. Dar n-am plănuit niciodată să-mi folosesc 
soldații. Dacă nu asculți glasul rațiunii — sau stăruințele unui vechi 
prieten —, am în minte un alt plan. 

— Care-ar fi...? 

- O să-ți arăt, spuse Gau și se uită din nou spre plutonul lui. 

Unul dintre soldaţi făcu un pas în față; Gau îi făcu semn din cap. 
Soldatul salută și începu să vorbească într-un aparat de comunicații. 
Gau își îndreptă atenţia spre orenThen. 

- Din moment ce ai încercat cândva să-ți convingi propriul guvern 
să se alăture Conclavului — și n-ai reușit, deși n-a fost vina ta — sunt 
sigur că poți aprecia ceea ce-ţi spun acum: este nici mai mult, nici 


mai puțin decât un miracol că totuși Conclavul există! Sunt patru 
sute douăsprezece rase în componenţa sa, fiecare cu propriile 
planuri și priorităţi, și toate trebuind să fie luate în considerare 
atunci când a luat ființă Conclavul. Chiar și acum, Conclavul e fragil. 
Există facțiuni și alianțe. Unele rase i s-au alăturat crezând că pot sta 
în așteptare, înainte de a prelua controlul asupra lui. Alţii au intrat 
în Conclav crezând că asta înseamnă cale liberă pentru colonizare, 
fără să se aștepte altceva de la ele. A trebuit să le fac pe toate să 
înțeleagă: Conclavul înseamnă securitate pentru toate și cere 
responsabilitate de la toate. Iar acele rase care nu au intrat în 
Conclav trebuie să afle că ceea ce face Conclavul fac toți membrii lui. 

- Așadar, ești aici în numele tuturor raselor din Conclav, observă 
orenThen. 

- Nu asta am vrut să spun. 

- M-ai pierdut din nou, generale. 

— Uită-te, zise Gau, și arătă iar către nava lui. Vezi Steaua? 

- Da. 

- Spune-mi ce altceva vezi. 

— Văd stele. Ce altceva ar trebui să văd? 

— Uită-te mai departe. 

După o clipă, un punct de lumină apăru pe cer, în apropiere de 
Stea. Apoi alta, și încă una. 

- Alte nave. 

- Da. 

— Câte? întrebă orenThen. 

- Uită-te mai departe. 

Navele apăreau clipind, una câte una, apoi câte două și câte trei, 
apoi în constelații. 

— Atât de multe, constată orenThen după un timp. 

— Uită-te în continuare... 

Chan orenThen aşteptă până când fu sigur că nu mai apăreau alte 
nave, înainte de a se întoarce din nou să se uite la Gau, care încă 
privea cerul. 

- Sunt patru sute douăsprezece nave pe cerul vostru, spuse Gau. 
O navă pentru fiecare rasă membră a Conclavului. Aceasta este flota 
cu care vom vizita fiecare lume care a fost colonizată fără autorizație, 
după acord. 

Gau se întoarse din nou și-l căută cu privirea pe locotenentul său, 


pe care abia îl putea zări în semiîntuneric. Îi făcu un al doilea semn 
cu capul. Soldatul vorbi din nou în comunicator. 

De la fiecare navă de pe cer, un fascicul de lumină coerentă săgetă 
colonia de pe malul râului, învăluind așezarea în alb. 

Chan orenThen lăsă să-i scape un strigăt sfâșietor, de agonie. 

- Proiectoare, Chan, zise Gau. Doar proiectoare. 

Trecură câteva clipe până când orenThen fu în stare să răspundă. 

- Proiectoare, vorbi el în sfârșit. Dar numai deocamdată, am 
dreptate? 

- La ordinul meu, fiecare navă din flotă își va refocaliza fasciculul, 
răspunse Gau. Colonia voastră va fi distrusă, și fiecare rasă membră 
a Conclavului va fi amestecată. Așa trebuie făcute lucrurile. 
Securitate pentru toți, responsabilitate din partea tuturor. Și nicio 
rasă nu poate spune că n-a fost de acord cu prețul. 

— Aș vrea să te fi ucis când te-am văzut aici prima oară, zise 
orenThen. Când am stat aici vorbind despre apusuri în timp ce tu 
îmi pregăteai asta. Tu și blestematul tău de Conclav! 

Gau desfăcu braţele, expunându-se. 

— Omoară-mă, Chan. Dar asta n-o să-ți salveze colonia. Și nici nu 
va opri Conclavul. Nimic din ce-ai putea face tu nu va opri 
Conclavul să cucerească planeta de față, sau pe următoarea, sau încă 
una. Conclavul înseamnă patru sute și ceva de popoare. Fiecare rasă 
care luptă împotriva lui luptă singură. Whaizii. Rraey. Franii. 
Umanii. Toate celelalte care au înfiinţat colonii de la acord încoace. 
Dacă nu de altceva, e o problemă de număr. Noi avem mai mulți. O 
rasă împotriva unei alte rase e un lucru. O rasă împotriva a patru 
sute e cu totul altceva. Totul la timpul său. 

Chan orenThen se întoarse cu spatele la Gau, către colonia sa 
scăldată în lumină. 

- O să-ți spun un lucru, îi zise el generalului. S-ar putea să-l 
găsești ironic. Când am fost ales să conduc colonia asta, l-am 
avertizat pe ataFuey că o să veniți după ea. Tu și cu întregul Conclav. 
El mi-a răspuns că Conclavul nu se va constitui niciodată și că erai 
un neghiob că încercai, și că eu fusesem un neghiob pentru că te-am 
ascultat vreodată. Erau prea multe rase ca să poată cădea vreodată 
de acord asupra celui mai mic lucru, cu atât mai puţin asupra unei 
mari alianțe. Și mi-a mai spus că inamicii Conclavului făceau 
eforturi prea mari ca să-l facă să eșueze. A mai spus că umanii o să 
vă oprească, dacă altcineva nu reușea. Avea o părere foarte bună 


despre capacitatea lor de a-i stârni pe toți unii împotriva altora, fără 
să se implice ei înșiși. 

- Nu se înșela prea mult. Dar umanii au întrecut măsura. Li se 
întâmplă mereu. Opoziția pe care au creat-o s-a destrămat. Cele mai 
multe dintre rasele acelea sunt acum mai îngrijorate din cauza 
umanilor decât din cauza noastră. Până când Conclavul va ajunge la 
umani, s-ar putea să nu mai rămână prea multe. 

- Ai fi putut să-i ataci pe umani primii. 

- Cu timpul... 

- Dă-mi voie s-o iau altfel. Nu trebuia să vii mai întâi aici. 

- Tu erai aici. Ai mai avut de-a face cu Conclavul. Ai mai avut de-a 
face cu mine. Oriunde în altă parte, n-aș fi avut nicio îndoială că aș fi 
început cu distrugerea. Aici, tu și cu mine avem o șansă să facem 
altceva. Ceva care va avea importanţă dincolo de momentul acesta și 
de colonia asta. 

— Ai pus o povară mare pe umerii mei, replică orenThen. Și pe ai 
oamenilor mei. 

- Am pus. Îmi pare rău, prietene. N-am văzut nicio altă cale. Am 
văzut o șansă de a arăta tuturor că Conclavul vrea pace, și a trebuit 
să profit de ea. Cer mult de la tine. Dar îţi cer, Chan. Ajută-mă. 
Ajută-mă să-ți salvez oamenii, nu să-i distrug. Ajută-mă să clădesc 
pacea în partea noastră de spaţiu. Te implor! 

- Mă implori? ridică vocea orenThen. Se apropie de Gau. 

— Ai patru sute douăsprezece nave de război cu armele îndreptate 
asupra coloniei mele și mă implori să te ajut să clădești pacea? Puah! 
Vorbele tale nu înseamnă nimic, prietene. Vii aici ca să-ți vinzi 
prietenia asta, și în schimb pentru ea îmi ceri să-ți dau colonia, 
loialitatea, identitatea. Tot ceea ce am. La capătul unei arme. Ca să te 
ajut să oferi iluzia păcii. Iluzia că ceea ce faci aici este altceva decât o 
cucerire, pur și simplu. Îmi fluturi prin fața ochilor viața coloniștilor 
mei și-mi ceri să aleg, între a-i face pe toți trădători și a-i ucide pe 
toți. Și apoi sugerezi că ești compătimitor. Poţi să te duci dracului, 
generale! 

Chan orenThen se întoarse și făcu câțiva pași apăsați, 
îndepărtându-se de Gau. 

- Așadar, asta e hotărârea ta, vorbi Gau după un timp. 

- Nu, răspunse orenThen, încă stând cu spatele la general. Nu e o 
hotărâre pe care s-o pot lua singur. Am nevoie de timp ca să vorbesc 
cu oamenii mei, să le spun ce alegere au de făcut. 


— De cât timp ai nevoie? 

- Nopțile aici sunt lungi. Dă-mi-o pe asta. 

= Îți apartine. 

Chan orenThen dădu din cap și porni mai departe. 

- Chan..., începu Gau, mergând spre whaid. 

Acesta se opri și ridică una dintre labele lui masive ca să-l facă pe 
general să tacă. Apoi se întoarse și-i întinse labele lui Gau, care le 
luă. 

— Îmi aduc aminte când te-am cunoscut, știi, vorbi orenThen. Eram 
acolo când bătrânul ataFuey a primit invitația să se întâlnească cu 
tine și cu toate celelalte rase care veneau pe afurisitul ăla de bolovan 
rece, satelitul pe care-l numeați atât de pompos teren neutru. Îmi 
aduc aminte cum stăteai pe podiumul acela, spunând bun-venit în 
toate limbile pe care le puteai croncăni, și împărtășindu-ți pentru 
prima oară cu noi ideea de Conclav. Și-mi aduc aminte că te-ai întors 
către ataFuey și i-ai spus că, fără îndoială, erai absolut și complet 
nebun, bun de dus la balamuc... 

Gau râse. 

— Și după aceea te-ai întâlnit cu noi, la fel cum te-ai întâlnit cu 
fiecare delegație de acolo care era dispusă să te asculte. Și îmi aduc 
aminte că încercai să ne convingi că acest Conclav era ceva din care 
voiam să facem parte. Îmi amintesc că m-ai câștigat de partea ta. 

- Pentru că nu eram cu adevărat bun de dus la balamuc! 

- O, ba nu, generale, erai. Cu desăvârșire. Dar în același timp aveai 
dreptate. Și îmi aduc aminte că m-am gândit în sinea mea: dacă 
generalul ăsta nebun chiar reușește? Am încercat să-mi închipui — 
partea noastră de spaţiu, în pace. Și n-am putut. 

Era ca un zid alb de piatră în faţa mea, împiedicându-mă să văd. 
Și atunci am știut că voi lupta pentru Conclav. N-am putut vedea 
pacea pe care ar aduce-o. Nici măcar nu mi-am putut-o închipui. Tot 
ce știam era că o voiam. Și mai știam că dacă ar fi putut-o aduce la 
viață cineva, ar fi fost acest general nebun. 

Am crezut. 

Chan orenThen dădu drumul mâinilor generalului. 

- E atât de mult de-atunci, adăugă el. 

- Vechiul meu prieten, spuse Gau. 

— Vechi prieten... încuviinţă orenThen. Vechi, adevărat. Și acum 
trebuie să plec. Mă bucur că te-am văzut din nou, Tarsem. Sincer mă 
bucur. Sigur, nu acestea sunt împrejurările pe care le-aș fi ales. 


- Sigur. 

- Dar nu așa merg lucrurile? Viața e plină de surprize. 

Chan orenThen se întoarse din nou să plece. 

- Cum o să aflu când aţi ajuns la o decizie? întrebă Gau. 

-O să știi, răspunse orenThen fără să se uite în urmă. 

— Cum? întrebă Gau din nou. 

- O să auzi, întoarse orenThen capul către general. Atâta lucru îţi 
pot promite. 

Apoi se întoarse iarăși, se duse spre vehiculul lui și, împreună cu 
escorta, plecă. 

Locotenentul lui Gau se apropie de el. 

- Ce-a vrut să spună când a zis că o să auzi răspunsul, generale? 

- Cântă, răspunse Gau și arătă spre colonie, încă sub luminile 
proiectoarelor. Forma lor cea mai înaltă de artă este o incantaţie 
ritualizată. E felul în care sărbătoresc, plâng și se roagă. 

Chan m-a anuntat că atunci când termină de vorbit cu coloniștii, 
își vor cânta răspunsul pentru mine. 

— Și o să-l auzim de-aici? 

Gau zâmbi. 

- N-ai întreba așa ceva dacă ai fi auzit vreodată o incantație 
whaidiană, locotenente. 

Gau așteptă cât fu noaptea de lungă, veghea lui fiind întreruptă 
din când în când de locotenent sau de unul dintre ceilalți soldaţi 
care-i oferea ceva fierbinte de băut pentru a-l ţine treaz. Abia când 
soarele de înălță pe cerul răsăritului, Gau auzi ceea ce aștepta. 

- Ce-i asta? întrebă locotenentul. 

- Taci, i-o reteză Gau, și-i făcu semn cu mâna, iritat. 

Locotenentul dădu înapoi. 

- Și-au început incantaţia, spuse Gau după o clipă. În acest 
moment, cântă un bun-venit dimineții. 

— Ce înseamnă asta? 

-Înseamnă că spun bun-venit dimineţii. E un ritual, locotenente. 
O fac în fiecare zi. 

Rugăciunea de dimineaţă se înălța și cobora în volum și 
intensitate, continuând pentru ceea ce i se părea generalului un timp 
înnebunitor de lung. Și apoi ajunse la un final aspru, ezitant; Gau, 
care umblase de colo până colo în timpul ultimelor părți ale 
rugăciunii de dimineață, se opri, neclintit. 


Dinspre colonie se auzea o nouă incantație, cu un ritm nou, 
devenind din ce în ce mai puternic. Gau îl ascultă vreme de câteva 
clipe lungi, apoi umerii îi căzură, ca și cum ar fi obosit brusc. 

Locotenentul veni alături de el aproape instantaneu. Gau îi făcu 
semn să rămână pe loc. 

- N-am nimic, spuse el. N-am nimic. 

- Ce cântă acum, generale? întrebă locotenentul. 

- Imnul lor, răspunse Gau. Imnul național. 

Se ridică în picioare. 

- Spun că nu vor pleca. Spun că preferă să moară ca whaizi decât 
să trăiască sub Conclav. Fiecare bărbat, femeie și copil din colonia 
aceea. 

— Sunt nebuni, comentă locotenentul. 

- Sunt patrioți, locotenente, răspunse Gau, întorcându-se către 
ofițer. Și au ales lucrul în care cred. Nu fi lipsit de respect față de 
această alegere! 

-Îmi pare rău, generale. Numai că nu înțeleg alegerea. 

- Eu da. Speram doar că va fi alta. Adu-mi un comunicator. 

Locotenentul plecă în grabă. Gau își îndreptă din nou atenţia către 
colonie, ascultându-i pe membrii ei cum își cântă sfidarea. 

- Ai fost întotdeauna încăpățânat, prietene, vorbi el. 

Locotenentul se întoarse cu un comunicator. Gau îl luă, își 
introduse codul criptat și-l deschise pe un canal comun. 

- Aici generalul Tarsem Gau, rosti el. Toate navele, recalibrați 
armele cu fascicul și pregătiți-vă să trageţi la semnalul meu! 

Proiectoarele, încă vizibile în lumina dimineții, dispărură când 
echipajele navelor recalibrară fasciculele. 

Incantaţia se opri. 

Gau aproape scăpă comunicatorul. Stătea în picioare, cu gura 
căscată, fixând colonia cu privirea. Păși încet către marginea falezei, 
șoptind încetișor ceva. Locotenentul, în apropierea lui, se încordă, 
încercând să audă. 

Generalul Tarsem Gau se ruga. 

Clipa stărui, suspendată în aer. Apoi coloniștii își reluară imnul. 

Generalul Gau, acum tăcut și cu ochii închiși, stătea pe marginea 
falezei de deasupra râului. Ascultă imnul parcă pentru o veșnicie. 

După care înălță comunicatorul. 

— Foc, ordonă el. 


Nouă 


Jane ieșise de la infirmerie și mă aștepta pe veranda căsuţei 
noastre, cu ochii ridicați spre stele. 

- Cauţi ceva? am întrebat. 

- Modele, răspunse Jane. Tot timpul de când suntem aici, nimeni 
n-a găsit nicio constelație. M-am gândit să încerc. 

- Cum merge? 

- Groaznic, zise ea, uitându-se la mine. Mi-a luat o veșnicie să văd 
constelațiile pe Huckleberry, și erau deja acolo. Să descoperi unele 
noi e o bătaie de cap și mai mare. Nu văd decât stele. 

- Concentrează-te doar pe cele mai strălucitoare, am sfătuit-o. 

- Asta-i o problemă. Ochii mei sunt mai buni decât ai tăi acum. 
Mai buni decât ai oricui altcuiva. Toate sunt strălucitoare. De aceea, 
probabil, n-am văzut niciodată constelații înainte de a ajunge pe 
Huckleberry. Prea multă informație. Ai nevoie de ochi umani ca să 
vezi constelații. Incă o bucăţică de umanitate care mi s-a luat... 

Ridică din nou privirea. 

- Cum te simţi? am întrebat-o, ușor neliniștit. 

- Bine, răspunse Jane. 

Ridică tivul bluzei; tăietura de la șold era lividă chiar și în lumina 
slabă, dar mult mai putin îngrijorătoare decât fusese înainte. 

- Doctorul Tsao mi-a pansat-o, dar se vindeca chiar și înainte ca ea 
s-o trateze. Voia să-mi ia o mostră de sânge ca să verifice dacă există 
vreo infecție, dar i-am spus să nu se ostenească. Oricum, până acum 
s-a transformat tot în SmartBlood. Asta nu i-am mai spus-o. 

Lăsă tivul să cadă. 

- Fără piele verde totuși, am observat. 


- Nu. Niciochi de pisică. Sau BrainPal. Ceea ce nu înseamnă că n- 
am capacități sporite. Numai că nu sunt evidente, lucru pentru care 
sunt recunoscătoare. Unde-ai fost? 

- Am văzut versiunea regizorală a anihilării coloniei whaidiene, 
am răspuns. 

Jane se uită la mine cu un aer întrebător; i-am povestit ceea ce 
tocmai văzusem. 

— Crezi? mă întrebă Jane. 

— Ce să cred? 

- Că generalul ăsta, Gau, spera să nu distrugă colonia... 

- Nu știu. Discutia a fost destul de onestă. Și dacă voia pur și 
simplu să distrugă colonia, ar fi putut s-o facă fără să treacă prin 
spectacolul ăsta de circ al încercării de a convinge colonia să 
capituleze. 

-În afară de cazul în care a fost o tactică a terorii, replică Jane. 
Frânge voinţa coloniștilor, fă-i să capituleze, distruge-i oricum. 
Trimite dovezile celorlalte rase ca să le demoralizezi. 

- Sigur. Asta are sens numai dacă plănuiești să subjugi rasa. Dar 
nu prea seamănă cu felul în care Conclavul ar trebui să lucreze. Pare 
să fie o uniune de rase, nu un imperiu. 

— Aș face presupuneri cu prudenţă pe baza unui singur film. 

- Știu. Dar mă sâcâie. Filmul pe care ni l-a dat UC arată Conclavul 
distrugând pur și simplu colonia whaidiană. Ar trebui să privim 
Conclavul ca pe o ameninţare. Dar filmul pe care tocmai l-am văzut 
îmi spune că nu e totul chiar atât de simplu. 

- De aceea a fost tăiat, sugeră Jane. 

- Pentru că e ambiguu? am întrebat. 

- Pentru că provoacă incertitudine, răspunse Jane. Uniunea 
Colonială ne-a trimis aici cu instrucțiuni precise și ne-a dat 
informațiile care să sprijine aceste instrucțiuni, fără cele care ne-ar 
determina să le punem la îndoială. 

- Nu vezi asta ca pe o problemă... 

-O văd ca pe o tactică. 

- Dar noi am lucrat pe baza premisei potrivit căreia Conclavul 
este o amenințare imediată cu genocidul. Asta sugerează că nu este. 

- lar faci presupuneri fără prea multe informații. 

- Tu știai despre Conclav. Un Conclav autor de genociduri se 
potrivește cu ceea ce știi? 


- Nu, răspunse Jane. Dar am spus mai devreme că ceea ce știu 
despre Conclav provine de la Charles Boutin, care plănuia în mod 
activ trădarea împotriva Uniunii Coloniale. Nu e credibil. 

- Tot mă deranjează. Nu-mi place că toate informațiile astea au 
fost ascunse de noi. 

- Uniunea Colonială manevrează informaţiile. Așa păstrează 
controlul. Ti-am mai spus asta și altă dată. N-ar trebui să fie o 
noutate. 

- Mă face să mă întreb ce altceva nu mai știm. Și de ce. 

- Nu putem ști, replică Jane. Avem informațiile pe care ni le-a 
furnizat Uniunea Colonială despre Conclav. Avem puținul pe care-l 
știu eu. Și mai avem bucata asta nouă de film. Asta-i tot ce-avem. 

M-am gândit la întreaga situație vreme de un minut. 

- Nu, am răspuns. Mai avem și altceva. 


- Voi doi puteți minți? l-am întrebat pe Hickory. 

El și cu Dickory stăteau în fața mea, în camera de zi a casei 
noastre. Eu eram așezat pe scaunul de la birou; Jane stătea alături de 
mine. Zoë, pe care o treziserăm din somn, căsca pe canapea. 

- Nu te-am mințit până acum, răspunse Hickory. 

- Dar e limpede că puteţi ocoli răspunsul, din moment ce nu asta 
v-am întrebat. 

- Putem minți, spuse Hickory. E un avantaj al conștiinței. 

- Nu l-aș numi avantaj. 

- Deschide un număr de posibilități interesante în comunicare, 
observă Hickory. 

- Presupun că e adevărat. Dar în acest moment nu mă interesează 
niciuna dintre ele. 

M-am întors spre Zoë. 

— Scumpa mea, vreau să le ordoni celor doi să răspundă la toate 
întrebările mele cu sinceritate, fără minciuni sau ocolișuri. 

- De ce? întrebă Zoë. Ce se petrece? 

- Te rog, fă-o, Zoë, am insistat. 

Zoë făcu ceea ce i-am cerut. 

- Mulţumesc, am spus. Acum poți să te duci înapoi în pat, 
scumpo. 

— Vreau să știu ce se petrece. 

- Nu-i ceva pentru care să fie nevoie să-ți faci griji. 


- Mi-ai ordonat să-i pun pe ei doi să-ți spună adevărul, și vrei să 
cred că nu e ceva pentru care să-mi fac griji? 

— Zoë... vorbi Jane. 

-În plus, dacă plec, nu există nicio garanție că nu te vor minti, 
continuă Zoë, grăbindu-se înainte ca Jane să apuce să termine. 

Zoë știa că poate negocia cu mine; Jane era mult mai greu de 
clintit. 

- Sunt capabili din punct de vedere emoțional să te mintă, pentru 
că nu le pasă dacă te dezamăgesc. Dar nu vor să mă dezamăgească 
pe mine. 

M-am întors iar spre Hickory. 

- E adevărat? am întrebat. 

— Te-am minti dacă am simti că este necesar, răspunse Hickory. N- 
am minţi-o pe Zoë. 

- Dă-i drumul, mă încurajă Zoë. 

- Scapă un singur cuvânt cuiva și-ți petreci anul următor într-un 
grajd de cai. 

- Buzele îmi sunt pecetluite, promise Zoë. 

- Nu, spuse Jane și se apropie de Zoë. Trebuie să întelegi că ceea 
ce auzi aici nu poți spune mai departe cu niciun chip nimănui. Nici 
lui Gretchen. Niciunuia dintre prietenii tăi. Nimănui. Nu-i un joc și 
nu e un secret distractiv. E o treabă teribil de serioasă, Zoë. Dacă nu 
ești gata să accepți asta, trebuie să pleci din camera asta chiar acum. 
Imi asum riscul ca Hickory și Dickory să ne mintă pe noi, dar nu pe 
tine. Așa că înţelegi că, atunci când îți cerem să nu spui mai departe 
nimănui, asta înseamnă că nu poți să spui nimănui? 

- Da, răspunse Zoë, privind-o pe Jane drept în față. Înţeleg, Jane. 
Nicio vorbă. 

- Mulţumesc, Zoë, zise Jane și apoi se aplecă și-o sărută pe 
creștetul capului. Dă-i drumul, îmi spuse. 

- Hickory, îți amintești când am avut discuția în care v-am spus 
amândurora că vreau să vă predați implanturile de conștiință? 

- Da, răspunse Hickory. 

- Am vorbit atunci despre Conclav. lar tu ai zis că nu credeai că 
acesta este o amenințare pentru colonie. 

- Am zis că noi credem că amenințarea este neglijabilă. 

- De ce crezi asta? 

- Conclavul preferă să evacueze coloniile în loc să le distrugă. 


- De unde știi asta? 

- Din propriile noastre informaţii despre Conclav, furnizate de 
guvernul nostru. 

— De ce nu ne-aţi comunicat și nouă această informație? 

- Ni s-a spus să n-o facem. 

— De către cine? 

— De către guvernul nostru. 

— De ce v-ar cere să nu ne comunicaţi asta? 

— Avem un ordin permanent din partea guvernului nostru să nu 
vă comunicăm informații asupra unor probleme despre care nu 
sunteți informați în mod substanțial, explică Hickory. Este o 
curtoazie față de guvernul vostru, care cere securitate și încredere 
din partea propriului nostru guvern, în numeroase privințe. Nu te- 
am mințit, Dickory și cu mine, dar nici nu ne este permis să oferim 
informaţii în mod voluntar. Ii aduci aminte că înainte de a pleca de 
pe Huckleberry te-am întrebat ce știi despre situația din această 
parte a spațiului. 

- Da. 

— Încercam să descoperim cât de mult din ceea ce știm ne era 
permis să-ți spunem. Regretăm să spunem că nu păreai să știi prea 
mult. Așa că n-am putut să-ți comunicăm prea mult. 

— Acum comunicaţi... 

- Acum întrebi. lar Zoë ne-a cerut să nu mințim! 

- Aţi văzut filmul nostru despre Conclav, în care distruge colonia 
whaidiană. 

- Da, când l-aţi arătat tuturor coloniștilor. 

— Seamănă cu filmul vostru? 

- Nu. Al nostru era mult mai lung. 

- De ce ar fi versiunea noastră atât de scurtă? 

- Nu putem face speculații în legătură cu motivul pentru care 
guvernul vostru face lucrurile așa cum le face. 

Auzind asta, am făcut o pauză; construcția frazei lăsa foarte mult 
loc pentru interpretare. 

Jane se repezi în discuţie. 

- Ai zis că totuși Conclavul preferă să evacueze coloniile, în loc să 
le distrugă. Afirmi asta din cauza filmului sau ai și alte informaţii? 

— Avem alte informații, răspunse Hickory. Filmul arată numai 
prima încercare a Conclavului de a înlătura o colonie. 


— Câte altele au mai fost? întrebă Jane. 

- Nu știm. Am fost lipsiți de comunicarea cu guvernul nostru de 
aproape un an de pe Roanoke. Totuși, când am plecat, Conclavul 
eliminase șaptesprezece colonii. 

— Câte dintre acestea au fost distruse? 

- Trei, răspunse Hickory. Restul au fost evacuate. În zece cazuri, 
coloniștii au fost repatriați la rasele lor. Patru au ales să se alăture 
Conclavului. 

— Aveţi dovezi? 

- Conclavul sprijină cu documente fiecare eliminare a unei colonii 
și o comunică fiecărui guvern care nu este membru. Avem informații 
despre toate eliminările de până la sosirea noastră aici, pe Roanoke. 

- De ce? vru să știe Jane. Ce importanţă are această informaţie 
pentru voi doi? 

- Guvernul nostru era perfect conștient de faptul că această 
colonie a fost fondată în ciuda avertismentelor Conclavului. Și, deși 
nu știam sigur, ne așteptam ca Uniunea Colonială să încerce să 
ascundă această colonie de Conclav. Când Conclavul ar fi găsit 
colonia voastră, trebuia să vă arătăm aceste informații. 

— În ce scop? întrebă Jane. 

- Ca să vă convingem să predati colonia, răspunse Hickory. Nu 
puteam îngădui să fie distrusă. 

— Din cauza lui Zoë, am afirmat. 

- Da. 

- Oho! exclamă Zoë. 

- Liniște, scumpa mea, am zis. 

Zoë tăcu din nou. L-am cercetat cu atenție pe Hickory. 

- Ce s-ar întâmpla dacă Jane și cu mine am alege să nu predăm 
colonia? am întrebat. Dacă ea și cu mine am hotărî că Roanoke ar 
trebui în schimb distrusă? 

- Am prefera să nu spunem. 

- Fără ocolișuri. Răspunde la întrebare. 

- V-am ucide pe tine și pe locotenent Sagan, răspunse Hickory. Pe 
voi și pe orice alt conducător al coloniei care ar autoriza distrugerea 
coloniei. 

- Ne-ai ucide? 

— Ar fi greu pentru noi, recunoscu Hickory. Ar trebui s-o facem 
fără implanturile de conștiință active și cred că nici Dickory, nici eu 


nu le-am mai porni vreodată. Emotiile ar fi insuportabile. De 
asemenea, suntem conștienți de faptul că locotenentul Sagan a fost 
din nou modificată genetic la parametrii operaționali ai Foțelor 
Speciale. Asta ar îngreuna uciderea ei. 

— De unde știți? 

- Observăm, răspunse Hickory. Știm că încerci să ascunzi acest 
lucru, locotenente. Te dau de gol lucruri mărunte. Tai zarzavaturile 
mult prea repede. 

- Despre ce vorbesc? o întrebă Zoë pe Jane. 

- Mai târziu, Zoë, replică Jane și își îndreptă din nou atenția spre 
Hickory. Și cum rămâne acum? Incă ne-ai mai omorî pe mine și pe 
John? 

- Dacă alegeţi să nu predati colonia, da. 

- Să nu îndrăzniţi! se repezi Zoë. 

Se ridică în picioare furioasă. 

- Nu veți face așa ceva în nicio împrejurare! 

Hickory și Dickory tremurau de suprasolicitare emoțională, 
încercând să asimileze mânia lui Zoë. 

- Tu ești prea importantă. Pentru noi. Pentru toți obinii. 

Zoë clocotea de furie. 

- Am pierdut deja un părinte din cauza obinilor! 
me Liniștiţi-vă, toată lumea, am spus. Nimeni nu omoară pe nimeni. 
In ordine? Nici nu intră-n discuție. Zoë, ascultă, Hickory și Dickory 
n-or să ne omoare, pentru că noi n-o să lăsăm colonia să fie distrusă. 
Simplu ca bună ziua. Și în niciun caz n-o să lăsăm să ţi se întâmple 
ție ceva, Zoë. Hickory, Dickory și cu mine suntem cu toții de acord că 
ești prea importantă pentru asta. 

Zoë trase brusc aer în piept și începu să suspine. Jane o luă în 
braţe și o făcu să se așeze la loc. Mi-am îndreptat atenţia din nou 
spre obini. 

- Vreau să vă fie clar amândurora, am zis. În orice împrejurare, 
protejați-o pe Zoë. 

— Așa o să facem, răspunse Hickory. Întotdeauna. 

- Bine, am răspuns. Încercați să nu mă omorâţi în acest timp. Nici 
pe Jane. 

— Vom încerca. 

- Bine, am răspuns. S-a aranjat. Să trecem mai departe. 

A trebuit să mă opresc câteva clipe să-mi adun gândurile; faptul 


de a fi informat că sunt ținta unui asasinat și izbucnirea cu totul 
justificată a lui Zoë care urmase mă zguduiseră de-a binelea. 

— Ai spus că au existat șaptesprezece eliminări de colonii despre 
care știți voi. 

- Da, răspunse Hickory. 

- În paisprezece dintre ele coloniștii au supravieţuit, iar patru s-au 
alăturat Conclavului. Vrei să spui că acești coloniști s-au alăturat sau 
întreaga rasă? 

- Coloniștii, spuse Hickory. 

— Așadar, niciuna dintre rasele ale căror colonii au fost înlăturate 
n-a devenit membră a Conclavului. 

- Nu. Acest lucru a fost un motiv de îngrijorare chiar în interiorul 
Conclavului. Se presupunea că măcar unele dintre aceste rase ar 
accepta invitația de a intra în Conclav. Eliminările par să fi întărit 
hotărârea contrară. 

- Rasele nu sunt forțate să intre în Conclav, zise Jane de pe 
canapea. 

- Nu, replică Hickory. Pur și simplu nu li se îngăduie să se extindă 
mai departe. 

- Nu văd cum ar putea impune așa ceva, am comentat. E un 
univers mare. 

- Este, încuviință Hickory. Dar nicio rasă n-a fost dispusă să 
renunţe la administrarea coloniilor sale. Există întotdeauna o cale de 
a descoperi coloniile. 

-În afară de asta, am spus. De aceea ne-au pus să ne ascundem. 
Pentru oameni, e mai important să supraviețuiască în univers decât 
să controleze coloniile. 

- Poate, încuviință Hickory. 

- Vreau să văd fișierele acelea pe care le ai, Hickory, ceru Jane. Și 
versiunea extinsă a filmului nostru, mi se adresă mie. 

- O să trebuiască să ne ducem în laboratorul tehnologic să le 
transferăm, zise Hickory. 

- Cu cât mai repede, cu atât mai bine, am replicat. 

Jane și cu mine am sărutat-o pe Zoë de noapte bună, apoi am ieșit 
pe ușă, îndreptându-ne spre cutia neagră, cu Hickory și Dickory 
deschizând drumul. 

- De ce-ai spus ceea ce ai spus acolo înăuntru? întrebă Jane pe 
drum. 


- Ce-am spus? 

- Că n-o să permiti distrugerea coloniei. 

-În primul rând, fiica noastră era în pragul unei crize nervoase, 
gândindu-se la Hickory și Dickory străpungându-ne cu pumnale. Și 
în al doilea rând, dacă am de ales între capitulare și transformarea în 
cenușă a fiecărui bărbat, femeie și copil din colonie, știu ce-o să fac. 

- lar faci presupuneri pe baza unor informații limitate, comentă 
Jane. Trebuie să mă uit la înregistrările alea înainte de a lua orice fel 
de hotărâre în legătură cu indiferent ce. Până atunci orice alegere 
trebuie să aștepte. 

- Pot să afirm deja că o să ne învârtim mult în jurul cozii cu 
hotărârea asta, am replicat și am ridicat ochii spre stele. 

Jane îmi urmări privirea. 

- Mă întreb în jurul căreia dintre ele se rotește Huckleberry. Cred 
că poate ar fi trebuit să rămânem cu toţii acolo. Atunci ar fi fost 
problema altcuiva. Măcar pentru o vreme. 

- John, vorbi Jane. 

M-am întors. Se oprise la câțiva pași în urma mea și privea încă în 
sus. 

- Ce? am întrebat. 

Am ridicat din nou ochii. 

- Ai descoperit o constelație? 

— E o stea sus care nu era acolo înainte, arătă Jane. Aceea. 

Am mijit ochii și apoi mi-am dat seama că nu conta dacă îmi 
forțez privirea sau nu, pentru că nu știam care stele trebuiau să fie 
acolo și care nu. Apoi am văzut-o. Strălucitoare. Și în mișcare. 

- O, Doamne, am exclamat. 

Jane ţipă și se prăbuși la pământ, ținându-se de cap. Am alergat 
spre ea. Avea convulsii. Am încercat să o prind în braţe și braţul ei se 
destinse brusc, plesnindu-mă cu palma în partea laterală a capului și 
trântindu-mă cu putere pe jos. Am văzut o străfulgerare albă și mi- 
am petrecut următoarele câteva clipe incerte nemișcat, încercând să 
nu vomit. 

Hickory și Dickory mă culeseră din țărână, câte unul de fiecare 
braţ. M-am uita în jur ametit, căutând-o pe Jane. 

Nu mai era întinsă pe jos; în schimb, umbla cu furie de colo până 
colo, bolborosind ca o nebună. 

Se opri, își arcui spatele și ţipă ca o furie. Am strigat și eu, complet 


surprins. 

În cele din urmă păși spre mine. 

- O să trebuiască să te întâlnești cu ei fără mine, pentru că în clipa 
asta i-aș omorî dracului până la ultimul! 

- Ce tot vorbești? 

- Nenorocita de Uniune Colonială, răspunse Jane, și împunse 
cerul cu un deget. Aștia-s ei, și coboară acum. Aici. 

- De unde știi? 

Jane se uită în altă parte și scoase un râs ușor, straniu, pe care nu-l 
mai auzisem niciodată la ea, și speram sincer să nici nu-l mai aud. 

- Da. Bine. Îți aduci aminte când vorbeam mai demult despre 
noile mele capacități și ziceam că n-am un BrainPal? 

- Da, am răspuns. 

- Mda... Se dovedește că m-am înșelat. 


- Trebuie să spun că aș fi crezut că o să fii fericit să mă vezi, spuse 
generalul Rybicki. Toți ceilalți par să fie. 

Făcu semn către strada de dincolo de fereastră, plină de imaginea 
de dis-de-dimineaţă a locuitorilor de pe Roanoke ieșiți din minți de 
bucurie că izolarea lor se apropia de sfârșit. 

- Unde-i Sagan? 

- Trebuie să-mi spui ce naiba se petrece, generale, am replicat. 

Rybicki se uită din nou la mine. 

- Scuză-mă? Nu mai sunt comandantul tău, Perry, dar încă sunt 
superiorul tău. S-ar cuveni puțin mai mult respect. 

- Pe dracu’! Și lua-te-ar dracu’ și pe tine! N-a existat nici măcar un 
singur lucru legat de colonia asta cu care să fii cinstit, de când ne-ai 
recrutat! 

- Am fost atât de sincer cu voi pe cât am putut. 

— Atât de sincer pe cât ai putut, am repetat, și era imposibil să nu 
auzi neîncrederea din vocea mea. 

- Dă-mi voie să reformulez, zise Rybicki. Am fost atât de sincer cu 
voi pe cât mi s-a îngăduit să fiu. 

- Ne-ai minţit pe mine și pe Jane și o întreagă colonie. Ne-ai trimis 
la nenorocitul ăsta de capăt al universului și ne-ai ameninţat cu 
distrugerea din partea unui grup despre care niciunul dintre noi nu 
știa măcar că există. Ai luat coloniști instruiți pe utilaje moderne și i- 
ai silit să colonizeze o planetă cu mașini antice, pe care abia știau să 


le folosească. Dacă nu s-ar fi întâmplat ca unii dintre coloniștii noștri 
să fie menoniți, singurul lucru pe care l-ai fi găsit aici ar fi fost niște 
oase. Și pentru că n-aţi cercetat planeta asta destul de bine ca să 
aflați că are propria ei specie inteligentă, șapte dintre coloniștii mei 
au murit în ultimele trei zile. Așa încât, cu tot respectul cuvenit, 
generale, poţi să mă pupi în cur! Jane nu-i aici pentru că, dacă ar fi 
fost, tu probabil erai deja mort. Nu mă simt nici eu cu mult mai 
îndurător față de tine! 

- De acord, replică Rybicki încruntat. 

— Acum, am continuat, răspunsuri. 

- Din moment ce ai pomenit de distrugere, ai aflat despre Conclav. 
Cât de mult știi? 

- Știu ce informații ne-aţi trimis, am răspuns, omițând să 
pomenesc că mai știu și altceva. 

- Atunci știi că acesta caută cu multă energie coloniile noi și le 
nimicește. Așa cum e de așteptat, asta nu arată prea bine în ochii 
raselor care și-au văzut coloniile distruse. Uniunea Colonială a 
trecut în fruntea rezistenţei față de Conclav, iar colonia asta a jucat 
un rol important. 

- Cum? am întrebat. 

- Prin faptul că aţi rămas ascunși. Dumnezeule, Perry, sânteţi aici 
de aproape un an! Conclavul a luat-o razna căutându-vă. Și cu cât 
trec zilele în care nu vă găsește, cu atât mai puțin înspăimântător 
arată. Arată din ce în ce mai mult drept ceea ce este în realitate: cea 
mai mare schemă piramidală din univers. 

E un sistem în care câteva rase puternice speculează credulitatea 
unui grup de rase mai slabe pentru a pune mâna pe fiecare planetă 
locuibilă din cale. Am folosit această colonie ca pârghie pentru a 
desprinde din Conclav unele dintre aceste rase credule. 

Destabilizăm Conclavul înainte de a atinge masa critică și de a ne 
strivi pe noi și pe toți ceilalți împreună cu noi. 

- Și pentru asta a fost nevoie să înșelați pe toată lumea, inclusiv 
echipajul de pe Magellan? 

- Din nefericire, da. Uite: numărul oamenilor care știau despre 
asta trebuia să rămână cât mai mic cu putință. Ministrul colonizării. 
Eu. Generalul Szilard din Forţele Speciale și câțiva soldaţi aleși cu 
grijă. Am supravegheat încărcătura și am manipulat parţial selecția 
colonială. Nu este un accident că aveți menoniți aici, Perry. Și nu e un 
accident că aveţi destule mașini antice ca să vă ajute să o scoateţi la 


capăt. Este regretabil că nu v-am putut spune, și îmi pare rău că n- 
am găsit o altă cale de a face asta. Dar n-o să-mi cer scuze pentru ce- 
am făcut, pentru că a mers. 

- Și cum arată jocul ăsta acasă? Ce părere au planetele natale ale 
oamenilor noștri despre faptul că vă jucaţi cu viețile prietenilor și 
familiilor lor? 

- Nu știu, răspunse Rybicki. Existența Conclavului e un secret de 
stat, Perry. N-am spus fiecărei colonii în parte. Nu e ceva pentru care 
să trebuiască să-și facă griji deocamdată. 

- Nu crezi că o federaţie de câteva sute de alte rase din partea asta 
de spaţiu este ceva despre care cei mai mulți ar vrea să afle? am 
comentat. 

- Sunt sigur că ar vrea să afle. Și, între noi fie vorba, dacă lucrurile 
ar sta cum vreau eu, probabil că ar ști deja. Dar nu depinde de mine, 
nici de tine sau de oricare dintre noi. 

- Așa că toată lumea crede în continuare că ne-am pierdut. 

— Așa e. A doua colonie pierdută de la Roanoke. Sunteţi celebri. 

- Dar tocmai ai dat de gol jocul, am spus. Ai venit aici. Când o să 
te întorci, oamenii o să știe că suntem aici. lar oamenii mei știu 
despre Conclav. 

- De unde știu? 

- Pentru că le-am spus, am replicat, nevenindu-mi să cred. 
Vorbești serios, generale? Te așteptai să le îndrug că nu pot folosi 
nicio tehnologie mai avansată decât o combină mecanică și să nu le 
ofer niciun motiv? Aș fi fost primul mort de pe planetă. Și pentru că 
ei știu, toți cunoscutii lor din Uniunea Colonială vor ști și ei. În afară 
de cazul în care plănuiești să ne ţii izolați. În care caz, aceiași oameni 
care saltă de bucurie dincolo de fereastra aia te vor spânzura de 
picioare. 

- Nu, n-o să fiți băgaţi la loc în vizuină. Pe de altă parte, nici n-aţi 
ieșit cu totul din ea... încă. Ne aflăm aici să facem două lucruri. 
Primul este să luăm echipajul de pe Magellan. 

- Lucru pentru care fără îndoială vă vor purta recunoștință 
veșnică, deși, din câte cred eu, căpitanul Zane își vrea nava înapoi. 

- Al doilea lucru este să vă anunțăm că puteți folosi acum toate 
utilajele pe care nu le-aţi folosit. Luaţi-vă adio de la mileniul al 
doilea. Bine-aţi venit în epoca modernă. Totuși, nu puteți trimite 
mesaje înapoi în Uniunea Colonială. Există încă vreo câteva 
amănunte de pus la punct. 


- Folosirea utilajelor moderne o să ne dea de gol. 

- Așa e... 

-Îmi dai fiori. Am petrecut un an ascunzându-ne pentru ca tu să 
poti slăbi Conclavul, iar acum vrei să ne dăm de gol. Poate că mintea 
mi-e cam neclară, dar nu-mi dau seama cum masacrarea noastră de 
către Conclav ajută Uniunea Colonială. 

- Presupui că o să fiți masacrați. 

- Există o altă variantă? am întrebat. Dacă întrebăm frumos, o să 
ne lase Conclavul să ne strângem doar bagajele și să plecăm? 

- Nu asta spun, zise Rybicki. Spun că Uniunea Colonială v-a ținut 
ascunși pentru că aveam nevoie să vă ținem ascunși. Acum, avem 
nevoie să lăsăm Conclavul să afle unde sunteți. Am plănuit ceva. Și, 
odată ce scoatem la iveală mica noastră surpriză, n-o să mai aibă 
niciun rost să păstrăm secretul fie despre voi, fie despre Conclav, față 
de colonii. Pentru că până atunci Conclavul se va fi prăbușit, iar voi 
veți fi fost cheia. 

— Trebuie să-mi spui cum, am insistat. 

- Fie, răspunse Rybicki, și-mi spuse. 


- Cum te simți? am întrebat-o pe Jane, în cutia neagră. 

- Nu mai vreau să bag pumnalul în oameni, dacă asta întrebi, 
răspunse Jane și-și ciocăni fruntea cu vârful degetului, vrând să 
arate BrainPalul cuibărit în spatele ei. Încă nu sunt prea încântată în 
legătură cu ăsta. 

— Cum de n-ai știut că e acolo? 

- BrainPalurile sunt activate de la distanță. Nu l-aș fi putut porni 
singură. Nava lui Rybicki a transmis un semnal de căutare; semnalul 
a trezit BrainPalul. Acum e pornit. Ascultă, am parcurs fișierele pe 
care mi le-a dat Hickory. 

- Toate? Am întrebat. 

- Da, răspunse Jane. Am fost complet transformată și am 
BrainPalul. Mă pot întoarce la viteza de prelucrare a Forțelor 
Speciale. 

- Și? 

- Se confirmă. Hickory are filme și documentaţie din surse ale 
Conclavului, ceea ce e suspect. Dar are materiale care susțin fiecare 
caz, din surse ale obinilor, de la rasele ale căror colonii au fost 
eliminate și chiar de la Uniunea Colonială. 

- Ar putea fi toate falsificate, am spus. Ar putea fi o înșelătorie 


monumentală. 

- Nu, replică Jane. Fișierele Uniunii Coloniale au câte un segment 
de date de verificare în metatext. Le-am trecut prin BrainPal. Sunt 
autentice. 

- Cu siguranţă asta îţi trezește prețuirea pentru bătrânul Hickory, 
nu-i așa? 

- Întocmai. Nu minţea când spunea că obinii n-ar trimite chiar pe 
oricine să stea cu Zoë. Deși, din ceea ce văd din fișierele astea, 
Dickory e superiorul, dintre cei doi. 

- Iisuse! Tocmai când credeai că-l cunoști pe tip... Sau pe tipă sau 
pe creatura de sex nedefinit, ceea ce de fapt este. 

- Nu e nedefinit, preciză Jane. E amândouă. 

- Cum rămâne cu acest general Gau? Fișierele tale au ceva despre 
el? 

- Câte ceva. Doar esentialul. E din rasa vrenn, și ceea ce spune în 
înregistrarea noastră extinsă pare să fie corect: după bătălia cu kiesii, 
a început să se agite ca să creeze Conclavul. 

La început, n-a avut succes. A fost aruncat în închisoare pentru 
agitație politică. Apoi însă conducătorul vrenn a avut parte de un 
sfârșit nefericit, iar generalul a fost eliberat de următorul regim. 

Am înălțat din sprânceană. 

— Asasinat? 

- Nu. Dereglare cronică a somnului. A adormit în timp ce mânca 
și a căzut cu fața înainte în cuțitul de pe masă. I-a străpuns creierul. 
Moarte instantanee. Generalul ar fi putut probabil conduce Vrennu, 
dar s-a hotărât în schimb să încerce să constituie Conclavul. Încă nu 
conduce Vrennu. Lumea lui nici măcar n-a făcut parte dintre 
membrii fondatori ai Conclavului. 

- Când am vorbit cu Rybicki, a numit Conclavul o schemă 
piramidală. Unele rase din vârf se aleg cu beneficiile, iar cele de la 
bază nu contează nici cât negru sub unghie. 

- Poate, zise Jane. Din ceea ce am văzut în fișiere, primele colonii 
pe care le-a deschis Conclavul au fost populate de relativ puține 
rase. Dar dacă ăsta e un indiciu că unele rase se bucură de un 
avantaj, sau e vorba doar de potrivirea raselor cu planeta, n-aș putea 
să-ți spun. Chiar dacă ar fi prima variantă, nu diferă cu nimic de 
ceea ce se întâmplă aici. Colonia asta este înființată în întregime de 
cele mai vechi colonii umane, cele care au existat înainte de Uniunea 
Colonială. Din punct de vedere etnic și economic, nu seamănă câtuși 


de putin cu celelalte colonii. 

- Crezi că acest Conclav e o amenințare pentru noi? am întrebat. 

- Sigur că da. Fișierele arată limpede că, în orice situație, 
Conclavul va distruge o colonie care nu capitulează. Modul de 
operare e întotdeauna același: umple cerul cu nave spaţiale și pune 
pe fiecare să tragă asupra coloniei. Niciorașele mari n-ar supraviețui 
la așa ceva, cu atât mai puţin o colonie. Roanoke ar fi vaporizată 
instantaneu. 

— Dar tu crezi că e un lucru probabil? am întrebat. 

- Nu știu, răspunse Jane. Am informaţii mai bune decât înainte, 
dar datele sunt încă incomplete. De aproape un an, de când suntem 
aici, ne lipsesc informații, și nu cred că vom căpăta mai multe. 
Oricum, nu de la Uniunea Colonială. Îți pot spune doar că nu am 
autorizaţia de a vedea fișierele Uniunii Coloniale pe care mi le-a dat 
Hickory. Și indiferent ce se va întâmpla, nu sunt dispusă să predau 
colonia fără luptă. l-ai spus lui Rybicki ce știm? 

- Nu, am răspuns. Și nici nu cred că ar trebui să-i spunem. Cel 
putin, nu încă. 

- N-ai încredere în el... 

- Să zicem doar că-mi fac griji. Nici Rybicki nu s-a dat peste cap să 
ne ofere nimic. L-am întrebat ce crede, dacă ne va lăsa Conclavul să 
plecăm pur și simplu de pe planeta asta dacă dorim, iar el a sugerat 
că nu. 

— Te-a mințit. 

- A preferat să răspundă altfel decât i-ar dicta onestitatea totală. 
Nu sunt sigur că e tocmai o minciună. 

- Nu pari să crezi că asta ar fi o problemă... 

- Cred că e o tactică. 

Jane surâse, constatând răsturnarea discuţiei noastre de mai 
devreme. 

- Dar îmi sugerează, de asemenea, că s-ar putea să nu fie o idee 
bună să înghițim fiecare frază pe care ne-o servește. Am mai fost 
manipulati și înainte. Nu mă îndoiesc că suntem manipulați din 
nou. 

- Vorbești ca Trujillo... 

- Aș dori să vorbesc ca Trujillo. El a pornit gândind că toate astea 
au legătură cu o gâlceavă politică pe care o avea cu ministrul 
Colonizării. În acest moment, așa ceva pare doar o ciudățenie 
adorabilă. Situaţia noastră e ca o cutie puzzle, Jane. De fiecare dată 


când cred că știu ce se petrece, apare dintr-odată alt nivel de 
complicații. Vreau doar să rezolv chestia asta afurisită. 

- Nu avem destule informaţii ca s-o rezolvăm. Toate informațiile 
lui Hickory se verifică, dar sunt vechi și nu știm dacă metodele 
Conclavului s-au schimbat, dacă își consolidează puterea sau se 
destramă. Uniunea Colonială n-a fost prea îndatoritoare cu noi, dar 
nu-mi dau seama dacă asta e din răutate sau dacă au ales ce 
informaţii să ne furnizeze ca să ne putem face treaba fără să ne fie 
distrasă atenția. Atât Conclavul, cât și Uniunea Colonială au planuri. 
Dar niciun plan nu este limpede din datele pe care le avem, iar noi 
suntem prinși la mijloc. 

— Există un cuvânt pentru asta, am comentat. Pion. 

- Al cui pion, asta-i întrebarea. 

- Cred că știu. Dă-mi voie să-ți spun ultima chichiță... 

— Îmi trec prin cap vreo zece-cincisprezece lucruri care-ar putea 
merge prost, zise Jane după ce am terminat. 

- La fel și eu. Și aș fi dispus să pariez că nu-s aceleași. 


Zece 


La o săptămână după sosirea pe cerul planetei Roanoke, CUS 
Sacajawea porni spre Phoenix, ducând cu ea o sută nouăzeci dintre 
membrii fostului echipaj de pe Magellan. Paisprezece rămaseră pe 
loc: doi se căsătoriseră între timp cu coloniști, o alta rămăsese 
însărcinată și nu voia să dea ochii cu soțul ei, unul bănuia că îl 
așteaptă un mandat de arestare dacă se întorcea pe Phoenix, iar 
ceilalți zece doriseră pur și simplu să rămână. Mai rămaseră pe loc 
încă doi: muriseră, unul de atac de cord, iar altul ca urmare a unui 
accident alcoolic cu mașinile agricole. Căpitanul Zane își luă rămas- 
bun de la toți membrii în viață ai echipajului care rămâneau, 
promise că o să găsească o cale de a le trimite plata din urmă, apoi 
dispăru cât mai repede cu putință. Era un om bun, dar nu-l 
învinovățeam pentru că voia să se întoarcă în spațiul UC. 

Când Sacajawea ajunse înapoi pe Phoenix, echipajului de pe 
Magellan nu i se permise să meargă acasă. Roanoke fusese o colonie 
în mare parte neexplorată; flora, fauna și bolile ei erau necunoscute 
și potențial letale pentru cei care nu fuseseră expuși. Întregul echipaj 
urma să rămână în carantină într-o aripă a spitalului FCA de pe 
stația Phoenix, vreme de o lună standard. Inutil să spunem că 
echipajul aproape că se răzvrăti la auzul veștii. Se ajunse la un 
compromis: echipajul de pe Magellan avea să rămână în carantină, 
dar fiecare avea permisiunea să ia legătura cu un număr mic dintre 
cei dragi, cu condiția ca aceștia să păstreze tăcerea asupra întoarcerii 
echipajului până când UC lansa în mod oficial vestea că fusese găsită 
colonia pierdută de pe Roanoke. Toată lumea, membrii echipajului și 
familiile, acceptară cu bucurie termenii. 


Inutil de spus, zvonuri despre întoarcerea echipajului de pe 
Magellan se scurseră instantaneu. Presa de știri și guvernele coloniale 
care încercară să afle mai mult fură întâmpinate cu dezmințiri 
oficiale din partea guvernului UC și cu avertismente neoficiale că 
publicarea știrilor ar duce la consecinţe negative, dramatice; 
povestea rămase oficial îngropată. Dar zvonul se răspândi printre 
familiile echipajului de pe Magellan, și de la ele la prieteni și colegi, 
iar de acolo la echipajele altor nave spaţiale, civile și militare. Istoria 
fu confirmată pe tăcute de membrii echipajului de pe Sacajawea care, 
în ciuda faptului că aterizaseră pe Roanoke și intraseră cu toții în 
contact cu echipajul de pe Magellan, nu se aflau ei înșiși în carantină. 

Uniunea Colonială nu are mulți aliați în spaţiul cunoscut, dar are 
totuși câțiva; în scurtă vreme, echipajele navelor aliate auziră și ele 
despre întoarcerea personalului de pe Magellan. Aceste echipaje 
umpleau navele și călătoreau către alte porturi, dintre care unele nu 
erau deloc prietenoase față de Uniunea Colonială, iar unele 
aparțineau unor membri ai Conclavului. Acolo, unii dintre membrii 
acestor echipaje converteau în bani lichizi informațiile lor despre 
întoarcerea echipajului de pe Magellan. Nu era niciun secret: 
Conclavul căuta colonia pierdută Roanoke; la fel, nu era niciun 
secret că era încântat să plătească pentru informații demne de 
încredere. 

Unii dintre cei care ofereau informaţii de bunăvoie erau chiar 
încurajați de către Conclav, sub forma unor sume de bani cu 
adevărat indescriptibile, pentru a descoperi exact locul în univers 
unde se aflase echipajul de pe Magellan în tot acest timp. Informația 
era greu de obținut, și de aceea recompensa era atât de inimaginabil 
de mare. Dar din întâmplare, scurtă vreme după ce Sacajawea se 
întoarse la stația Phoenix, ajutorul de navigator fu concediat pentru 
că venise beat la post. Ofițerul se găsea acum pe o listă neagră; nu 
avea să mai călătorească niciodată printre stele. Teama de sărăcie, 
plus dorința de răzbunare meschină îl făcură pe acest fost navigator 
să divulge faptul că se afla în posesia unor informații despre care 
auzise că i-ar putea interesa pe alţii, și că era dispus să le dea mai 
departe pentru o sumă care să compenseze nedreptăţile pe care le 
suferise din partea flotei spaţiale civile a Uniunii Coloniale. Obţinu 
suma; transmise coordonatele coloniei Roanoke. 

În acest fel, la numai trei zile după începutul celui de-al doilea an 
al coloniei Roanoke, o singură navă apăru pe cer, deasupra noastră. 
Era Steaua blândă, aducându-l pe generalul Gau, care îmi trimise 


complimente mie, în calitate de conducător al coloniei, și mă invită 
să ne întâlnim ca să discutăm viitorul lumii mele. Era ziua a treia a 
lunii Magellan. Potrivit estimărilor serviciilor de informații ale 
Forțelor Coloniale de Apărare, începute înainte ca „scurgerea“ să fie 
pusă la cale, generalul Gau era foarte punctual. 


- Aveţi apusuri fermecătoare aici, vorbi generalul Gau printr-un 
dispozitiv de traducere agăţat de un șnur. Soarele apusese în urmă 
cu câteva minute. 

- Am mai auzit replica asta... 

Venisem singur, lăsând-o pe Jane să ţină în frâu coloniștii plini de 
neliniște din Croatoan. Naveta generalului Gau aterizase la un 
kilometru distanţă de sat, dincolo de râu. Aici încă nu existau case. 
Lângă navetă, un detașament de soldați mă urmăriră cu privirea în 
timp ce treceam pe lângă ei. Comportamentul lor sugera că nu mă 
considera o amenințare prea mare pentru general. Aveau dreptate. 
Nu aveam nici cea mai mică intenţie să încerc să-i fac vreun rău. 
Voiam doar să văd cât de mult îl recunoșteam din versiunile lui pe 
care le văzusem în fișierele video. 

Gau făcu un gest grațios auzind răspunsul meu. 

- Scuzele mele, spuse el. Nu voiam să fiu nesincer. Apusurile 
voastre chiar sunt fermecătoare. 

- Mulţumesc. N-am niciun merit pentru ele; n-am făcut eu lumea 
asta. Dar apreciez complimentul. 

- Cu plăcere. Și sunt mulțumit să aud că guvernul vostru v-a pus 
la dispoziție informații despre eliminările noastre de colonii. A 
existat o oarecare îngrijorare că n-ar fi făcut-o. 

— Adevărat..., am comentat eu. 

- O, da. Știm cât de strict controlează fluxul informațiilor Uniunea 
Colonială. Ne făceam griji că vom sosi aici, că voi nu veți ști nimic 
despre noi — sau veți avea cunoștințe incomplete —, iar lipsa de 
informații vă va determina să faceți ceva irațional. 

- Cum ar fi: să nu predăm colonia! 

- Da. Capitularea coloniei ar fi cea mai bună conduită, după 
părerea noastră. Ai fost vreodată în armată, administrator Perry? 

- Am fost. În Forţele Coloniale de Apărare. 

Gau mă privi cercetător. 

- Nu ești verde. 

— Nu mai sunt. 


- Presupun că ai comandat trupe... 

— Am comandat. 

- Atunci știi că nu-i nicio rușine să capitulezi atunci când forțele 
tale sunt depășite numeric și ca armament, și când ai în față un 
adversar onorabil, unul care respectă comanda pe care o ai asupra 
oamenilor tăi și care te-ar trata așa cum s-ar aștepta să tratezi tu 
propriile lui trupe, dacă situaţia ar fi invers. 

- Regret să spun că, în experiența mea din FCA, numărul 
oponenților pe care i-am înfruntat și care ne-ar fi primit capitularea 
a fost relativ mic. 

- Da, bine, comentă Gau. Un rezultat al propriilor voastre politici, 
administrator Perry. Sau al politicilor FCA, pe care ai fost obligat să 
le urmezi. Voi, umanii, nu vă pricepeţi prea bine să primiți 
capitularea altor specii. 

- Aș fi dispus să fac o excepție pentru tine. 

- Mulţumesc, administrator Perry. 

Chiar și prin translator, îi puteam simți amuzamentul sec. 

- Nu cred că va fi necesar. 

— Sper să te răzgândești. 

- Eu speram că tu mi te-ai putea preda mie. Dacă ai văzut 
informațiile despre felul în care Conclavul a dirijat eliminările 
precedente, știi că, atunci când coloniile capitulează în faţa noastră, 
le onorăm sacrificiul. Nu vom face niciun rău niciunuia dintre 
oamenii tăi. 

- Am văzut cum ați dirijat lucrurile astea până acum — în cazul în 
care n-aţi aruncat în aer colonia. Dar am auzit că noi suntem un caz 
special. Aţi fost păcăliți de Uniunea Colonială în privința locului în 
care ne aflam. Am făcut Conclavul să arate ridicol. 

- Da, colonia dispărută. Vă aşteptam, știi. Ştiam când ar fi trebuit 
să facă saltul nava voastră. Urma să fiți întâmpinați de câteva nave, 
inclusiv a mea. Oamenii voștri n-ar fi apucat nici măcar să iasă din 
navă. 

- Plănuiați să distrugeti nava Magellan... 

- Nu. Nu dacă nu încerca să atace sau să înceapă colonizarea. 
Altfel, am fi escortat pur și simplu nava la distanţa de salt pentru a 
se întoarce pe Phoenix. Dar ne-ați indus în eroare, așa cum spui, și 
ne-a luat tot timpul ăsta ca să vă găsim. Ai putea spune că asta a 
făcut Conclavul să arate ridicol. Noi credem că a făcut Uniunea 
Colonială să arate disperată. Și v-am găsit. 


— A durat numai un an. 

- Și putea să dureze încă unul după acesta. Sau v-am fi putut găsi 
mâine. Era doar o problemă de când v-am fi găsit, administrator 
Perry. Nu de dacă. Și te-aș ruga să te gândești la asta: guvernul 
vostru a riscat viața ta și a tuturor membrilor coloniei ca să pună la 
cale o iluzie de sfidare la adresa noastră. 

A fost o colonizare inutilă. Mai devreme sau mai târziu v-am fi 
găsit. V-am găsit. Și iată-ne! 

— Pari iritat, generale. 

Generalul își mișcă gura într-un fel care am presupus că este un 
zâmbet. 

- Sunt iritat, recunoscu el. Am irosit timp și resurse pe care le-aș fi 
cheltuit mai bine construind Conclavul, decât căutând colonia 
voastră și parând manevre politice din partea membrilor 
Conclavului care au luat drept afront personal insolenta guvernului 
vostru. Există un grup substanțial de membri ai Conclavului ce vor 
să pedepsească guvernul vostru atacând omenirea în chiar inima ei — 
atacând direct Phoenixul! 

M-am simţit năpădit în același timp de un val de neliniște și de 
unul de ușurare. Când Gau a spus „atacând omenirea în chiar inima 
ei“, am presupus că s-a referit la Pământ; faptul că a pomenit de 
Phoenix mi-a adus aminte că singurii care se gândeau la Pământ ca 
la inima omenirii erau cei născuți acolo. În ceea ce privea restul 
universului, Phoenix era planeta de baștină a umanității. 

- Dacă e atât de puternic Conclavul vostru pe cât sugerezi, atunci 
ați putea ataca Phoenix, am spus. 

- Am putea. Și l-am distruge. Am putea nimici la fel de bine 
fiecare colonie umană, și, ca să-ți spun sincer, nu există prea multe 
rase în spațiu, din Conclav sau din afara lui, care să se plângă prea 
mult de asta. Dar o să-ți repet ceea ce le-am zis acelora din Conclav 
care vă vor dispăruți: Conclavul nu este un mecanism de cucerire! 

— Așa spui tu. 

-O spun. Acesta a fost lucrul cel mai greu pe care a trebuit să-i fac 
pe oameni să-l înțeleagă, atât în Conclav, cât și în afara lui. Imperiile 
bazate pe cuceriri nu durează, administrator Perry. 

Devin găunoase din interior, din cauza lăcomiei conducătorilor și 
a apetitului nesfârșit pentru război. Conclavul nu este un imperiu, 
iar eu nu vreau să dispară umanitatea, administrator Perry. Vreau ca 
ea să devină parte a Conclavului. lar dacă acest lucru va fi exclus, o s- 


o las în voia sa, pe lumile pe care le-a avut înainte de Conclav, și 
numai pe acelea. Dar aș prefera să vă am alături, ca pe unii dintre 
noi. Omenirea este puternică și incredibil de ingenioasă. A obținut 
un succes imens într-o perioadă scurtă de timp. Există rase care au 
călătorit printre stele vreme de mii de ani de-ai voștri și care n-au 
realizat atât de multe sau n-au înfiinţat colonii cu atâta succes. 

- Mi-am pus întrebări în legătură cu asta, am observat. Atâtea alte 
rase au fost în spațiu și au colonizat lumi de atâta vreme, și totuși noi 
a trebuit să ieșim printre stele ca să vă găsim pe oricare dintre voi. 

- Am un răspuns pentru asta. Dar îți garantez că n-o să-ţi placă. 

- Spune-mi oricum. 

- Am investit în luptă mai mult decât am investit în explorare. 

- E un răspuns destul de simplist, generale. 

- Uită-te la civilizațiile noastre. Sunt toate de aceeași mărime 
pentru că ne limităm unii pe alţii prin război. Suntem cu toții la 
același nivel de tehnologie, pentru că ne târguim, facem comerț și 
furăm unii de la alţii. Ocupăm cu toții aceeași porțiune de spațiu 
pentru că aici am început și preferăm să ne controlăm coloniile în loc 
să le lăsăm să se dezvolte fără noi. Ne luptăm pentru aceleași 
planete și numai din când în când explorăm ca să găsim altele, 
pentru care ne ciorovăim apoi ca niște animale hoitare pe un 
cadavru. Civilizatiile noastre au atins un echilibru, administrator 
Perry. Un echilibru artificial care ne face să alunecăm cu toţii spre 
entropie. Asta se întâmpla înainte ca rasa umană să ajungă în această 
parte de spațiu. Sosirea voastră a stricat acest echilibru pentru o 
vreme. Dar acum v-aţi încadrat în aceeași schemă a furtului și 
gâlcevii ca și noi toți ceilalți... 

- Nu sunt sigur de asta, am spus. 

- Chiar așa? Dă-mi voie să te întreb, administrator Perry, câte 
dintre planetele omenirii erau proaspăt descoperite? Și câte au fost 
luate pur și simplu de la alte rase? Câte planete au pierdut oamenii 
în favoarea altor rase? 

M-am întors cu gândul la ziua în care am sosit deasupra celeilalte 
planete, falsa Roanoke, și mi-am adus aminte de întrebările 
ziariștilor, care voiau să știe de la cine am luat planeta. 

Considerau de la sine înțeles că a fost luată; nu le-a trecut prin 
minte să întrebe dacă era nou descoperită. 

- Planeta asta e nouă, am spus. 

Chiar și o cultură atât de energică precum a voastră explorează 


acum mai ales din disperare. Sunteţi prizonieri în aceleași tipare 
stagnante ca și restul. Civilizaţia voastră va decădea treptat, la fel ca 
restul dintre noi. 

- lar tu crezi că ceea ce numiți Conclavul va schimba asta... 

-În orice sistem există un factor care limitează creșterea. 
Civilizaţiile noastre funcționează ca un sistem, iar factorul nostru 
limitator este războiul. Scoate acel factor și sistemul înflorește. Ne 
putem concentra asupra cooperării. Putem explora în loc să ne 
luptăm. Dacă ar fi existat un Conclav, poate că v-am fi întâlnit înainte 
ca voi să ieșiți în spaţiu și să ne găsiți. Poate că o să începem acum 
explorările și o să găsim rase noi. 

— Și ce să faceți cu ele? Există o rasă inteligentă pe această planetă. 
În afară de a mea, vreau să spun. Ne-am întâlnit într-un mod mai 
curând nefericit, și unii dintre noi au sfârșit prin a muri. A fost 
nevoie de ceva muncă din partea mea ca să-i conving să nu-i omoare 
pe toți cei pe care-i puteau găsi. Ce vei face tu, generale, când o să 
dai de o rasă nouă pe o planetă pe care o vrei pentru Conclav? 

- Nu știu, răspunse generalul Gau. 

- Poftim? 

- Ei bine, nu știu. Nu s-a întâmplat încă. Am fost ocupați să ne 
consolidăm poziţiile față de rasele pe care le cunoaștem și față de 
lumile care au fost deja explorate. N-am avut timp să explorăm. Nu 
s-a pus problema. 

— Îmi pare rău. Nu ăsta era răspunsul pe care-l aşteptam. 

- Ne aflăm într-un moment foarte delicat, administrator Perry, 
privind viitorul coloniștilor tăi. N-o să complic inutil lucrurile 
mințind. În special, nu în legătură cu ceva atât de neînsemnat pentru 
situația noastră curentă cum este o problemă ipotetică. 

— Mi-ar plăcea să cred măcar atât, generale Gau. 

— Atunci e un început. 

Mă măsură cu privirea din cap până-n picioare. 

— Ai spus că ai fost în Forţele Coloniale de Apărare. Din ceea ce 
știu despre ființele umane, asta înseamnă că nu ești originar din 
Uniunea Colonială. Ești de pe Pământ. E adevărat? 

- E adevărat. 

- Oamenii sunt cu adevărat foarte interesanti. Sunteţi singura rasă 
care a ales să-și schimbe lumea de baștină. De bunăvoie, vreau să 
spun. Nu sunteţi singurii care vă recrutați militarii de pe o singură 
lume, dar sunteți singurii care o faceți de pe o lume care nu este 


planeta voastră principală. Mă tem că noi n-am înţeles niciodată pe 
deplin relația dintre Pământ și Phoenix și a acestora cu celelalte 
colonii. N-are prea mult sens pentru noi ceilalți. Poate că într-o zi o 
să te pot convinge să-mi explici și mie. 

- Poate, am răspuns cu prudenţă. 

Gau înţelese tonul așa cum trebuia. 

— Dar nu astăzi... 

- Mă tem că nu. 

- Păcat. A fost o discuție interesantă. Am făcut treizeci și șase de 
eliminări. Aceasta este ultima. Și în toate, în afară de prima și ultima, 
conducătorii coloniilor n-au avut prea mult de spus. 

- E dificil să ai o conversaţie neprotocolară cu cineva care este gata 
să te vaporizeze dacă nu cedezi în fața cererilor sale! 

- E destul de adevărat. Dar în procesul de conducere este vorba 
măcar puţin și despre caracter. Atât de mulți dintre acești 
conducători de colonii par să ducă lipsă de așa ceva... Mă face să mă 
întreb dacă respectivele colonii au fost înființate în mod serios sau 
doar ca să vadă dacă noi avem de gând să ne impunem interdicția 
asupra lor. Deși a mai fost și acea lideră care a încercat să mă 
asasineze. 

— Evident, fără succes. 

- Nu, absolut deloc, replică Gau, și făcu semn spre soldați, care 
erau atenți, dar stăteau la o distanţă respectuoasă. Unul dintre 
soldații mei a împușcat-o înainte să apuce să mă înjunghie. Există un 
motiv pentru care țin aceste întâlniri în aer liber. 

— Prin urmare, nu doar pentru apusuri. 

- Din păcate, nu. Și, după cum îţi poți închipui, uciderea 
conducătorului coloniei a făcut ca tratativele cu adjunctul lui să fie o 
afacere încordată. Aceasta însă a fost o colonie pe care până la urmă 
am evacuat-o. În afară de conducător, n-a fost nicio vărsare de sânge. 

- Dar nu v-aţi dat înapoi de la vărsarea de sânge. Dacă refuz să 
evacuez această colonie, nu vei ezita s-o distrugi. 

- Nu, răspunse Gau. 

- Și, din câte înţeleg, niciuna dintre rasele ale căror colonii le-aţi 
înlăturat — violent sau altfel — nu s-a alăturat de atunci Conclavului. 

- E adevărat. 

- Nu s-ar spune că atrageți inimile și sufletele... 

- Expresia ta nu mi-e familiară. Dar înțeleg destul de bine. Nu, 
aceste rase n-au devenit parte a Conclavului. Este însă lipsit de 


realism să presupunem că ar face-o. N-am făcut decât să le eliminăm 
coloniile, iar ele n-au reușit să ne împiedice. Nu poti să umilești pe 
cineva în felul ăsta și să te aștepți să adopte punctul tău de vedere. 

- Ar putea deveni o ameninţare dacă s-ar uni. 

- Sunt la curent cu faptul că Uniunea voastră Colonială încearcă să 
realizeze așa ceva. Nu se întâmplă prea multe acum, cu care să nu 
fim la curent, administrator Perry, inclusiv asta. 

Dar Uniunea Colonială a încercat așa ceva și mai înainte; a ajutat 
la crearea unui Contra-Conclav, în timp ce noi eram abia în formare. 
N-a mers atunci. Nu suntem convinși că va merge acum. 

- Te-ai putea înșela. 

— Aș putea. Vom vedea. Între timp totuși, trebuie să mă întorc la 
ale noastre. Administrator Perry, îţi cer să-mi predai colonia. Dacă o 
vei face, îi vom ajuta pe coloniști să se întoarcă în siguranţă pe 
lumile lor de baștină. Sau puteţi alege să deveniți parte a 
Conclavului, independent de guvernul vostru. Sau puteți să refuzaţi 
și veți fi distruși. 

- Dă-mi voie să-ți fac eu o contraofertă. Lasă colonia asta în pace. 
Trimite o sondă automată la flota ta, care știu că se află la distanța de 
salt și gata să sosească. Spune-i să rămână pe loc. Adună-ţi soldaţii 
acolo, întoarce-te la nava ta și pleacă. Prefă-te că nu ne-ai găsit 
niciodată. Lasă-ne în pace! 

- E prea târziu pentru asta, răspunse generalul Gau. 

- Mi-am închipuit că o să fie. Dar vreau să-ți aduci aminte că ţi-am 
făcut oferta. 

Gau mă privi tăcut pentru câteva clipe lungi. 

- Bănuiesc că știu ce-o să răspunzi la oferta mea, administrator 
Perry. Înainte de a vorbi, dă-mi voie să te implor să te mai gândești. 
Adu-ţi aminte că ai de ales aici, cu adevărat. Știu că Uniunea 
Colonială ţi-a dat ordine, dar amintește-ți că poți fi condus de 
propria conștiință. Uniunea Colonială este guvernul omenirii, dar 
omenirea înseamnă mai mult decât Uniunea Colonială. lar tu nu 
pari să fii omul care să se lase împins să facă ceva, de către mine, de 
către Uniunea Colonială sau de către oricine altcineva. 

- Dacă tu crezi că sunt încăpățânat, ar trebui s-o cunoști pe 
nevastă-mea! 

- Mi-ar plăcea asta. Cred că mi-ar plăcea foarte mult. 

- Mie mi-ar plăcea să spun că ai dreptate. Mi-ar plăcea să spun că 
nu mă las împins să fac ceva. Bănuiesc însă că aș putea fi împins. Sau 


poate că mi se pot impune lucruri la care nu rezist. Acesta este unul 
dintre acele momente. Chiar acum, generale, n-am nicio opțiune, în 
afară de una pe care n-ar trebui să ţi-o ofer. Și asta este acea de a-ti 
cere să pleci acum, înainte de a-ți chema flota, și să lași Roanoke să 
rămână pierdută. Te rog, gândește-te la asta. 

- Nu pot. Îmi pare rău. 

- Nu pot preda această colonie. Fă ce vrei, generale. 

Gau se uită în spate, către unul dintre soldații lui, și-i dădu un 
semnal. 

— Cât o să dureze? 

- Nu prea mult. 

Avea dreptate. În câteva minute sosiră primele nave, stele noi pe 
cer. După mai puţin de zece minute, sosiseră toate. 

— Atât de multe... 

Aveam lacrimi în ochi. Generalul Gau observă. 

— Îți voi lăsa timp să te întorci în colonia ta, administrator Perry. Și 
îți promit că va fi rapid și fără durere. Fii puternic pentru oamenii 
tăi. 

- Nu plâng pentru oamenii mei, generale. 

Generalul mă privi fix, apoi ridică ochii la timp ca să vadă prima 
dintre navele flotei sale explodând. 


Totul este posibil, dacă ai timp și voință. 

Uniunea Colonială avea cu siguranță voința de a distruge flota 
Conclavului. Existenţa flotei era o ameninţare intolerabilă; Uniunea 
Colonială se hotărî să o distrugă de îndată ce află de existența ei. 

Nu exista nici cea mai mică șansă ca Uniunea Colonială să poată 
distruge flota într-o bătălie directă; cu patru sute douăsprezece nave 
de luptă și echivalentele lor, era mai mare decât toată flota FCA. 
Flota Conclavului se aduna în întregime numai când elimina colonii, 
așa că exista posibilitatea de a ataca fiecare navă separat. Dar asta ar 
fi fost la fel de zadarnic; fiecare navă putea fi înlocuită în flotă de 
către guvernul ei, și însemna că Uniunea Colonială ar căuta lupta cu 
fiecare dintre mai mult de patru sute de rase din Conclav, dintre care 
multe nu reprezentau o amenințare reală pentru UC. 

Dar Uniunea Colonială voia să facă mai mult decât să distrugă 
flota Conclavului. Voia să umilească și să destabilizeze Conclavul; să 
lovească în inima misiunii și a credibilității acestuia. Credibilitatea 
Conclavului venea din mărimea sa și din capacitatea de a-și impune 


interdicția asupra colonizării. Uniunea Colonială avea nevoie să dea 
o lovitură Conclavului în așa fel încât să neutralizeze avantajul 
mărimii și să transforme interdicţia într-o bătaie de joc. Trebuia să 
dea o lovitură Conclavului exact în momentul în care acesta își arăta 
puterea: când încerca să elimine o colonie. Una dintre coloniile 
noastre. 

Numai că Uniunea Colonială nu avea colonii noi amenințate de 
Conclav. Cea mai recentă colonie nouă, Everest, apăruse la numai 
câteva săptămâni înainte de interdicția Conclavului. Nu era sub 
amenințare. Trebuia înființată o altă colonie. 

Atunci intră în scenă Manfred Trujillo și cruciada lui pentru 
colonizare. Departamentul Colonizării nu-l băgase în seamă vreme 
de ani întregi, și nu doar pentru că ministrul colonizării îl detesta la 
culme. Se înțelesese de mult că cea mai bună metodă de a păstra o 
planetă era să ajungi să ai atât de mulți oameni pe ea, încât să fie 
imposibil să-i omori pe toţi eficient. Era nevoie de populaţiile 
coloniale pentru a face mai mulți coloniști, nu mai multe colonii. 
Acestea puteau fi înființate cu surplusul de populație de pe Pământ. 
Dacă n-ar fi fost apariția Conclavului, Trujillo ar fi putut face 
campanii pentru colonizare până la moarte și n-ar fi ajuns nicăieri. 

Acum însă campania lui Trujillo deveni folositoare. Uniunea 
Colonială ţinuse secret Conclavul față de colonii, la fel ca și multe 
alte lucruri. Mai devreme sau mai târziu totuși, avea să fie nevoie să 
aducă la cunoștința coloniilor existenţa lui; Conclavul era pur și 
simplu prea mare ca să fie ignorat. Uniunea Colonială voia să 
consacre Conclavul ca fiind dușmanul, în termeni absolut siguri. 
Voia de asemenea să implice coloniile în lupta împotriva 
Conclavului. 

Din cauză că Forţele Coloniale de Apărare erau alcătuite din 
recruți de pe Pământ — și pentru că Uniunea Colonială încuraja 
coloniile să se concentreze în principal asupra politicii și 
problemelor lor locale, mai curând decât asupra preocupărilor 
întregii Uniuni Coloniale —, coloniștii se gândeau rareori la orice 
lucru care nu privea propria lor planetă. Dar, prin ocuparea planetei 
Roanoke cu coloniști de pe zece dintre cele mai populate planete 
umane, Roanoke urma să devină preocuparea directă a mai mult de 
jumătate din populaţia Uniunii Coloniale, la fel ca lupta ei împotriva 
Conclavului. Una peste alta, o soluție potenţial simplă la o mulțime 
de probleme. 

Trujillo fu informat că inițiativa lui a fost aprobată; apoi aceasta îi 


fu luată. Asta era din cauză că ministrul Bell îl detesta la culme. Dar 
servea de asemenea scopului de a-l elimina din lanțul de comandă. 
Trujillo era prea deștept ca să nu revină în vârf dacă i se creau 
condiţiile. Ajuta și la crearea unui subtext politic care asmuţea 
coloniile fondatoare una împotriva celeilalte, pentru o funcție de 
conducere; acest lucru distrăgea atenţia de la ceea ce plănuia cu 
adevărat Uniunea Colonială pentru colonie. 

Adaugă și doi conducători aduși în ultima clipă și nimeni din 
structura de comandă a coloniei Roanoke nu poate să aibă 
informaţiile necesare ca să dea peste cap planul Uniunii Coloniale: 
acela de a obține timpul necesar și ocazia de a distruge flota 
Conclavului. Timp creat de ascunderea coloniei Roanoke. 

Căci timpul era critic... Atunci când Uniunea Colonială își pusese 
la cale planul, era prea devreme să fie aplicat. Chiar dacă Uniunea 
Colonială ar fi putut face o mișcare împotriva Conclavului, alte rase 
ale căror colonii erau amenințate de Conclav n-ar fi venit pe urmele 
UC. Uniunea Colonială avea nevoie de timp pentru a-și crea un grup 
de aliați. Calea cea mai bună de a face asta, s-a hotărât, ar fi să le lase 
să-și piardă ele coloniile mai întâi. Aceste rase, avându-și coloniile 
amputate, ar privi colonia ascunsă Roanoke ca pe o dovadă că până 
și puternicul Conclav putea fi dus de nas, ceea ce ar îmbunătăți 
poziția Uniunii Coloniale printre ele și ar cultiva aliații potenţiali 
pentru când urma să sosească momentul potrivit. 

Roanoke era un simbol și pentru unii dintre membrii cei mai 
nemulțumiți ai Conclavului, care vedeau povara marilor lui proiecte 
coborând asupra lor fără beneficiile imediate pe care speraseră să le 
câștige. Dacă umanii puteau sfida Conclavul și puteau scăpa cu fața 
curată, ce valoare mai avea apartenenţa la Conclav? Fiecare zi în care 
Roanoke rămânea ascunsă era o zi în care acești membri mai puțin 
importanți ai Conclavului fierbeau în propria lor nemulțumire față 
de organizația căreia îi cedaseră suveranitatea. 

În principal totuși, Uniunea Colonială avea nevoie de timp pentru 
un cu totul alt motiv. Avea nevoie de timp pentru a identifica toate 
cele patru sute douăsprezece nave care alcătuiau flota Conclavului. 
Avea nevoie de timp pentru a descoperi unde se aflau aceste nave 
atunci când flota nu pornea la luptă. Avea nevoie de timp pentru a 
amplasa un soldat gameran al Forţelor Speciale, exact ca 
locotenentul Stross, în zona generală a fiecăreia dintre aceste nave. 
Ca și Stross, fiecare dintre respectivii membri ai Forțelor Speciale era 
adaptat la rigorile spațiului. Ca și Stross, fiecare dintre ei era 


acoperit cu nano-camuflajul incorporat, care îi permitea să se 
apropie și chiar să se fixeze de aceste nave, nevăzut, vreme de zile 
sau poate de săptămâni. Spre deosebire de Stross, fiecare dintre 
acești soldați ai Forțelor Speciale purta o bombă mică, dar puternică, 
în care poate zece grame și ceva de antimaterie fin granulată erau 
suspendate în vid. 

Când Sacajawea se întoarse cu echipajul de pe Magellan, gameranii 
se pregătiră pentru sarcina lor. Se ascunseră, tăcuți și invizibili, în 
carcasele aparatelor spaţiale care reprezentau ținta lor și plecară cu 
ele când acestea se adunară la punctul de întâlnire asupra căruia 
conveniseră, pregătindu-se pentru încă o intrare impresionantă 
deasupra unei lumi pline de coloniști îngroziți. Când sonda 
automată de salt de pe Steaua Blândă apăru în spațiu, gameranii își 
plasară bombele cu multă delicateţe pe carcasele respectivelor nave 
și apoi pur și simplu se îndepărtară plutind de ele înainte ca navele 
să-și facă saltul. Nu voiau să fie prin preajmă când bombele acelea 
explodau. 

Nu aveau nevoie să fie. Bombele erau declanșate de la distanță de 
către locotenentul Stross, care, postat la o depărtare sigură, testă 
bombele ca să se asigure că erau toate prezente și active, apoi le 
detonă într-o secvenţă determinată de el, menită să aibă cel mai 
mare impact estetic. Stross era un tip excentric. 

Bombele, în momentul când erau declanșate, aruncau antimateria 
ca un foc de pușcă spre carcasele navelor spațiale, împrăștiind-o pe o 
suprafață mare, pentru a asigura cea mai eficientă anihilare dintre 
materie și antimaterie. Funcţiona minunat și teribil. 

O mare parte din toate astea am aflat-o mult mai târziu, în alte 
împrejurări. Dar chiar și în acel moment, alături de generalul Gau, 
știam atâta lucru: Roanoke nu fusese niciodată o colonie în 
adevăratul sens al cuvântului. Scopul ei nu fusese niciodată de a da 
oamenilor încă o casă, sau de a mări întinderea ocupată de noi în 
univers. Exista ca un simbol al sfidării, ca un generator de timp și ca 
o momeală menită să atragă o ființă care visa să schimbe universul, 
și să distrugă acel vis sub ochii acelei ființe. 

Așa cum am spus, totul este posibil, dacă ai timp și voință. Aveam 
timpul. Aveam voința. 


Generalul Gau stătea cu ochii ațintiți la flota lui care exploda fără 
zgomot, dar cu strălucire. In spatele nostru, soldaţii săi scoteau 


țipete oribile, năuciți și îngroziți de ceea ce vedeau. 

- Ştiai, vorbi Gau în șoaptă. Nu-și lua ochii de la cer. 

- Ştiam. Și am încercat să te avertizez, generale! Te-am rugat să nu 
chemi flota. 

- Așa ai făcut. Nu-mi pot închipui de ce te-au lăsat șefii tăi... 

- Nu m-au lăsat. 

Gau se întoarse atunci spre mine, cu un chip pe care nu-l puteam 
citi, dar care simțeam că exprima o oroare profundă și totuși, chiar și 
acum, curiozitate. 

— Tu m-ai avertizat. Din proprie inițiativă. 

- Da. 

- De ce-ai fi făcut asta? întrebă Gau. 

- Nu sunt prea sigur, am recunoscut. De ce te-ai hotărât tu să 
încerci să muti coloniștii în loc să-i ucizi? 

- Așa este moral să fac. 

- Poate de aceea am făcut-o, am spus, uitându-mă în sus, unde 
exploziile își continuau spectacolul strălucitor. Sau poate că n-am 
vrut sângele tuturor acestor ființe pe mâinile mele. 

- Hotărârea nu-ți aparținea. Trebuie să cred asta. 

- Nu-mi aparținea. Dar asta nu contează. 

În cele din urmă, exploziile încetară. 

- Nava ta a fost cruțată, generale Gau. 

- Cruțată, repetă el. De ce? 

- Pentru că acesta a fost planul. Nava ta, și numai a ta. Ai trecere 
liberă de pe Roanoke până la distanţa de salt, înapoi în propriul tău 
teritoriu, dar trebuie să pleci acum. Această garanție de liberă trecere 
expiră într-o oră, în afară de cazul în care ești pe drum. Imi pare rău, 
dar nu cunosc echivalentul tău de timp. E suficient să spun că ar 
trebui să te grăbești, generale. 

Gau se întoarse și răcni la unul dintre soldații săi, și apoi răcni din 
nou când îi deveni limpede că aceștia nu erau atenți. 

Unul se apropie; își acoperi translatorul și vorbi ceva în propria lor 
limbă. Soldatul alergă înapoi spre ceilalți, strigând în timp ce se 
îndepărta. 

Generalul se îndreptă din nou spre mine. 

- Asta o să facă lucrurile dificile... 

- Cu tot respectul cuvenit, generale, cred că aceasta a fost intenția. 

- Nu. Nu înţelegi. Ti-am spus că există unii în Conclav care vor să 


distrugă omenirea. Să vă anihileze pe toți, așa cum mi-ati anihilat 
voi acum flota. Va fi mai greu, în condiţiile de față, să-i opresc. Fac 
parte din Conclav. Dar încă au propriile lor nave și propriile lor 
guverne. Nu știu ce se va întâmpla acum. Nu știu dacă îi pot 
controla după ceea ce s-a întâmplat. Nu știu dacă mă vor mai 
asculta... 

Un detașament de soldați se apropie de general ca să-l însoțească, 
doi dintre ei îndreptându-și armele spre mine. Generalul vorbi ceva, 
pe ton răstit; armele fură coborâte. Gau făcu un pas spre mine. Mi- 
am stăpânit impulsul de a da un pas înapoi și am rămas pe poziție. 

- Privește-ți colonia, administrator Perry. Nu mai e ascunsă. 
Începând din această clipă va fi înfierată. Oamenii vor dori 
răzbunare pentru ceea ce s-a petrecut aici. Toată Uniunea Colonială 
va fi o țintă. Dar aici este locul unde s-a petrecut. 

— Te vei răzbuna, generale? am întrebat. 

- Nu, răspunse Gau. Nicio navă și nicio trupă de soldați ai 
Conclavului sub comanda mea nu se vor întoarce aici. Îți dau 
cuvântul. Tie, administrator Perry. Ai încercat să mă avertizezi. Îți 
datorez această politețe. Dar nu pot controla decât propriile mele 
nave și propriile mele trupe. 

Făcu semn către detașament. 

-În acest moment, acestea sunt trupele pe care le controlez. Și am 
sub comanda mea o singură navă. Sper să înţelegi ce-ţi spun. 

- Înţeleg. 

— Atunci rămâi cu bine, administrator Perry. Privește-ți colonia. Ai 
grijă de ea. Sper, de dragul tău, că nu va fi atât de dificil pe cât mă 
aștept eu să fie. 

Gau se întoarse și porni cu pași repezi spre navetă ca să plece. L- 
am privit plecând. 

Planul este simplu, îmi spusese generalul Rybicki. Îi distrugem flota, 
în întregime, în afară de nava lui. El se întoarce în Conclav și se luptă să 
păstreze controlul, în timp ce totul se destramă. De aceea îl lăsăm în viață, 
știi. Chiar și după asta, unii îi vor fi încă loiali. Războiul civil pe care 
membrii Conclavului îl vor purta între ei după aceea va distruge 
Conclavul. Războiul civil va slăbi capacitățile Conclavului mult mai 
eficient decât dacă generalul Gau ar muri și Conclavul s-ar desființa. Într- 
un an, Conclavul se va sfărâma în bucăți, iar Uniunea Colonială se va afla 
în situația de a culege cele mai multe dintre rămășițele mari. 

Am urmărit naveta lui Gau lansându-se, înălțându-se în noapte. 


Speram că generalul Rybicki avea dreptate. 
Nu credeam însă că va fi așa. 


Unsprezece 


Datele de la satelitul defensiv pe care Uniunea Colonială îl 
amplasase deasupra planetei Roanoke ne spuneau că roiul de 
proiectile care bombarda colonia ieșise la iveală chiar la marginea 
atmosferei și-și desfășurase efectivul de cinci rachete aproape 
instantaneu, lansând armele fără motor prin atmosfera din ce în ce 
mai densă. 

Scuturile termice de la două dintre rachete cedară în timpul 
intrării lor în atmosferă, iar acestea se prăbușiră cu o undă 
incandescentă în față, formată la impactul cu aerul. Explodară 
violent, dar nici pe departe atât de violent pe cât ar fi explodat dacă 
încărcăturile ar fi fost armate. Eșuând în sarcina lor, arseră 
inofensive în atmosfera superioară. 

Satelitul defensiv urmări celelalte trei rachete și transmise o 
avertizare de atac către colonie. Mesajul se răspândi pe fiecare dintre 
proaspăt reactivatele PDA-uri din colonie și transmise avertismentul 
că un atac era iminent. Coloniștii scăpară din mâini farfuriile cu 
mâncare, își înșfăcară copiii și se îndreptară către adăposturile 
comunitare din sat sau către adăposturile familiale de la ferme. 
Printre fermele menonite, sirenele recent instalate se tânguiră la 
marginea ogoarelor. 

Mai aproape de sat, Jane activă de la distanţă sistemul defensiv al 
coloniei, instalat în grabă după ce Roanoke primi permisiunea să 
folosească mașini moderne. Sistem defensiv era un termen prea 
pompos pentru ceea ce era apărarea; în acest caz, o serie de tunuri 
defensive terestre automate conectate între ele și două turele cu 
arme energetice la capetele opuse ale satului Croatoan. Turelele cu 


fascicul energetic puteau teoretic să distrugă rachetele care se 
năpusteau către noi, presupunând că am fi avut energia necesară să 
le încărcăm complet. N-aveam; rețeaua noastră energetică era 
alimentată de lumina solară. Era suficientă pentru consumul zilnic 
de energie al coloniei, dar jalnic de nepotrivită pentru puterea 
imensă pe care o cereau armele energetice. Fiecare dintre bateriile 
interne ale turelelor putea furniza cinci secunde de folosire la 
intensitate maximă sau cincisprezece secunde de utilizare la putere 
scăzută. Nivelul de putere scăzută ar fi putut să nu distrugă complet 
o rachetă, dar îi putea arde nucleul de navigație, deviind obiectul de 
pe traiectorie. 

Jane opri tunurile de câmp. Nu aveam nevoie de ele. Stabili apoi o 
conexiune directă cu satelitul defensiv și descărcă datele în 
BrainPalul ei la viteză maximă, ca să înțeleagă mai bine ce va trebui 
să facă cu turelele energetice. 

În timp ce Jane mărea puterea din sistemele defensive, satelitul 
stabili care dintre rachete reprezenta amenințarea cea mai urgentă 
pentru colonie și trase în ea cu propriul său fascicul de energie. 
Satelitul marcă o lovitură directă și găuri racheta; dispariția bruscă a 
calităților aerodinamice o făcu bucăţi. Satelitul tinti din nou și lovi a 
doua dintre cele trei rachete rămase, nimerindu-i motorul. Racheta 
devie cu violenţă pe cer, cu sistemele de navigație incapabile să 
compenseze avaria. Racheta se prăbuși până la urmă undeva, atât de 
departe de noi, încât nici nu ne-am mai gândit la ea. 

Satelitul defensiv, cu propriile lui celule energetice golite, fu 
incapabil să facă ceva în privința ultimei rachete; transmise datele 
privind viteza și traiectoria lui Jane, care transferă imediat datele 
către turelele energetice. Acestea intrară în funcțiune și începură 
urmărirea. 

Armele cu fascicul energetic sunt concentrate și coerente, dar 
pierd energie odată cu distanţa; Jane mări la maximum eficiența 
turelelor lăsând racheta să se mai apropie înainte de a trage. Era 
decizia corectă, pentru că racheta se dovedi incredibil de rezistentă. 
Chiar și trăgând cu ambele turele, Jane reuși doar să distrugă 
creierul rachetei, scoțându-i din funcțiune armele, motoarele și 
sistemul de navigație. Racheta muri chiar deasupra coloniei, dar 
inerția o propulsa înainte și în jos cu viteză incredibilă. 

Racheta moartă lovi pământul la un kilometru în afara satului, 
săpând o gaură înspăimântătoare în terenurile necultivate și 
împroșcând combustibil în aer, unde se aprinse. Unda de șoc a 


exploziei era doar o mică parte din ceea ce ar fi fost dacă încărcătura 
ar fi fost armată, dar fu suficientă ca să mă arunce în fund la un 
kilometru depărtare și să mă lase fără auz vreme de aproape o oră. 
Așchii din rachetă zburară cu violență în toate direcțiile, cu impulsul 
sporit de energia exploziei combustibilului. Bucățile sfâșiară 
pădurea, rupând arborii de pe Roanoke și aruncând flăcări în 
frunziș. Alte fragmente găuriră construcțiile de la fermele apropiate, 
dărâmând case și hambare și transformând vitele în pete 
însângerate, mânjite pe sol. 

O porțiune din învelișul motorului zbură sus prin aer, cobori în 
arc și căzu pe un petic de pământ dedesubtul căruia se afla 
adăpostul de curând construit al familiei Gugino. Impactul 
învelișului făcu să se prăbușească instantaneu pământul de 
deasupra adăpostului. Atât pământul cât și învelișul pătrunseră în 
adăpostul propriu-zis. 

Înăuntru se afla întreaga familie Gugino: Bruno și Natalie Gugino, 
gemenele lor în vârstă de șase ani, Maria și Katherina, și băiatul lor 
de șaptesprezece ani, Enzo. Care începuse de puțină vreme să-i facă 
din nou curte lui Zoë, cu ceva mai mult succes decât avusese înainte. 

Niciunul dintre ei nu avea să mai iasă din adăpostul acela. O 
familie întreagă dispărută într-o clipă. Era de neconceput. 

Ar fi putut fi însă cu mult, mult mai rău. 


Mi-am petrecut ora de după atac adunând rapoarte din toată 
colonia despre amploarea pagubelor, și apoi m-am îndreptat spre 
casa familiei Gugino împreună cu Savitri. Am găsit-o pe Zoë pe 
verandă, stând apatică printre cioburile de sticlă de la geamurile 
sparte ale casei. Hickory stătea lângă ea; Dickory era cu Jane la 
rămășițele adăpostului. Erau singuri la adăpost; un grup mic de 
bărbaţi stătea la o oarecare depărtare, așteptând ordinele lui Jane. 

M-am dus la Zoë și am îmbrățișat-o cu putere; ea acceptă, dar nu 
răspunse. 

— Oh, scumpa mea, am exclamat. Îmi pare atât de rău! 

- N-am nimic, tată, spuse ea, pe un ton care-i transforma cuvintele 
în minciună. 

- Știu, am răspuns, dându-i drumul. Dar tot îmi pare rău. E greu. 
Nu sunt sigur că e cel mai bun loc în care să te afli în clipa asta. 

- Nu vreau să plec. 

- Nu trebuie. Doar că nu știu dacă e bine pentru tine să vezi asta. 


— Am nevoie să fiu aici. Am nevoie să văd asta cu ochii mei. 

— În ordine. 

- Trebuia să fiu aici în seara asta, continuă Zoë și făcu semn către 
casă. Enzo mă invitase la cină. l-am zis că o să vin, apoi însă am 
pierdut socoteala timpului cu Gretchen. Tocmai voiam să-l sun ca să- 
mi cer scuze când a venit avertizarea. Ar fi trebuit să fiu aici. 

- Draga mea, nu poți să te învinovățești pentru asta. 

- Nu mă învinovățesc pentru asta. Mă bucur că n-am fost aici. 
Pentru asta mă simt prost. 

În ciuda voinței mele, am scos un râs tremurat și am îmbrățișat-o 
din nou pe Zoë. 

- Oh, Dumnezeule, Zoë... Și eu mă bucur că n-ai fost aici în seara 
asta. Și nu mă simt prost pentru asta. Îmi pare rău pentru ce s-a 
întâmplat cu Enzo și cu familia lui. Dar mă bucur că erai în siguranță 
cu noi. Nu te simți prost pentru că trăiești, scumpa mea. 

Am sărutat-o pe creștetul capului. 

- Mulţumesc, tăticule, zise Zoë. Nu părea cu totul convinsă. 

-O s-o las pe Savitri să stea cu tine cât timp mă duc să vorbesc cu 
mama ta, bine? 

Zoë râse ușor. 

- Ce, crezi că Hickory nu mă consolează destul? 

- Sunt sigur că da. Dar o să-l împrumut pentru câteva minute. În 
ordine? 

- Sigur, tată, răspunse Zoë. 

Savitri se duse și se așeză pe trepte alături de Zoë, trăgând-o într-o 
îmbrățișare. l-am făcut semn lui Hickory să vină cu mine. Își potrivi 
pasul cu al meu în timp ce mergeam. 

- Ai implantul pentru emoții pornit? am întrebat. 

- Nu. Durerea lui Zoë a devenit prea mult. 

- Deschide-l, te rog. Mi se pare mai ușor să discut cu tine când e 
pornit. 

- Cum dorești, răspunse Hickory, își deschise implantul și apoi se 
prăbuși ghemuit la pământ. 

- Ce naiba...? am exclamat și m-am oprit. 

-Îmi pare rău, vorbi Hickory, îndreptându-se. Ţi-am spus că 
emoțiile lui Zoë erau incredibil de intense. Incă mă lupt cu ele. Au 
fost emotii noi pe care nu le-am mai simțit alături de ea până acum. 
Emoţiile noi sunt mai greu de procesat. 


- Te simţi bine? 

- N-am nimic, răspunse Hickory, ridicându-se în picioare. Îmi cer 
scuze. 

- Las-o baltă. Ascultă, ați luat deja legătura cu ceilalți obini? 

- Da. Indirect, prin intermediul canalul de date al satelitului 
vostru. Abia am restabilit contactul și am furnizat un rezumat al 
evenimentelor din ultimul an. N-am oferit un raport complet. 

- De ce? am întrebat. 

Am început din nou să mergem. 

- Canalul vostru de date nu e sigur. 

- Vreti să raportați unele lucruri superiorilor voştri fără să asculte 
Uniunea Colonială. 

- Da. 

- Ce fel de lucruri? 

- Observații. Și sugestii. 

- Cu oarecare vreme în urmă mi-ai spus că obinii ar fi dispuși să 
ne ajute dacă am avea nevoie de ajutor. Oferta mai e valabilă? 

- Mai e din câte știu. Ne ceri ajutorul, maior Perry? 

- Nu încă. Am doar nevoie să știu ce opțiuni am. 

Jane ridică privirea spre mine când am ajuns la ea. 

— Nu vreau ca Zoë să stea aici, îmi zise. 

- E chiar atât de rău? am comentat. 

- Mai rău. Dacă vrei să știi, sugestia mea ar fi să scoatem carcasa 
asta de motor, să umplem adăpostul până sus cu pământ și apoi să 
ridicăm o piatră de mormânt. Încercarea de a găsi destul din ei ca să- 
i îngropăm în altă parte o să fie un exercițiu de zădărnicie. 

- lisuse! am exclamat. 

Am făcut semn din cap către învelișul motorului. 

— Știm ceva despre asta? 

Jane arătă spre Dickory, care stătea alături. 

- Dickory spune că însemnele arată că e nouri. 

— Nu-i cunosc. 

- Uniunea Colonială n-a avut aproape niciun contact cu ei. Dar 
probabil că nu e de la ei. Au o singură planetă și nu colonizează alte 
lumi. N-au niciun motiv să ne atace. 

- Fac parte din Conclav? am întrebat. 

- Nu, răspunse Dickory, apropiindu-se. Dar vând arme unora 
dintre membrii Conclavului. 


— Așadar, ar fi putut fi un atac al Conclavului. 

- E posibil, răspunse Dickory. 

— Generalul Gau a zis că n-o să ne atace, comentă Jane. 

— A mai zis și că nu crede că ar putea să-i împiedice pe alții să 
atace. 

- Nu cred că ăsta este un atac. 

Am arătat către rămășițele învelișului de motor, care încă emana 
căldură. 

— Arată ca un atac. 

- Dacă ar fi fost un atac, am fi fost cu toții morți, spuse Jane. A fost 
prea mic și prea prostește făcut ca să fie un atac autentic asupra 
coloniei. Oricine-ar fi făcut asta, a aruncat rachetele direct deasupra 
coloniei noastre, unde satelitul defensiv le putea lovi una după alta 
și ne putea trimite informații ca să le distrugem pe cele pe care el nu 
putea. Un mod prostesc de a ataca o colonie. Nu atât de stupid 
pentru a ne testa apărarea. 

- Atunci, dacă ar fi reușit totuși să distrugă colonia, asta ar fi fost 
doar un bonus, am comentat. 

- Exact. Acum, oricine a făcut asta știe ce fel de apărare folosim și 
ce capacități avem. lar noi nu știm nimic despre ei, în afară de faptul 
că nu sunt destul de proști ca să pună la cale un atac fără să știe cum 
ne apărăm. 

- Mai înseamnă și că la următorul atac nu vor fi numai cinci 
rachete. 

— Probabil că nu, conchise Jane. 

Am cercetat rămășițele. 

- Suntem prăzi ușoare, am remarcat. Aproape că n-am doborât-o 
pe asta și unii dintre oamenii noștri tot sunt morți. Avem nevoie de o 
apărare mai bună, acum. Uniunea Colonială ne-a pus o ţintă pe 
piept, acum trebuie să ne ajute să-i împiedicăm pe alții s-o lovească. 

- Mă îndoiesc că o scrisoare în cuvinte tari o să schimbe ceva. 

- Nu, am fost de acord. San Joaquin trebuie să ajungă aici peste 
vreo două zile, să lase provizii. Unul dintre noi ar trebui să se afle la 
bordul ei când se întoarce la stația Phoenix. O să fim mult mai greu 
de ignorat dacă stăm în pragul ușii cuiva. 

— Ai mai multă încredere decât mine. 

- Dacă nu căpătăm sprijin acolo, am putea avea alte posibilități, 
am spus, uitându-mă la Hickory. 


Am început să mai spun ceva, dar le-am observat pe Savitri și pe 
Zoë venind spre noi. M-am îndreptat spre ele, atent la dorinţa lui 
Jane de a nu o lăsa pe Zoë să se apropie prea mult. 

Savitri își scosese PDA-ul. 

— Ai primit niște mesaje. 

- Iisuse, Savitri! Chiar nu e momentul potrivit. Trimite-i-le mai 
departe lui Jann! 

De când Roanoke fusese redescoperită în mod oficial, Jane și cu 
mine fuseserăm contactaţi de către fiecare mijloc de comunicare 
cunoscut omului, cerșind, lingușind sau pretinzând interviuri. Cinci 
sute de asemenea cereri au sosit cu pachetul de date de pe prima 
sondă de salt oficială pe care a primit-o Roanoke. Nici Jane, nici eu 
nu aveam timpul și nici înclinația necesare pentru a ne ocupa de ele, 
dar cunoșteam pe cineva care le avea pe amândouă; și uite așa a 
devenit Jann Kranjic, în mod oficial, secretarul de presă al coloniei 
Roanoke. 

- Nu te-aș bate la cap cu o cerere de presă, spuse Savitri. E de la 
Departamentul Colonizării. E marcat „confidential“ și „extrem de 
urgent“. 

- Despre ce e vorba? am întrebat. 

- Nu știu. Nu mă lasă să-l deschid. 

Îmi întinse PDA-ul ca să-mi arate că accesul ei era blocat. 

Am închis contul ei pe PDA și l-am deschis pe al meu. Un an în 
care m-am descurcat fără PDA m-a făcut să-mi dau seama cât de 
mult mă bazam pe acest obiect înainte, dar și cât de puțin voiam să 
mă bazez pe el acum. Încă nu purtam unul cu mine, contând pe 
Savitri să mă țină la curent. 

PDA-ul îmi acceptă identificatorii biometrici și parola și deschise 
scrisoarea. 

- Nemaipomenit, am exclamat după un minut. 

- E totul în ordine? întrebă Savitri. 

- Sigur că nu. Vreau să-i spui lui Jane să termine aici cât mai 
curând posibil și să ne întâlnim în clădirea administrației, în clipa în 
care a terminat. Apoi vreau să-i găsești pe Manfred Trujillo și pe 
Jann Kranjic și să le spui să vină și ei acolo. 

- Bine, răspunse Savitri. Ce se petrece? Poţi să-mi spui? l-am 
înapoiat PDA-ul; l-a luat în mână. 

- Am fost eliberat din funcția de conducător al coloniei. Și am fost 
convocat la stația Phoenix. 


- Ei bine, ai fost eliberat din funcție numai temporar, și ăsta e un 
lucru bun, comentă Manfred Trujillo, dând mai departe PDA-ul și 
scrisoarea de pe el lui Jann Kranjic. 

Cei doi, Jane, Savitri și cu Beata, care-l însoțise pe Kranjic, erau 
înghesuiți în biroul meu, punându-i la încercare capacitatea de a ne 
cuprinde pe toți deodată. 

- Faptul că este temporar înseamnă că nu s-au hotărât deja să te 
linșeze. O să vrea să vorbească mai întâi cu tine, până la a lua o 
asemenea decizie. 

— Se pare că s-ar putea să capeți slujba mea până la urmă, 
Manfred, am spus din spatele biroului. 

Trujillo aruncă o privire spre Jane, care stătea la marginea 
biroului. 

- Cred că aș avea nevoie mai întâi să-i fac faţă ei, și nu sunt sigur 
că asta o să se întâmple. 

- N-o să păstrez slujba asta fără John, zise Jane. 

- Eşti mai mult decât capabilă s-o faci, o asigură Trujillo. Și nimeni 
n-o să ți se opună. 

- Nu-mi pun la îndoială competența. Pur și simplu n-o să păstrez 
slujba. 

Trujillo dădu din cap. 

- În orice eventualitate, nu e limpede că ar avea intenţia să te dea 
la o parte permanent, spuse el, arătând spre PDA, care se afla acum 
în mâinile Beatei. Ești chemat în fața unei comisii de anchetă. 
Vorbind ca un fost legislator, îți pot spune că scopul unei anchete 
este de obicei acela de a salva fundul cuiva, nu să ancheteze cu 
adevărat ceva. Și tot ca fost legislator, îi pot spune că Departamentul 
Colonizării are o mulțime de lucruri pentru care să-și acopere 
fundul. 

- Dar tot nu te-ar rechema dacă n-ai fi făcut ceva de care s-ar 
putea lega, observă Kranjic. 

- Frumos, Jann, vorbi Beata. Putem conta oricând pe tine pentru 
sprijin... 

- Nu spun că a făcut ceva rău, Beata, se repezi Kranjic. Jann Kranjic 
o reangajase pe Beata ca asistentă după ce fusese numit secretar de 
presă al coloniei, dar era limpede că relaţia lor personală nu se 
îmbunătățise prea mult după divorț. 

- Spun că a făcut ceva ce ei pot folosi drept scuză ca să-i pună ceva 


în spinare, să-l aducă în fața unei comisii. Și ai făcut, nu-i așa? mă 
întrebă pe mine. Când erai cu generalul Gau, i-ai oferit o cale de 
scăpare. l-ai spus să nu-și cheme flota. N-ar fi trebuit să faci asta. 

— Nu, n-ar fi trebuit. 

- Găsesc lucrul ăsta puţin cam încurcat. 

- Simțeam nevoia să pot spune că am făcut oferta. Pentru propria 
mea conștiință. 

- Lăsând la o parte chestiunile morale, continuă Trujillo, dacă 
cineva vrea să facă zarvă în legătură cu asta, te-ar putea acuza de 
trădare. Planul Uniunii Coloniale cerea aducerea aici a flotei 
Conclavului. Ai pus intenționat în pericol strategia lor. 

M-am întors spre Kranjic. 

- Vorbești cu alți ziariști. Ai auzit altceva despre asta? 

- Despre faptul că ai fi băgat la apă ca trădător? Nu, răspunse 
Kranjic. Există încă o mulțime de jurnaliști care vor să vorbească fie 
cu tine, fie cu Jane, dar e vorba numai despre noaptea în care flota 
Conclavului a fost doborâtă sau despre cum am supraviețuit aici. 
Am lăsat o mulțime dintre acești jurnaliști pe mâna lui Manfred și a 
altor membri ai consiliului. 

Poate au auzit ei câte ceva despre subiectul ăsta... 

M-am întors spre Trujillo. 

- Ei? am întrebat. 

- Nimic de genul ăsta nici aici, răspunse Trujillo. Dar știi la fel de 
bine ca oricine că cea mai mare parte din ceea ce plănuiește sau 
gândește Uniunea Colonială nu se discută niciodată în afara 
propriilor ei săli. 

- Așa că o să te condamne ca trădător pentru că nu sari în sus de 
bucurie să omori câteva sute de mii de ființe inteligente, comentă 
Savitri. Îmi aduc aminte dintr-odată de ce detest structura de putere 
a Uniunii Coloniale! 

-S-ar putea să nu fie asta, observă Jane. S-ar putea să facă din 
John un tap ispășitor, dar dacă e adevărat, asta atrage după sine 
întrebarea pentru ce fac din el un tap ispășitor. Pe de altă parte, dacă 
purtarea lui față de Gau este cercetată, Uniunea Colonială se uită la 
felul în care această purtare a afectat evenimentele. 

- Crezi că ceva n-a mers potrivit planului, i-am spus lui Jane. 

- Cred că nu cauti tapi ispășitori când planurile tale se desfășoară 
fără piedici, comentă Jane. Dacă în spatele atacului din seara asta 
este Conclavul, asta sugerează că s-a reorganizat mult mai repede 


decât se aștepta UC. 

M-am uitat din nou la Kranjic, care descifră înțelesul privirii mele. 

- Nu există nimic despre Conclav în relatările de presă pe care le- 
am văzut, pozitiv sau negativ, replică el. 

— Asta n-are niciun sens, am spus. 

Generalul Rybicki îmi zisese că o parte a planului era de a 
prezenta Conclavul coloniilor în momentul marii lui înfrângeri. 

Acum aveau momentul înfrângerii; ar fi trebuit să fie în toată 
presa. 

- Nu există absolut nimic despre Conclav? 

- Nimic în care să existe numele, răspunse Kranjic. Relatările de 
presă pe care le-am văzut pomenesc de faptul că această colonie a 
fost amenințată de un număr de rase extraterestre, ceea ce a 
determinat UC să-și pună la cale viclenia. Au pomenit și de bătălia 
de aici. Dar niciuna nu are Conclavul descris sub numele de Conclav. 

- Dar noi știm despre Conclav, zise Savitri. Toată lumea de aici știe 
despre Conclav. Când oamenii noștri trimit scrisori sau filme 
familiei și prietenilor, o să vorbească despre asta. N-o să rămână un 
secret prea multă vreme. În special după noaptea asta... 

- UC are multe căi de a manevra situația dacă vrea, îi explică 
Beata lui Savitri. Nu știm cine ne-a atacat în noaptea asta. Ar putea fi 
oricâte rase, și nimic în ceea ce privește atacul nu sugerează o alianță 
de rase. Dacă Uniunea Colonială vrea să minimalizeze ideea de 
Conclav, poate să spună pur și simplu presei că ne-a furnizat 
intenționat informații eronate pentru propria noastră protecție. Am 
fi mai dornici să avem grijă de propria noastră siguranţă, dacă am 
crede că întregul univers vrea să pună mâna pe noi. 

Savitri arătă spre mine. 

- Și întâlnirea lui cu generalul Gau a fost un soi de halucinație? 

- Este rechemat, zise Beata. Este foarte posibil ca ancheta să 
constea în a i se cere să-și revizuiască amintirile despre incident. 

- Nu mi-am dat seama că ești atât de obsedată de conspirații, i se 
adresă Savitri Beatei. 

-Îmi pare bine că mă cunoşti, spuse Beata. 

- Este posibil ca ziariștii și alții să știe despre Conclav, comentă 
Kranjic. Numai că nu prin canalele oficiale de presă. 

Iar dacă UC descurajează în mod activ jurnaliștii să vorbească 
despre asta, atunci nu e prea probabil să discute chestiunea cu noi... 

- ...pentru că toate comunicațiile noastre vin prin sondele de salt, 


termină Jane. Ceea ce înseamnă că sunt monitorizate de către 
Uniunea Colonială. 

- Exact, vorbi Kranjic. 

Mi-am adus aminte de îngrijorarea lui Hickory în legătură cu 
faptul că UC i-ar putea asculta comunicațiile cu ceilalți obini. 

După cât se părea, nu era singurul bănuitor la adresa UC. 

- Voi n-aveţi vreun cod sau ceva? l-am întreba pe Kranjic. Vreo 
metodă de a transmite ceva celorlalți jurnaliști chiar dacă sunteți 
monitorizați? 

- Vrei să scriu „șoimul zboară la miezul nopții“? întrebă Kranjic. 
Nu, n-avem un cod, și chiar dacă am fi avut, nimeni n-ar risca. Crezi 
că UC nu caută idiosincrazii semantice și tipare steganografice? 

Arătă spre Jane. 

— Am auzit zvonuri că ea a lucrat în serviciile de informații pentru 
FCA la un moment dat. Întreab-o pe ea despre asta. 

- Așadar, nu numai că nu știm ce știe UC, nici nu putem să aflăm 
ce știe UC, constată Savitri. 

- Am putea la fel de bine să fim încă pierduti... 

- Nu. Am răspuns. Putem afla. Numai că nu putem afla de aici. 

- Ah, exclamă Trujillo. Drumul tău la stația Phoenix. Crezi că poți 
afla mai multe acolo. 

- Da, am răspuns. 

- O să fii ocupat cu ancheta, mă avertiză Trujillo. N-o să ai prea 
mult timp să te pui la curent cu bârfele. 

- Tu cunoști încă oameni din guvernul Uniunii Coloniale, i-am 
spus. 

-În afară de cazul în care a avut loc o lovitură de stat, da. A trecut 
doar un an. Te pot pune în legătură cu câțiva oameni. 

- Aș prefera să vii cu mine. Așa cum ai spus, o să fiu ocupat cu o 
anchetă. Iar cei pe care-i cunoști o să vorbească mai deschis cu tine 
decât dacă vor vorbi cu mine. În special având în vedere ce credeai 
despre mine ultima oară când ai vorbit cu oricare dintre ei. 

Am aruncat o privire spre Kranjic. 

- Și tu, Jann. Cunoști încă oameni din presă. 

Beata pufni. 

— Ştie să înșire vorbe goale... Lasă-mă pe mine să vin. Cunosc 
producători și redactori — oameni care le dau replicile celor ca el. 

- Veniti amândoi, am zis, înainte ca Kranjic să apuce să se repeadă 


la Beata. Trebuie să aflăm cât mai mult posibil din cât mai multe 
surse diferite. Manfred din guvern. Voi doi, cu contactele voastre din 
presă. Jane cu Forţele Speciale. 

- Nu, replică Jane. Eu rămân aici. 

M-am oprit, serios surprins auzind asta. 

- Forțele Speciale au dus la îndeplinire atacul împotriva flotei 
Conclavului, am zis. Probabil că ei știu mai mult decât oricine 
despre consecințele lui. Am nevoie să afli, Jane. 

— Nu, răspunse Jane. 

- John, interveni Savitri, am fost atacați. Cineva chiar trebuie să 
conducă colonia cât timp ești plecat. E nevoie ca Jane să rămână aici. 
Problema era mai complicată de-atât, dar privirea fixă a lui Jane 
era neutră și lipsită de expresie. Orice s-ar fi petrecut, nu urmam să 

aflu chiar atunci. lar Savitri avea dreptate în orice caz. 

- Bine, am răspuns. Mai am și eu câțiva oameni cu care pot vorbi. 
În afară de cazul în care plănuiesc să mă ţină într-o celulă. 

- Nu crezi că cineva se va întreba de ce noi trei vom veni cu tine? 

- Nu cred, am răspuns. Am fost atacați. Eu o să fiu ocupat cu 
ancheta. Manfred, o să trebuiască să baţi pragurile ușilor unor 
oameni și să încerci să convingi UC să ne îmbunătățească apărarea, 
și încă repede. Beata se va prezenta ca ministru al culturii; pe lângă 
faptul că va vorbi cu contactele ei, o să încerce să obțină permisiunea 
pentru programe de divertisment și de educație. Avem acum 
capacitatea pentru așa ceva. Și, ca secretar de presă, Jann o să se 
ocupe să vândă povestea primului an al coloniei Roanoke. Aveţi cu 
toții motivele voastre să mergeti. 

Are vreun sens? 

- Are sens, încuviință Trujillo. 

Kranjic și Beata dădură și ei din cap. 

- Bine, am răspuns. Atunci, nava noastră trebuie să ajungă aici 
peste două zile. 

M-am ridicat în picioare ca să închei ședința. Am întins mâna 
după Jane ca s-o prind înainte să plece, dar fu prima care ieși pe ușă. 


- Unde-i Zoë? am întrebat-o pe Jane când am ajuns înapoi acasă. 
- A plecat la familia Trujillo. 

Jane stătea pe scaunul ei de pe verandă, mângâindu-l pe Babar. 

- Ea cu Gretchen și cu toți prietenii lor îl plâng pe Enzo. Probabil 


că o să rămână acolo peste noapte. 

- Cum se mai simțea? 

— A murit o persoană pe care-o iubea. E greu pentru oricine. A 
mai pierdut oameni dragi și înainte. Dar acum e prima oară când a 
fost cineva din generaţia ei. Unul dintre prieteni. 

- Și pe deasupra o primă iubire, am adăugat. Asta complică 
lucrurile. 

- Așa e. Totul e complicat acum. 

- Pentru că veni vorba, aș vrea să te întreb despre ce-a fost vorba 
acolo mai devreme. Refuzul tău de a merge la stația Phoenix. 

- A spus Savitri. E destul de rău că te pierde pe tine colonia 
pentru o anchetă și că îl iei pe Trujillo cu tine. Trebuie să fie cineva și 
aici. 

- Dar asta nu e totul. Te cunosc destul de bine ca să știu când 
ascunzi ceva. 

- Nu vreau să fiu responsabilă pentru compromiterea siguranței 
coloniei. 

- Și cum ai putea face asta? 

- Printre alte motive, data viitoare când o să-l văd pe generalul 
Szilard, o să-i rup gâtul ticălosului. Nu-i prea probabil să mă 
păstreze în continuare după asta. Atunci n-o să mai existe nicio 
conducere pentru colonia asta. 

- Ai fost întotdeauna cea practică. 

- Asta sunt, fu de acord Jane. Ceva moștenit de la Kathy, poate. 

— Poate. 

Se întâmpla rar ca Jane să vorbească direct despre Kathy; e greu să 
vorbeşti cu soțul tău despre prima lui soție, în special când ești 
făcută din ADN-ul acelei soții. Când Jane aducea vorba de Kathy era 
un indiciu că avea altele pe cap. Am rămas tăcut până când a fost 
gata să-mi spună ce se petrecea în mintea ei. 

- Visez câteodată despre ea, vorbi Jane în sfârșit. Despre Kathy. 

- Ce visezi despre ea? am întrebat. 

- Că ea și cu mine stăm de vorbă. Și ea îmi povestește cum erai 
când erai cu ea, iar eu îi povestesc cum ești cu mine. Și mai vorbim 
despre familii și despre viața noastră și fiecare despre cealaltă. lar 
când mă trezesc, nu-mi aduc aminte nimic concret despre ceea ce 
am vorbit. Doar că am vorbit. 

- Trebuie să fie frustrant. 


-Nu e. Nu chiar. Îmi place doar că stăm de vorbă. Îmi place să 
simt legătura asta cu ea. Face parte din ceea ce sunt. Mamă și soră și 
eu. Toate la un loc. Îmi place că mă vizitează. Știu că-i doar un vis. E 
frumos totuși. 

— Pariez că așa e, am spus, aducându-mi aminte de Kathy, cu care 
Jane semăna atât de mult, la fel de mult pe cât era o persoană de sine 
stătătoare. 

- Mi-ar plăcea s-o vizitez într-o zi. 

- Nu prea știu cum o să facem asta. A murit de multă vreme. 

- Nu. Vreau să zic că mi-ar plăcea să o vizitez acolo unde e acum. 
Unde e îngropată. 

- Nu prea știu nici asta cum o s-o facem. Odată ce plecăm de pe 
Pământ, nu mai avem permisiunea să ne întoarcem. 

- Eu n-am plecat niciodată de pe Pământ, comentă Jane, uitându- 
se în jos către Babar, care bătea leneș și fericit din coadă. Numai 
ADN-ul meu. 

— Nu cred că Uniunea Colonială va face deosebirea, am zâmbit eu 
la una dintre rarele glume ale lui Jane. 

— Știu că n-o s-o facă, replică Jane, cu o urmă de amărăciune în 
glas. Pământul este prea preţios ca fabrică pentru a risca să fie 
infectat de restul universului. 

Se uită cercetător la mine. 

- Nu-ţi dorești niciodată să te întorci? Ti-ai petrecut acolo cea mai 
mare parte a vieții. 

- Așa e. Dar am plecat pentru că nu mă mai ținea nimic acolo. 
Soţia mea era moartă, iar copilul crescuse mare. Nu era prea greu să- 
mi iau rămas-bun. lar acum, lucrurile de care îmi pasă sunt aici. 
Asta e lumea mea acum. 

— Este? 

Ridică ochii spre stele. 

— Îmi aduc aminte cum stăteam pe drum, când mai eram pe 
Huckleberry, întrebându-mă dacă aș putea face dintr-o altă lume 
căminul meu. Dacă aș putea face lumea asta căminul meu. 

— Poţi? am întrebat. 

- Nu încă. Totul în legătură cu lumea asta se schimbă. Fiecare motiv 
pe care am crezut că-l aveam pentru a ne afla aici s-a dovedit a fi o 
jumătate de adevăr. Îmi pasă de Roanoke. Ţin la oamenii de aici. O 
să lupt pentru ei și o să apăr Roanoke cât de bine pot, dacă se ajunge 
la asta. Dar nu e lumea mea. N-am încredere în ea. Dar tu? 


- Nu știu. Ceea ce știu totuși este că sunt îngrijorat că ancheta asta 
o să mi-o răpească. 

- Crezi că-i mai pasă cuiva de aici de ceea ce crede Uniunea 
Colonială despre cine ar trebui să conducă această colonie? 

- E posibil să nu. Dar tot ar fi dureros. 

- Hmm, se gândi Jane o clipă. Tot vreau s-o văd pe Kathy într-o zi, 
spuse ea până la urmă. 

-O să văd ce pot face. 

- Nu spune asta dacă nu vorbești serios. 

- Vorbesc serios, am răspuns, și am fost oarecum surprins că, de 
fapt, chiar vorbeam serios. Mi-ar plăcea să o întâlnești. 

Aș dori s-o fi putut întâlni înainte. 

-Şi eu. 

- Atunci s-a aranjat. Acum tot ce avem de făcut este să găsim o 
cale de a ne întoarce pe Pământ fără să ne trezim cu nava doborâtă 
de sub noi de către UC. Va trebui să mă ocup de asta. 

— Fă-o. Dar mai târziu. 

Se ridică în picioare și îmi întinse mâna. Am luat-o. Am intrat în 
casă. 


Doisprezece 


- Scuzele noastre, administrator Perry, pentru că am început 
târziu, spuse Justine Butcher, asistenta secretarului adjunct pentru 
jurisprudenţă colonială din Departamentul Colonizării. Așa cum s- 
ar putea să-ți dai seama, lucrurile au fost destul de încinse pe-aici, în 
ultima vreme. 

Îmi dădeam seama. Când Trujillo, Kranjic, Beata și cu mine am 
debarcat din naveta care ne aducea de pe nava noastră de transport 
la stația Phoenix, zumzetul general al staţiei părea să se fi triplat; 
niciunul dintre noi nu-și amintea să fi văzut vreodată stația atât de 
înțesată de soldați ai FCA și de funcționari ai UC precum părea 
acum. Orice s-ar fi petrecut, era ceva important. Cu toții ne-am uitat 
unii la alții cu înţeles, pentru că orice-ar fi fost, aproape cu siguranță 
ne implica pe noi și Roanoke într-un fel oarecare. Ne-am împrăștiat 
în direcţii diferite fără un cuvânt, către sarcinile fiecăruia dintre noi. 

- Desigur, am răspuns. Ceva în special care să provoace agitația? 

- E vorba de mai multe lucruri care se întâmplă deodată, replică 
Butcher. Dintre care niciunul nu trebuie să te preocupe în acest 
moment. 

- Înţeleg. Foarte bine. 

Butcher dădu din cap și făcu semn către ceilalți doi oameni așezați 
la masa în fața căreia stăteam în picioare. 

- Această anchetă a fost inițiată pentru a-ţi pune întrebări despre 
discuţia cu generalul Tarsem Gau din Conclav. Este o anchetă 
oficială, ceea ce înseamnă că ţi se cere să răspunzi la toate întrebările 
și la fiecare în parte cât mai sincer, mai direct și mai complet cu 
putință. Cu toate acestea, nu este un proces. Nu ai fost acuzat de 


nicio crimă. Dacă, la un moment dat în viitor, vei fi acuzat de 
vreuna, vei fi judecat de Curtea de Afaceri Coloniale a 
Departamentului Colonizării. Înțelegi? 

- Înţeleg. 

Curțile de Afaceri Coloniale ale DC erau tribunale formate doar 
din judecători, menite să lase șefii coloniilor și judecătorii lor numiți 
să ia decizii rapide, astfel încât coloniștii să poată merge mai departe 
cu colonizarea. O decizie a unei Curti AC avea putere de lege, deși 
limitată la acel caz specific. Un judecător al unei Curți AC sau un 
conducător de colonie acționând ca judecător nu se putea sustrage 
regulilor și dispozițiilor Departamentului Colonizării, dar atâta 
vreme cât DC recunoștea gama largă a situațiilor coloniale, care nu 
erau uniforme în ceea ce privește necesitățile de reglementare, aceste 
reguli și dispoziții erau surprinzător de puţine. Curtile de Afaceri 
Coloniale aveau de asemenea un singur nivel din punct de vedere 
organizațional; nu exista apel la o decizie a unei Curți de Afaceri 
Coloniale. În esenţă, un judecător al unei Curți AC putea face orice 
dorea. Nu era o situaţie legală optimă pentru un inculpat. 

- Bine, spuse Butcher și se uită la PDA. Atunci să începem. Când 
discutai cu generalul Gau, te-ai oferit mai întâi să-i primești 
capitularea, și apoi te-ai oferit să-i îngădui să plece din spaţiul 
planetei Roanoke fără nicio pagubă pentru el sau pentru flota lui. 

Ridică ochii la mine pe deasupra PDA-ului ei. 

— E corect, domnule administrator? 

- E corect. 

- Generalul Rybicki, pe care l-am convocat deja — asta era o 
noutate pentru mine, și dintr-odată am fost sigur că Rybicki nu mai 
era acum pe de-a-ntregul mulțumit că sugerase vreodată numirea 
mea în funcția de administrator colonial —, a depus mărturie în fața 
noastră că ordinele tale erau să-l reții pe Gau numai cu discuții 
lipsite de importanţă până când flota era distrusă, în care moment 
trebuia să-l informezi că numai nava lui supraviețuise atacului. 

- Da, am răspuns. 

- Foarte bine. Atunci poti începe prin a explica ce-ai gândit când 
te-ai oferit să accepti capitularea lui Gau și apoi te-ai oferit să-i lași 
flota să plece nevătămată. 

- Presupun că speram să evit vărsarea de sânge. 

- Nu ești în măsură să faci această propunere, interveni colonelul 
Bryan Berkeley, care reprezenta Forţele Coloniale de Apărare în 


comisia de anchetă. 

- Nu sunt de acord. Colonia mea se afla potențial sub atac. Eu 
sunt conducătorul coloniei. Treaba mea este să-mi păstrez colonia în 
siguranță. 

— Atacul a nimicit întreaga flotă a Conclavului, zise Berkeley. 
Colonia ta n-a fost niciodată în pericol. 

- Atacul ar fi putut eșua. Nu vreau să jignesc FCA sau Forţele 
Speciale, colonele, dar nu fiecare atac pe care-l plănuiesc reușește. 
Am fost la Coral, unde planurile FCA au eșuat jalnic și o sută de mii 
dintre oamenii noștri au murit. 

- Vrei să spui că te așteptai să nu reușim? întrebă Berkeley. 

- Spun că sunt de părere că planurile sunt planuri. Și că aveam o 
obligaţie față de colonia mea. 

— Te așteptai ca generalul Gau să se predea? întrebă cel de-al 
treilea anchetator. 

Am avut nevoie de o clipă ca să-l recunosc: generalul Laurence 
Szilard, șeful Forțelor Speciale ale FCA. 

Prezenţa lui la masă mă făcu extrem de nervos. Nu exista absolut 
niciun motiv pentru ca el, dintre toți oamenii, să se afle în comisie. 
Se afla cu câteva niveluri de birocraţie mai sus, atât decât Butcher, 
cât și decât Berkeley; a-l vedea pe el stând calm la masă — fără să fie 
nici măcar președintele comisiei — era ca și decan al colegiului la 
Universitatea Harvard. N-avea nici cel mai mic sens. Dacă el hotăra 
că trebuie să fiu zdrobit pentru că am dat peste cap o misiune 
dirijată de Forţele Speciale, chiar nu conta ceea ce credeau ceilalți 
doi membri ai comisiei despre indiferent ce; aș fi mort și îngropat. 
Cunoașterea acestui fapt îmi provoca greață. 

Acestea fiind spuse, eram de asemenea extrem de curios în 
privința lui. lată-l pe omul căruia nevasta mea voia să-i sucească 
gâtul pentru că o transformase din nou într-un soldat al Forțelor 
Speciale fără permisiunea ei și de asemenea, bănuiam eu, fără prea 
multe remușcări. O parte din mine se întreba dacă n-ar trebui să 
încerc să-i sucesc gâtul, din cavalerism pentru soția mea. Socotind 
că, în calitate de soldat al Forţelor Speciale, probabil că m-ar fi făcut 
arșice chiar și când eram soldat îmbunătăţit din punct de vedere 
genetic, mă îndoiam că puteam face mare lucru împotriva lui acum, 
că eram din nou un simplu muritor. Jane probabil că n-ar fi apreciat 
să mă aleg cu propriul meu gât sucit. 

Szilard aștepta răspunsul meu, cu chipul impasibil. 


- N-aveam niciun motiv să bănuiesc că s-ar preda, nu. 

— Dar l-ai întrebat oricum, insistă Szilard. În aparenţă pentru a 
îngădui coloniei tale să supraviețuiască. Găsesc interesant faptul că 
i-ai cerut capitularea în loc să-l implori să cruțe colonia. Dacă voiai 
pur și simplu să cruțe colonia și vieţile coloniștilor, n-ar fi fost 
aceasta conduita cea mai prudentă? Informaţiile pe care ţi le 
furnizase Uniunea Colonială despre general nu-ţi dădeau niciun 
motiv să crezi că ar fi partizanul predării... 

Atenţie, șopti o parte a creierului meu. Felul în care își formulase 
Szilard comentariul părea să sugereze că el credea că aș fi putut avea 
informaţii din alte surse. Pe care le aveam, dar părea imposibil ca el 
să afle asta. Dacă știa și eu mințeam, aș fi intrat până peste cap într-o 
mare de rahat. Decizii, decizii... 

- Ştiam despre atacul plănuit de noi. Poate că asta m-a făcut prea 
încrezător în mine. 

— Așadar, recunoști că ceea ce i-ai spus generalului Gau i-ar fi 
putut semnala că atacul nostru este iminent, accentuă Berkeley. 

- Mă îndoiesc că el a văzut în vorbele mele mai mult decât 
fanfaronada unui conducător de colonie care încearcă să-și salveze 
oamenii. 

-Cu toate acestea, poți vedea cum, din perspectiva Uniunii 
Coloniale, acțiunile tale ar fi putut periclita misiunea și siguranța nu 
numai a coloniei tale, dar și a Uniunii Coloniale, zise Butcher. 

- Acţiunile mele ar putea fi interpretate în multe feluri. Nu pot da 
crezare niciunei alte interpretări în afară de a mea. Interpretarea 
mea este aceea că am făcut ceea ce am crezut că era necesar ca să-mi 
protejez colonia și coloniștii. 

-În discuţia ta cu generalul Gau recunoști că n-ar fi trebuit să-i 
faci oferta de a-și retrage flota, vorbi Berkeley. Știai că ceea ce ofereai 
generalului era contrar dorințelor noastre, ceea ce implică destul de 
vizibil faptul că ne-am făcut cunoscute ție cunoștințele pe care le 
aveam. Dacă generalul ar fi avut prezența de spirit să-ți urmeze 
raționamentul, atacul ar fi fost evident. 

Am șovăit. Toate astea deveneau ridicole. Nu vreau să spun că nu 
m-aș fi așteptat la o condamnare rapidă în această anchetă, ci doar că 
mă așteptasem să fie puțin mai subtilă decât asta. Dar presupun că 
Butcher observase că lucrurile erau încinse și grăbite în ultima 
vreme; nu știu de ce ancheta mea ar trebui să fie altfel. 

- Nu știu ce să spun la acest șir de raționamente, am spus. Am 


făcut ceea ce am crezut că era corect să fac. 

Butcher și Berkeley schimbară o privire scurtă, piezișă. 

Obţinuseră ceea ce voiau din anchetă; din punctul lor de vedere, 
ancheta era încheiată. Mi-am concentrat privirea asupra pantofilor. 

- Ce crezi despre generalul Gau? 

Am ridicat ochii, complet surprins. Generalul Szilard stătea la 
masă, așteptând încă o dată răspunsul meu, cu calm. Butcher și 
Berkeley arătau și ei surprinși; orice-ar fi făcut Szilard, se pare că nu 
era conform scenariului. 

- Nu sunt sigur că înțeleg întrebarea. 

- Ba sigur că o întelegi, replică Szilard. Ai petrecut o perioadă 
rezonabilă de timp cu generalul Gau, și sunt sigur că ai avut timp să 
reflectezi și să speculezi asupra firii generalului, atât înainte, cât și 
după distrugerea flotei Conclavului. Având în vedere ceea ce știi 
despre el, ce crezi? 

Oh, la dracu', m-am gândit. N-aveam nicio îndoială că Szilard știa 
că eu cunosc mai multe despre generalul Gau și despre Conclav 
decât îmi dăduse mie Uniunea Colonială. De unde știa asta, era o 
problemă pe care o puteam lăsa deoparte deocamdată. Problema era 
cum să răspund la întrebare. 

Deja ai încurcat-o, m-am gândit. Era limpede că Butcher și Berkeley 
plănuiau deja să mă arunce în braţele Curţii de Afaceri Coloniale, 
unde procesul meu, indiferent de acuzaţie (presupuneam că era 
vorba de incompetenţă, deși abandonarea datoriei nu era exclusă și, 
de altfel, nici trădarea), avea să fie scurt și nu deosebit de plăcut. 
Acţionasem presupunând că prezenţa lui Szilard era modul lui de a 
se asigura că obţine rezultatul pe care-l dorește — nu putea fi 
mulțumit de ideea că eu aș fi putut să-i dau peste cap misiunea —, 
dar acum nu mai eram deloc sigur. Dintr-odată nu mai aveam niciun 
afurisit de indiciu despre ce voia cu adevărat Szilard de la această 
anchetă. Numai acela că, indiferent ce spuneam aici, se terminase 
deja cu mine. 

Ei bine, era o anchetă oficială. Asta însemna că urma să ajungă în 
arhivele Uniunii Coloniale. Așa că, ce naiba... 

- Cred că e un ins onorabil, am răspuns. 

— Poftim? exclamă Berkeley. 

— Am zis că eu cred că e un ins onorabil, am repetat. N-a încercat 
pur și simplu să distrugă Roanoke, printre altele. S-a oferit să-mi 
cruţe coloniștii sau să le îngăduie să se alăture Conclavului. Niciuna 


dintre informațiile pe care mi le-a dat Uniunea Colonială nu arăta că 
aveam aceste opțiuni. În informaţiile pe intermediul meu — se 
spunea că Gau și Conclavul anihilau pur și simplu coloniile pe care 
le descopereau. De aceea ne-am ferit de priviri vreme de un an 
întreg. 

- A spune pur și simplu că o să permită coloniștilor tăi să 
capituleze nu înseamnă că ar fi făcut așa ceva, observă Berkeley. 
Desigur, ca fost comandant în cadrul FCA înţelegi valoarea 
dezinformării și a faptului de a o transmite inamicului. 

- Nu cred că Roanoke s-ar fi calificat ca inamic. Suntem mai puțin 
de trei mii de oameni împotriva a patru sute douăsprezece nave de 
prim rang. Nu există sisteme defensive pe care le-am fi putut 
îndrepta asupra lor, și niciun avantaj militar de obținut din 
capitularea noastră, doar prin a ne distruge pur și simplu. Asta ar fi 
fost extrem de crud. 

- Nu-ţi dai seama de valoarea psihologică a cruzimii în război? 
întrebă Berkeley. 

-Îmi dau seama. Nu mi-am dat seama, din informaţiile pe care mi 
le-a dat Uniunea Colonială, că făcea parte din profilul psihologic 
personal al generalului sau din tactica lui militară. 

- Nu știi multe despre general, remarcă Butcher. 

- De acord. Și de aceea am preferat să-mi urmez propria intuiție 
asupra caracterului său. Dar îmi aduc aminte că generalul a pomenit 
de supravegherea a treizeci și șase de asemenea eliminări de colonii, 
înainte de a ajunge la Roanoke. Dacă aveți informaţii despre aceste 
incidente și despre felul în care generalul a acționat legat de aceste 
colonii, asta ar fi instructiv în ceea ce privește onoarea și poziția lui 
asupra cruzimii. Aveţi asemenea informații? 

— Avem, răspunse Butcher. Nu avem însă și libertatea de a ţi le da, 
câtă vreme ai fost înlăturat temporar din funcţia ta administrativă. 

- Înţeleg. Dar aveaţi vreuna dintre aceste informații înainte ca eu 
să fi fost lipsit de statutul meu administrativ? 

- Insinuezi că Uniunea Colonială ţi-a ascuns informaţii? întrebă 
Berkeley. 

- Nu insinuez nimic. Am pus o întrebare. lar ceea ce voiam să 
subliniez este că, în absenţa informaţiilor furnizate de către Uniunea 
Colonială, am numai propria mea judecată ca să mă îndrume sau ca 
să completeze informațiile pe care le am. 

M-am uitat direct la Szilard. 


- Potrivit judecății mele, din ceea ce știu eu despre el, generalul 
Gau este onorabil. 

Szilard cântări vorbele mele. 

- Ce-ai fi făcut, administrator Perry, dacă Gau ar fi apărut pe cerul 
vostru înainte ca Uniunea Colonială să-și termine planul de atac? 

- Întrebaţi dacă aș fi predat colonia? 

— Întreb ce-ai fi făcut, insistă Szilard. 

- Aș fi profitat de oferta lui Gau. L-aș fi lăsat să-i ducă pe 
coloniștii de pe Roanoke înapoi în Uniunea Colonială. 

- Așadar, ai fi predat colonia, zise Butcher. 

- Nu, aș fi rămas să apăr Roanoke. Bănuiesc că soția mea ar fi 
rămas cu mine. Oricine altcineva care ar fi dorit să rămână putea să 
rămână. În afară de Zoë, am gândit, deși nu-mi plăcea scena cu Zoë 
fiind târâtă de Hickory și Dickory, dând din picioare și țipând, spre 
o navă. 

- Asta-i o deosebire doar aparentă, spuse Berkeley. Nu există 
colonie fără coloniști. 

- Sunt de acord. Dar un singur colonist este de ajuns pentru o 
colonie ca să existe, iar un colonist este de ajuns ca să moară pentru 
Uniunea Colonială. Responsabilitatea mea este față de colonia mea și 
față de coloniști. Aș refuza să predau colonia Roanoke. Aș face de 
asemenea tot ce-mi stă în putere să ţin coloniștii în viață. Dintr-un 
punct de vedere practic, două mii cinci sute de coloniști nu sunt mai 
capabili să reziste unei flote întregi de nave de război decât ar fi unul 
singur. Moartea mea ar fi suficientă ca să demonstreze ceea ce UC ar 
dori ca eu să demonstrez. Dacă dumneata crezi că i-aș sili pe toți 
ceilalți coloniști de pe Roanoke să moară ca să satisfacă cine știe ce 
contabilitate secretă cu privire la ce anume definește distrugerea 
unei colonii, colonele Berkeley, atunci ești un neghiob nenorocit! 

Berkeley arăta ca și cum ar fi fost gata să se repeadă la mine pe 
lângă masă. Szilard stătea acolo cu aceeași afurisită de privire 
insondabilă pe care o avusese în tot timpul anchetei. 

— Ei bine, vorbi Butcher, încercând să aducă ancheta din nou sub 
control. Cred că am obținut tot ce-am vrut de la tine, administrator 
Perry. Eşti liber să pleci și să aștepți concluzia anchetei noastre. Nu 
vei avea permisiunea de a pleca de pe stația Phoenix înainte de 
concluzie. Înţelegi? 

- Înţeleg. Trebuie să-mi găsesc un loc unde să stau? 

- Nu mă aştept să ia atât de mult, replică Butcher. 


— Înţelege că tot ce-am auzit este neoficial, spuse Trujillo. 

-În acest moment, nu știu dacă aș avea încredere în informațiile 
care sunt oficiale, am răspuns. 

Trujillo dădu din cap. 

— Așa e. 

- Ce-ai auzit? 

— E rău, zise el. Și se face și mai rău. 

Trujillo, Kranjic, Beata și cu mine stăteam în magazinul meu 
militar favorit, cel cu hamburgeri cu adevărat extraordinari. Cu totii 
comandaserăm câte unul; hamburgerii se răceau, nebăgațţi în seamă, 
în timp ce vorbeam în colțul cel mai retras pe care-l putuserăm găsi. 

- Definește rău, i-am cerut. 

- A fost un atac cu rachete asupra planetei Phoenix noaptea 
trecută, răspunse Trujillo. 

- Asta nu-i rău, asta-i o prostie, am replicat. Phoenix are cea mai 
avansată rețea defensivă planetară dintre toate lumile umane. N-ai 
putea face să treacă de ea o rachetă mai mare decât o bilă. 

- Așa e, zise Trujillo. Și toată lumea știe. N-a existat un atac, de 
orice amploare, împotriva Phoenixului în mai mult de o sută de ani. 
Atacul nu era menit să aibă succes. Trebuia să transmită adăpost de 
represalii. Asta-i o declarație destul de importantă. M-am gândit la 
asta în timp ce luam o înghițitură din hamburger. 

- Probabil că Phoenix n-a fost singura planetă care a avut parte de 
un atac cu rachete, am comentat. 

- Nu, răspunse Trujillo. Cei pe care-i cunosc îmi spun că toate 
coloniile au fost atacate. 

Aproape că m-am înecat. 

- Toate..., am repetat. 

- Toate, repetă și Trujillo. Coloniile statornicite n-au fost niciodată 
în pericol; rețelele lor de apărare planetară au respins atacurile. 
Unele dintre coloniile mai mici s-au ales însă cu unele pagube. 
Colonia Sedona a avut o așezare întreagă ștearsă de pe hartă. Zece 
mii de morți. 

- Ești sigur de asta? am zis. 

- La mâna a doua, răspunse Trujillo. Dar dintr-o sursă în care am 
încredere, care a vorbit cu reprezentantul de pe Sedona. Am 
încredere în sursa mea la fel de mult ca în oricine altcineva. 

M-am întors către Kranjic și Beata. 


- Se potrivește cu ce-ați auzit voi? 

- Da, răspunse Kranjic. Manfred și cu mine avem surse diferite, 
dar aud același lucru. 

Beata încuviinţă și ea din cap. 

- Dar nimic din toate astea nu e la știri, am constatat, uitându-mă 
în jos la PDA-ul de pe masă. 

ÎI ţineam deschis și activ, așteptând concluzia anchetei. 

- Nu, replică Trujillo. Uniunea a trântit capacul interdicției peste 
informaţia despre atacuri. Folosesc Legea Secretului de Stat. Ti-o 
aduci aminte... 

- Mda, am clipit, amintindu-mi de vârcolaci și de Gutierrez.Nu 
mi-a făcut prea mult bine. Mă îndoiesc că o să facă mai mult pentru 
UC. 

- Atacurile explică haosul pe care-l vedem aici, observă Trujillo. 
N-am nicio sursă din FCA - ţin totul strict secret —, dar știu că fiecare 
reprezentant al coloniilor urlă cât îl ține gura după protecţia directă 
a FCA. Navele sunt rechemate și reamplasate, dar nu sunt destule 
pentru fiecare colonie. Din ceea ce aud, FCA face o triere — hotărăște 
ce colonii pot proteja și ce colonii își pot permite să piardă. 

- Unde se încadrează Roanoke în trierea asta? am întrebat. Trujillo 
ridică din umeri. 

- Când vine vorba de asta, toată lumea vrea prioritate în apărare. 
I-am tras de limbă pe legislatorii pe care-i știu despre întărirea 
apărării de pe Roanoke. Cu toţii au spus că ar fi încântați — odată ce 
propriile lor planete erau la adăpost. 

- Nimeni nu mai vorbește despre Roanoke, spuse Beata. Toti se 
concentrează pe ceea ce se întâmplă la ei acasă. Nu pot relata asta, 
dar cu siguranță urmăresc ce se întâmplă. 

După asta ne-am concentrat asupra hamburgerilor noștri, 
cufundați în propriile gânduri. Eu eram destul de preocupat ca să 
nu observ pe cineva stând în spatele meu, până când Trujillo ridică 
ochii și se opri din mestecat. 

— Perry, îmi atrase el atenţia, și aruncă o privire semnificativă peste 
umărul meu. 

M-am întors și l-am văzut pe generalul Szilard. 

- Și mie-mi plac hamburgerii de-aici, vorbi el. M-aș alătura vouă, 
dar, având în vedere experiența soției tale, mă îndoiesc că ai fi dornic 
să mănânci la aceeași masă cu mine. 

— Acum, că pomenești de asta, generale, am replicat, ai pe de-a- 


ntregul dreptate. 

- Atunci fă câțiva pași cu mine, te rog, administrator Perry.Avem 
multe de discutat, iar timpul este scurt. 

- Bine, am răspuns. 
_ Mi-am luat tava, aruncând o privire piezișă spre comesenii mei. 
Își șterseseră cu grijă de pe chip orice expresie. Am aruncat 
conținutul tăvii în cea mai apropiată cutie de gunoi și m-am întors 
cu fața spre general. 

- Încotro? am întrebat. 

— Vino, zise Szilard. Să facem un tur. 


- lată, vorbi Szilard. 

Naveta lui personală atârna în spațiu, cu Phoenix vizibil la babord 
și stația Phoenix la tribord. Făcu un semn ca să le arate pe 
amândouă. 

- Frumoasă priveliște, nu-i așa? 

- Foarte frumoasă, am răspuns, întrebându-mă de ce naiba mă 
adusese Szilard aici. O anumită parte paranoidă a mea se întrebă 
dacă nu plănuia să deschidă trapa de acces a navetei și să mă arunce 
în spaţiu, dar nu avea costum spațial, așa că părea destul de puțin 
probabil. Pe de altă parte, era din Forţele Speciale. Poate că nu avea 
nevoie de costum spațial. 

- Nu plănuiesc să te omor, rosti Szilard. 

Am zâmbit fără să vreau. 

- Se pare că poti citi gânduri. 

- Nu ale tale. Dar pot să ghicesc destul de bine la ce te gândești. 
Liniștește-te, n-am să te omor, dacă nu pentru alt motiv, măcar 
pentru că Sagan s-ar lua după mine și m-ar omorî ea pe mine. 

- Eşti deja pe lista neagră. 

- N-am nici cea mai mică îndoială. Dar era necesar, și n-am de 
gând să-mi cer scuze. 

— Generale, de ce ne aflăm aici? 

- Ne aflăm aici pentru că îmi place priveliștea, pentru că vreau să- 
ti vorbesc deschis și pentru că naveta asta este singurul loc în care 
sunt absolut sigur că orice ți-aș spune, n-o să fie ascultat de nimeni 
altcineva în niciun fel. 

Generalul întinse mâna către panoul de control al navetei și apăsă 
un buton; imaginea planetei și a stației Phoenix dispăru și fu 


înlocuită cu o beznă lipsită de adâncime. 

- Nano-plasă, am observat. 

— Adevărat. Niciun semnal nu intră, niciunul nu iese. Ar trebui să 
știi că a fi izolat este nespus de claustrofobic pentru Forțele Speciale; 
suntem atât de obișnuiți să fim în contact permanent între noi prin 
intermediul BrainPalului încât întreruperea semnalului seamănă cu 
pierderea a oricare trei dintre simțurile noastre. 

- Știu. 

Jane îmi povestise despre misiunea în care ea și ceilalți soldați din 
Forţele Speciale îl vânaseră pe Charles Boutin; acesta născocise o 
metodă de a întrerupe semnalul BrainPalului Forțelor Speciale, 
ucigându-i pe cei mai mulți dintre ei și făcându-i pe unii dintre 
supraviețuitori să devină complet nebuni. 

Szilard dădu din cap. 

- Atunci înţelegi cât de greu este așa ceva, chiar și pentru mine. 
Sincer, n-am nici cea mai mică idee cum a reușit Sagan să renunțe 
când s-a măritat cu tine. 

- Există alte căi de a te conecta cu cineva. 

- Dacă spui tu... Faptul că sunt dispus să fac așa ceva ar trebui de 
asemenea să-ți arate cât de grav este ceea ce am să-ți spun. 

-În regulă. Sunt gata. 

- Roanoke este într-o încurcătură serioasă. Cu toții 
suntem.Uniunea Colonială a anticipat că distrugerea flotei 
Conclavului va târî Conclavul într-un război civil. Acest lucru este 
corect. În acest moment, Conclavul se destramă. Rasele loiale 
generalului Gau se zburlesc către o altă facțiune, care și-a găsit un 
conducător în persoana unui membru al rasei arris, pe nume 
Nerbros Eser. Așa cum stau lucrurile, există un singur lucru care a 
împiedicat cele două facțiuni ale Conclavului să se distrugă în 
întregime una pe cealaltă. 

— Ce anume? 

- Ceea ce Uniunea Colonială nu a anticipat. Și anume că fiecare 
rasă membră a Conclavului și-a pus acum în cap să distrugă 
Uniunea Colonială. Nu doar să îngrădească Uniunea Colonială, așa 
cum se mulțumea generalul Gau să facă. Vor s-o stârpească în 
întregime. 

- Pentru că le-am distrus flota. 

- Asta-i cauza cea mai apropiată. Uniunea Colonială a uitat că 
atacând flota, nu loveam doar Conclavul, ci și fiecare membru al 


Conclavului. Aparatele din flotă erau de multe ori navele-amiral ale 
raselor lor. N-am distrus doar o flotă, am distrus simboluri rasiale. 
Am lovit brutal, în punctul cel mai sensibil, fiecare rasă membră a 
Conclavului, Perry. N-or să ne ierte. Dar dincolo de asta, încercăm să 
folosim distrugerea flotei Conclavului ca centru de agregare pentru 
alte rase neafiliate. Încercăm să le determinăm să ne devină aliați. Iar 
membrii Conclavului au hotărât că cea mai bună metodă de a păstra 
neafiliate aceste rase este să facă un exemplu din Uniunea Colonială. 
În întregimea ei. 

- Nu pari surprins... 

- Nu sunt. Când ne-am gândit prima oară la distrugerea flotei 
Conclavului, am pus serviciul de informații al Forţelor Speciale să 
modeleze consecințele acestui fapt. Acesta a fost întotdeauna 
rezultatul cel mai probabil. 

- De ce n-au ascultat? 

- Pentru că modelele FCA spuneau Uniunii Coloniale ceea ce voia 
să audă. Și pentru că, până la urmă, Uniunea Colonială o să acorde 
mai multă greutate informațiilor generate de oameni adevăraţi decât 
informaţiilor furnizate de monștrii lui Frankenstein pe care ea îi 
creează ca să-i facă treburile murdare. 

- Cum ar fi să distrugă flota Conclavului, am precizat, aducându- 
mi aminte de locotenentul Stross. 

- Da. 

— Dacă tu credeai că ăsta o să fie rezultatul, ar fi trebuit să refuzi s- 
o faci. N-ar fi trebuit să-ți lași soldaţii să distrugă flota. 

Szilard clătină din cap. 

- Nu-i chiar atât de simplu. Dacă aș fi refuzat, aș fi fost înlocuit 
din funcția de comandant al Forțelor Speciale. Forţele Speciale nu 
sunt mai puțin ambitioase și mai puţin coruptibile decât oricare altă 
categorie de ființe umane, Perry. Îmi vin în minte trei generali 
subalterni ai mei care ar fi fericiți să-mi ia postul pentru prețul 
simplu de a urma ordine neghioabe. 

- Dar ai urmat ordine neghioabe! 

- Am urmat. Dar am făcut-o în condițiile mele. O parte dintre ele 
a fost ajutorul dat la instalarea ta și a lui Sagan în funcția de 
conducători ai coloniei Roanoke. 

— Tu m-ai instalat! 

Asta era o noutate pentru mine. 

- Păi, de fapt, eu am instalat-o pe Sagan. Tu ai făcut doar parte din 


înţelegere. A fost acceptabil pentru că nu părea prea probabil să dai 
lucrurile peste cap. 

- E plăcut să fii prețuit. 

- Ai făcut mai ușoară sugerarea lui Sagan. Ştiam că aveai o 
poveste cu generalul Rybicki. Una peste alta, erai folositor. În 
realitate însă, nici tu, nici Sagan nu erati cheia ecuatiei. Fiica voastră, 
administrator Perry, era cea care contează aici. Fiica voastră este 
motivul pentru care v-am ales pe voi doi să conduceţi Roanoke. 

Am încercat să descâlcesc toate astea. 

- Din cauza obinilor? am întrebat. 

- Din cauza obinilor, încuviință Szilard. Din cauză că obinii o 
consideră ca fiind abia ceva mai puţin ca un zeu viu, datorită 
venerației lor pentru tatăl ei adevărat, și beneficiului discutabil al 
conștiinței pe care li l-a dăruit el. 

- Mă tem că nu înțeleg; ce importanţă au obinii aici, am spus, deși 
era o minciună. 

Știam precis, dar voiam să aud de la Szilard. 

El mă îndatoră. 

- Pentru că Roanoke e condamnată fără ei, spuse el. 

Roanoke și-a îndeplinit scopul principal, acela de a fi o capcană 
pentru flota Conclavului. Acum, întreaga Uniune Colonială este 
atacată, iar UC va trebui să hotărască cum să-și împartă mai bine 
resursele defensive. 

- Suntem deja conștienți de faptul că Roanoke nu prețuiește prea 
mult în termeni de apărare. Mie și echipei mele ni s-a aruncat astăzi 
în față acest fapt. 

- O, nu. E mai rău de-atât. 

- Cum poate fi mai rău? 

-În felul următor: Roanoke e mai valoroasă moartă decât vie 
pentru Uniunea Colonială. Trebuie să înţelegi, Perry. Uniunea 
Colonială este pe cale să lupte pentru viața ei împotriva celor mai 
multe dintre rasele pe care le cunoaștem. Micul ei sistem de a recolta 
pământeni decrepiți ca soldați n-o să mai rezolve problema. O să 
aibă nevoie să recruteze trupe de pe lumile Uniunii Coloniale, și asta 
repede. Aici intervine Roanoke. În viață, Roanoke nu e decât încă o 
colonie. Moartă, e un simbol pentru cele zece lumi care i-au dat 
coloniști și pentru toate celelalte lumi din Uniunea Colonială. Când 
Roanoke moare, cetăţenii din Uniunea Colonială o să ceară să li se 
dea voie să lupte. Iar Uniunea Colonială o să-i lase. 


- Ştii sigur asta... S-a discutat. 

- Sigur că nu. N-o să fie niciodată. Dar e ceea ce se va întâmpla. 
Uniunea Colonială știe de asemenea că Roanoke e un simbol și 
pentru rasele Conclavului, locul primei lor înfrângeri. 

Este inevitabil ca înfrângerea să fie răzbunată. Uniunea Colonială 
mai știe și că, neapărând Roanoke, această răzbunare va avea loc mai 
curând, nu mai târziu. lar mai curând va fi mai bine pentru nevoile 
Uniunii Coloniale. 

- Nu înțeleg. Spui că pentru a lupta cu Conclavul, Uniunea 
Colonială are nevoie ca cetățenii ei să devină soldaţi. Și ca să-i 
motiveze să se ofere voluntari, este nevoie ca Roanoke să fie distrusă. 
Dar tu îmi spui că motivul pentru care ne-ai ales pe Jane și pe mine 
să conducem Roanoke este acela că obinii îmi venerează fiica și nu 
vor îngădui să fie distrusă colonia. 

- Nu-i chiar atât de simplu. Obinii nu vor îngădui ca fiica ta să 
moară, asta e adevărat. Ar putea să-ți apere colonia sau nu. Dar 
obinii ti-au oferit alt avantaj: cunoștințe. 

- lar m-ai pierdut. 

- Nu mai face pe prostul, Perry. E jignitor. Îmi dau seama că știi 
mai multe despre generalul Gau și despre Conclav decât ai lăsat să 
se înțeleagă în simulacrul ăsta de anchetă de azi. Știu, pentru că 
Forţele Speciale au pregătit pentru tine dosarul despre generalul 
Gau și despre Conclav, cel în care, destul de neglijent, a rămas o 
cantitate uriașă de metadate în fișiere, ca să le găsești tu. Știu de 
asemenea că paznicii obini ai fiicei tale cunosc mult mai multe 
despre Conclav decât ţi-am putut spune noi în dosar. Așa ai aflat că 
poți avea încredere în cuvântul generalului Gau. Și de aceea ai 
încercat să-l convingi să nu-și cheme flota. Știai că va fi distrusă și 
știai că el va fi compromis. 

- N-aveai cum să știi că o să caut metadatele alea. Riscai enorm 
bazându-te pe curiozitatea mea... 

- Nu chiar. Adu-ţi aminte, tu ai intrat mai mult întâmplător în 
procesul de selecție. Am lăsat acele informații ca să le găsească 
Sagan. A fost ani buni ofițer de informaţii. Ea ar fi căutat metadate în 
fișiere ca un lucru de la sine înțeles. Faptul că tu ai găsit primul 
informaţiile e lipsit de importanţă. Ar fi fost găsite oricum. Nu-mi 
folosește la nimic să las lucrurile la voia întâmplării. 

- Dar niciuna dintre informațiile găsite nu-mi slujește la nimic 
acum. Nimic din toate astea nu schimbă faptul că Roanoke e în vizor, 


iar eu nu pot face absolut nimic în privința asta. Ai fost la anchetă. O 
să mă socotesc norocos dacă o să mă lase să-i spun lui Jane în ce 
închisoare o să putrezesc. 

Szilard făcu un gest de respingere. 

- Ancheta a stabilit că ai acționat responsabil și în limita 
îndatoririlor tale. Ești liber să te întorci pe Roanoke de îndată ce tu și 
cu mine terminăm aici. 

— Îmi retrag cuvintele. N-ai fost la aceeași anchetă ca și mine! 

- Este adevărat că atât Butcher, cât și Berkeley sunt convinși cu 
desăvârșire că ești absolut incompetent. Amândoi au votat la început 
să fii trimis în fața Curţii pentru Afaceri Coloniale, unde ai fi fost 
condamnat și ai fi primit sentința cam în cinci minute. Totuși, am 
reușit să-i conving să-și schimbe votul. 

- Cum ai reușit? 

— Să spunem doar că nu rentează niciodată să ai lucruri pe care nu 
vrei să le știe alții. 

-Îi șantajezi! 

- l-am ajutat să-și dea seama că fiecare acțiune are o consecinţă, 
răspunse Szilard. Și, în deplinătatea chibzuielii lor, au preferat 
consecințele faptului de a-ți îngădui să te întorci pe Roanoke, ca 
fiind opuse consecinţelor reţinerii tale aici. Până la urmă, lor le era 
indiferent. Ei cred că o să mori dacă te întorci pe Roanoke. 

- Nu știu dacă-i învinovățesc pentru asta. 

— Ai putea foarte bine să mori. Dar, așa cum am spus, ai anumite 
avantaje. Unul dintre ele este relaţia ta cu obinii. Altul este soția ta. 
Între cele două, ai putea reuși să ajuţi Roanoke să supraviețuiască, și 
pe tine odată cu ea. 

- Dar ne întoarcem la problemă. În felul în care o spui, Uniunea 
Colonială are nevoie ca Roanoke să moară. Ajutându-mă să salvez 
Roanoke, lucrezi împotriva Uniunii Coloniale, generale. Ești un 
trădător. 

- Asta-i problema mea, nu a ta. Nu-mi fac griji că aș putea fi 
înfierat ca trădător. Îmi fac griji pentru ceea ce se întâmplă dacă 
Roanoke se prăbușește. 

- Dacă Roanoke se prăbușește, Uniunea Colonială își capătă 
soldații. 

- Și apoi va porni la război cu cele mai multe dintre rasele din 
această parte a spațiului. Și va pierde. Și pierzând, omenirea va fi 
anihilată. Toată, de la Roanoke până la ultima planetă. Chiar și 


Pământul va muri, Perry. Va fi nimicit și miliardele de acolo nu vor 
avea nici cea mai mică idee de ce mor. Nimic nu va fi salvat. 
Omenirea e în pragul genocidului. Și e un genocid pe care ni-l vom 
fi provocat singuri. În afară de cazul în care tu îl poti opri. În afară 
de cazul în care poți salva Roanoke! 

- Nu știu dacă pot să fac asta. Chiar înainte de a veni aici, Roanoke 
a fost atacată. Numai cinci rachete, dar a fost nevoie de tot ce-aveam 
ca să le împiedicăm să ne radă de pe fața planetei. Dacă un întreg 
grup de rase ale Conclavului vrea să ne facă una cu pământul, nu 
știu cum îi vom opri. 

- Trebuie să găsești o cale. 

- Tu ești generalul. Fă-o tu! 

- O fac. Dându-ţi ție responsabilitatea. Nu pot face mai mult de- 
atât, fără să-mi pierd locul în ierarhia Uniunii Coloniale. Și atunci aș 
fi lipsit de putere. Am făcut tot ce-am putut de când a apărut planul 
ăsta nebunesc de a ataca Conclavul. Te-am folosit cât de mult am 
putut, fără ca tu să știi, dar acum am depășit faza asta. Acum știi. E 
treaba ta să salvezi omenirea, Perry. 

- Nicio constrângere din partea asta... am comentat. 

- Ai făcut-o vreme de ani buni. Nu-ţi aduci aminte care ti-au zis, 
la recrutare, că este treaba Forţelor Coloniale de Apărare? „Să 
păstreze pentru omenire un loc printre stele.“ Ai făcut-o atunci. E 
nevoie s-o faci și acum. 

— Atunci, eram eu și toți ceilalți membri ai FCA. Acum, 
responsabilitatea e ceva mai concentrată. 

- Tocmai de aceea, dă-mi voie să te ajut. Din nou, și pentru ultima 
oară. Serviciul meu de informații mi-a spus că generalul Gau o să fie 
asasinat de către un membru al propriului cerc de consilieri. Cineva 
în care are încredere; ba chiar cineva pe care-l iubește. Acest asasinat 
se va petrece în cursul acestei luni. Nu avem alte informații. Nu 
avem niciun mijloc de a-l informa pe generalul Gau despre tentativa 
de asasinat, și chiar dacă am avea, nu există nicio șansă ca el să 
accepte informația ca autentică. Dacă moare Gau, atunci tot 
Conclavul se va reface în jurul lui Nerbros Eser, care plănuiește să 
distrugă Uniunea Colonială. Dacă Nerbros Eser preia puterea, totul 
s-a terminat. Uniunea Colonială va cădea. Omenirea moare. 

- Ce-ar trebui să fac cu informaţia asta? 

- Găseşte o cale de a o folosi. Și găsește-o repede. Apoi, fii gata 
pentru orice s-ar întâmpla după aceea. Și încă un lucru, Perry. 


Spune-i lui Sagan că, deși nu-mi cer scuze pentru că i-am amplificat 
calitățile, regret că a fost nevoie. Anunt-o și că bănuiesc că nu și-a 
explorat încă întreaga amploare a capacităților sale. Spune-i că 
BrainPalul ei îi oferă gama completă de funcții de comandă. 
Folosește aceste cuvinte, te rog. 

- Ce înseamnă în cazul ăsta „gama completă de funcții de 
comandă“? 

- Sagan îţi poate explica dacă dorește. 

Planeta și stația Phoenix reapărură la ferestre. 

— Acum e timpul să te întorci pe Roanoke, administrator Perry. Ai 
fost plecat prea multă vreme, și ai multe treburi de făcut. E vremea 
să te apuci de ele, aș zice. 


Treisprezece 


În afară de Roanoke, colonia Everest era cea mai tânără colonie 
umană, înființată chiar înainte de avertismentul dat de Conclav 
celorlalte rase să nu mai colonizeze alte lumi. Ca și Roanoke, 
apărarea Everestului era modestă: doi sateliți defensivi și trei turele 
energetice, câte trei pentru fiecare dintre cele două așezări, și un 
crucișător FCA pe orbită. Când a fost lovit Everestul, Des Moines era 
postat deasupra așezărilor. O navă bună și un echipaj bun, dar Des 
Moines nu era de-ajuns ca să se opună celor șase nave arrisiene care 
făcură saltul cu precizie temerară în spațiul coloniei Everest, trăgând 
cu rachete în Des Moines și în sateliții defensivi în timp ce se 
apropiau. Des Moines fu retezat pe lungime și își începu lunga 
prăbușire către suprafața planetei Everest; sateliții defensivi fură 
transformați într-o mulțime de rămășițe plutitoare. 

Cu apărarea planetei prăbușită, navele arrisiene pârjoliră pe 
îndelete, de pe orbită, așezările Everestului, trimițând pe urmă o 
companie care să ucidă coloniștii rămași. La sfârșit, cinci mii opt sute 
de coloniști de pe Everest erau morți. Arrisienii nu lăsară în urmă 
niciun colonist și nicio garnizoană și nu avură nicio pretenție asupra 
planetei. Pur și simplu, eliminară prezența umană de acolo. 

Erie nu era Everest — dimpotrivă, era una dintre lumile umane cele 
mai vechi și mai bine populate, cu o rețea defensivă la nivel planetar 
și o prezenţă permanentă a FCA care făceau imposibil pentru toate 
rasele, în afară de cele cu cea mai nebunească ambiţie, să se 
gândească la cucerire. Dar nici măcar rețelele defensive planetare nu 
pot detecta fiecare așchie de gheaţă sau de piatră care cade în putul 
gravitațional. Câteva zeci de asemenea așa-zise așchii căzură în 


atmosfera planetei Erie, deasupra orașului New Cork. În timpul 
căderii, căldura generată de frecarea cu atmosfera fu canalizată și 
concentrată, alimentând laserele chimice compacte ascunse în rocă. 

Câteva dintre raze loviră niște fabrici strategice din New Cork, 
legate de sistemele de armament ale FCA. Alte câteva părură să 
lovească la întâmplare, trecând prin case, școli și piețe, omorând 
sute de oameni. Cu fasciculele epuizate, laserele arseră în atmosferă, 
nelăsând niciun indiciu despre cine le trimisese sau de ce. 

Asta se întâmpla în timp ce Trujillo, Beata, Kranjic și cu mine ne 
întorceam pe Roanoke. Nu știam despre asta în acel moment, 
desigur. Nu știam despre atacurile individuale care se petreceau în 
toată Uniunea Colonială, pentru că veștile ne erau ascunse și pentru 
că eram absorbiți de propria noastră supraviețuire. 


- Ne-ai oferit protecţia obinilor, i-am spus lui Hickory la câteva 
ore după întoarcerea pe Roanoke. Aș dori să profităm de această 
ofertă. 

- Există unele complicații, răspunse Hickory. 

I-am aruncat o privire lui Jane, apoi m-am întors spre Hickory. 

- Păi, sigur că sunt. N-ar fi distractiv fără complicații. 

- Simt sarcasmul, vorbi Hickory, complet lipsit de orice fel de simt 
al umorului. 

— Îmi cer scuze, Hickory. Am o săptămână proastă și nu dă niciun 
semn de îmbunătățire. Te rog, spune-mi care ar putea fi aceste 
complicații. 

- După ce ai plecat, a sosit o sondă automată de start de pe 
Obinur și am reușit în sfârșit să comunicăm cu guvernul nostru. Ni 
s-a spus că odată ce Magellan a dispărut, Uniunea Colonială a cerut 
în mod oficial ca obinii să nu se amestece în colonia Roanoke, în 
mod deschis sau pe ascuns. 

- Roanoke a fost menționat în mod specific, interveni Jane. 

- Da, încuviință Hickory. 

- De ce? am întrebat. 

- Uniunea Colonială n-a explicat. Presupunem acum că era din 
cauză că o încercare a obinilor de a descoperi planeta ar fi putut 
perturba atacul Uniunii Coloniale asupra flotei Conclavului. 
Guvernul nostru a fost de acord să nu se amestece, dar a notificat că 
dacă i s-ar întâmpla vreun rău lui Zoë, ar fi extrem de nemulțumit. 
Uniunea Colonială a dat asigurări guvernului nostru că Zoë se află 


în siguranță, atât cât e posibil. 

Așa cum și era. 

- Atacul Uniunii Coloniale asupra flotei Conclavului s-a terminat, 
am spus. 

- Înțelegerea n-a precizat când va fi acceptabil să intervenim, vorbi 
Hickory, din nou fără nicio urmă de umor. Suntem încă legați de ea. 

- Așa că nu poti face nimic pentru noi, constată Jane. 

— Avem sarcina s-o protejăm pe Zoë, spuse Hickory. Dar ni s-a 
explicat că definiţia protecției se întinde numai până aici. 

-Şi dacă Zoë vă ordonă să protejaţi colonia? am întrebat. 

- Zoë poate să ne ordone mie și lui Dickory ce dorește, răspunse 
Hickory. Dar mă îndoiesc că până și intervenția ei ar fi de-ajuns. 

M-am ridicat de la birou și m-am dus încet până la fereastră să mă 
uit la cerul nopții. 

- Obinii știu că Uniunea Colonială este atacată? am întrebat. 

- Știm. Au fost atacuri numeroase de la distrugerea flotei 
Conclavului. 

- Atunci știi că Uniunea Colonială va trebui să aleagă ce colonii 
are nevoie să apere și pe care le va sacrifica. Și Roanoke e mai 
probabil să ajungă în a doua categorie. 

- Știm. 

- Dar tot nu faceți nimic ca să ne ajutați... 

- Nu, atâta vreme cât Roanoke rămâne parte a Uniunii Coloniale! 

Jane era pregătită pentru asta înainte de a apuca eu să deschid 
gura. 

- Explică asta! 

-O planetă Roanoke independentă ar cere o reacție nouă din 
partea noastră. Dacă Roanoke se declară independentă de Uniunea 
Colonială, obinii s-ar simți obligați să ofere sprijin și ajutor temporar, 
până când Uniunea Colonială recapătă planeta sau acceptă 
secesiunea. 

- Dar ați risca să vă îndepărtați Uniunea Colonială, remarcă Jane. 

- Uniunea Colonială are câteva alte priorități în acest moment. Nu 
avem impresia că repercusiunile ajutorului dat unui Roanoke 
independent vor fi semnificative pe termen lung. 

— Așadar, ne veți ajuta, am spus. Vreti doar să ne declarăm mai 
întâi independenţi de Uniunea Colonială. 

- Nu vă sfătuim nici să vă separați, nici să rămâneți, replică 


Hickory. Vă anunțăm doar că dacă v-aţi separa, v-am ajuta să vă 
apărați. 

M-am întors către Jane. 

— Tu ce crezi? 

- Mă îndoiesc de faptul că oamenii din această colonie sunt gata 
pentru ca noi să le declarăm independenţa, răspunse Jane. 

- Chiar dacă alternativa este moartea? am întrebat. 

- Unii dintre ei ar prefera probabil moartea decât să fie trădători. 
Sau să fie izolați permanent de restul omenirii. 

- Hai să-i întrebăm! 


Atacul asupra coloniei Wabash n-a fost cine știe ce: câteva rachete 
pentru a distruge birourile administrative și construcțiile importante 
și o mică forță de invazie, formată din câteva sute de soldaţi bhav, ca 
să curețe locul cu focuri de armă. Însă nu Wabash era ținta. 
Adevăratele ținte erau cele trei crucișătoare ale FCA care făcură 
saltul în sistem pentru a apăra colonia. Sonda automată de salt care 
alertase FCA cu privire la atac arăta un crucișător bhav și trei 
canoniere mai mici, toate putând fi o pradă ușoară pentru trei 
crucișătoare. Ceea ce sonda de salt nu putea arăta era faptul că, la 
scurtă vreme după ce făcuse saltul, plecând din spațiul planetei 
Wabash, alte șase crucișătoare bhav făcuseră saltul în sistem, 
distrugând satelitul care lansase sondele și pregătindu-se pentru o 
ambuscadă. 

Crucișătoarele FCA intrară cu prudenţă în spațiul Wabash — până 
la acest moment era limpede că Uniunea Colonială era supusă unui 
atac general, iar comandanții de navă ai FCA nu erau nici proști, nici 
nesăbuiți. Dar șansele erau împotriva lor din clipa în care sosiră în 
spațiul Wabash. Crucișătoarele FCA Augusta, Savannah și Portland 
doborâră trei dintre crucișătoarele bhav și toate canonierele mai mici 
înainte de a fi copleșite și distruse, împrăștiind metal, aer și echipaj 
în spaţiu, deasupra planetei. Erau trei crucișătoare mai puțin cu care 
FCA să apere Uniunea Colonială. Era de asemenea un semnal că 
fiecare nou incident va trebui întâmpinat cu o forță copleșitoare, 
restrângând numărul de colonii pe care FCA le putea apăra la un 
moment dat. Prioritățile deja modificate potrivit noilor realități ale 
războiului se modificară încă o dată, și nu în favoarea UC, nici în a 
coloniei Roanoke. 


- V-aţi ieșit din minți, exclamă Marie Black. Suntem atacați de 
Conclavul ăsta, care vrea să ne vadă pe toți morți, și soluția voastră 
la problemă este să mergem singuri, fără niciun ajutor de la restul 
rasei umane? E pur și simplu o nebunie. 

Privirile aruncate de la un capăt la altul al mesei îmi spuseră că 
Jane și cu mine eram complet singuri în povestea asta, exact așa cum 
bănuise Jane că vom fi. Chiar și Manfred Trujillo, care cunoștea 
situația mai bine ca oricine, era surprins de sugestia de a ne declara 
independenţa. Asta era prima ceată încăpățânată. 

- N-am fi singuri, am replicat. Obinii ne vor ajuta dacă suntem 
independenți. 

— Asta mă face să mă simt mai în siguranţă, zise Black cu sarcasm. 
Extratereștrii plănuiesc să ne omoare pe toți, dar nu vă îngrijorați, îi 
avem pe extratereștrii ăștia de casă ca să ne apere. Asta până când se 
hotărăsc că mai bine pleacă și se dau de partea celorlalți 
extratereștri! 

- Asta nu-i o evaluare prea exactă a obinilor, am spus. 

- Dar principala preocupare a obinilor nu este colonia noastră, 
interveni Lee Chen. Este fiica voastră. Ferească Dumnezeu să i se 
întâmple ceva fiicei voastre, pentru că unde vom rămâne noi atunci? 
Obinii n-or să mai aibă niciun motiv să ne ajute. O să rămânem 
izolați de restul Uniunii Coloniale. 

- Suntem deja izolați de restul Uniunii Coloniale, am remarcat. 
Planetele sunt atacate în toată Uniunea. FCA răspund deja cu multă 
greutate. Nu suntem o prioritate. Nu vom fi o prioritate. 

Ne-am îndeplinit rolul. 

— N-avem decât cuvântul tău pentru asta, insistă Chen. 

Căpătăm relatări de presă, acum că avem acces la PDA-uri. Nu-i 
nimic la știri despre toate astea. 

— Aveţi și cuvântul meu pentru asta, zise Trujillo. Nici eu nu sunt 
gata să semnez pentru independenţă, dar Perry nu minte. Uniunea 
Colonială are prioritățile ei acum, și cu siguranță noi nu suntem una 
dintre ele. 

- Nu încerc să spun că voi doi nu sunteți oameni de cuvânt, spuse 
Chen. Dar gândește-te la ce ne ceri să facem aici. Ne ceri să riscăm 
totul — totul — pe baza cuvântului vostru. 

— Chiar dacă am fi de acord cu asta, ce urmează? întrebă Lol 
Gerber, cel care-l înlocuise pe Hiram Yoder în consiliu. Am fi izolați. 
Dacă Uniunea Colonială supraviețuiește, va trebui să ne răfuim cu ei 


pentru că am stârnit o revoltă. Dacă Uniunea Colonială s-ar prăbuși, 
atunci am fi tot ce-a mai rămas din rasa umană, și ne-am bizui pe 
bunăvoința altora pentru supraviețuire. Cât timp ne-am putea 
aștepta să ne adăpostească, dacă toată mulțimea raselor inteligente 
ne vrea morți? Cum le putem cere obinilor, cu bună-credință, să-și 
pună în joc propria lor supraviețuire pentru noi? Uniunea Colonială 
înseamnă omenirea. Locul nostru este în ea, la bine și la rău. 

- Nu înseamnă toată omenirea, am replicat. Există și Pământul. 

- Care este ținut deoparte de Uniunea Colonială, preciză Black. N- 
o să ne fie de niciun folos acum. 

Am oftat. 

— Văd unde-o să ajungem. Am cerut consiliului votul, iar Jane și cu 
mine o să-l acceptăm. Dar vă implor, gândiți-vă la asta. Nu lăsați 
prejudecățile cu privire la obini, am aruncat eu o privire spre Marie 
Black, sau sentimentul patriotismului să vă facă orbi la faptul că 
suntem acum într-un război, iar noi ne aflăm în prima linie — și n- 
avem niciun sprijin de acasă. Suntem pe cont propriu. Avem nevoie să 
cântărim ce trebuie făcut ca să supraviețuim, pentru că nimeni 
altcineva nu are grijă de noi. 

- N-ai fost niciodată atât de sumbru până acum, Perry, observă 
Marta Piro. 

— Nu cred că lucrurile au mai fost vreodată atât de sumbre, am 
replicat. În ordine. Să votăm. 

Eu am votat pentru secesiune. Jane se abținu; era tradiția noastră 
să dăm un singur vot pentru amândoi. Toţi ceilalți membri ai 
consiliului au votat să rămânem în Uniunea Colonială. 

Tehnic vorbind, votul meu era singurul care conta. 

Desigur, tehnic vorbind, votând ieșirea din Uniunea Colonială, 
tocmai votasem pentru trădare. Așa că poate toți ceilalți îmi făceau o 
favoare. 

- Suntem o colonie, am rostit. Încă. 

În jurul mesei apărură zâmbete. 

— Acum ce facem? întrebă Marie Black. 

- Mă gândesc, am răspuns. Credeți-mă, mă gândesc. 


Bonita era o planetă care trăia la înălțimea numelui său, un loc 
fermecător cu o viaţă sălbatică abundentă, având exact 
componentele genetice potrivite pentru consumul uman. Bonita 
fusese înființată cu cincisprezece ani în urmă; încă o colonie tânără, 


dar destul de bine statornicită ca să aibă propria ei personalitate. 
Bonita a fost atacată de dtrutz, o specie cu mai multă ambiţie decât 
creier. A fost o întâlnire care s-a desfășurat în mod decisiv pentru 
Uniunea Colonială; cele trei crucișătoare de deasupra planetei 
Bonita au terminat repede cu forța de invazie dtrutz, distrugându-le 
pe rând navele prost proiectate, mai întâi în timpul primului atac și 
apoi mai pe îndelete, în timp ce navele dtrutz încercau să ajungă la 
distanța de salt înainte ca proiectilele tunurilor cu accelerare 
electromagnetică ale FCA să le ajungă din urmă. Navele dtrutz nu 
avură deloc succes în această încercare. 

Ceea ce făcea atacul dtrutz remarcabil nu era completa lui 
incompetenţă, ci faptul că dtrutz nu erau o specie din Conclav; ca și 
Uniunea Colonială, erau neafiliați. Dtrutz se aflau sub aceeași 
interdicție de colonizare ca și Uniunea Colonială. Atacară oricum. 
Știau — așa cum știa un număr tot mai mare de rase — că Uniunea 
Colonială era captivă într-o luptă amplă cu elemente ale 
Conclavului, și asta însemna posibilitatea de a jefui unele dintre 
coloniile umane mai mici, în timp ce FCA erau ocupate în altă parte. 
Uniunea Colonială era rănită și sângera în apă, iar peștii mai mici 
urcau din adâncuri să ia câte o înghițitură din corpul său. 


- Am venit după fiica ta, îmi spuse Hickory. 

— Scuză-mă, am replicat. 

În ciuda a orice, n-am putut rezista impulsului de a scoate un 
zâmbet forțat. 

- Guvernul nostru a stabilit că este inevitabil ca Roanoke să fie 
atacată și distrusă. 

- Grozav, am comentat. 

- Dickory și cu mine regretăm amândoi această eventualitate, zise 
Hickory aplecându-se puțin în față pentru a-și accentua vorbele. Și 
faptul că nu vă putem ajuta să împiedicaţi acest lucru. 

- Păi, mulțumesc, am răspuns, sperând că tonul meu nu suna prea 
lipsit de sinceritate. 

După cât se părea, nu suna. 

- Nu ni se permite să ne amestecăm sau să oferim ajutor, dar am 
hotărât că este acceptabil să o scoatem pe Zoë din faţa primejdiei, 
continuă Hickory. Am cerut o navă de transport pentru ea și pentru 
noi; se află pe drum. Voiam să vă anunțăm despre aceste planuri 
pentru că este fiica voastră și pentru că ne-am asigurat de 


permisiunea de a vă transporta de asemenea pe tine și pe Jane, dacă 
doriți. 

- Astfel ca noi trei să putem scăpa din încurcătura asta, am spus. 

Hickory dădu din cap. 

- Cum rămâne cu toți ceilalți? 

- Nu avem permisiunea de a găzdui pe altcineva. 

- Dar faptul că nu aveți permisiunea înseamnă că nu puteți găzdui 
pe altcineva? Dacă Zoë vrea să o ia pe prietena ei cea mai bună, 
Gretchen, o să-i spuneți nu? Și credeți că Zoë o să plece dacă Jane și 
cu mine rămânem? 

- Plănuiţi să rămâneți? întrebă Hickory. 

- Sigur că da. 

— Veţi muri. 

-S-ar putea, deși mă străduiesc să evit asta acum. Indiferent însă 
ce se va întâmpla, Roanoke este casa noastră. Nu plecăm, și bănuiesc 
că vei avea greutăți ca s-o convingi pe Zoë să plece fără noi sau fără 
prietenii ei. 

— Ar pleca dacă i-ați cere voi. 

Am zâmbit, am întins mâna spre birou să tastez la PDA și i-am 
trimis un mesaj lui Zoë să vină imediat la biroul meu. Ea sosi după 
câteva minute. 

- Hickory și Dickory vor ca tu să pleci de pe Roanoke, i-am zis. 

— Tu și cu mama veniți și voi? 

- Nu. 

— Atunci la naiba cu asta, exclamă Zoë, uitându-se direct la 
Hickory în timp ce vorbea. 

Mi-am întins mâinile rugător către Hickory. 

- Ţi-am spus. 

- Nu i-ai cerut să plece. 

- Pleacă, Zoë, am rugat-o. 

- Du-te naibii, tăticule de nouăzeci de ani, zise Zoë, zâmbind și 
totuși teribil de serioasă în același timp. 

Apoi se întoarse din nou spre obin. 

- Și duceţi-vă naibii și voi doi! Și dacă suntem aici, atunci la naiba 
cu orice-aș fi pentru obini. Dacă vreți să mă protejați pe mine, 
protejați oamenii la care țin. Protejați colonia asta. 

- Nu putem. Ni s-a interzis s-o facem. 

- Atunci aveți o problemă, spuse Zoë. 


Zâmbetul dispăruse, iar ochii îi aruncau scântei. 

— Pentru că nu plec nicăieri! Și nici voi, nicioricine altcineva nu 
poate face nimic ca să schimbe asta! 

Zoë se năpusti afară ca o furtună. 

- Lucrurile au mers în mare parte așa cum mă aşteptam, am 
comentat. 

- N-ai făcut tot ce-ţi stătea în putinţă ca s-o convingi, îmi reproșă 
Hickory. 

L-am privit pe Hickory printre gene. 

- Sugerezi că n-am fost sincer. 

- Da, răspunse Hickory. 

Expresia lui era încă și mai indescifrabilă decât de obicei, dar nu- 
mi închipui că era ușor pentru el să spună așa ceva; reacția 
emoțională avea să-l facă probabil să-și închidă curând interfața. 

— Ai dreptate. N-am fost sincer. 

— Dar de ce? întrebă Hickory, și am fost surprins de tonul plângăreț 
din vocea lui. 

Tremura acum. 

- Ţi-ai ucis propriul copil, și copilul lui Charles Boutin! 

- N-a murit încă. Și nici noi. Nici colonia asta. 

— Ştii că nu putem permite ca Zoë să aibă de suferit, vorbi Dickory, 
întrerupându-și rolul mut. 

Mi-am adus aminte că el era de fapt superiorul între cei doi obini. 

- O să vă întoarceți la planul de a ne omorî, pe mine și pe Jane, ca 
s-o apăraţi pe Zoë? am întrebat. 

- E de sperat că nu, răspunse Dickory. 

- Ce răspuns fermecător de ambiguu, am comentat. 

- Nu este ambiguu, spuse Hickory. Știi care este poziția noastră. 
Care trebuie să fie. 

- Și ți-aș cere să-ți aduci aminte care este poziția mea, am replicat. 
V-am spus că în orice împrejurare, trebuie s-o protejați pe Zoë. Asta 
nu s-a schimbat. 

- Dar ai făcut să fie mult mai dificil, zise Hickory. Ai făcut să fie 
imposibil. 

- Nu cred. Dati-mi voie să vă fac o propunere. Eu am să vă promit 
că Zoë va pleca pe nava aceea cu voi. Dar trebuie să-mi promiteți că 
o s-o duceți unde o să vă cer eu să mergeti. 

- Unde-i asta? întrebă Hickory. 


- N-o să vă spun încă. 

- Atunci, e mai greu pentru noi să fim de acord, replică Hickory. 

- Asta-i partea proastă. Dar vă garantez că locul unde o duceti e 
mai sigur decât aici. Acum: daţi-vă acordul, și o să am grijă să plece 
cu voi. Nu, și va trebui să găsiți o metodă de a o proteja aici, sau să 
mă ucideți pe mine și pe Jane încercând s-o târâţi după voi. Astea vă 
sunt opțiunile. 

Hickory și Dickory se aplecară unul spre altul și discutară câteva 
minute, mai mult decât i-am văzut vreodată vorbind. 

— Îți acceptăm condiţia, răspunse Hickory. 

- Bine. Atunci, tot ce am de făcut este să o fac pe Zoë să fie de 
acord. 

- Ne vei spune acum unde-o s-o ducem pe Zoë? întrebă Hickory. 

- Să ducă un mesaj, am spus. 


Kristina Marie tocmai andocase la stația Khartoum când 
compartimentul motoarelor se făcu bucăți, vaporizând sfertul din 
spate al navei comerciale și aruncând cele trei sferturi din față de-a 
dreptul peste stația Khartoum. Carcasa stației se îndoi și plesni; 
aerul și oamenii fură azvârliți prin crăpături. Peste zona de impact, 
pereți despărțitori etanși se închiseră la locul lor, doar pentru a fi 
smulși din locurile lor de ancorare și din balamale de către masa 
inerțială copleșitoare a navei Kristina Marie, care și ea lăsa să-i scape 
aer și oameni din echipaj din cauza impactului. Când nava ajunse să 
se oprească, explozia și ciocnirea avariaseră stația Khartoum și 
ucisese 566 de oameni pe staţie și toți membrii echipajului de pe 
Kristina Marie, în afară de șase, dintre care doi muriră la scurtă 
vreme după aceea din cauza rănilor. 

Explozia navei Kristina Marie făcu mai mult decât să distrugă nava 
și o mare parte din stația Khartoum; coincise cu recoltarea fructului- 
porcului de pe Khartoum, o delicatesă locală care reprezenta unul 
dintre exporturile majore ale coloniei Khartoum. Fructul-porcului se 
strica repede după ce se cocea (își luase numele de la faptul că 
oamenii de pe Khartoum dădeau fructele prea coapte la porci, 
singurii care le mai mâncau în acel moment), așa încât Khartoum 
investise masiv ca să reușească să strângă și să încarce pentru export 
recolta de fructele-porcului în câteva zile de la coacere, prin 
intermediul stației Khartoum. Kristina Marie era numai una dintre 
cele o sută de nave comerciale ale Uniunii Coloniale aflate deasupra 


coloniei Khartoum, așteptându-și cota de fructe. Cu stația Khartoum 
scoasă din funcțiune, sistemul de distribuție bine pus la punct 
pentru fructele-porcului se risipi în dezordine. Navele trimiseră 
navete chiar pe planetă ca să încerce să încarce cât mai multe lăzi cu 
fructe cu putință, dar acest lucru duse la confuzie la sol, cu privire la 
care producători aveau prioritate la îmbarcarea produselor și ce nave 
comerciale aveau prioritate la primirea lor. Fructele trebuiau 
despachetate din containerele de depozitare și reambalate pentru 
navete; nu existau nici pe departe destui oameni pentru treaba asta. 
Cea mai mare parte a fructelor-porcului putreziră în containere, 
provocând un șoc important economiei de pe Khartoum, care urma 
să fie constrânsă pe termen lung de nevoia de a reconstrui stația 
Khartoum -— canalul de alimentare economic și pentru alte exporturi 
- și de a întări apărarea coloniei Khartoum în fața altor atacuri. 

Înainte ca nava Kristina Marie să acosteze la stația Khartoum, și-a 
transmis datele de identificare, inventarul încărcăturii și traseul 
recent ca parte a „strângerii de mână“ standard de securitate. 
Înregistrările arătau că, doar cu două opriri înainte, Kristina Marie 
făcuse afaceri pe Quii, lumea de baștină a rasei qui, una dintre 
puţinele aliate ale Uniunii Coloniale. Andocase lângă o navă 
înregistrată ca aparținând rasei ylan, ylan fiind membri ai 
Conclavului. Analiza criminalistică a exploziei nu lăsă nicio îndoială 
asupra faptului că fusese declanșată intenționat și nu reprezenta o 
defecțiune accidentală a nucleului motorului. De pe Phoenix veni 
ordinul ca nicio navă comercială care vizitase o lume non-umană în 
ultimul an să nu se mai apropie de vreo staţie spaţială fără o scanare 
și o inspecție amănunțite. Sute de nave comerciale pluteau în spațiu, 
cu încărcătura nedesfăcută și echipajele în carantină, în sensul inițial, 
venețian, al cuvântului, așteptând eradicarea unui alt soi de molimă. 

Kristina Marie fusese sabotată și trimisă la drum, către un loc unde 
distrugerea ei putea avea cel mai mare impact, nu Coloniale. Planul 
se desfășurase sclipitor. 


Consiliul coloniei Roanoke nu reacționă prea bine la vestea că o 
trimisesem pe Zoë să-i ducă un mesaj generalului Gau. 

- Trebuie să discutăm problema ta cu trădarea, îmi spuse Manfred 
Trujillo. 

- N-am nicio problemă cu trădarea, am răspuns. Mă pot opri 
oricând. 


M-am uitat în jurul mesei la ceilalți membri ai consiliului. Mica 
mea glumă n-avusese prea mult succes. 

- Pe toți dracii, Perry, exclamă Lee Chen, mai furios decât îl 
văzusem vreodată. Conclavul plănuiește să ne omoare, iar tu 
schimbi biletele cu șeful lui? 

- Și ţi-ai folosit fiica pentru asta, adăugă Marie Black, cu dezgustul 
perceptibil în voce. Ti-ai trimis singurul copil în mâinile inamicului! 

Am aruncat o privire piezișă spre Jane și Savitri, și amândouă îmi 
făcură semn din cap. Știam că se va pune problema asta; 
discutaserăm cum s-o tratăm cel mai bine când s-ar fi pus. 

- Nu, nu l-am trimis la inamic, am replicat. Avem inamici, și încă 
o mulțime, dar generalul Gau nu este unul dintre ei. Le-am povestit 
despre discuţia mea cu generalul Szilard din Forţele Speciale și 
despre avertismentul lui cu privire la tentativa de asasinare a lui 
Gau. 

— Gau ne-a promis că nu va ataca Roanoke, am continuat. Dacă 
moare, nu mai există nimic între noi și oricine-ar vrea să ne ucidă. 

- Nu există nimic între noi și ei nici acum, sublinie Lee Chen. Sau 
ti-a scăpat atacul împotriva noastră de acum vreo două săptămâni? 
- Nu mi-a scăpat, am replicat. Și bănuiesc că ar fi fost mult mai 

rău dacă Gau n-ar fi avut măcar un control cât de mic asupra 
Conclavului. Dacă știe despre tentativa de asasinat, o poate folosi ca 
să recapete controlul în restul Conclavului. Și apoi vom fi în 
siguranţă. Sau măcar ceva mai în siguranță. Am hotărât că merita să- 
mi asum riscul de a-l anunţa. 

- N-ai supus hotărârea la vot, îmi reproșă Marta Piro. 

- Nu eram obligat. Încă sunt conducătorul coloniei. Jane și cu 
mine am decis că era lucrul cel mai bun pe care-l aveam de făcut. Și 
nu-i ca și cum voi aţi fi spus „da“, oricum. 

- Dar e trădare, repetă Trujillo. Cu adevărat acum, John. E mai 
mult decât să-l rogi cu sfială pe general să nu-și aducă flota aici. Te 
amesteci în politica internă a Conclavului. Uniunea Colonială n-o să 
te lase cu niciun chip să faci așa ceva, în special când te-au chemat 
deja în fața unei comisii de anchetă. 

— Îmi asum responsabilitatea pentru acțiunile mele. 

- Da, bine, din nefericire va trebui să ne asumăm cu toții 
responsabilitatea pentru ele, de asemenea. În afară de cazul în care 
crezi că Uniunea Colonială o să presupună că faci asta absolut 
singur. 


Am privit-o pe Marie. 

- Din pură curiozitate, Marie, ce crezi tu că o să facă UC? Să 
trimită trupe FCA ca să ne aresteze pe mine și pe Jane? Eu personal 
cred că totul va fi bine. Atunci măcar o să existe o prezență militară 
aici dacă suntem atacați. Singura altă opțiune ar fi să ne lase baltă, și 
știi ceva? Asta e ceea ce se întâmplă deja! 

Mi-am rotit privirea în jurul mesei. 

- Cred că e nevoie să accentuăm din nou un fapt izbitor care este 
mereu trecut cu vederea, și anume: suntem complet, absolut și pe 
de-a-ntregul pe cont propriu. Valoarea pe care o avem pentru Uniunea 
Colonială constă acum în moartea noastră, pentru a determina 
celelalte colonii să intre în luptă, cu cetățenii și tezaurele lor. N-am 
nimic împotrivă să fiu un simbol pentru restul Uniunii Coloniale, 
dar nu vreau să fiu silit să mor pentru acest privilegiu. Nu vreau nici 
ca vreunul dintre voi să trebuiască să moară pentru acest privilegiu. 

Trujillo se uită pieziș la Jane. 

- Eşti de acord cu toate astea? îi spuse. 

-John a căpătat informațiile de la fostul meu comandant, replică 
Jane. Am probleme de limpezit cu el la nivel personal. N-am nicio 
îndoială că informațiile sunt corecte. 

— Dar are el planurile lui? întrebă Trujillo. 

- Sigur că are planuri, răspunse Jane. Vrea să împiedice restul 
universului să ne calce în picioare ca pe niște gândaci nenorociti. 
Cred că a lăsat să se-nţeleagă asta destul de limpede. 

Asta îl făcu pe Trujillo să șovăie. 

- Voiam să întreb dacă are planuri pe care noi nu le vedem, 
explică el în sfârșit. 

- Mă îndoiesc. Forțele Speciale sunt destul de directe. Suntem 
vicleni dacă e necesar, dar când vine momentul, mergem direct la 
țintă. 

- Ceea ce-l face primul om de soiul ăsta, am comentat. Uniunea 
Colonială nu au fost sinceri cu noi cu nimic din toate astea. 

— N-au avut de-ales, zise Lee Chen. 

- Nu-mi spune mie așa ceva! suntem prea adânc băgaţi în 
povestea asta ca să înghițim totul pe nemestecate. Da, UC juca un joc 
complicat cu Conclavul și nu s-a ostenit să ne spună nouă, pionilor, 
care era jocul. Dar acum UC joacă un joc nou și acesta depinde de 
înlăturarea noastră de pe tablă. 

- Nu putem fi siguri, comentă Marta Piro. 


- Știm că nu avem sisteme defensive, vorbi Trujillo. Și știm de 
unde putem să așteptăm mai mult. Indiferent de motive, John are 
dreptate. Ne așteaptă vremuri grele. 

- Tot aș vrea să știu cum poți trăi cu faptul că ai trimis-o pe fiica ta 
să negocieze cu acest general Gau, insistă Marie Black. 

- Era o idee bună, răspunse Jane. 

— Nu văd cum, zise Black. 

- Zoë călătorește cu obinii, explică Jane. Obinii nu sunt deschis 
ostili față de Conclav. Generalul Gau îi va primi pe obini, în 
condițiile în care n-ar putea primi o navă colonială. 

- Dacă am fi putut căpăta cumva o navă colonială, ceea ce nu se 
poate, am spus. 

- Nici John, nici eu nu putem pleca din colonie fără ca absența 
noastră să nu fie observată, atât de Uniunea Colonială, cât și de 
propriii noștri coloniști, continuă Jane. Pe de altă parte, Zoë are o 
relație specială cu obinii. Plecarea ei de pe planetă la insistența 
obinilor era ceva la care Uniunea Colonială s-ar fi așteptat. 

- Mai există și un alt avantaj, am completat eu. Capetele se 
răsuciră înspre mine. 

- Chiar dacă eu sau Jane am putea face drumul, Gau n-ar avea 
niciun motiv să accepte informaţia noastră ca autentică sau serioasă. 
Conducătorii de colonii s-au mai sacrificat și înainte. Dar cu Zoë, îi 
dăm lui Gau mai mult decât informații. 

-Îi dați un ostatic, zise Trujillo. 

- Da. 

- Jucaţi un joc riscant. 

— Acesta nu este un joc, am replicat. Trebuia să fim siguri că 
suntem auziți. Și e un risc calculat. Obinii sunt cu Zoë, și nu cred că 
vor sta fără să facă nimic dacă Gau face ceva stupid. 

— Tot îi riști viaţa, zise Black. Îi riști viaţa și e doar un copil. 

- Dacă ar sta aici, ar muri la fel ca noi toți. Plecând, o să trăiască și 
ne dă și nouă șansa de a supraviețui. Am făcut ceea ce trebuia. 

Marie Black deschise gura să răspundă. 

- Trebuie să te gândești foarte bine la următorul lucru pe care-l 
spui în legătură cu fiica mea, zise Jane. 

Black închise gura cu un poc sonor. 

— Aţi stabilit acest plan de acţiune fără noi, zise Lol Gerber. Dar ne 
spuneți acum. Aș dori să știu de ce. 


— Am trimis-o pe Zoë pentru că am crezut că este necesar, am 
răspuns. A fost o decizie pe care trebuia s-o luăm noi, și am luat-o. 
Dar Marie are dreptate: voi o să trebuiască să trăiţi cu consecințele 
acțiunilor noastre. Trebuia să vă spunem. Dacă judecăm după Marie, 
unii dintre voi și-au pierdut încrederea în noi. În acest moment, aveți 
nevoie de conducători în care simtiti că puteți avea încredere. V-am 
spus ce-am făcut și de trebuie să votaţi dacă vreţi să conducem 
colonia mai departe sau nu... 

- Uniunea Colonială nu va accepta pe nimeni nou, spuse Marta 
Piro. 

- Cred că depinde de ceea ce le spuneți, am replicat. Dacă le 
spuneți că ne-am înhăitat cu inamicul, bănuiesc că vor aproba 
schimbarea. 

- Prin urmare, ne întrebi și dacă o să vă predăm sau nu Uniunii 
Coloniale, spuse Trujillo. 

- Vă cerem să faceţi ceea ce credeţi că este necesar, am răspuns. 
Exact la fel cum am făcut noi. 

M-am ridicat în picioare; Jane făcu la fel. Am ieșit din biroul 
nostru în lumina soarelui de pe Roanoke. 

— Cât timp crezi că o să le trebuiască? am întrebat-o pe Jane. 

- Nu prea mult. Mă aștept ca Marie Black să aibă grijă de asta. 

- Vreau să-ți mulțumesc pentru că n-ai omorât-o. Asta ar fi făcut 
problematic votul de încredere. 

— Am vrut s-o omor, dar nu pentru că se înșela. Are dreptate. 
Riscăm viaţa lui Zoë. Și e un copil. 

M-am apropiat de soția mea. 

- Are aproape aceeași vârstă ca și tine, am spus, mângâind-o pe 
brat. 

Jane se trase deoparte. 

- Nu-i același lucru, știi prea bine. 

- Nu, nu e. Dar Zoë e destul de mare ca să înțeleagă ce face. A 
pierdut oameni la care ţinea, la fel ca tine. La fel ca mine. Și știe că e 
pe cale de a pierde mult mai mult. Ea a ales să plece. Am lăsat-o să 
aleagă. 

- l-am lăsat o falsă alegere, spuse Jane. Am stat în faţa ei și am 
lăsat-o să aleagă între a-și risca propria ei viață și a risca viața 
tuturor celor pe care-i cunoaște, inclusiv a noastră. Nu-mi poți spune 
că a fost corect să-i oferim asemenea opțiuni. 

- Nici vorbă. Dar asta a fost tot ce i-am putut oferi. 


— Urăsc universul ăsta nenorocit, exclamă Jane, uitându-se în altă 
parte. Urăsc Uniunea Colonială. Urăsc Conclavul. Urăsc colonia asta. 
Le urăsc pe toate! 

- Ce simți pentru mine? 

- Nu e un moment bun să întrebi. 

Ne-am așezat și am așteptat. 

O jumătate de oră mai târziu, Savitri ieși din biroul administrației. 
Avea ochii roșii. 

- Ei, am vești bune și vești proaste, spuse ea. Vestea bună este că 
aveţi zece zile până când ei o să anunţe UC că ați vorbit cu generalul 
Gau. Trebuie să-i mulțumiți lui Trujillo pentru asta. 

— Asta e ceva, am zis. 

- Mda. Vestea proastă e că sunteți dați afară. Amândoi. Vot 
unanim. Eu sunt doar secretară. N-am putut vota. Imi pare rău. 

- Cine a primit slujba acum? întrebă Jane. 

- Trujillo, răspunse Savitri. Sigur că da. Ticălosul a început să 
umble după funcție înainte ca voi să închideți ușa. 

— Chiar nu-i atât de rău, am comentat. 

- Știu, replică Savitri și se șterse la ochi. Încerc doar să vă dau 
impresia că o să-mi fie dor de voi. 

Am zâmbit. 

- Ei, îți sunt recunoscător. 

Am îmbrăţișat-o. Ea mă îmbrăţișă la rândul ei cu energie, apoi se 
dădu înapoi. 

- Și acum? întrebă Savitri. 

- Avem zece zile. Aşteptăm. 


Nava cunoștea sistemele defensive ale planetei Roanoke sau lipsa 
acestora, și de aceea apăru pe cer în partea cealaltă a planetei, unde 
singurul satelit de apărare al coloniei n-o putea vedea. Nava cobori 
încetișor în atmosferă, pentru a evita căldura și spectacolul intrării, 
și traversă lent longitudinile globului, îndreptându-se către colonie. 
Înainte ca nava să intersecteze orizontul de percepție al satelitului 
defensiv și ca fierbințeala motoarelor să fie detectată de acesta, nava 
le întrerupse și începu o plutire prelungită pe bază de gravitație 
către colonie, masa ei scăzută fiind susținută de aripi generate 
electric, imense, dar subțiri ca o șoaptă. Nava se lăsă tăcută către 
ținta ei, adică noi. 


Am văzut-o chiar când și-a terminat lunga plutire și a renunțat la 
aripi, trecând la reactoare de manevră și la câmpuri de suspensie. 
Fuioarele de căldură și de energie brusc apărute fură prinse de 
satelit, care trimise imediat un avertisment — prea târziu, după cum 
se dovedi, pentru că până când să apuce să semnalizeze, nava făcuse 
deja manevrele de aterizare. Satelitul trimise imediat măsurătorile 
telemetrice turelelor noastre energetice, care erau acum complet 
încărcate. 

Jane, care era încă responsabilă cu apărarea coloniei, semnaliză 
satelitului să aștepte. Nava se afla acum între limitele coloniei, dacă 
nu și în interiorul zidurilor din Croatoan; dacă satelitul trăgea, chiar 
colonia ar fi suferit pagube. Jane deconectă și ea turelele energetice; 
și ele ar fi sfârșit prin a provoca mai multe stricăciuni coloniei decât 
ar fi făcut-o nava. 

Vehiculul ateriză; Jane, Trujillo și cu mine am ieșit s-o 
întâmpinăm. În timp ce ne apropiam, se deschise o trapă a navei. Un 
pasager se năpusti prin deschidere, țipând și alergând spre Jane, 
care se pregăti pentru ciocnire. Nu prea bine, după cum se dovedi, 
pentru că ea și cu Zoë se prăbușiră amândouă la pământ. M-am 
apropiat ca să fac haz de ele; Jane mă apucă de gleznă și mă trase 
după ele în grămadă. Trujillo rămase la o distanță prudentă, ca să nu 
fie prins în harababură. 

- Ţi-a luat destul timp, i-am spus lui Zoë, după ce m-am desprins 
în sfârșit. Încă o zi și jumătate, până când mama ta și cu mine am fi 
fost trimiși pe Phoenix sub acuzaţia de trădare. 

- N-am nici cea mai mică idee despre ce vorbești, replică Zoë. Mă 
bucur doar să vă văd. 

Mă prinse într-o altă îmbrăţișare. 

- Zoë, vorbi Jane, l-ai văzut pe generalul Gau. 

- L-am văzut, zici? Am fost de faţă la tentativa de asasinat! 

— Poftim? am exclamat Jane și cu mine în același timp. 

Zoë ridică mâinile împăciuitor. 

- Am supraviețuit. După cum puteți vedea. 

M-am uitat spre Jane. 

- Cred că tocmai am făcut pe mine, am spus. 

- N-am nimic. N-a fost chiar atât de rău, serios! 

— Ştii, chiar și pentru o adolescentă, ești cam blazată în legătură cu 
asta, am remarcat. 

Zoë zâmbi larg. Am îmbrăţișat-o din nou, încă și mai strâns. 


- Și generalul? întrebă Jane. 

— A scăpat și el. Și nu doar că a scăpat. A ieșit furios din 
întâmplare. Folosește tentativa ca să-i ia pe toți la muștruluit. Să le 
ceară loialitate față de el. 

- Faţă de el? am replicat. Asta nu-i seamănă. Mi-a spus că 
Conclavul nu este un imperiu. Dacă cere loialitate, sună ca și cum s- 
ar proclama împărat. 

- Unii dintre sfătuitorii lui cei mai apropiați tocmai au încercat să-l 
omoare, sublinie Zoë. l-ar fi de folos în momentul ăsta puțină 
loialitate personală. 

- Nu te pot contrazice, am răspuns. 

— Dar nu s-a terminat, continuă Zoë. De aceea m-am întors. Există 
încă un grup de planete care-i rezistă. Sunt conduse de cineva pe 
nume Eser. Nerbros Eser. Ele au fost cele care au atacat Uniunea 
Colonială, a spus generalul. 

- Așa-i, am încuviințat, amintindu-mi ce-a zis generalul Szilard 
despre Eser. 

- Generalul Gau mi-a dat un mesaj pentru voi. Spune că Eser 
vine-ncoace. În curând. Eser vrea să cucerească Roanoke pentru că 
generalul n-a putut. Cucerirea coloniei Roanoke îi oferă influență, 
zice generalul. O cale de a arăta că e mai capabil să conducă 
Conclavul. 

- Desigur, am comentat. Toți ceilalți folosesc Roanoke pe post de 
pion. De ce nu și ticălosul ăsta? 

- Dacă Eser ăsta atacă Uniunea Colonială fără opreliște, atunci n-o 
să aibă nicio problemă să ne facă praf, interveni Trujillo. 

Încă păstra distanţa față de grămadă. 

- Generalul a spus că, potrivit informaţiilor lui, Eser nu plănuiește 
să ne lovească din spațiu, răspunse Zoë. Vrea să aterizeze aici, să 
cucerească Roanoke cu trupe. Generalul spune că va folosi numai 
atâtea câte să pună mâna pe colonie. Într-un fel, opusul a ceea ce a 
făcut generalul cu flota lui. Să demonstreze ceva. E mai mult în 
fișierele pe care mi le-a dat generalul. 

- Așadar, va fi o forță de atac mică, am răspuns. 

Zoë dădu din cap. 

-În afară de cazul în care vine doar el cu câțiva prieteni, încă o s- 
avem o problemă, observă Trujillo și făcu semn din cap către mine și 
Jane. Voi doi sunteți singurii cu instruire militară reală. Chiar și cu 
apărarea de la sol, n-o să rezistăm mult împotriva unor soldați 


adevărați. 

Jane era pe cale să răspundă, însă Zoë o întrecu. 

- M-am gândit la asta. 

Trujillo păru să-și înăbușe un surâs. 

- Tu te-ai gândit! 

Zoë deveni serioasă. 

- Domnule Trujillo, fiica ta este prietena mea cea mai bună din 
lume. Nu vreau să moară. Nu vreau ca tu să mori. Sunt în măsură să 
ajut. Te rog nu mă lua de sus. 

Trujillo se îndreptă de spate. 

— Îmi cer scuze, Zoë. N-am vrut să fiu nerespectuos. Doar că nu 
mă așteptam ca tu să ai un plan. 

- Și nici eu, am adăugat. 

— Îţi aduci aminte că în urmă cu multă vreme m-am plâns că 
faptul de a fi obiectul veneraţiei unei întregi rase de extratereștri nu- 
mi folosea nici măcar ca să scap din când în când de lecţiile pentru 
acasă? continuă Zoë. 

- Nu prea bine. 

- Ei bine, cât timp am fost plecată, m-am hotărât să aflu la ce mi-ar 
putea folosi de fapt. 

- Încă nu pricep, am zis. 

Zoë mă luă de mână și apoi se întinse să o ia și pe a lui Jane. 

- Veniti, spuse ea. Hickory și Dickory sunt încă pe navă. Au grijă 
de ceva pentru mine. Vreau să vă arăt. 

— Ce e? întrebă Jane. 

- E o surpriză, răspunse Zoë. Dar cred că o să vă placă. 


Paisprezece 


Jane mă trezi împingându-mă jos din pat. 

- Ce naiba? am mormăit ametit de pe podea. 

- Semnalul de la satelit tocmai a căzut. 

Jane se ridică în picioare, apucă un binoclu de mare putere din 
măsuța de toaletă și ieși. M-am sculat repede și m-am dus după ea. 

- Ce vezi? am întrebat. 

- Satelitul a dispărut. E o navă, nu prea departe de locul unde ar 
trebui să fie satelitul. 

- Eser ăsta nu prea e partizanul subtilității, am comentat. 

- Nu crede că ar trebui să fie. Oricum, nu s-ar potrivi cu scopurile 
sale. 

- Suntem gata? 

- Nu contează dacă suntem gata, lăsă Jane binoclul în jos ca să se 
uite la mine. E vremea. 


Ca să fim corecţi, după întoarcerea lui Zoë, am anunţat 
Departamentul Colonizării că noi credeam că ne ameninţă un atac 
iminent și că apărarea noastră împotriva unui asemenea atac era 
aproape inexistentă. Am implorat sprijin suplimentar. Ceea ce-am 
obținut a fost o vizită din partea generalului Rybicki. 

— Voi doi trebuie să fi înghițit un pumn de pastile, comentă 
Rybicki, fără introducere, când intră în biroul administratorului. 
Începe să-mi pară rău că v-am propus pe voi ca șefi ai coloniei. 

- Nu mai suntem șefii coloniei, am replicat, și am arătat spre 
Manfred Trujillo, care era așezat în spatele fostului meu birou. El e. 


Asta îl făcu pe Rybicki să se clatine; se uită spre Trujillo. 

- N-ai nicio autorizaţie să fii conducătorul coloniei. 

- Coloniștii n-ar fi de acord cu tine, replică Trujillo. 

- Coloniștii n-au dreptul de vot, protestă Rybicki. 

- N-ar fi de acord nici cu asta, continuă Trujillo. 

- Atunci ei au înghițit idioatele alea de pastile, împreună cu voi 
trei, zise Rybicki și se întoarse spre mine și Jane. Ce naiba se petrece 
aici? 

- Credeam că mesajul către Departamentul Colonizării a fost 
destul de limpede, am răspuns. Avem motive să credem că suntem 
pe cale să fim atacati, iar cei care o să ne atace plănuiesc să ne 
anihileze complet. Avem nevoie de apărare sau o să murim. 

— Ati trimis mesajul în clar, exclamă Rybicki. Oricine l-ar fi putut 
recepționa. 

- Era codificat, am răspuns. Cod militar. 

- A fost codificat cu un protocol compromis. A fost compromis de 
ani de zile. 

Ridică ochii spre Jane. 

- Tu, dintre toți oamenii, ar fi trebuit să știi, Sagan. Tu ești 
responsabilă pentru siguranța coloniei. Tu știi ce cod să folosești! 

Jane nu scoase niciun cuvânt. 

— Așadar, zici că acum oricine ar fi interesat să ne asculte știe că 
suntem vulnerabili, am remarcat. 

- Zic că ai fi putut la fel de bine să-ți lipești şuncă pe cap și să intri 
într-o vizuină de tigri. 

- Atunci Uniunea Colonială are un motiv în plus să ne apere, 
vorbi Trujillo. 

Rybicki aruncă din nou o privire spre Trujillo. 

- Nu mai vorbesc cu el în preajmă, spuse. Nu contează ce soi de 
înţelegere convenabilă aveţi aici, esența problemei este că voi doi v- 
aţi băgat pielea în saramură pentru colonie, nu el. E timpul să 
vorbim serios, iar ceea ce trebuie să vorbim e strict secret. El nu se 
încadrează. 

- Este totuși conducătorul coloniei, am spus. 

- Nu-mi pasă nici dacă l-aţi fi încoronat regele Siamului, replică 
Rybicki. Trebuie să plece. 

— E hotărârea ta, Manfred, am zis. 

- O să plec, răspunse Trujillo, ridicându-se în picioare. Dar trebuie 


să știi ceva, generale Rybicki. Noi, cei de-aici, știm cum ne-a folosit 
Uniunea Colonială, cum s-a jucat cu destinul nostru și cu viețile 
noastre, ale tuturor. Vieţile noastre, ale familiilor și ale copiilor 
noștri. Dacă Uniunea Colonială nu ne apără acum, o să știm cine ne- 
a omorât cu adevărat. Nu cine știe ce altă specie și nu Conclavul. 
Uniunea Colonială. Pur și simplu. 

- Ăsta-i un discurs frumos, Trujillo, comentă Rybicki. Nu 
înseamnă că e și adevărat. 

— Generale, în acest moment nu te-aș socoti o autoritate în materie 
de adevăr, replică Trujillo. 

Făcu semn din cap către mine și Jane și ieși înainte ca generalul să 
apuce să riposteze. 

- O să-i spunem tot ceea ce ne spui tu nouă, l-am anunţat, după 
plecarea lui Trujillo. 

- Atunci o să fiți trădători, în aceeași măsură ca și incompetenti, 
zise Rybicki, stând la birou. Nu știu ce credeți că faceți voi doi, dar 
orice-ar fi, e o nebunie. Tu, se uită el spre Jane, știu că știi că 
protocolul de codificare a fost compromis. Trebuia să știi că 
transmiteai vulnerabilitatea voastră. Nu reușesc să pricep nici cât 
negru sub unghie de ce-ai făcut-o. 

— Am motivele mele, răspunse Jane. 

- Bine. Spune-mi. 

- Nu. 

- Poftim? întrebă generalul. 

- Am zis nu. N-am încredere în tine. 

- O, asta-i nostim, exclamă Rybicki. Tocmai ai pictat o țintă mare și 
lată pe colonia voastră și eu nu sunt de încredere! 

- Există o mulțime de lucruri pe care Uniunea Colonială le-a făcut 
cu Roanoke și despre care nu s-a ostenit să ne pomenească, am 
comentat. Schimbarea de poziţie e un joc cinstit. 

- lisuse! Nu suntem într-o afurisită de curte a școlii. Jucaţi cu viața 
acestor coloniști drept miză! 

-Şi în ce fel e diferit asta de ceea ce-a făcut UC? am întrebat. 

- Pentru că nu aveți autoritatea. Nu aveți dreptul. 

- Uniunea Colonială are dreptul să se joace cu viața acestor 
coloniști? am întrebat. Are dreptul de a-i pune în calea unei armate 
dușmane care vrea să-i distrugă? Nu sunt soldați, generale. Sunt 
civili. Unii dintre oamenii noștri sunt pacifiști religioși. Tu ai avut 
grijă de asta. Uniunea Colonială s-ar putea să fi avut autoritatea de a-i 


pune pe acești oameni în calea pericolului. Dar e al naibii de sigur că 
n-avea dreptul! 

- Ai auzit vreodată de Coventry? întrebă Rybicki. 

- Orașul englezesc? am întrebat. 

Rybicki încuviință. 

-În al doilea război mondial, britanicii au aflat prin intermediul 
serviciilor de informații că dușmanii erau pe cale să bombardeze 
orașul. Știau când urma să se întâmple. Dar dacă evacuau orașul, ar 
fi dezvăluit că știau codul secret al inamicilor, și și-ar fi pierdut 
capacitatea de a intercepta planurile dușmanilor. Pentru binele 
întregii Britanii, au lăsat să se producă bombardamentul. 

— Spui acum că Roanoke este Coventry-ul Uniunii Coloniale, 
comentă Jane. 

- Spun că avem un dușman implacabil care ne vrea pe toți morți. 
Și că trebuie să luăm în considerare ceea ce este mai bine pentru 
omenire. Toată omenirea. 

- Asta înseamnă să presupunem că ceea ce face Uniunea 
Colonială este ceea ce este cel mai bine pentru toată omenirea? vorbi 
Jane. 

— N-am spus asta. 

-O gândești. 

- N-ai nici cea mai mică idee ce gândesc eu. 

- Știu precis ce gândești. Știu că ești aici ca să ne spui că Uniunea 
Colonială nu are nave sau soldați ca să ne apere. Știu că tu știi că 
există nave și soldați pentru apărarea noastră, dar că au fost 
repartizate în roluri pe care tu le socotești inutile sau neesențiale. 
Știu că ar trebui să ne servești o minciună convingătoare despre asta. 
De aceea ai venit aici personal, ca să oferi minciunii o nuanță 
personală. Și știu că te scârbește faptul că ești pus să faci așa ceva, 
dar ceea ce te scârbește încă și mai mult este că ti-ai îngăduit singur 
s-o faci. 

Rybicki se uita fix la Jane, cu gura căscată. La fel și eu. 

— Știu că voi credeţi că Uniunea Colonială se poartă prostește, 
sacrificând Roanoke Conclavului. Știu că ești la curent cu faptul că 
există deja planuri de a folosi pierderea noastră pentru a face 
recrutări în colonii. Știu că tu crezi că recrutarea din colonii le face 
pe acestea mai vulnerabile la atac, și nu invers, pentru că acum 
Conclavul va avea un motiv să țintească populațiile civile pentru a 
reduce numărul soldaților potenţiali. Știu că vezi asta ca pe un ultim 


stadiu pentru Uniunea Colonială. Știu că tu crezi că Uniunea 
Colonială va pierde. Știu că te temi pentru mine și pentru John, 
pentru colonia asta și pentru toată omenirea. Știu, în cele din urmă, 
că tu crezi că nu avem nicio ieșire... 

Rybicki rămase tăcut vreme de o clipă nesfârșită. 

— Pari să știi multe, comentă el în sfârșit. 

- Știu destule. Dar acum avem nevoie să auzim toate astea de la 
tine. 

Rybicki se uită atent spre mine, apoi din nou la Jane. Umerii i se 
încovoiară și se foi stânjenit. 

- Ce-aș putea să spun ca voi să nu păreți că știți deja? Uniunea 
Colonială n-are nimic pentru voi. Am pledat în fața lor să vă dea 
ceva, orice — se uită la Jane ca să vadă dacă ea recunoaște adevărul 
acestor spuse, dar ea nu făcea decât să-l privească impasibilă —, însă 
au luat hotărârea să menţină frontul la coloniile mai deprate. Mi s-a 
spus că era o folosire strategică mai bună a forței noastre militare. 
Nu sunt de acord, dar nu e un argument de neapărat. Roanoke nu e 
singura colonie mai nouă care a rămas descoperită. 

- E doar cea despre care se știe că e amenințată. 

— Ar trebui să vă ofer o poveste rezonabilă pentru lipsa de sisteme 
defensive, continuă Rybicki. Cea la care m-am oprit a fost faptul că 
mesajul vostru de implorare, cu codificarea compromisă, ne-a pus în 
primejdie navele și soldații. Asta are avantajul de a putea fi adevărat 
- se uită la Jane tăios, în timp ce vorbea —, dar e mai ales o acoperire. 
N-am venit doar să o fac mai convingătoare. Am venit pentru că 
simțeam că eram dator față de voi să v-o spun în față. 

- Nu știu cum să mă comport în legătură cu faptul că te simți mai 
în largul tău mințindu-ne de-aproape decât de la distanță, am 
observat. 

Rybicki scoase un surâs amar. 

- Privind retrospectiv, nu pare să fi fost una dintre cele mai bune 
decizii ale mele. 

Se întoarse înapoi către Jane. 

- Tot vreau să știu cum de știi toate astea. 

- Am sursele mele. Și ne-ai zis ceea ce aveam nevoie să știm. 
Uniunea Colonială și-a luat mâna de pe noi. 

- N-a fost hotărârea mea. Nu cred că e drept. 

- Știu, răspunse Jane. Dar nu prea mai contează în acest moment. 

Rybicki se uită la mine în căutarea unei priveliști mai 


înțelegătoare. N-o găsi. 

- Ce plănuiți să faceți acum? ne întrebă. 

- Nu-ţi putem spune, răspunse Jane. 

- Pentru că n-aveţi încredere în mine. 

- Pentru că aceeași sursă care-mi spune ce gândești o să spună 
altcuiva ce plănuim. Nu ne putem permite așa ceva. 

- Dar plănuiți ceva. Aţi folosit un cod spart ca să ne trimiteţi un 
mesaj. Voiați să fie citit. Incercați să atrageţi aici pe cineva. 

- E timpul să pleci, generale, zise Jane. 

Rybicki clipi, neobișnuit să fie expediat. Se ridică și se duse la ușă, 
întorcându-se spre noi când ajunse în pragul ei. 

- Orice-aţi face voi doi sper să meargă. Nu știu cum o să iasă totul 
dacă reușiți să salvaţi colonia. Dar trebuie să fie mai bine decât cum 
o să iasă dacă nu reușiți... 

Plecă. 

M-am întors spre Jane. 

- Trebui să-mi spui cum ai făcut asta, am zis. Cum ai obținut 
informațiile astea. Mie nu mi-ai spus nimic până acum. 

- Nu le-am avut până acum, răspunse ea, și-și ciocăni tâmpla cu 
vârful degetului. Mi-ai zis că generalul Szilard mi-a transmis că mi-a 
dat seria completă de funcții de comandă. Una dintre aceste funcții 
de comandă, cel puţin în Forţele Speciale, este capacitatea de a citi 
mințile altora. 

- Poftim? 

- Gândește-te... Când ai un BrainPal, acesta învață să-ți citească 
gândurile. Așa funcționează. Folosirea lui ca să citești gândurile altor 
oameni este doar o problemă de software. Generalii din Forțele 
Speciale au acces la gândurile soldaţilor lor, deși Szilard mi-a zis că 
de cele mai multe ori nu e prea folositor, din moment ce oamenii se 
gândesc la lucruri fără rost. De data asta a prins bine. 

- Așadar, oricui are un BrainPal i se pot citi gândurile? 

Jane încuviință. 

- lar acum știi de ce n-am putut veni cu tine la stația Phoenix. N- 
am vrut să dau de gol nimic. 

Am făcut semn către ușa pe care Rybicki tocmai ieșise. 

- Tocmai te-ai dat de gol faţă de el. 

- Nu. El nu știe că am fost îmbunătăţită. Se întreabă doar cine din 
echipa lui a vorbit și cum au ajuns informațiile la mine. 


— Încă îi citeşti mintea. 

- Nu m-am oprit de când a aterizat. N-o să mă opresc până când 
pleacă. 

- Ce gândește acum? 

Se gândește la noi. Speră că o să reușim. Partea asta n-a fost o 
minciună. 

— Crede că o să reușim? am întrebat. 

— Sigur că nu, răspunse Jane. 

Turelele energetice țintiră rachetele care soseau și traseră, dar erau 
prea multe rachete pe care să le țintească; turelele explodară cu o 
răbufnire violentă care aruncă sfărâmături peste câmpurile în care 
erau amplasate, la o oarecare distanță de Croatoan. 

— Primesc un mesaj, ne spuse Jane mie și lui Trujillo. E un ordin de 
a înceta lupta și de a ne pregăti pentru o debarcare. 

Făcu o pauză. 

- Mi se spune că orice continuare a rezistenţei va avea ca rezultat 
un covor de bombe asupra coloniei. Mi se cere să confirm mesajul. 
Lipsa unui răspuns în aproximativ un minut va fi interpretată ca 
sfidare și se va declanșa bombardamentul. 

- Ce crezi? am întrebat-o pe Jane. 

- Suntem gata, atât cât vom putea fi vreodată. 

- Manfred? 

- Suntem gata. Și, pentru numele lui Dumnezeu, sper să meargă. 

- Kranjic? Beata? 

M-am întors către locul unde stăteau Jann Kranjic și Beata, 
amândoi complet echipați în aparatură de reporter. Beata dădu din 
cap; Kranjic îmi făcu un semn cu degetul în sus. 

— Spune-le că le confirmăm mesajul și că încetăm focul, i-am zis 
lui Jane. Spune-le că abia le așteptăm sosirea pentru a discuta 
termenii de capitulare. 

- S-a făcut, răspunse Jane o clipă mai târziu. 

M-am întors spre Savitri, care stătea lângă Beata. 

- Fii gata. 

- Grozav, comentă Savitri pe un ton complet neconvingător. 

- O să te descurci bine. 

- Mă simt gata să vomit. 

- Mă tem că am lăsat găleata la birou. 

- O să mă mulțumesc să vomit pe ghetele tale. 


- Serios. Eşti gata să faci asta, Savitri? 

Ea dădu din cap. 

- Sunt gata. S-o facem. 

Ne-am ocupat cu toții poziţiile. 

După câtva timp, o lumină pe cer se descompuse în două 
transportoare de trupe. Acestea plutiră deasupra satului Croatoan 
pentru puțină vreme, înainte de a ateriza la un kilometru depărtare, 
pe un teren nesemănat. Fusese inițial semănat; îl araserăm și 
îngropaserăm primele răsaduri. Mizaserăm pe transportoare de 
trupe și speram să-i convingem să aterizeze într-un anumit loc, 
făcându-l mai atrăgător decât altele. A mers. Undeva într-un cotlon 
al minţii mi-o închipuiam pe Jane zâmbind îndârjită. 

Jane ar fi fost mai prudentă în privința aterizării pe singurul teren 
agricol care nu avea plante răsărind din el, dar ăsta-i unul dintre 
motivele pentru care o făcuserăm. Și eu aș fi fost prudent, pe vremea 
când conduceam trupe. Competența militară de bază urma să aibă 
importanță aici, iar acesta era primul nostru indiciu în legătură cu 
soiul de luptă care ne aștepta. 

Mi-am luat binoclul și m-am uitat atent. Transportoarele se 
deschiseseră și soldații se îngrămădeau la ieșirile din navă. 

Erau îndesaţi, pestriți și cu pielea groasă; arrisieni cu toţii, precum 
conducătorul lor. Mai exista și un alt mod prin care forța de invazie 
se deosebea de flota generalului Gau. Generalul împărțea 
responsabilitatea pentru incursiunile sale asupra întregului Conclav; 
Eser păstra gloria atacului numai pentru oamenii săi. 

Soldaţii erau grupați în plutoane; trei plutoane a câte treizeci sau 
treizeci și cinci de soldați fiecare. Cam o sută în total. Eser era cu 
siguranţă plin de tupeu. Nu e mai puțin adevărat că cei o sută de 
soldați de la sol erau doar o iluzie; fără îndoială, Eser avea încă vreo 
câteva sute la bordul navei, ca să nu mai pomenim că nava însăși era 
capabilă să spulbere colonia chiar de pe orbită. 

Pe sol sau deasupra lui, Eser avea mai mult decât suficientă putere 
de foc ca să ne omoare pe toți de mai multe ori. Cei mai mulți dintre 
soldații arrisieni purtau pe umăr pușca automată arrisiană standard, 
o armă cu gloanţe cilindrice cunoscută pentru viteza, precizia și rata 
mare a focului. Doi soldaţi din fiecare pluton purtau aruncătoare de 
rachete fixate pe umăr; având în vedere invazia, acestea păreau să fie 
mai mult pentru spectacol decât pentru orice altceva. Nicio armă 
energetică sau un aruncător de flăcări, din câte puteam vedea. 


Apăru și Eser, încadrat de o gardă de onoare. Eser era îmbrăcat în 
echipament militar arrisian, mai curând de paradă, pentru că nu 
servise niciodată în armată, dar presupun că dacă vrei să încerci să 
apari ca un general într-o misiune militară, mai bine te costumezi 
pentru rol. Membrele lui Eser erau mai groase, iar smocurile 
fibroase din jurul pedunculilor oculari erau mai întunecate decât 
cele ale soldaților săi; era mai bătrân și mult mai ieșit din formă 
decât cei care-l serveau. Dar, în măsura în care îmi puteam da seama 
de vreo emoție pe faţa lui extraterestră, părea destul de mulțumit de 
sine însuși. Stătea în fața soldaților, gesticulând; părea că le ține un 
discurs. 

Netrebnicul. Se afla la numai un kilometru distanță, nemișcat, pe 
teren neted. Dacă eu sau Jane am fi avut pușca potrivită, i-am fi 
putut rade creștetul capului. Apoi am fi fost morți, pentru că după 
aceea soldaţii și nava lui ar face colonia una cu pământul. Dar ar fi 
distractiv, atât cât ar dura. Era însă doar un gând teoretic; nu aveam 
genul potrivit de pușcă și oricum, indiferent de ce s-ar fi întâmplat, îl 
voiam pe Eser în viață, la sfârșit. Omorârea lui nu era în cărți. Din 
păcate. 

În timp ce Eser vorbea, garda lui scana cu sârguință împrejurimile, 
în căutarea amenințărilor. Speram ca Jane, din poziția ei, să observe 
asta; nu toți cei părtași la această mică aventură erau complet 
incompetenti. Mi-aș fi dorit să-i pot spune să ia notă, dar eram în 
tăcere radio; nu voiam să ne dăm de gol jocul, înainte de a fi început. 

Eser se opri în sfârșit din vorbă și întreaga companie de soldați 
porni să traverseze câmpul către drumul care lega ferma de 
Croatoan. O grupă de soldaţi preluă conducerea, căutând 
amenințări și mișcare; restul mergea în formație, dar fără prea multă 
disciplină. Nimeni nu se aștepta la prea multă rezistenţă. 

Nici n-ar fi găsit vreuna pe drumul spre Croatoan. Întreaga 
colonie era trează și știa despre invazie, desigur, dar îi avertizaserăm 
pe toți să rămână în case sau în adăposturi și să nu intre în luptă în 
timp ce soldații treceau spre Croatoan. Voiam să joace rolul 
coloniștilor umili și speriaţi, așa cum era de așteptat să fie. Pentru 
unii dintre ei, asta nu avea să constituie o problemă; pentru alții, 
urma să ceară un efort deosebit. Voiam ca primul grup să se afle la 
adăpost, pe cât posibil; pe cel de-al doilea îl voiam stăpânit. Le-am 
dat sarcini pentru mai târziu, dacă urma să existe un mai târziu. 

Fără îndoială, grupa din avangardă scana împrejurimile cu senzori 
de infraroșu și de căldură, căutând atacuri pe furiș. Tot ce găseau 


erau coloniști în picioare la ferestrele lor, privind în întuneric, în 
timp ce soldații treceau pe lângă ei. Vedeam cu binoclul cum cel 
puțin un grup de coloniști stătea pe verande să-i vadă pe soldați. 
Menoniţi. Erau pacifiști, dar cu siguranţă nu se temeau de nimic. 

Croatoan rămăsese la fel ca la începuturi: o versiune din vremurile 
moderne a unei tabere de legiune romană, încă înconjurată de două 
rânduri de containere de mărfuri. Cei mai mulți dintre coloniștii 
care locuiseră aici îl abandonaseră pentru case și ferme proprii, dar 
câțiva oameni continuau să locuiască acolo, inclusiv eu cu Jane și 
Zoë, iar câteva clădiri permanente se înălțau în spațiul unde fuseseră 
corturile. Terenul de joacă din centrul taberei exista încă, în fața unei 
alei care trecea de-a lungul lui și prin spatele clădirii administraţiei. 
În centrul terenului de joacă stătea Savitri, singură. Ea urma să fie 
prima ființă umană pe care aveau s-o vadă soldații arrisieni și Eser; 
singura, speram noi, pe care s-o vadă. 

O vedeam pe Savitri din locul în care stăteam. Nu era frig la 
începutul dimineții, dar ea tremura vizibil. 

Primii dintre soldații arrisieni ajunseră la îngrăditura satului 
Croatoan și se opriră din marș, în timp ce examinau zona ca să se 
asigure că nu intrau într-o capcană. Asta le luă câteva minute, dar 
până la urmă fură mulțumiți că nu exista acolo nimic ce le-ar fi 
putut face vreun rău. Porniră din nou marșul și soldații arrisieni 
intrară tropăind pe teren, îngrămădindu-se pe terenul de joacă, 
stând prudenti cu ochii pe Savitri, care ședea pe loc, tăcută și doar 
puţin tremurând. În foarte scurt timp, toți soldații se aflară între 
limitele mărginite cu containere ale așezării. 

Eser trecu printre rânduri cu garda sa și se opri în fața lui Savitri. 
Făcu semn spre dispozitivul de traducere. 

— Sunt Nerbros Eser, vorbi el. 

- Sunt Savitri Guntupalli, replică Savitri. 

- Tu ești conducătoarea acestei colonii, continuă Eser. 

— Nu, răspunse Savitri. 

Pedunculii oculari ai lui Eser se clătinară auzind acest lucru. 

- Unde sunt conducătorii coloniei? 

- Sunt ocupați, zise Savitri. De aceea m-au trimis pe mine să 
vorbesc cu voi. 

- Și cine ești tu? 

- Sunt secretara, răspunse Savitri. 

Pedunculii oculari ai lui Eser se întinseră cu furie și aproape că se 


loviră între ei. 

- Am puterea de a face una cu pământul colonia asta, iar 
conducătorul ei își trimite secretara să mă întâmpine! 

Era limpede că orice urmă de mărinimie pe care ar fi plănuit-o 
Eser pentru victorie zbura de-a dreptul pe fereastră. 

- Păi, mi-au dat un mesaj pentru tine. 

- Ţi-au dat! comentă Eser. 

- Da. Mi s-a cerut să-ți spun că dacă tu și soldații tăi sunteți 
dispuși să vă întoarceți la navele voastre și să vă întoarceți pur și 
simplu de unde aţi venit, am fi încântați să vă lăsăm să trăiţi. 

Eser făcu ochii mari, apoi emise un scrâșnet acut, sunetul arrisian 
pentru amuzament. Cei mai mulți dintre soldaţi scrâșniră alături de 
el; era ca o adunare de albine furioase. Apoi Eser încetă scrâșnetul și 
păși de-a dreptul spre Savitri, care, ca o adevărată vedetă, nici măcar 
nu se clinti. 

- Plănuiam să las cea mai mare parte a coloniștilor voştri să 
trăiască, vorbi Eser. Urmam să pun să fie executați conducătorii 
coloniei pentru crime împotriva Conclavului, când au ajutat 
Uniunea Colonială să prindă în ambuscadă flota noastră. Dar voiam 
să vă crut coloniștii. Tu mă ispitești să mă răzgândesc în privința 
asta. 

— Așadar, asta înseamnă nu, spuse Savitri, privind direct în 
pedunculii lui oculari. 

Eser făcu un pas înapoi și se răsuci spre una dintre gărzi. 

- Omoar-o! Apoi să trecem la treabă... 

Soldatul ridică arma, tinti torsul lui Savitri și apăsă cu degetul 
panoul de declanșare al puștii. 

Pușca explodă, retezând aerul vertical în planul perpendicular pe 
mecanismul de tragere al puștii și emițând o matrice plană, verticală, 
de energie, direct în sus. Pedunculii oculari ai soldatului intersectară 
acel plan și fură retezaţi; extraterestrul se prăbuși urlând de durere, 
ținându-se de ceea ce-i mai rămăsese din pedunculi. 

Eser se uită din nou la Savitri, nedumerit. 

— Ar fi trebuit să pleci când ai avut șansa, spuse Savitri. 

Se auzi un bang în clipa când Jane deschise cu piciorul ușa clădirii 
administrative, având nano-plasa ce-i ascundea căldura corpului 
acoperită de armura standard a poliției Departamentului 
Colonizării, la fel ca toți ceilalți din micul nostru detașament. În 
braţe purta ceva ce nu era un dispozitiv standard al 


Departamentului Colonizării: un aruncător de flăcări. 

Jane îi făcu semn lui Savitri să se dea înapoi; Savitri nu avu nevoie 
să i se spună de două ori. Din fața lui Jane se auzea zgomotul 
țipetelor arrisiene, în timp ce soldaţii cuprinși de panică încercau s-o 
împuște, doar ca să-și vadă puștile făcute țăndări și erupându-le cu 
violenţă în mâini. Jane se îndreptă direct spre soldați, care 
începuseră să o ia înapoi înspăimântați, și revărsă un șuvoi de foc în 
mijlocul lor. 


- Ce-i asta? am întrebat-o pe Zoë când ne conduse în navetă, ca să 
ne uităm la orice-o fi fost ceea ce voia ea să ne arate. Orice era, avea 
mărimea unui pui de elefant. Hickory și Dickory stăteau lângă 
obiect; Jane se duse până la el și începu să examineze panoul de 
control de pe o parte. 

- E darul meu pentru colonie, răspunse Zoë. E un câmp sugător. 

- Câmp distrugător, am corectat-o. 

— Nu, sugător, insistă Zoë. Cu un sss. 

- Ce face? 

Zoë se întoarse spre Hickory. 

- Spune-i. 

- Câmpul sugător canalizează energia cinetică, explică Hickory. 
Redirecționează energia în sus sau în orice altă direcție preferă 
utilizatorul și folosește energia redirecționată ca să alimenteze 
câmpul însuși. Utilizatorul poate defini la ce nivel este redirecționată 
energia, pe o scală a parametrilor. 

- Trebuie să-mi explici asta ca și cum aș fi un idiot, am replicat. 
Pentru că e clar că sunt. 

- Oprește gloanţele, rosti Jane, încă uitându-se la panou. 

- Mai zi o dată! 

- Obiectul ăsta generează un câmp care va suge energia din orice 
obiect care se mișcă mai repede decât cu o anumită viteză, continuă 
Jane. 

Se uită la Hickory. 

- E corect, nu-i așa? 

- Viteza este unul dintre parametrii pe care-i poate defini un 
utilizator, replică Hickory. Alți parametri pot include emisia de 
energie potrivit unui anumit timp sau unei anumite temperaturi. 

— Așadar, îl programăm să oprească gloanţe sau grenade, și o s-o 


facă, am precizat. 

- Da, zise Hickory. Deși merge mai bine cu obiecte fizice decât cu 
cele energetice. 

- Merge mai bine cu gloanţe decât cu fascicule de energie... 

- Da, răspunse Hickory. 

— Când definim nivelul de energie, orice se află sub acel nivel își 
păstrează energia, adăugă Jane. Il putem regla să oprească un glonț, 
dar să lase o săgeată să zboare. 

- Dacă energia săgeții se află sub pragul pe care-l definești, da, 
încuviință Hickory. 

- Aparatul ăsta are niște posibilități, am constatat. 

- Ţi-am zis c-o să-ți placă. 

- E cel mai grozav cadou pe care mi l-ai adus vreodată, scumpa 
mea. 

Zoë zâmbi larg. 

— Ar trebui să știi că acest câmp are o durată foarte limitată, spuse 
Hickory. Sursa de energie de aici e mică și va dura numai câteva 
minute, în funcție de mărimea câmpului pe care-l generezi. 

- Dacă l-aș folosi ca să acopăr Croatoan, cam cât ar dura? am 
întrebat. 

- Cam șapte minute, răspunse Jane. 

Își dăduse seama cum funcționează panoul de control. 

- Posibilităţi serioase, am remarcat. 

M-am întors spre Zoë. 

— Și cum ai reușit să-i convingi pe obini să ne dea ăsta? 

- Mai întâi am adus argumente, apoi m-am târguit, apoi am 
implorat. Și după aceea mi-am ieșit din fire. 

- Ţi-ai ieșit din fire, zici... 

- Nu te uita așa la mine. Obinii sunt incredibil de sensibili la 
emoțiile mele. Știi asta. lar ideea ca fiecare persoană pe care o iubesc 
și la care țin să fie ucisă e ceva la care mă pot lăsa copleșită de emoții 
destul de ușor. Și pe deasupra fiecărui argument pe care l-am adus, 
a mers. Așa că nu mă cicăli pentru asta, tăticule de nouăzeci de ani. 
In timp ce Hickory, Dickory și cu mine eram cu generalul Gau, 
ceilalți obini au adus asta pentru noi. 

M-am uitat din nou la Hickory. 

- Credeam că aţi zis că nu aveți voie să ne ajutați, din cauza 
tratatului cu Uniunea Colonială. 


- Regret să spun că Zoë a făcut o mică greșeală în explicația ei. 
Câmpul sugător nu este tehnologia noastră. E mult prea avansat 
pentru asta. E consu. 

Jane și cu mine ne-am uitat unul la altul. Tehnologia consu era în 
general atât de avansată, încât îţi tăia răsuflarea față de tehnologia 
altor specii, inclusiv a noastră, iar consu nu se despărțeau niciodată 
cu ușurință de orice tehnologie pe care o aveau. 

- Consu v-au dat asta? am întrebat. 

- V-au dat-o vouă, de fapt. 

- Și de unde știau despre noi? 

- La o întâlnire cu unii dintre semenii noștri obini, subiectul a fost 
atins în cursul discuţiei, iar consu au fost impresionați și s-au oferit 
în mod spontan să vă ofere acest dar. 

Mi-am adus aminte că odată, nu cu multă vreme după ce am 
cunoscut-o pe Jane, ea și cu mine am avut nevoie să punem niște 
întrebări rasei consu. Prețul răspunsului la aceste întrebări a fost un 
soldat mort al Forţelor Speciale și trei mutilati. Imi venea extrem de 
greu să-mi închipui „discuţia“ care a avut ca rezultat despărțirea 
consu de o mostră de tehnologie ca aceasta. 

- Așadar, obinii n-au nimic de-a face cu acest dar, am conchis. 

-În afară de transportarea lui aici la cererea fiicei tale, nu. 

- Trebuie să mulțumim consu la un moment dat. 

- Nu cred că se așteaptă la mulțumiri. 

- Hickory, m-ai minţit vreodată? am întrebat. 

- Nu cred că ești conștient că eu sau oricare obin te-ar fi minţit 
vreodată, răspunse Hickory. 

- Nu. Nu cred că sunt. 


În spatele coloanei arrisiene, soldaţii se retrăgeau în învălmășeală 
înapoi către poarta coloniei, unde Manfred Trujillo aștepta, stând la 
comenzile unui camion de marfă de pe care demontaserăm 
accesoriile și-l meșteriserăm în scopul de a obține o acceleraţie cât 
mai mare. Camionul stătuse la marginea unui câmp din apropiere, 
tăcut și cu Trujillo ghemuit înăuntru, până când soldații intraseră cu 
toții în Croatoan. Apoi alimentă bateriile camionului și înaintă încet 
de-a lungul drumului, așteptând tipetele care trebuiau să fie 
semnalul pentru a apăsa pedala de acceleraţie până la fund. 

Când Trujillo văzu trombele aruncătorului de flăcări al lui Jane, 
acceleră cu putere către deschizătura porţii satului Croatoan. În timp 


ce trecea printre porți, aprinse farurile camionului, năucind trei 
soldați arrisieni fugari și lăsându-i paralizaţi. Acești soldați fură 
primii care-și întâlniră moartea adusă de camionul masiv, 
năpustindu-se ca fulgerul; mai mult de alți zece urmară când 
Trujillo porni să le reteze rândurile. Trujillo coti la stânga la drumul 
din fața pieței așezării, măturând încă doi soldați arrisieni, și se 
pregăti de încă o cursă. 

Când camionul trecu prin porțile satului, Hickory atinse butonul 
care le închidea, apoi el și cu Dickory scoaseră din teacă două 
pumnale primejdios de lungi și se pregătiră să-i întâmpine pe 
soldaţii arrisieni care aveau ghinionul să dea peste ei. Soldaţii 
arrisieni își ieșiseră din minţi din cauză că nu pricepeau cum o 
misiune militară de rutină se transformase într-un masacru — al lor —, 
dar, din nefericire pentru ei, atât Hickory, cât și Dickory erau în 
posesia deplină a capacităților mintale, erau buni la mânuit cuțitele 
și-și opriseră implanturile emoționale, ca să poată ucide cu eficiență. 

Acum Jane începuse și ea cu pumnalele, după ce terminase 
combustibilul aruncătorului de flăcări cu prețul a aproape un pluton 
de soldați arrisieni. Jane trimise pe lumea cealaltă câțiva dintre 
soldații cei mai înfiorător de arși, apoi își îndreptă atenţia către cei 
care încă mai stăteau în picioare sau de fapt fugeau. Alergau repede, 
însă Jane, modificată cum era, alerga mai repede. Jane făcuse 
cercetări despre arrisieni, despre armamentul, armura și slăbiciunile 
lor. Din întâmplare, armura corporală militară arrisiană era 
vulnerabilă la încheieturile laterale; un cuțit suficient de subţire se 
putea strecura înăuntru și putea reteza una dintre arterele 
importante care străbăteau bilateral corpul arrisian. În timp ce 
priveam, am văzut-o pe Jane exploatând această informație, 
întinzând mâna să apuce un soldat arrisian care fugea, smucindu-l 
înapoi, cufundându-și pumnalul în partea laterală a armurii și 
lăsându-l să i se scurgă viața, și apoi apucându-l pe următorul 
soldat, fără să încetinească pasul. 

Eram copleșit de admiraţie pentru soția mea. Și înțelegeam acum 
de ce generalul Szilard nu-și ceruse scuze pentru ceea ce-i făcuse. 
Forţa, viteza și neînduplecarea ei urmau să ne salveze în calitate de 
colonie. 

În spatele lui Jane, patru soldați arrisieni se liniștiseră suficient ca 
să înceapă să gândească din nou tactic și începuseră să se strecoare 
către ea, cu puștile abandonate și pumnalele scoase. Aici a fost 
rândul meu, așezat în vârful șirului interior de containere de marfă, 


să mă dovedesc de folos: eram sprijinul aerian. Mi-am luat arcul cu 
scripeti, am potrivit săgeata și l-am nimerit în gât pe soldatul aflat 
cel mai în față; nu prea bine, din moment ce îl ținteam pe cel de 
după el. Soldatul apucă stângaci săgeata înainte de a se prăbuși în 
față; ceilalți trei o luară la fugă, dar nu înainte de a răni încă unul la 
picior, din nou nu prea bine, pentru că țintisem în cap. Se prăbuși cu 
un scrâșnet; Jane se întoarse la auzul sunetului și apoi se îndreptă 
spre el să-l termine. 

M-am uitat după ceilalți doi printre clădiri, dar nu i-am văzut, și 
apoi am auzit un zăngănit. M-am uitat în jos și am văzut că unul 
dintre soldați se cățăra pe container, iar cutia de gunoi pe care sărise 
ca să ajungă până unde eram eu se rostogolea pe jos. Am potrivit 
încă o săgeată și am tras în el; săgeata mea. N-aveam timp să 
înstrunez încă o săgeată; soldatul ajunsese sus pe container și se 
îndrepta spre mine cu pumnalul scos, strigând ceva. Aveam trista 
bănuială că omorâsem pe cineva la care chiar ținea. Mi-am apucat 
cuțitul și, în acel moment, arrisianul a atacat, acoperind distanța 
între noi într-un timp uimitor de scurt. Am căzut; cuțitul a zburat 
peste marginea containerului. 

M-am rostogolit din cauza atacului arrisianului și l-am împins cu 
piciorul, dându-l jos de pe mine, târându-mă către margine, departe 
de el. Se năpusti iar asupra mea într-o clipă, lovindu-mă cu cuțitul la 
umăr și întâlnind acolo armura de poliție. Se pregăti să mă lovească 
din nou; l-am apucat de un peduncul ocular și am tras cu putere. S-a 
tras deoparte, țipând și ținându-se de peduncul, dându-se cu spatele 
spre margine. Atât pumnalul, cât și arcul erau prea departe ca să 
ajung la ele. La dracu’, am gândit și m-am aruncat asupra 
arrisianului. Am căzut amândoi peste marginea containerului; în 
cădere, mi-am înfipt braţul în gâtul lui. Am aterizat, eu peste el, cu 
braţul strivindu-i traheea sau care-o fi echivalentul pentru el. Brațul 
îmi pulsa de durere; mă îndoiam că o să-l mai pot folosi în mod 
productiv o vreme. 

M-am rostogolit de pe arrisianul mort și am ridicat privirea; o 
umbră plutea pe container. Era Kranjic; el și cu Beata își foloseau 
camerele ca să înregistreze bătălia. 

— Mai trăiești? mă întrebă. 

— Așa se pare. 

- Uite, poți să mai faci asta o dată? Am pierdut cea mai mare 
parte. 


l-am arătat degetul mijlociu; nu-i puteam vedea fața, dar bănuiam 
că rânjește. 

- Aruncă-mi cuțitul și arcul, am strigat. 

M-am uitat la ceas. Mai aveam un minut și jumătate până să cadă 
scutul. Kranjic îmi întinse cuțitul și arcul, iar eu am pornit pe străzi, 
încercând să dobor soldați până când am rămas fără săgeți, apoi m- 
am ținut departe de ei, până la expirarea timpului. 

Cu treizeci de secunde înainte ca scutul să cadă, Hickory deschise 
porţile satului, iar el și cu Dickory se dădură la o parte ca să lase 
supraviețuitorii atacului să se reverse afară, în retragere. Cei vreo 
douăzeci și cinci care mai rămăseseră nu se opriră să se întrebe de ce 
se deschisese poarta; o luară la sănătoasa și se împrăștiară către 
navetele lor, lăsate cam la un kilometru depărtare. Ultimul dintre 
acești soldați ieși pe poartă exact când am întrerupt câmpul. Eser și 
ultimul soldat din gardă care-i mai rămăsese se aflau în mijlocul 
fugarilor, gardianul împingându-și fără menajamente protejatul tot 
înainte. Mai avea încă pușca; cei mai mulți își abandonaseră însă 
armele, văzând ceea ce li se întâmplase celor care le folosiseră în sat, 
și presupunând că acum erau complet inutile. Am ridicat una în 
timp ce-i urmăream; Jane culese unul dintre lansatoarele de rachete. 
Kranjic și Beata săriră de pe containere și veniră după noi, Kranjic 
luându-ne-o înainte în fugă și dispărând în întuneric, Beata ținând 
pasul cu Jane și cu mine. 

Soldaţii arrisieni care se retrăgeau făceau două presupuneri în 
timp ce fugeau. Prima era că gloanțele nu aveau nicio valoare pe 
Roanoke. A doua era că terenul pe care se retrăgeau era același cu 
terenul pe care mărșăluiseră la venire. Ambele presupuneri erau 
greșite, așa cum descoperiră arrisienii când turelele defensive 
automate de pe drumul de retragere deschiseră focul asupra lor, 
doborându-i în rafale precise, controlate de Jane, care marca 
electronic fiecare țintă cu BrainPalul înainte ca turelele să tragă. Jane 
nu voia să-l împuște pe Eser din greșeală. Turelele portabile fuseseră 
amplasate de către coloniști după ce arrisienii fuseseră închiși în 
Croatoan; le scoseseră din gropile pe care le săpaseră și le 
acoperiseră. Jane făcuse exerciții necruțătoare cu coloniștii care 
așezaseră turelele, astfel încât să le poată muta și pune la locul lor 
într-un interval de numai câteva minute. leșise bine; o singură turelă 
era de nefolosit pentru că era îndreptată în direcția greșită. 

În acest moment, cei cîțiva soldaţi arrisieni rămași care mai aveau 
puști începură să tragă cu ele din disperare și părură surprinși când 


funcționară. Doi dintre ei se lăsară la pământ și porniră să tragă spre 
noi, ca să le dea timp compatrioților lor să ajungă la transportoare. 
Am simțit un șuierat sonor pe lângă mine, înainte de a auzi armele; 
m-am aruncat și eu la pământ. Jane întoarse turelele asupra acestor 
doi arrisieni și termină repede cu ei. 

În scurtă vreme, rămaseră numai Eser și gardianul lui, în afară de 
piloţii celor două transportoare. Amândoi porniseră motoarele și se 
pregăteau să-și ia tălpășiţa. Jane fixă lansatorul de rachete pe umăr, 
ne avertiză să ne lăsăm la pământ (eu eram încă acolo) și trase 
racheta în cel mai apropiat transportor. Racheta trecu pe lângă Eser 
și soldatul lui, făcându-i pe amândoi să se arunce pe jos, și izbi trapa 
transportorului, inundând interiorul navei cu flăcări explozive. Al 
doilea pilot ajunse la concluzia că-i ajungea și decolă; apucă să se 
înalțe cincizeci de metri înainte ca nava lui să fie lovită, dar nu de 
una, ci de două rachete, lansate de Hickory și Dickory. Impactul 
zdrobi motoarele transportorului și-l trimise clătinându-se către 
pădure, retezând arbori de la nivelul solului cu un trosnet de lemn, 
înainte de a se prăbuși cu un huruit asurzitor undeva în afara razei 
vizuale. 

Soldatul lui Eser își ținea protejatul la pământ și stătea și el 
aplecat, trăgând în încercarea de a lua măcar pe vreunul dintre noi 
cu el, când avea să moară. 

Jane se uită în jos, la mine. 

- Pușca aceea are muniție? întrebă. 

— Așa sper. 

Lăsă de pe umăr aruncătorul de rachete. 

- Fă destul zgomot ca să-l ţii jos. Nu-l împușca de-a binelea. 

- Ce faci? am întrebat. 

Ea se dezbrăcă de uniforma de poliție, dezvăluind nanoplasa 
mulată, neagră și mată, de dedesubt. 

- Mă apropii, răspunse, și se îndepărtă. Deveni repede aproape 
invizibilă în întuneric. Am tras la intervale neregulate și am rămas la 
pământ; gardianul nu mă nimerea, dar era o chestiune de centimetri. 

Se auzi un mormăit de surpriză în depărtare și apoi un țipăt 
destul de puternic, care se opri curând. 

- Drumul e liber, anunţă Jane. 

M-am ridicat și m-am îndreptat spre ea. Stătea deasupra corpului 
soldatului, cu arma acestuia în mână, ațintită asupra lui Eser, 
ghemuit la pământ. 


- E dezarmat, spuse Jane și-mi întinse dispozitivul de traducere 
pe care în aparenţă îl luase de la el. Ia-l. Trebuie să vorbești cu el. 

Am luat dispozitivul și m-am aplecat. 

- Bună, am rostit. 

-O să muriti cu toții! exclamă Eser. Am o navă deasupra voastră 
chiar acum. Are înăuntru mai mulți soldați. Or să coboare și or să vă 
împuște pe toți. lar apoi nava mea o să facă una cu pământul fiecare 
bucăţică a coloniei ăsteia. 

— Nu mai spune! am comentat. 

- Da! 

— Atunci văd că trebuie să fiu cel care să-ți sfărâme iluzia. Nava ta 
nu mai e acolo. 

— Minti! exclamă Eser. 

— Nu chiar. Chestiunea este că, atunci când ne-ai doborât satelitul 
cu nava ta, asta a însemnat că satelitul n-a mai putut semnaliza unei 
sonde de salt pe care o aveam acolo. Sonda era programată să facă 
saltul numai dacă nu primea semnalul. In locul în care s-a dus, 
aşteptau nişte rachete capabile de salt. 

Aceste rachete au apărut în spațiul planetei Roanoke, au găsit 
nava ta și au distrus-o. 

- De unde au venit rachetele astea? vru să știe Eser. 

- E greu de spus. Rachetele erau de fabricație nouri. Și-i știi pe 
nouri. Ar vinde aproape oricui. 

Eser stătea pe loc și clocotea. 

- Nu te cred, vorbi în sfârșit. 

M-am întors spre Jane. 

- Nu mă crede. 

Jane îmi aruncă ceva. 

- E comunicatorul lui, îmi spuse. 

I l-am întins lui Eser. 

— Cheamă-ți nava. 

După câteva minute și câteva țipete foarte furioase, Eser trânti 
comunicatorul în țărână. 

- De ce nu m-aţi omorât pur și simplu? l-aţi omorât pe toți ceilalți. 

- i s-a spus că dacă pleci, toți soldaţii tăi vor rămâne în viață. 

— De către secretara ta, scuipă Eser. 

- De fapt, nu mai e secretara mea. 

- Răspunde la întrebare! 


- Valorezi mai mult pentru noi viu, decât mort. Avem pe cineva 
care este extrem de interesat să te țină în viață. Și am fost îndemnați 
să credem că ne-ar fi de folos să te predăm lui în această stare. 

— Generalul Gau, zise Eser. 

- Ai ghicit. Nu știu ce-a plănuit Gau pentru tine, dar după o 
încercare de asasinat și o manevră de a prelua controlul 
Conclavului, nu-mi pot închipui că ar fi foarte plăcut. 

— Poate că noi..., începu Eser. 

- Hai să nici nu ne prefacem că o să avem o asemenea discuţie. N- 
o să treci de la a plănui să-i omori pe toți cei de pe planetă la a cădea 
la înțelegere cu mine. 

— Generalul Gau a trecut, comentă Eser. 

- Foarte frumos. Diferenţa este că nu cred că ai avut vreodată 
planul de a cruța pe vreunul dintre coloniștii mei, în timp ce Gau s-a 
dat peste cap să se asigure că ar putea fi cruțați. Contează. Acum: 
ceea ce o să se întâmple este că am să-i dau acest dispozitiv de 
traducere soției mele, iar ea o să-ți spună ce să faci. O s-o asculti, 
pentru că dacă nu, n-o să te ucidă, dar probabil că o să-ți dorești s-o 
fi făcut. Înţelegi? 

- Înţeleg. 

- Bine, am răspuns și m-am ridicat în picioare ca să-i dau 
translatorul lui Jane. Bagă-l în containerul ăla de mărfuri pe care-l 
folosim pe post de închisoare. 

- M-am gândit cu mult înaintea ta. 

- Mai avem sonda de salt pregătită să ducă mesajul generalului 
Gau? 

— Avem. O s-o trimit după ce-l pun la păstrare pe Eser. Ce-o să 
spunem Uniunii Coloniale? 

- N-am nici cea mai mică idee. Presupun că atunci când n-o să 
primească nicio sondă de salt câteva zile, o să-și dea seama că s-a 
întâmplat ceva. Și o să se enerveze că suntem încă aici. În momentul 
de față, sunt înclinat să zic „lua-i-ar dracu'“! 

- Ăsta nu-i un plan adevărat, comentă Jane. 

- Știu, dar atât avem la dispoziție acum. Ca să schimbăm 
subiectul, la naiba, am câștigat de data asta. 

- Am câștigat pentru că dușmanul nostru a fost arogant și 
incompetent, replică Jane. 

- Am câștigat pentru că te-am avut pe tine. Tu ai făcut planul. Tu 
ai câștigat. Tu ai făcut lucrurile să meargă. Și oricât de puţin mi-ar 


plăcea să-ți spun asta, faptul că ești soldat complet funcțional al 
Forțelor Speciale a avut importanța lui. 

- Știu că a avut. Nu sunt gata să mă gândesc încă la asta. 

În depărtare, am auzit pe cineva plângând. 

— Pare vocea Beatei, zise Jane. 

Am luat-o la fugă către sunetul plânsului, lăsând-o pe Jane să se 
ocupe de Eser. Am găsit-o pe Beata după câteva sute de metri, 
aplecată deasupra cuiva. 

Era Kranjic. Două dintre gloanţele arrisiene îl loviseră în claviculă 
și în piept. Sângele se scursese în pământul de sub el. 

- Ticălos tâmpit! exclamă Beata, ținându-l pe Kranjic de mână. 
Trebuia să fugi mereu după o știre... 

Se aplecă să-l sărute pe frunte și să-i închidă ochii. 


Cincisprezece 


— Ştii că nu poţi rămâne pe Roanoke, spuse generalul Gau. 

Am zâmbit și m-am uitat la el, în sala micuță de conferințe de pe 
nava lui amiral, Steaua Blândă. 

- De ce nu, pentru numele Pământului? 

Gau șovăi pentru o clipă; expresia era nouă pentru el. 

- Pentru că ai supraviețuit, răspunse el în cele din urmă. Pentru că 
și colonia ta a supraviețuit, fără îndoială spre surpriza și enervarea 
Uniunii Coloniale. Pentru că ai dat inamicului informaţii vitale 
pentru supraviețuirea lui, și pentru că ai acceptat de la el informații 
vitale pentru supraviețuirea ta. Pentru că mi-ai permis să vin aici să- 
l iau pe Nerbros Eser. Pentru că te afli aici, pe nava asta, acum, 
vorbind cu mine. 

— Sunt un trădător, am zis. 

— N-am spus asta. 

- Tu n-ai spune asta. Trăiești datorită mie. 

- Corect. Dar nu asta am vrut să zic. Am vrut să zic că ești acum 
un trădător pentru că loialitatea ta a fost față de colonia ta. Faţă de 
poporul tău. Nu i-ai trădat niciodată pe ei. 

— Mulţumesc. Deși nu cred că Uniunii Europene îi va plăcea prea 
mult acest argument. 

- Nu, răspunse Gau. Nu mă aştept să le placă. Ceea ce mă readuce 
la problema inițială. 

- Ce-ai de gând să faci cu Eser? am întrebat. 

- Planul meu actual este să-l trimit în fața judecății. 

- Ai putea să-l arunci pur și simplu printr-o ecluză. 


- Asta mi-ar oferi multă satisfacție personală, răspunse Gau. Dar 
nu cred că ar fi bine pentru Conclav. 

- Dar, din ceea ce-mi povestește Zoë, te-ai apucat să ceri oamenilor 
să depună jurăminte de loialitatea personală. E un salt mic de la asta 
până la a avea dreptul de a-i arunca în spaţiu pe cei care vă 
enervează. 

- Un motiv cu atât mai bun pentru proces, nu-i așa? Aș prefera să 
nu fi apelat la jurăminte de loialitate. Dar, după cum se pare, 
oamenii nu sunt dispuși să accepte mai multă umilință de la 
conducătorii lor, în special când acești conducători tocmai s-au ales 
cu flota spulberată de sub ei. 

- Nu da vina pe mine. 

- Nu dau. Dacă dau vina pe Uniunea Colonială, este o cu totul altă 
chestiune. 

- Ce plănuiești să faci acum în legătură cu Uniunea Colonială? am 
întrebat. 

- Același lucru pe care l-am plănuit de la început, răspunse Gau. 
S-o îngrădesc. 

- Nu s-o ataci. 

- Nu. Toate rebeliunile interne ale Conclavului au fost înăbușite. 
Eser nu e singurul care înfruntă un proces. Dar cred că este limpede 
acum pentru Uniunea Colonială că nu-i ușor de eliminat Conclavul. 
Sper că n-o să încerce să evadeze din nou din spațiul lor. 

- N-ai învățat prea multe despre ființele umane. 

- Dimpotrivă. Dacă tu crezi că o să mă întorc pur și simplu la 
vechiul meu plan, ești un prost. Nu plănuiesc să atac Uniunea 
Colonială, dar o să am grijă că nu are ocazia să mă mai atace a doua 
oară, fie pe mine, fie Conclavul. 

— Cum? 

- Nu te aștepți în mod serios să-ți spun. 

- M-am gândit să întreb. Merita o încercare. 

- Nu chiar. 

- Și ce planuri ai pentru Roanoke? 

- Ţi-am spus deja că n-am niciun plan s-o atac. 

- Ai zis. Desigur, asta era când nu mai aveai flotă. 

— Te îndoiești de mine. 

- Nu. Mi-e teamă de tine. 

- Aș dori să nu-ţi fie. 


- Și eu aș dori. Convinge-mă. 

- Roanoke e la adăpost de alte atacuri ale Conclavului. Conclavul 
o recunoaște ca pe o colonie umană legitimă. Ultima colonie — ciocăni 
cu degetele pe masa din camera de conferințe ca să-și sublinieze 
vorbele —, dar una legitimă, cu toate acestea. Tu și cu mine putem 
încheia un tratat, dacă dorești. 

- Nu cred că Uniunea Colonială s-ar socoti obligată să-l respecte. 

- Probabil că nu. Totuși, o să trimit o declaraţie oficială guvernului 
vostru, cu un avertisment că interdicția Conclavului cu privire la 
colonizare nu mai poate fi încălcată după aceasta. 

Neoficial, o să transmit un anunț către rasele neafiliate potrivit 
căruia Conclavul ar fi extrem de nemulțumit dacă vreuna dintre ele 
și-ar face planuri în legătură cu planeta. N-ar trebui s-o facă oricum, 
având în vedere interdicția. Dar nu strică să subliniezi ideea. 

- Mulţumesc, generale. 

- Cu plăcere. Mă bucur totuși că nu toți conducătorii de lumi sunt 
la fel de sâcâitori ca tine. 

- Eu sunt cel pașnic. Soția mea e adevărata intransigentă. 

- Așa am dedus de la Eser și din înregistrările bătăliei. Sper că nu 
se simte jignită pentru că am cerut să vorbesc numai cu tine. 

- Nu. Eu sunt cel care ar trebui să se descurce bine cu oamenii. 
Deși Zoë e dezamăgită că nu te poate vedea. Ai făcut o impresie 
frumoasă asupra ei... 

-Şi ea asupra mea. Ai o familie remarcabilă! 

— Sunt de acord. Mă bucur că mă păstrează prin preajmă! 

- Tehnic vorbind, soția și fiica ta ar putea fi acuzate și ele de 
trădare. Vor trebui să plece și ele de pe Roanoke, știi. 

- Tot aduci vorba de asta. Am încercat să nu mă gândesc la asta. 

- Nu cred că e înțelept. 

- Sigur că nu-i înțelept. Asta nu înseamnă că nu vreau s-o fac. 

- Unde-o să plecați? 

- N-am nici cea mai mică idee. Nu putem pleca nicăieri în 
Uniunea Colonială, în afară de cazul în care vrem să ne petrecem 
viața într-o aripă cu celule familiale. Obinii ne-ar primi, datorită lui 
Zoë, dar vor exista mereu presiuni asupra lor ca să ne extrădeze. 

- Mai există o variantă. V-am făcut și înainte oferta de a veni să vă 
alăturați Conclavului. Oferta e încă valabilă. Tu și familia ta puteți 
veni să locuiti printre noi. 


- Eşti foarte amabil. Nu știu dacă aș putea face așa ceva. Asta-i 
problema și cu viața printre obini. Nu sunt gata să fiu izolat de 
restul omenirii. 

- Nu-i chiar atât de rău, replică Gau, și am sesizat o nuanță de 
sarcasm în tonul lui. 

- Poate nu pentru tine. Dar mi-ar fi dor de semenii mei. 

- Ideea din spatele Conclavului este că multe rase ar trăi unele 
printre altele. Vrei să spui că n-ai putea face asta? 

— Aș putea. Dar numai trei ființe umane n-ar fi de-ajuns. 

- Conclavul ar fi încă bucuros să admită Uniunea Colonială. Sau 
oricare dintre lumile colonizate, individual. Sau chiar numai 
Roanoke. 

- Nu cred că ideea va căpăta prea multă susținere pe Roanoke. 
Sau în Uniunea Colonială. Cât despre colonii, cred că, din punct de 
vedere oficial, încă nu sunt la curent cu Conclavul. 

- Da, gâtuirea informațională a Uniunii Coloniale. Trebuie să-ți 
spun că m-am gândit foarte serios să pun niște sateliți să facă saltul 
deasupra lumilor Uniunii Coloniale și să revărs pur și simplu un 
flux de date despre Conclav până când sateliții sunt doborâți. N-ar fi 
eficient. Dar cel puțin Conclavul ar putea fi auzit. 

M-am gândit la asta o clipă. 

- Nu. Un flux de date n-ar merge. 

— Atunci, ce sugerezi? 

- Încă nu sunt sigur. 

M-am uitat direct la Gau. 

- Generale, s-ar putea să vreau să-ți propun ceva. 

- Ce anume? 

- Ceva mare. Ceva costisitor. 

— Ăsta nu prea e un răspuns. 

-O să trebuiască să ajungă deocamdată. 

— Voi fi încântat să-ți ascult propunerea. Dar „ceva mare, ceva 
costisitor “ e puțin cam prea neclar pentru mine ca să dau 
aprobarea. 

- Foarte bine. 

- De ce nu-mi poți spune acum despre ce e vorba? 

— Am nevoie să vorbesc întâi cu Jane. 

- Orice-ar fi, administrator Perry, dacă e ceva care presupune 
ajutorul meu, atunci te vei afla în permanenţă în zona trădării. Cel 


puțin în ochii Uniunii Coloniale. 
- E așa cum ai spus, generale. Depinde față de cine ești loial. 


- Mi s-a ordonat să te pun sub arest, vorbi Manfred Trujillo. 

— Așa... 

Stăteam amândoi în fața navetei cu care eram pe cale să plec. 

- Ordinele au sosit cam acum două ore. Odată cu noul satelit de 
comunicaţii pe care UC tocmai ni l-a dat. Întâmplător, UC nu e 
mulțumită de faptul că o navă a Conclavului se află pe cerul nostru. 

- Așadar, mă arestezi? am întrebat. 

- Aș fi bucuros s-o fac, dar se pare că tu și familia ta nu sunteți de 
găsit. Bănuiesc că ați plecat deja de pe planetă. O să facem o căutare 
prin toată colonia, desigur. Dar n-aș paria prea mult că o să vă 
găsim. 

- Sunt viclean, nu-i așa? 

- Întotdeauna am spus asta despre tine. 

— Ai putea să ai necazuri pentru asta. Ultimul lucru de care are 
nevoie colonia asta este un alt conducător adus în fața unei comisii 
de anchetă. 

-În calitate de conducător al coloniei, pot să-ți spun în mod oficial 
să-ți vezi de treburile tale. 

- Așadar, promovarea ta a fost aprobată oficial. 

- Dacă n-ar fi fost, cum aș putea să te arestez? 

- Bine pusă problema. Felicitări. Întotdeauna ai vrut să conduci 
colonia. Acum o faci. 

- Nu așa am plănuit să obțin slujba. 

— Îmi pare rău că ţi-am stat în cale, Manfred. 

- Mie nu. Dacă aș fi condus eu colonia, am fi fost cu toții morți 
acum. Tu, Jane și Zoë ați salvat colonia. Sunt fericit că am așteptat la 
coadă. 

— Mulţumesc. 

- Vreau să știi că mi-a fost greu să spun asta. Am izbucnit în râs și 
m-am uitat în direcția în care Zoë își lua un rămas-bun înlăcrimat de 
la Gretchen și de la alți prieteni. 

- Lui Zoë o să-i fie dor de Gretchen. Mă bătea gândul să-ţi cer s-o 
lași pe Zoë să rămână. Pentru Gretchen și pentru noi. 

Trujillo făcu semn din cap către Hickory și Dickory, care stăteau 
deoparte, absorbind despărțirea plină de emoţii a lui Zoë de 


prietenii ei. 

- Spui că ai ajuns la o înțelegere cu Conclavul, dar tot nu m-ar fi 
deranjat să-i am pe obini să ne păzească spatele. 

- Roanoke se va descurca bine, l-am asigurat. 

- Cred că ai dreptate în privinţa asta. Așa sper. Ar fi plăcut să fim 
o colonie ca oricare alta. Am fost prea multă vreme în centrul 
atenției. 

- Cred că o să reușesc să distrag o parte a atenţiei de la voi. 

— Aș dori să-mi spui ce-ai plănuit. 

- Cum nu mai sunt conducătorul coloniei, nu-ți pot spune oficial 
să-ți vezi de treburile tale. Dar vezi-ți oricum. 

Trujillo oftă. 

- Înţelegi îngrijorarea mea. Am fost în centrul planurilor tuturor 
celorlalți, și niciunul dintre planuri n-a ieșit nici pe departe așa cum 
ar fi trebuit. 

— Inclusiv al tău, i-am adus aminte. 

- Inclusiv al meu, fu de acord Trujillo. Nu știu ce plănuiești, dar, 
având în vedere rata eșecurilor de pe-aici, sunt îngrijorat că 
repercusiunile o să ajungă până aici, pe Roanoke. Am grijă de 
colonia mea. Colonia noastră. Casa noastră. 

- Colonia noastră, am încuviințat. Dar nu mai e și casa mea. 

- Chiar și așa. 

— O să trebuiască să ai încredere în mine, Manfred. Am muncit 
mult ca să ţin Roanoke la adăpost. N-o să încetez acum. 

Savitri coborî prin trapa navetei și se îndreptă spre noi, cu PDA-ul 
în mână. 

- Totul e pus la locul lui, îmi spuse ea. Jane zice că suntem gata 
când ești și tu. 

- Ai spus la revedere tuturor? 

- Da, răspunse Savitri și ridică încheietura mâinii, care avea o 
brățară pe ea. De la Beata. Spune că a fost a bunicii ei. 

- O să-i fie dor de tine. 

- Știu. Și mie o să-mi fie dor de ea. E prietena mea. Tuturor o să ne 
fie dor de cineva. De aceea se cheamă plecare. 

- Tu ai mai putea rămâne, îi spuse Trujillo lui Savitri. N-ai niciun 
motiv să trebuiască să pleci cu idiotul ăsta. O să-ți dau chiar și o 
mărire de salariu de douăzeci la sută. 

— O, o mărire! E tentant. Dar am fost alături de idiotul ăsta multă 


vreme. Îmi place. Îmi place și mai mult familia lui, desigur, dar cui 
nu i-ar plăcea? 

— Frumos, am comentat. 

Savitri zâmbi. 

- Dacă nu pentru altceva, mă amuză. Nu știu niciodată ce-o să se 
mai întâmple, dar știu că vreau să aflu. lartă-mă! 

-În regulă, treizeci la sută mărire, zise Trujillo. 

- S-a făcut, răspunse Savitri. 

— Ce? am exclamat. 

- Glumesc. Idiotule! 

- Adu-mi aminte să-ți tai din salariu, am spus. 

- Oricum, de unde o să mă plătești acum? 

- Uite, am spus. Ceva care-ţi solicită atenţia. Acolo. Mai departe. 

- Uf, protestă Savitri. 

Se duse să-l îmbrătişeze pe Trujillo, apoi ridică la mine degetul 
mare. 

- Dacă nu merg lucrurile cu tipul ăsta, s-ar putea să mă întorc în 
genunchi pentru vechea mea slujbă. 

- E a ta, răspunse Trujillo. 

- Excelent. Pentru că dacă m-a învăţat ceva ultimul an, este să am 
întotdeauna un plan de rezervă. 

ÎI îmbrăţișă din nou, repede, pe Trujillo. 

- Mă duc s-o iau pe Zoë, îmi zise. De îndată ce ești în navetă, 
suntem gata. 

- Mulţumesc, Savitri. Vin într-o clipă. Ne vedem atunci. 

Mă strânse de umăr și se îndepărtă. 

- Tu ai spus la revedere tuturor celor cărora doreai să le spui? 
întrebă Trujillo. 

-O fac acum. 

Câteva minute mai târziu, naveta noastră era pe cer, îndreptându- 
se către Steaua Blândă. Zoë plângea încetișor, mângâindu-l pe Babar 
și fiindu-i dor de prietenii ei. Jane, așezată lângă ea, o strânse în 
braţe. M-am uitat pe hublou, în timp ce lăsam în urmă încă o lume. 

- Cum te simţi? mă întrebă Jane. 

- Trist, am răspuns. Voiam ca asta să fie lumea mea. Lumea 
noastră. Casa noastră. Dar n-a fost. Nu e... 

-Îmi pare rău. 

— Să nu-ți pară! 


M-am întors și i-am zâmbit. 

- Mă bucur că am venit. Sunt trist doar pentru că n-a fost să fie să 
rămânem... 

M-am întors către hublou. Cerul planetei Roanoke devenea din ce 
în ce mai negru în jurul meu. 


- Asta e nava ta, îmi spuse generalul Rybicki, arătându-mi cu un 
gest puntea de observație unde tocmai fusese condus. 

Îl așteptasem acolo. 

- Este, am răspuns. Deocamdată. Ai putea spune că am închiriat- 
o. Cred că la origine este arrisiană, ceea ce se dovedește un soi de 
ironie la adresa ta. Explică, de asemenea, tavanele joase. 

— Așadar, ar trebui să mă adresez cu apelativul „căpitane Perry“? 
întrebă Rybicki. Asta-i un pas înapoi față de gradul tău anterior. 

- De fapt, Jane este căpitanul. Nominal, sunt superiorul ei, dar ea 
conduce nava. Cred că asta mă face comandor. Ceea ce este un pas 
înainte. 

- Comandor Perry, rosti Rybicki. Sună bine. Nu foarte original, mă 
tem. 

- Presupun că nu. 

Am ridicat PDA-ul pe care-l aveam în mână. 

- Jane m-a chemat în timp ce erai condus aici. Mi-a spus că ti s-a 
sugerat că ai putea încerca să mă omori. 

- lisuse! exclamă Rybicki. Mi-ar plăcea să știu de unde știe 
lucrurile astea. 

- Sper că nu plănuiești să mergi până la capăt. Nu că n-ai putea. 
Faci încă parte din FCA. Eşti destul de rapid și de puternic să-mi 
frângi gâtul înainte ca vreunul să te poată opri. Dar n-ai mai ieși din 
camera asta după aceea. Nu vreau să mori. 

- Apreciez asta, replică Rybicki sec, apoi continuă: Nu. N-am venit 
să te omor. Am venit să încerc să te înțeleg. 

- Mă bucur să aud asta. 

— Poţi începe prin a-mi spune de ce ai trimis după mine. Uniunea 
Colonială are tot soiul de diplomaţi. Dacă Conclavul o să înceapă un 
joc cu UC, ei ar trebui să fie aici, vorbind cu tine. Așa că mă întreb de 
ce ai întrebat de mine. 

- Pentru că simțeam că-i datorez o explicaţie, am răspuns. 

— Pentru ce? 


Am făcut un semn. 

- Pentru asta. De ce sunt aici și nu pe Roanoke. Sau oriunde în altă 
parte în Uniunea Colonială. 

— Am presupus că era pentru că nu voiai să fii judecat pentru 
trădare. 

- E o problemă. Dar nu e asta. Cum merg lucrurile în Uniunea 
Colonială? 

- Nu te aștepți în mod serios să-ți spun ceva aici. 

— Vreau să zic, la modul foarte general. 

- E bine. Atacurile Conclavului au încetat. Roanoke e la adăpost și 
o să trimitem un al doilea val de coloniști acolo într-o lună. 

- Asta-i mai devreme decât era programat. 

— Am hotărât să ne mișcăm repede acolo. O să întărim masiv și 
apărarea. 

- Bine. Păcat că nu s-a putut întâmpla mai devreme, înainte să fi 
fost atacați. 

- Hai să nu ne prefacem că nu știm motivele și dedesubturile. 

- Că veni vorba, cum a primit Uniunea Colonială victoria noastră? 

- A fost, firește, foarte încântată. 

- Cel putin oficial! 

- Ştii Uniunea Colonială... Povestea oficială e singura poveste. 

- Știu. Și ăsta e motivul pentru toate astea. 

- Nu pricep. 

- Chiar înainte de bătălia noastră cu Eser de pe Roanoke mi-ai 
spus ceva. Ai zis că Uniunea Colonială, mai mult ca oricine, 
acționează în interesul cel mai mare al omenirii. 

— Îmi aduc aminte. 

- Aveai dreptate. Dintre toate guvernele, speciile și rasele 
inteligente, Uniunea Colonială este cea mai bună când e vorba să 
aibă grijă de noi, de ființele umane. Dar am ajuns să mă îndoiesc că 
Uniunea Colonială face bine treaba asta. Uite cum ne-a tratat 
Uniunea Colonială pe Roanoke. Ne-a înșelat cu privire la scopul 
coloniei. Ne-a înșelat cu privire la intențiile Conclavului. Ne-a făcut 
complici la un act de război care ar fi putut distruge întreaga UC. Și 
apoi a fost dispusă să ne sacrifice pentru binele omenirii. Dar 
nimeni, în tot restul omenirii, n-a știut vreodată întreaga poveste, 
nu-i așa? Uniunea Colonială controlează comunicațiile. Controlează 
informaţia. Acum, că Roanoke a supraviețuit, Uniunea Colonială nu 


va spune niciodată nimic. Nimeni din afara structurii de putere a 
UC nici măcar nu știe de existența Conclavului. Încă. 

- Uniunea Colonială credea că este necesar să facem lucrurile 
astfel. 

- Știu. Și au crezut întotdeauna că este necesar să le facă astfel. Vii 
de pe Pământ, generale. Îți aduci aminte cât de puţine știm despre ce 
se petrece aici, afară. Cât de puţine știm despre Uniunea Colonială. 
Ne-am înrolat într-o armată despre care nu știam nimic, pentru că 
nu voiam să murim acasă, bătrâni și singuri. Și asta-i metoda 
Uniunii Coloniale. Să spui doar atât cât să atingi un scop. Nimic mai 
mult. 

- Nu sunt întotdeauna de acord cu metodele Uniunii Coloniale. 
Ştii că n-am fost de acord cu planul UC de a lăsa singură Roanoke. 
Dar nu sunt sigur că pricep unde vrei să ajungi. Ar fi fost dezastruos 
dacă ar fi știut Conclavul de planurile noastre pentru Roanoke. 
Conclavul vrea să țină omenirea îngrădită, Perry. Încă mai vrea. 
Dacă nu luptăm, restul universului se populează fără noi. Omenirea 
moare. 

- Confunzi omenirea cu Uniunea Colonială. Conclavul vrea să 
îngrădească Uniunea Colonială pentru că Uniunea Colonială refuză 
să se alăture. Dar Uniunea Colonială nu înseamnă omenirea. 

- Nu e o diferenţă reală. 

- Destul de adevărat. 

Am arătat spre fereastra curbată a punţii de observație. 

— Ai văzut celelalte nave aici, când ai sosit. 

- Da, răspunse Rybicki. Nu le-am numărat pe toate, dar bănuiesc 
că sunt patru sute douăsprezece. 

— Pe-aproape. Patru sute treisprezece, inclusiv asta. Pe care, din 
întâmplare, am numit-o Roanoke. 

- Minunat. Flota care atacă următoarea noastră colonie va avea o 
nuanţă de ironie! 

- Uniunea Colonială plănuiește deci să colonizeze în continuare 
alte lumi, am tras eu concluzia. 

— N-o să comentez asta cu tine. 

- Dacă sau când Conclavul și Uniunea Colonială se vor pregăti 
din nou de luptă, nava asta n-o să participe. E o navă comercială. La 
fel sunt toate celelalte nave din flota asta. Fiecare navă din flota asta 
transportă bunuri din partea rasei căreia îi aparține. A fost nevoie de 
multă muncă pentru asta, ar trebui să știi. Ne-a luat câteva luni 


înainte ca fiecare rasă să se angajeze. 

Generalul Gau a trebuit să forțeze câteva mâini sau așa ceva. E 
mai ușor să convingi unele rase să dea o navă de război decât una de 
mărfuri plină cu bunătăți. 

- Dacă o flotă de nave de război n-o să convingă Uniunea 
Colonială să intre în Conclav, mă îndoiesc că o flotă de nave 
comerciale o s-o facă. 

- Cred că ai dreptate în privinţa asta, am spus, și am ridicat PDA- 
ul. 

- Jane, poți să faci saltul acum. 

- Ce? Ce naiba faci? 

- Ți-am spus. Îți dau explicații. 

Roanoke plutise în spațiu, la o distanță prudentă de orice put de 
gravitație care ar fi putut interfera cu motorul de salt. Acum, Jane 
dădu ordinul de pornire a motorului. Am făcut o gaură în spatiu- 
timp și am ajuns în altă parte. De pe puntea de observaţie, diferența 
nu era prea mare: o clipă ne uitam la un câmp aleator de stele, iar în 
următoarea ne uitam la un alt câmp aleator de stele. Până când am 
început să vedem tiparele. 

- Uite, i-am arătat. Orion, Taurul. Perseu. Cassiopeia. 

- Doamne Dumnezeule! rosti Rybicki, șoptind cuvintele. 

Roanoke se roti în jurul axei, iar stelele dispărură treptat, înlocuite 
de globul uriaș, strălucitor, al unei planete — albastră, și verde, și 
albă... 

- Bine-ai venit acasă, generale! 

- Pământul... spuse Rybicki și orice mai voia să spună după asta 
se pierdu în nevoia lui de a se holba la lumea pe care-o părăsise. 

- N-aveai dreptate, generale. 

Rybicki avu nevoie de o secundă ca să iasă din reverie. 

- Ce? În legătură cu ce n-aveam dreptate? 

- Coventry. Am căutat. Britanicii știau că se apropia un atac. Aveai 
dreptate cu privire la asta. Dar nu știau unde va lovi. Britanicii n-au 
sacrificat Coventry. lar Uniunea Colonială n-ar fi trebuit să fie 
dispusă să sacrifice Roanoke. 

— De ce-am venit aici? 

- Tu ai spus-o, generale! Uniunea Colonială nu se va alătura 
niciodată Conclavului. Dar poate că Pământul o va face... 

- O să duci Pământul în Conclav! 


- Nu, am răspuns. O să-i oferim o alegere. O să-i oferim daruri din 
fiecare lume a Conclavului. Și apoi o să-i ofer darul meu. 

- Darul tău... 

— Adevărul! Întregul adevăr! Despre Uniunea Colonială și despre 
Conclav și despre ce se întâmplă atunci când ne părăsim lumea 
natală și ieșim în univers. Uniunea Colonială e liberă să-și conducă 
lumile oricum dorește, generale. Dar această lume începe să 
hotărască pentru ea însăși. Omenirea și Uniunea Colonială n-o să 
mai fie interschimbabile. Nu după ziua de azi. 

Rybicki se uită la mine. 

- Nu ai autoritatea de a face așa ceva. Să iei hotărârea asta pentru 
toți acești oameni. 

- Poate că nu am autoritatea. Dar am dreptul. 

- Nu știi ce faci! 

- Ba cred că da. Schimb lumea. 

Pe fereastră, încă o navă apăru dintr-odată. M-am uitat pe PDA; pe 
ecran se afla o reprezentare simplă a Pământului. În jurul cercului 
luminos apăreau puncte, câte unul, câte două, în grupuri și în 
constelații. Și când sosiră toate, începură să transmită, toate, un 
mesaj de salut, în atâtea limbi umane câte puteau fi recepționate, și 
un flux de date necodificate, punând la curent Pământul cu decenii 
de istorie și de tehnologie. Adevărul, atât de fidel pe cât îl puteam 
spune. Darul meu către lumea care fusese casa mea, și speram că ar 
putea fi din nou. 


ȘAISPREZECE 


La început nu l-am recunoscut. În parte, asta era din cauza locului 
unde îl vedeam. Era destul de ciudat ca eu să mă aflu pe treptele 
Camerei Reprezentanților; ca să-l văd pe el acolo, era complet 
neașteptat. În parte, și pentru că arăta ceva mai în vârstă decât mi-l 
aduceam eu aminte. Și în parte pentru că nu era verde. 

— Generale Szilard! Ce surpriză! 

- Așa și trebuia să fie, răspunse el. 

- Arăți altfel. 

— Da, bine... Acum, că Uniunea Colonială trebuie să aibă de-a face 
cu guvernele umane de aici, de pe Pământ, unul dintre lucrurile pe 
care le-am descoperit este că politicienii de aici nu ne iau prea în 
serios dacă arătăm ca de obicei. 

- Nu-i ușor să fii verde. 

- Chiar că nu. Așa că am avut grijă să arăt mai bătrân și mai roz. 
Pare să meargă. 

- Presupun că nu le spui că nu ești destul de în vârstă ca să 
închiriezi o mașină. 

— Nu văd de ce-ar fi nevoie să-i încurc mai mult decât sunt deja. Ai 
un minut? Avem ceva de vorbit. 

- Am terminat cu declaraţiile pentru astăzi. Am timp. 

Szilard se uită în jurul meu într-o manieră exagerată. 

- Unde ţi-e gloata de reporteri? 

- O, asta! Generalul Gau face astăzi declaraţii în fața Comitetului 
Senatorial pentru Informaţii. Eu am vorbit doar unui subcomitet 
pentru agricultură al Camerei. Acolo a fost o singură cameră de luat 
vederi de acces public și asta a fost tot. Oricum, sunt luni bune de 


când nu se mai ostenește nimeni să se țină după mine. Extratereștrii 
sunt mult mai interesanti. 

- Cum cad cei puternici..., comentă Szilard. 

- Nu mă deranjează. A fost plăcut să fii pe copertele revistelor 
pentru o vreme, dar te saturi. Vrei să facem o plimbare? 

- Cum să nu? 

Am pornit spre Mall. Din când în când, cineva arunca o privire în 
direcția mea — dispărut sau nu de pe copertele revistelor, încă eram 
foarte ușor de recunoscut —, dar locuitorii Districtului Columbia se 
arătau cu mândrie sătui când era vorba de politicieni faimoși, ceea ce 
presupun că eram și eu acum, din lipsa unui cuvânt mai bun. 

- Dacă n-ai nimic împotrivă să întreb, generale, de ce ești aici? 

- Fac lobby printre senatori. Moratoriul Statelor Unite privind 
recrutările FCA este o problemă. SUA au furnizat întotdeauna 
grosul recruților noștri. De aceea n-a fost niciodată o problemă când 
alte țări au interzis cetățenilor lor să se înroleze; contribuția lor era 
neînsemnată. Dar fără SUA nu ne atingem obiectivele recrutării, în 
special acum, când atâtea alte țări au și ele moratorii privind 
recrutările. 

- Știu despre moratoriu. Întrebam de ce tu. 

— Se pare că mă pricep să vorbesc limba politicienilor. În aparenţă, 
pe-aici e un avantaj să fii ușor retardat din punct de vedere social, și 
așa sunt Forțele Speciale, poți fi sigur. 

- Crezi că o să obţii ridicarea moratoriului? 

Szilard ridică din umeri. 

- E complicat. Totul e complicat pentru că, până la urmă, Uniunea 
Colonială a ținut Pământul în beznă atâta vreme. Apari tu și le spui 
tuturor celor de-aici ce-au pierdut. Sunt furioși. Întrebarea este dacă 
în fond sunt atât de furioși ca să treacă de partea Conclavului, în loc 
de cea a restului ființelor umane. 

- Când are loc votul? 

— Peste trei săptămâni. 

— Ar trebui să fie interesant. 

- Înţeleg că există un blestem legat de trăitul în vremuri 
interesante. 

Am mers în tăcere pentru câteva minute. 

- Ceea ce-ţi spun acum vine numai din partea mea, reîncepu 
Szilard. Să fie limpede asta. 


— Bine, am răspuns. 

- Mai întâi, vreau să-ți mulțumesc. N-am crezut niciodată că o să 
ajung să vizitez Pământul. Dacă tu n-ai fi dat complet peste cap felul 
de a face lucrurile al Uniunii Coloniale, n-aș fi făcut-o niciodată. Așa 
că îți mulțumesc pentru asta... 

Mi-a fost foarte greu să-mi ascund amuzamentul. 

- Cu plăcere. 

-În al doilea rând, vreau să-mi cer scuze față de tine. 

- Trebuie să-i ceri scuze lui Jane, generale! Ea e cea pe care ai 
modificat-o. 

- Am modificat-o pe ea, dar v-am folosit pe amândoi. 

— Ai zis c-ai făcut-o pentru a tine omenirea în viață. Nu sunt prea 
încântat să fiu folosit de ține sau de oricine altcineva, dar cel puțin 
am mai multă simpatie pentru scopul tău. 

- N-am fost în întregime sincer cu tine. Da, mi-am făcut griji că 
Uniunea Colonială ar putea provoca distrugerea rasei umane. 
Încercarea de a opri asta a fost scopul meu principal. Dar am avut și 
un alt scop. Unul egoist. 

- Care anume? 

- Forţele Speciale sunt cetățeni de categoria a doua în Uniunea 
Colonială, explică Szilard. Așa am fost întotdeauna. E nevoie de noi, 
dar nu ni se acordă încredere. Facem munca cea grea de a ţine în 
viață Uniunea Colonială — noi suntem cei care am distrus flota 
Conclavului —, dar singura noastră răsplată este și mai multă 
muncă, și mai multe responsabilități. Voiam o cale de a convinge 
Uniunea Colonială să recunoască oamenii mei, și cât de importanţi 
suntem pentru Uniune. lar răspunsul erai tu. 

- Eu... Ai zis că am fost aleși pentru Jane și pentru Zog, nu pentru 
mine. 

- Am mințit. Toţi ați avut rolul vostru de jucat. Rolurile lui Jane și 
Zoë au fost critice pentru ţinerea în viață a omenirii, da. Dar rolul 
tău a fost critic pentru scopul meu. 

- Nu văd cum. 

- Pentru că tu ești cel care ar fi indignat pentru că e folosit. 
Locotenentul Sagan s-a înfuriat, fără îndoială, pentru felul în care ea 
și Roanoke au fost manipulate pentru țelurile Uniunii Coloniale. Dar 
soluţia ei este să se ocupe direct de problema imediată. Așa a fost 
antrenată. Gândire în linie dreaptă. Soţia ta are multe calități, Perry, 
dar subtilitatea nu este una dintre ele. Tu, pe de altă parte, ai clocoti 


în sinea ta. Ai căuta o soluţie pe termen lung pentru a-i pedepsi pe 
cei care te-au folosit și pentru a fi sigur că omenirea nu va mai 
înfrunta a doua oară aceeași amenințare. 

- Aducând Conclavul aici, pe Pământ. Retezând sursa de soldaţi a 
Uniunii Coloniale. 

— Am întrezărit o asemenea posibilitate. Una mică. Dar reală. Și, ca 
o consecință, Uniunea Colonială ar avea nevoie să apeleze la sursa 
deja existentă de putere militară. Adică noi. 

- Există întotdeauna coloniștii... 

- Coloniștii nu și-au dus propriile războaie de aproape două 
secole, continuă Szilard. Ar fi un dezastru. Mai devreme sau mai 
târziu, se ajunge la Forţele Speciale. 

- Dar faci lobby pentru încheierea moratoriului recrutărilor... 

- Ultima oară când am stat de vorbă, ţi-am spus motivul pentru 
care i-am lăsat pe soldaţii mei din Forţele Speciale să fie folosiți ca să 
distrugă flota Conclavului. 

- Ca să poți păstra controlul situaţiei! 

Szilard desfăcu larg mâinile ca pentru a spune asta e. 

— Îmi vine greu să cred că ai plănuit asta... 

- N-am plănuit nimic. Am lăsat deschisă posibilitatea ca toate 
astea să se întâmple, și am fost pregătit să acționez dacă se întâmpla. 
Cu siguranță, nu m-am așteptat să faci ceea ce ai sfârșit prin a face. 
Nave comerciale... Asta-i o gândire stranie. M-aș fi așteptat la o altă 
flotă de război. 

- Mă bucur să te surprind. 

- Sunt sigur că ești bucuros. Și acum, dă-mi voie să-ți întorc 
favoarea. Știu că locotenentul Sagan încă mai trebuie să mă ierte 
pentru că am modificat-o. 

— Nu te-a iertat, am confirmat. A avut nevoie de multă vreme ca să 
se obișnuiască să fie umană, iar tu i-ai răpit acest lucru. 

- Atunci spune-i asta: a fost un prototip. O versiune de soldat al 
Forţelor Speciale proiectat în întregime din genomul uman. Este sută 
la sută umană, până la numărul de cromozomi. E mai bună decât o 
ființă umană, desigur, dar absolut umană. N-a încetat niciodată să 
fie umană trecând prin toate astea. 

- Are un BrainPal în cap! 

- Suntem deosebit de mândri de asta. Cea mai recentă generație 
de BrainPaluri era și așa în cea mai mare parte organică. A fost 
nevoie de un număr substanţial de modificări fine pentru a obține 


unul generat din genomul uman. A fost prima care a avut un 
BrainPal complet integrat, uman. 

- De ce l-ați testat pe ea? 

- Pentru că știam că urma să aibă nevoie de el, și știam că își 
prețuiește umanitatea. Voiam să onorez ambele aspecte, iar 
tehnologia era gata să fie testată. Spune-i că-mi pare rău că n-am 
putut să-i dezvălui nimic până acum. Am avut motivele mele să nu 
vreau să afle toată lumea de tehnologia asta. 

M-am uitat mai bine la Szilard. 

- Acum folosești aceeași tehnologie, nu-i așa? 

- Da. Pentru prima oară sunt în întregime uman. La fel de uman 
ca oricine. Și, cu timpul, fiecare membru al Forţelor Speciale va fi la 
fel. Contează. Contează pentru cine suntem și pentru ce putem 
deveni în serviciul Uniunii Coloniale și al omenirii. Ea este prima 
dintre noi. Cea mai umană dintre noi. Spune-i și ei... 

Nu cu multă vreme după aceea, am dus-o pe Jane s-o întâlnească 
pe Kathy. 

Orașul meu natal din Ohio era la fel cum îl lăsasem, cu aproape 
două decenii în urmă, doar că ceva mai uzat de timp. Am străbătut 
aleea lungă a vechii mele case, ca să-i găsim pe fiul meu Charlie, 
familia lui și fiecare persoană cu care am fost înrudit chiar și 
tangential, așteptându-ne. Mă întâlnisem cu Charlie de două ori de 
la întoarcerea mea, când venise la Washington, D.C., ca să mă vadă. 
Reușiserăm să trecem peste șocul faptului că arătam cu decenii mai 
tânăr decât el, iar el reușise să treacă peste șocul faptului că Jane 
semăna atât de mult cu propria lui mamă. Pentru toti ceilalți totuși, 
era o primă întâlnire stânjenitoare. 

Aș fi rămas stânjenit dacă Zoë n-ar fi năvălit înăuntru și n-ar fi 
spart gheaţa, începând cu fiul lui Charlie, Adam, căruia Zoë i-a cerut 
să-i spună „mătușa Zoë“, deși era mai tânără decât el. Încetul cu 
încetul, clanul nostru începu să arate căldură față de noi și față de 
mine. Am fost pus la curent cu toate bârfele din ultimele două 
decenii. Lui Jane i s-au spus povești despre Kathy pe care nu le 
știuse niciodată până atunci. În jurul lui Zoë au făcut zarvă atât 
rudele bătrâne, cât și băieţii adolescenți visători. Savitri i-a spus lui 
Charlie glume despre zilele petrecute de mine ca mediator. Hickory 
și Dickory au suportat să fie curiozități. 

Când soarele a coborât pe cer, Jane și cu mine am sărutat-o în fugă 
pe Zoë și ne-am strecurat afară, luând-o spre răsărit pe drumul de 


țară până la cimitirul Harris Creek, la placa simplă pe care era 
înscris numele soției mele. 

- Katherine Rebecca Perry, citi Jane, îngenunchind. 

— Așa e. 

- Plângi, spuse Jane fără să se uite în spate. Aud în vocea ta. 

— Îmi pare rău. Numai că n-am crezut niciodată că o să mă întorc 
aici. 

Jane se uită la mine. 

- N-am vrut să fie dureros pentru tine. 

- Nu-i nimic. Se înţelege că e dureros. Și voiam s-o întâlnești. 
Voiam să fiu aici când o întâlnești. 

- Încă o iubești, observă Jane, uitându-se înapoi la placă. 

- Da. Sper că nu te deranjează. 

- Fac parte din ea. Și ea face parte din mine. Când o iubești pe ea, 
mă iubești pe mine. Nu mă deranjează că o iubești mai departe. Sper 
să o iubești. Sper că o vei iubi mereu. 

I-am întins mâna; ea o luă. Am stat așa, tăcuţi, la mormântul soţiei 
mele, foarte multă vreme. 

— Uită-te la stele, vorbi Jane în sfârșit. 

— Acolo-i carul mare, i-am arătat. 

Jane dădu din cap. 

-ÎI văd. 

Mi-am pus mâna în jurul lui Jane. 

-Îmi aduc aminte că ai spus pe Huckleberry că atunci când ai 
văzut în sfârșit constelaţiile ai știut că ești acasă. 

-Îmi aduc aminte că am spus asta. 

- Mai e adevărat? am întrebat. 

- Mai e, răspunse Jane și se întoarse cu fața la mine. Sunt acasă. 
Suntem acasă. 

Mi-am sărutat soția. 

- Calea Lactee, rosti ea, ridicând privirea, după ce ne-am oprit din 
sărutat. 

- Da, am replicat, uitându-mă și eu în sus. O poti vedea foarte 
bine de aici. E unul dintre motivele pentru care îmi place să locuiesc 
într-un târg, de la ţară. In orașele mari, luminile o fac să se 
estompeze. Dar aici o poţi vedea. Deși, din câte îmi închipui, cu ochii 
tăi ai parte de un spectacol pe cinste. 

- E minunat. 


- Asta îmi aduce aminte..., am zis, și i-am povestit cele spuse de 
generalul Szilard despre faptul că ea era primul soldat al Forţelor 
Speciale în întregime umană. 

— Interesant, comentă ea. 

— Așa că ești complet umană, până la urmă. 

- Știu. Mi-am dat deja seama. 

- Chiar așa! Mi-ar plăcea să știu cum. 

- Sunt însărcinată, răspunse Jane și zâmbi. 


Mulţumiri 


Cu această carte, am ajuns la finalul călătoriilor noastre alături de 
John Perry și Jane Sagan. Mi-ar plăcea să cred că ei merg mai 
departe. Însă merg mai departe fără noi. E posibil să mă întorc într-o 
zi în acest univers, să explorez alte cotloane ale lui și să văd cum s-a 
schimbat datorită evenimentelor din această carte. Pentru moment 
totuși fac un mic pas înapoi, să explorez alte locuri și alți oameni. 
Sper că nu aveți nimic împotrivă. 

Mi-ar plăcea să mulțumesc fiecăruia dintre voi care a făcut această 
călătorie împreună cu mine, fie că aceasta este prima voastră 
întâlnire cu acest univers, fie că aţi trecut prin toate cele trei cărți ca 
să ajungeţi aici. 

Una dintre marile bucurii pe care le-am avut scriind această serie 
a fost să aud reacţiile și să citesc mesajele de la aceia dintre voi care 
mi-au mulțumit pentru că am scris aceste cărți și m-au încurajat (și 
în unele cazuri mi-au cerut cu insistență) să-mi mișc fundul și s-o 
scriu pe următoarea. Știți cu siguranță cum să faceți un scriitor să se 
simtă bine! 

Am fost extrem de norocos de-a lungul acestor cărți să-l am pe 
Patrick Nielsen Hayden ca redactor. Spiritul practic al lui Patrick 
privind industria cărților de science fiction este pe măsura râvnei 
sale pentru cărțile pe care le păstorește; eu am beneficiat de 
amândouă. 

În mod special, această carte a beneficiat de răbdarea lui Patrick, 
în timp ce eu smulgeam capitole întregi și împingeam în puțuri 
anumite personaje enervante pe care niciunul dintre voi ceilalți n-o 
să le întâlniți vreodată, toate astea prelungind timpul necesar pentru 


terminarea cărții. 

Patrick nu s-a plâns (prea mult). Apreciez profund această 
credință. Nenumărate mulțumiri de asemenea și lui Tom Doherty, a 
cărui încurajare pe parcursul acestei serii a însemnat incredibil de 
mult pentru mine. 

Alţi oameni de la Tor cărora le datorez mai multe mulțumiri decât 
pot exprima: Teresa Nielsen Hayden, Liz Gorinsky, Irene Gallo, Dot 
Lin și nemiloșii tipi de la marketing. Mulțumirile sunt de asemenea, 
în ordine, pentru John Harris, care a făcut încă o dată o copertă 
impresionantă, pentru corectorul Justine Gardner, care face să pară 
că știu cu adevărat gramatică și ortografie, și pentru Nicole de las 
Heras pentru designul interior al cărții. 

Tot ce-am făcut eu a fost să scriu cartea; oamenii aceștia au făcut-o 
să arate bine. Multumesc de asemenea lui Ethan Ellenberg, 
neprețuitul meu agent. 

Prietenii m-au ajutat să-mi păstrez mințile în timp ce mă luptam 
cu această carte. Printre ei: Nick Sagan, care împărtășea nefericirea 
termenelor-limită, pentru că amândoi ne terminam cărțile, ca și 
Justine Larbalestier. În ambele cazuri, ar trebui să le căutați cărțile ca 
să aflați ce-aţi pierdut. Alți prieteni care m-au ajutat să-mi păstrez 
capul pe umeri mai departe și au avut grijă să am destule contacte 
umane: Scott Westerfeld, Doselle and Janine Young, Deven Desai, 
Anne K.G. Murphy și Karen Meisner. 

Sunt atâția alți oameni pe care aș vrea să-i menționez și să le 
mulțumesc, în special în comunitatea scriitorilor de science fiction, 
dar serios, ar trebui să stăm aici toată ziua dacă aș face-o, așa încât, 
dacă socotiți că ar trebui să vă mulțumesc (și sunt mulți dintre voi 
cărora ar trebui), vă rog să presupuneţi că vorbesc despre voi aici. 
Aș pomeni de asemenea în mod special de cititorii blogurilor mele, 
Whatever și By the Way, pentru încurajările lor zilnice de a-mi 
termina treaba, chiar dacă asta însemna să scriu mai puţin pe 
bloguri. 

În timp ce scriam Ultima colonie, am fost nominalizat și am câștigat 
Premiul John W. Campbell pentru cel mai bun scriitor nou de 
science fiction. Am fost nominalizat alături de Sarah Monette, Chris 
Roberson, Brandon Sanderson, K.J. Bishop și Steph Swainston, și am 
fost destul de norocos ca să mă împrietenesc cu Sarah, Chris și 
Brandon. 

Sugestia că aș fi un scriitor mai bun decât oricare dintre acești 


oameni este o minciună măgulitoare, și vă încurajez să căutați 
operele lor data viitoare când intraţi într-o librărie sau cumpăraţi 
cărți online. Nu veți fi dezamăgiți. 

Am omorât în această carte un personaj pe nume Joseph Loong; 
adevăratului Joseph Loong, alături de care lucrez la AOL, îi doresc o 
viață lungă și fericită, și îi mulțumesc că mi-a dat voie să-i folosesc 
numele. 

Numele locotenentului Stross din carte este o glumă evidentă la 
adresa lui Charles Stross, nespus de talentatul scriitor de science 
fiction și prieten al meu. Adevăratul Stross nu este atât de „spațial“ 
precum cel pe care l-am pus în carte. Generalul Rybicki este numit 
după Joe Rybicki, prietenul și redactorul meu de multă vreme. Sper 
că-i place personajul lui. 

Încă o dată, multe mulțumiri lui Regan Avery, care continuă să fie 
prima mea cititoare și mă ajută să-mi îmbunătățesc cărțile. A fost 
prima mea cititoare de un deceniu; o consider purtătoarea mea de 
noroc. 

În sfârșit, le mulțumesc lui Kristine și Athena Scalzi, soția și fiica 
mea, și în special lui Kristine. Aceia care o cunosc pe Kristine au 
sugerat că Jane Sagan este destul de evident modelată după Kristine. 
Comparaţia nu merge prea departe — din câte știu, soția mea n-a luat 
după ea plutoane întregi de soldaţi înarmaţi numai cu pumnale —, 
dar e un fapt că inteligența, forța și personalitatea lui Jane se bazează 
pe inteligenţa, forța și personalitatea soției mele. 

Ca s-o spun de-a dreptul, soția mea e absolut impresionantă. Este 
de asemenea destul de amabilă nu numai să mă suporte, dar să mă 
și încurajeze, să mă sprijine și să mă iubească. Am noroc să o am 
alături. Îi dedic această întreagă serie — Războiul bătrânilor, Brigăzile 
fantomă și Ultima colonie. Sunt cărţile ei. Eu doar le-am scris. 


JOHN SCALzI 
20 septembrie 2006 


